ANEBI NAHUM

BE KAWƆL

1

1Kubɔya ere la bɔrɛdare nɛ Enyɛnpe Ebɔrɛ na shin nɛ Nahum, nɛ e shi kade nɛ baa tre Ɛlkɔsh na, ku a laŋɛ kadegboŋ nɛ baa tre Ninɛve na be kaplɛa so nna.

Enyɛnpe Ebɔrɛ ka nya agbo n wɔtɔ Ninɛve be asheŋ

2Enyɛnpe Ebɔrɛ na kishi kechamana ga,

nsaa beeŋ gberge mo doŋana kusoe.

E beeŋ bishi bumo kuwule agbo so.

3Enyɛnpe Ebɔrɛ na kɔ eleŋ ga,

mo alɛ maa nya agbo manaŋ manaŋ,

ama mo alɛ maa yige bumo nɛ baa wora

a de so nɛ baa ta bumo be amu a ji.

Bɔrɛfugboŋ nɛ kawuliwuli so

nɛ e bee bɔla a wora asheŋ;

nɛ bɔrɛwɔlpa malɛ du

fanɛ mbe aya to be kalabɛr.

4Mo e naa ponte teku nɛ elɔr so

nɛ amo be nchu bee feeto nɛ a bee wɔlto.

Mo koŋwule na e naa ponte

nɛ Bashan be afitiri bumbuŋ bee bolo,

nɛ Kamɛl be kebeegboŋ so be ndibi bee pere kpaw

nɛ Lebanɔn be ndibi be atoto lela kikɛ bee terge.

5Abeegboŋ bee gbuŋgbuŋ to

Enyɛnpe Ebɔrɛ na be anishito nna,

nɛ abeebi bee ŋalga mbe anishito.

E baŋ lar a ba kasawule kikɛ bee gbuŋgbuŋ nna

nɛ durnya nɛ kumo be basa kikɛ e baa chicha.

6E baŋ nya agbo, esa kikɛ maaŋ pete.

Esa kikɛ maaŋ tiŋ ŋ gelge mbe agbogboŋ na.

Mbe agbo du fanɛ edɛ nna a pante afalta

nɛ a bee bure to a ki eshishɛr.

7Enyɛnpe Ebɔrɛ na walɛ;

mo e naa kuŋ mbe basa tɔrɔ to,

nsaa keni bekama nɛ b yirda mo so.

8Ama e bee mur mo doŋana bre nna

fanɛ nchugboŋ ka jija asɔ na.

Mo alɛ naa yɛr bumo nɛ baa

ji mo emɔrɔ na luwu to nna.

9Amoso sa maa kre Enyɛnpe Ebɔrɛ ŋkre kulubi!

E bee mur mo doŋana cheche nna

nɛ b maŋ naa nya ekpa a bɛta a ba.

10Baaŋ baa du fanɛ besanuupo

nɛ b nuu nsa ga nɛ a pɔɔ bumo so nna;

ŋko ajinjɛ nɛ atuweklaŋ nɛ a mel abar to

nɛ edɛ chɔɔ amo m mur na nna.

11Esa ko nɛ e kɔ nfɛra lubi shi Ninɛve

be kadegboŋ to m ba kaa kre

Enyɛnpe Ebɔrɛ na ŋkre lubi.

12Ama kusɔ nɛ Enyɛnpe Ebɔrɛ na

bee kaŋɛ mbe basa Israɛlebi nde.

E yɛ: “Asiriyaebi be eleŋ nɛ bumo be keshi ere kikɛ

be kaman baaŋ mur nɛ esa maaŋ naŋ wu bumo.

N shin nɛ menyi, ma basa Israɛlebi, ji awurfoŋ,

ama ma alɛ maaŋ naŋ wora loŋ kikɛ.

13Meeŋ shin nɛ Asiriyaebi be eleŋ

nɛ baa ji menyi so na e ba ekar,

nɛ n tuge ŋgbɛlɛbi nɛ b ta ŋ kre menyi na to.”

14Ketande nɛ Enyɛnpe Ebɔrɛ na nase

a laŋɛ Asiriyaebi be kaplɛa so nde.

E yɛ: “B maaŋ nya kaman to ebi nɛ baaŋ sɔ

bumo so n shin nɛ basa e baa nyiŋi bumo

a ti bumo be atre.

Meeŋ mur bumo be agbirana nɛ a wɔ

bumo be agbirlambuana to na.

Ma alɛ beeŋ kur Asiriyaebi be nchaŋana

n nase, ŋkpal manɛ so, b maŋ walɛ kikɛ.”

15Judaebi, men keni, kabɔ ko kɔ baru lela

n shi kebeegboŋ na so a ba!

Kayurwushi be baru nɛ e kɔ a ba.

Amoso men ji menyi be nchɛgboŋ nseŋ wora

m bɔlɔ nnɔ nɛ men nase n sa Ebɔrɛ na so.

Kumukpakpaso wuraana maaŋ naaŋ kɔ

n sɔ menyi be kasawule kikɛ, ŋkpal manɛ so,

b mur cheche kuraa.

2

Ninɛve ka kɔ n tɔr be asheŋ

1Ninɛveebi, kena bee ba menyi so!

Eleŋ nɛ k beeŋ pesaŋ menyi to na teŋ fo m ba.

Men baa kuŋ menyi be mboŋ lempoana na,

nsaa de menyi be agbembi so nɛnɛ.

Men bela ase nɛnɛ a jo kena be kekɔ!

2Enyɛnpe Ebɔrɛ naa sha kelaŋɛ Israɛlebi

be kemaŋkura nɛ b daa kɔ pɔɛŋ nɛ bumo

doŋana ba kɔ n suge bumo be asɔ na

n sa bumo.

3Ninɛveebi, bedoŋ be benapo keta

abɛlso be asɔkuŋso peper nna,

nseŋ buu asɔbuuso peper.

Baa bela ase nɛ b ba kɔ kena nna!

Bumo be egbaŋɛturko bee nyɛkpɛ fanɛ edɛ,

ŋko fanɛ bɔrɛ ka nyɛkpɛ na nna,

amo alɛ nsaa shile kenishipereso a yɔ a ba

ashi kadegboŋ na be alɔnɛ so!

4Bumo be egbaŋɛturko bee nyɛkpɛ so nna

fanɛ edɛ be adondulombi na.

Nsaa ji ŋjɔŋ agbembi so,

a shile a yɔ a ba ashi kadegboŋ na be alɔnɛ so.

A bee nyɛkpɛ so nna fanɛ mbulpi ŋko

bɔrɛ ka nyɛkpɛ na.

5Benapo nimuso na ponte n tre benapo na;

nɛ b shil a fiti a ba.

Benapo na daa shil a yɔ egbal na ase nna

nɛ b ya pɔr kusɔ nɛ k beeŋ baa kuŋ ajembu gbɛgbɛso

nɛ bedoŋ beeŋ shi awɔlto ŋ gbelti n lɛ bumo so na.

6Ewurkpa na be mbunagboŋ nɛ e mata lɔr na

bugi nɛ nchu luri m bɔlɔ kumo kikɛ to nɛ k bure n tɔr.

7B pɛ ewurche na kenya n yɔ efuli pɔtɛ so,

nɛ mbe mbita bee shu fanɛ ali

nsaa ber ŋgbene so kagbenejijaso.

8Kadegboŋ nɛ baa tre Ninɛve na bure nna

nɛ kumo to be basa bee shile fanɛ kepa ka bɔlɔ m bu

nɛ kumo to be nchu bee shile na.

Beko bee ponte a kaŋɛ: “Yili! Yili!”

Ama ekama maŋ yili nseŋ bɛta a ba.

9Nɛ bedoŋ be benapo na bee ponte a kaŋɛ:

“Men baa muu eshuwa nɛ egbiti na!

Ŋkpal manɛ so, kadegboŋ na to kɔ asɔ lela ga!”

10Ninɛve bure nɛ kumo to be basa shile n lar kumo to;

nɛ ki kade bureso a dese fuloŋ,

nɛ shɛŋ maŋ naa wɔ kumo to!

Nɛ kufugboŋ tɔr basa so nɛ baa chicha.

Bumo be eleŋ kikɛ loge;

nɛ bumo be anishiakpa ki foleebi.

11Naniere nnɛ nɛ Ninɛve nɛ k daa du

fanɛ ebuluŋ be kelaŋ na naa wɔ?

K daa du fanɛ kakpa nɛ ebuluŋ nyɛnso nɛ becheso kikɛ

beeŋ lar ŋ ka bumo be bibi nɛ shɛŋ maaŋ wora bumo nna.

12Buluŋ na bee pɛ kusɔbɔya nɛ e nya nna,

nseŋ gbeye kumo n ya sa mo barkasa

nɛ bibi nɛ b ji m moɛ.

13Nɛ Enyɛnpetale Ebɔrɛ na kaŋɛ:

“Ninɛveebi, men ki ma doŋana nna na,

meeŋ chɔɔ menyi be egbaŋɛturko

nseŋ shin nɛ b mɔ menyi be benapo kena to.

Ma alɛ beeŋ naŋ shin nɛ b sɔ asɔ nɛ men suge beko kutɔ na,

ekama malɛ maaŋ tuge menyi be mbɔ kikɛ.”

3

1Asheŋ maaŋ nyalɛ n sa kadegboŋ

nɛ bemɔpo nɛ befɛpo nɛ kapuni

bɔlɔ kumo to na.

2Kusɔ nɛ k beeŋ ba kumo so nde:

Achuchɔ beeŋ gbelge kumo basa so,

nɛ ekama e nu egbaŋɛ nɛ egbaŋɛturko be eshile

be egbri nɛ a beeŋ sɔ kumo kikɛ to na.

3Egbaŋɛdiipo beeŋ nyaŋɛto a fili etokobi

nɛ akpa to nɛ a baa nyɛkpɛ kaplɛkama.

Basa damta beeŋ wu m biti abar so

nɛ esa maaŋ tiŋ ŋ karga basa wuso na.

Basa beeŋ baa fiti bubuni na a tɔr!

4Kasogberge nɛ k beeŋ ba Ninɛve so,

ŋkpal kesakalea damta nɛ k bɔlɔ kumo to,

nɛ kegbaya nɛ b ta m pɛ efuli damtaana so

be basa ŋ ki bumo be anya na so.

5Ade be kaman nɛ Enyɛnpetale Ebɔrɛ na kaŋɛ:

“Ŋ ki fo, Ninɛve, mo doŋ nna na.

Meeŋ delge fo so nɛ efuli pɔtɛana na

e wu fo kesaria nɛ nyɔmɔ e pɛ fo.

6Meeŋ shin nɛ fo ki kusɔ jiga

nɛ kusɔyurpi;

nɛ kumo be loŋ e chinchiŋ basa,

nseŋ pɛ bumo kufu.

7Bekama nɛ baaŋ wu fo

beeŋ shile fo nseŋ kaŋɛ le:

‘Ninɛve e bure a dese na,

wanɛ e naŋ shu n sa mo?

Nnɛ nɛ meeŋ nya esa nɛ e lolo mo?’ ”

8To, Ninɛve, fo maŋ bɔ Ijipt

be efuli so be kadegboŋ

nɛ baa tre Tebes, nɛ Nail be Lɔr na

daa kuŋ kumo fanɛ egbal na.

9Itiopia nɛ Ijipt be efuliana

be eleŋ nɛ kade na

daa fute a yige so.

Libiya nɛ kasawule nɛ baa tre

Put na e daa la kumo teriana

nɛ a chɛ kumo to.

10Ama bedoŋ daŋ ba kɔ Tebes nseŋ pɛ kumo

be basa n yɔ efuli pɔtɛ so.

B daŋ mɔ bumo be mbia nna n nase agbembi so

be kukɔlɔ kama so.

B daŋ to beri nna m barga bumo be benimugboŋ

nɛ b ta ŋgbɛlɛbi ŋ kre na to n sa abar.

11Ninɛve, fo alɛ gba beeŋ nuu nsa m boo m baŋ so nseŋ shile fo doŋana so n ya ŋana m mɔlga fo kumu. 12Fo mboŋ lempo nɛ a bee kuŋ fo kikɛ beeŋ ki fanɛ figi be ndibi nɛ a kɔ asɔrso nɛ a bel m pere. B baŋ gbaŋgbaŋ ndibi na asɔrso na bee tɔr kɔnɔ kama nɛ k bugi a yil to nna. 13Fo benapo du fanɛ beche nna nɛ shɛŋ malɛ maa kuŋ fo kasawule na ashi fo doŋana be enɔ to. Edɛ beeŋ chɔɔ ndibi nɛ baa ta a ber fo mbunagboŋ so na. 14Men saŋ nchu n yili menyi be enɔ so, ŋkpal manɛ so benapo beeŋ ba kulti menyi n wɔtɔ a sha kekɔ menyi kena. Amoso men baga eshii n lɔŋɛ menyi be mboŋ lempoana na m pɔr. 15Kanaŋkama nɛ men wora, edɛ e naŋ chɔɔ menyi m mɔ ŋko kena to nɛ menyeeŋ wu. Baaŋ mur menyi fanɛ kananɛ elotɔr bee ji asɔduu a mur na. Men salga fanɛ alonte ŋko elotɔr nna! 16Menyi be eyawujipo wora keshi a chɔ achɛkpabi nɛ a wɔ awɔlto ere, ama bumo kikɛ beeŋ mur n choŋ fanɛ kananɛ elotɔr bee ji asɔ a mur nsaa firgi a yɔ na nna. 17Menyi be bekumpo nɛ ekrachi kikɛ du fanɛ elotɔr nɛ a mel abar so egbal so awo be kachɛ nna. Ama epeŋi baŋ lar, nɛ b firgi n choŋ. Esa kikɛ malɛ maa pin kakpa nɛ e bee firgi a yɔ.

18Asiriya be Ewurgboŋ, fo gomena be benimuana kikɛ wu, nɛ fo ekrachigboŋ dese a di nsaa maaŋ naaŋ tiŋi kikɛ! Fo basa pesaŋ to a wɔ abeegboŋ so. Esa kikɛ malɛ maŋ wɔtɔ nɛ e naŋ shin nɛ b bɛta m ba epe. 19Kudur kikɛ maŋ wɔtɔ nɛ k tiŋ n chɛ ebesa nɛ doro nɛ a wɔ fo to ere. Ekama nɛ e nu fo kemur be kubɔya ere, bee kpla enɔ kagbenefuliso nna ŋkpal ebesa nɛ b ji ŋkpal fo kumukpakpaso so.