NSHƐ

BE KAWƆL

1

SOSOSO

(Nshɛ 1—41)

Kashenteŋ be kagbenefuli be asheŋ

1Kagbenefuli la bekama nɛ b maa sɔ

alubiworapoana be kasotoji,

ŋko a kute alubiworapoana to

a wora asheŋ,

ŋko a tu basa nɛ b maŋ kɔ saŋɛ

a sa Ebɔrɛ na peya nna.

2Bumo be kagbenefuli bee shi

Enyɛnpe Ebɔrɛ na be keŋini

be kebaawɔtɔ to nna;

nɛ kumo be loŋ malɛ

wɔ bumo be nfɛra to

kapa nɛ kanyɛ.

3Loŋ be basa du fanɛ

boŋkarase be ndibi

nɛ a bee sɔr asɔrso

saŋɛ nɛ k daga na nna.

Amo be afantaŋ maa

gbaŋgbaŋ kikɛ.

Kusɔ kama nɛ baa wora

bee nite nɛnɛ nna a sa bumo.

4Ama mannɛ loŋ nɛ k du

n sa alubiworapoana bre.

Bumo ere du fanɛ asɔ be afɔfɔ

nɛ afu bee foŋ n ya kaa lɛ nna.

5Ebɔrɛ be demujiachɛ na,

alubiworapoana kikɛ beeŋ ji n tɔr.

Ebɔrɛ beeŋ barga bumo

ashi basa nɛ baa ŋana mo

nsaa wora asheŋ

nɛ a niŋi ekpa na kutɔ.

6Enyɛnpe Ebɔrɛ na e naa kuŋ

loŋ be basa nsaa ŋini bumo ekpa.

Ama alubiworapoana bre be ekpa

kɔ bumo nna a yɔ kemur to.

2

Ebɔrɛ be ewura laraso be asheŋ

1Manɛ nna nɛ efuliana na

bee kre ŋkre lubi loŋ?

Manɛ nna nɛ amo be basa

bee kre asheŋ fuloŋ?

2Nɛ manɛ nna nɛ amo be bewura

nɛ bejuŋkparpoana bee wora kɔnɔ

a kini kenu n sa Enyɛnpe Ebɔrɛ

nɛ mbe esa lara so na?

3Le nɛ baa kaŋɛ:

“Men shin nɛ an suge anyi be amu

ashi bumo be enɔ to,

nseŋ nya anyi be amu a ji.”

4Ebɔrɛ tase mbe kuwurputi so

esoso nna ŋ kplaŋ bumo so,

nsaa mushe bumo.

5Enyɛnpe Ebɔrɛ fɛa bumo so agbo so,

nɛ kufu pɛ bumo ga, nɛ e kaŋɛ bumo le:

6“M buu ma ewura nna n chena Zayɔn

nɛ k la ma kebee cheembi na so

ashi Jerusalɛm to.”

7Nɛ ewura na kaŋɛ le:

“Meeŋ bɔ kɔnɔ nɛ Enyɛnpe Ebɔrɛ na

nase n sa ma na be kubɔya.”

E yɛ: “Fo e la m pibinyɛn na;

kabre, ŋ ki fo tuto.

8Amoso kule ma,

nɛ n ta efuliana ere kikɛ n sa fo;

nseŋ shin nɛ durnya ere kikɛ

e ki feya.

9Feeŋ ta fo kebɛlso be kuwurkpabi

n ji amo so kuwura.

Fo alɛ beeŋ bure amo to

fanɛ ebɔ be kapuya na

10Amoso menyi bewura e kaŋ asoe

n nu le be kefiɛso ere;

Menyi, durnya to be bejuŋkparpo

e koya le be asheŋ ere.

11Men ta kufu nɛ kechicha chicha

a shuŋ Ebɔrɛ, nseŋ shin nɛ

men be ŋgbene e fuli.

12Men baa jɔŋɛ a bunyaŋ mo pibi na,

nɛ mannɛ aloŋ e beeŋ nya agbo

epul to m mur menyi.

E bee nɛfa nsaa kuŋ bekama

nɛ baa shile a yɔ mo kutɔ na nna.”

3

Saŋɛ nɛ Ewura David bee shile mo pibinyɛn Absalɔm be kena na nɛ e boŋ kashɛ ere.

1N nyɛnpe Ebɔrɛ,

ŋ kɔ bedoŋ damta ga.

Basa damta e naa kɔ ma.

2Baa malga a gbiti ma nna

a kaŋɛ le:

“Ebɔrɛ maaŋ mɔlga mo.”

3Ama, fo Enyɛnpe Ebɔrɛ na,

e naa kuŋ ma saŋkikɛ.

Fo e naa shin nɛ mee kɔ a pɔɔ so,

nsaa shin nɛ mee nya

bunyaŋgboŋ nɛ keleŋto.

4N shu n tre fo Enyɛnpe Ebɔrɛ na;

nɛ fo nu ma kushu

ashi fo kebee cheembi na so.

5Saŋkama nɛ n dese a di,

Enyɛnpe Ebɔrɛ na

bee keni ma so nna,

a kuŋ ma kanyɛ na kikɛ.

6Hale bedoŋ kagboŋ kulti ma gba,

m maa lɔ kufu.

7Enyɛnpe Ebɔrɛ, mɔlga ma.

Gberge ma doŋana kusoe,

n shin nɛ bumo be eleŋ e yɔɔ,

nɛ b sa maŋ tiŋ m pɔɔ ma so.

Fɛta ma doŋana be atayamu,

nseŋ gbaŋ bumo be anyi.

8Kekuŋ shi Enyɛnpe Ebɔrɛ kutɔ nna.

Enyɛnpe nɛfa fo basa.

4

Ewura Deevid be kashɛ be asheŋ

1Enyɛnpe Ebɔrɛ

nɛ fo la ma ekumpo,

nu ma kekule.

N daa wɔ tɔrɔ to nna

nɛ fo chɛ ma to.

Amoso wu ma kuwɔr

nseŋ nu ma kekule.

2Saŋɛ mo nɛ menyi basa ere

beeŋ yige ma katege?

Saŋɛ mo nɛ menyeeŋ yige

asheŋ fuloŋ be kasha,

nɛ kebaaju a buu efɛ so?

3Men nyi fanɛ Enyɛnpe Ebɔrɛ na,

ta basa nɛ baa wora asheŋ niŋiso nna

ŋ ki mbe mbia;

saŋkama nɛ n shu n tre mo,

e bee nu ma kekule nna.

4Men ta kufu nɛ kechicha chicha

n lar men be alubi to.

Men keni men be ŋgbene to nɛnɛ,

saŋɛ nɛ men nawule dese kelaŋ so na.

5Men lara sarga nɛ k daga

n sa Enyɛnpe Ebɔrɛ na,

nseŋ yirda mo.

6Basa damta bee kule

Ebɔrɛ nna a kaŋɛ le:

“Enyɛnpe Ebɔrɛ nɛfa anyi,

nseŋ wu anyi kuwɔr.”

7Kagbenefuli nɛ fo sa ma na chɔ

kumo nɛ aboyu damta be keburi

ŋko nsa damta be kenya

bee sa basa ga.

8Mee dese nna a di nɛ kagbenewushi,

ŋkpal manɛ so, fo Enyɛnpe Ebɔrɛ

nawule e naa kuŋ ma.

5

Ewura Deevid be kashɛ

Kekuŋ be kabɔrɛkule be asheŋ

1Enyɛnpe Ebɔrɛ;

nu ma kekule;

nɛ ma kushuto.

2Ma Ebɔrɛ nɛ ma ewura,

nu ma kushu.

Enyɛnpe Ebɔrɛ,

mee kule fo nna,

chɛ ma to.

3Kachipurso kikɛ

fee nu ma kekule nna.

Mee ta ma asheŋ tirso nna

a ba kaa nase fo anishito,

nsaa jo fo atuwebi.

4Alubi maa par fo.

Fo alɛ nɛ alubiworapo

maaŋ tiŋ n chena abar so.

5Ŋkpensheŋ wura maaŋ tiŋ

n yili fo anishito.

Fo kishi basa

nɛ baa wora alubi ga.

6Feeŋ mur befɛpo kikɛ.

Fo kishi kumukpakpaso

nɛ kafule ga.

7Ama ŋkpal fo kuwɔrwu ka shi so,

meeŋ tiŋ m ba fo bɔrɛlambu to;

m ba gbir bunyanso,

m maŋkura fo.

8Enyɛnpe Ebɔrɛ, juŋkpar ma

ŋkpal fo ka bee wora asheŋ niŋiso so.

Ŋini ma fo ekpa niŋiso na,

ŋkpal ŋ ka kɔ bedoŋ damta so.

9M maaŋ tiŋ n yirda

kusɔ nɛ ma doŋana bee kaŋɛ.

Esa be kejija nɛ baa fin.

Efɛ e bɔlɔ bumo be mmalga to

fanɛ kemaŋ chiŋgeliŋ nɛ asɔ buu so.

Bumo be adonduloŋ malɛ bee ku

efɛ nawule nna.

10Enyɛnpe Ebɔrɛ, shin nɛ b ji n tɔr.

Shin nɛ bumo gbagba be ŋkre

e shin nɛ b mur.

Ju bumo ashi fo anishito,

ŋkpal bumo be alubi nɛ

kumukpakpaso so.

11Ama bumo nɛ baa fin kekuŋ

ashi fo kutɔ na bre be ŋgbene

bee fuli bumo nna,

nɛ baa boŋ nshɛ kagbenefuliso

saŋkama.

Baa kuŋ bumo nɛ baa sha fo na;

Shin nɛ bumo be ŋgbene

e baa fuli bumo ŋkpal fo so.

12Enyɛnpe Ebɔrɛ,

fee nɛfa bekama nɛ baa wora

fo kasonu nsaa wora asɔ nɛ niŋi nna.

Fee kuŋ bumo nna fanɛ kananɛ

kebɛlso be kusɔ kuŋso

bee kuŋ benapo na.

6

Ewura Deevid be kashɛ

Tɔrɔ to be kabɔrɛkule be asheŋ

1Enyɛnpe Ebɔrɛ,

sa maŋ nya agbo ŋ kaŋɛ fanɛ

n wora n jija,

nseŋ gberge ma kusoe agbo so.

2Wu ma kuwɔr nseŋ sa ma eleŋ;

ŋkpal manɛ so,

ma eyur kikɛ chɛl ma nna

3nɛ mee shin nɛ n wu.

Saŋɛ mo nɛ feeŋ chɛ ma to,

Enyɛnpe Ebɔrɛ?

4Enyɛnpe, ba mɔlga ma.

Wu ma kuwɔr,

nseŋ mɔlga ma ashi luwu to.

5M baŋ wu,

m maaŋ naŋ tiŋ n fur fo,

ŋko n nyiŋi fo asheŋ.

6Kebɔltofinfin e naa mɔ ma.

Kanyɛso kikɛ, ma anishichubi

bee pɔ ma gedo nɛ kaputi nna.

7N doŋana shin nɛ

kagbenejija pɛ ma,

nɛ n shu nɛ ma anishi puŋi

a maŋ naa wu nɛnɛ.

8Basa lubi, men shile ma so!

Enyɛnpe Ebɔrɛ na,

nu ma kushu.

9E nu ma kekule nseŋ wu ma kuwɔr,

n wora ma asheŋ tirso n sa ma.

10Anishinyɔr beeŋ pɛ ma doŋana kikɛ

nɛ kufu e pɛ bumo ga nɛ b wulto,

nseŋ pal kaman n ta nyɔmɔ n shile n yɔ.

7

Ewura Deevid be kashɛ be asheŋ

1N nyɛnpe nɛ ma Ebɔrɛ,

m ba fo kutɔ nna nɛ fo kuŋ ma,

nseŋ mɔlga ma.

Sɔ ma n yige ashi basa nɛ b ju

a buu ma so na kutɔ.

2Nɛ mannɛ aloŋ baaŋ kpɛa ma to

fanɛ buluŋ ka kpɛa kusɔbɔya to na.

Esa kama maaŋ tiŋ n sɔ ma

ama fo nawule.

3Enyɛnpe Ebɔrɛ,

nɛ n wora kulubi n da

esa ko so,

4ŋko n lar nlɔpo kikɛ kaman,

ŋko ŋ kɔ n sɔ n doŋ be asɔ

nɛ e maŋ wora shɛŋ;

5nɛ n wora asɔ ere be kekama,

kumo ere fo shin nɛ

ma doŋana e ju ma n pɛ.

Shin nɛ b chichi ma so m mɔ

nseŋ yige ma n lɛ shishɛr to.

6Enyɛnpe Ebɔrɛ,

nya agbo ŋ kpa n niŋi to

n tu ma doŋana nɛ b nya agbo ga na;

yili to n shin nɛ kashenteŋji e di efuli.

7Shin nɛ basa kikɛ e shɛr fo anishito

nɛ fo yili esoso n ji bumo so kuwura.

8Fo e la durnya kikɛ be demujipo na.

Amoso Enyɛnpe Ebɔrɛ,

shin nɛ n ji n lar;

ŋkpal ŋ kaa bee ji kashenteŋ,

a maŋ wora n jija so.

9Fo la Ebɔrɛ nɛ e bee wora

asheŋ nɛ a niŋi nna,

a nyi esa be kagbene to

nɛ mbe nfɛra to be asheŋ kikɛ.

Shin nɛ alubiworapo e yige

alubi be kebaawora,

nseŋ kuŋ basa lela ashi alubi to.

10Fo, Ebɔrɛ e la ma ekumpo.

Fo e naa kuŋ

kagbene koŋwulewurana kikɛ.

11Fee ji asheŋ nɛ amo

be ekpa so nna,

nsaa nya agbo karechɛ kikɛ

ŋkpal alubi so.

12Nɛ alubiworapo maŋ tuba

ashi mbe alubi to,

fo yee fo tokobi nna

nseŋ gberge fo keta to;

13fo ta kudur lubi nna n daŋɛ

fo atanyembi nɛ fo gberge

alubiworapoana kusoe.

14Basa di alubi be dampo,

nseŋ bela ase nɛ b kurge

kafulesheŋ nɛ kumukpakpaso.

15Ama bumo gbagba

e naŋ kilgi n tɔr amaŋ chiŋgeliŋ

nɛ b kur n nase beko na to.

16Bumo gbagba be alubi beeŋ laŋɛ

n deŋi bumo be amu so,

nɛ kananɛ baa tintiŋ basa

a shin nɛ baa wora asheŋ na

e laŋɛ bumo so.

17Mee chɔrɔ Enyɛnpe Ebɔrɛ ga

ŋkpal e ka bee wora asheŋ

nɛ amo be ekpa so so.

Meeŋ boŋ kashɛ n di

Enyɛnpetale Ebɔrɛ

nɛ e wɔ esoso na epaŋ.

8

Ewura Deevid be kashɛ be asheŋ

Ebɔrɛ be kemaŋkura nɛ dimɛdi be bunyaŋ be asheŋ

1Enyɛnpe, anyi be Ebɔrɛ,

fo keshi nɛ fo mamachi

be aworbi wɔ durnya ere

be kaplɛkama;

nɛ fo kemaŋkura wɔ esoso.

2Hale mbi popɔrbi nɛ mbiwurbi

kikɛ bee boŋ nshɛ a di fo epaŋ.

Fo kuŋ fo kumu

ashi fo doŋana be enɔ to.

Fo alɛ maaŋ sa

fo doŋ kikɛ kashuli.

3N baŋ keni awɔlpa nɛ fo to,

nɛ kananɛ fo ta kufɔl nɛ

achɛkpabi n yili amo be eyilikpa,

4kusɔ nɛ mee bishi e la fanɛ:

“Manɛ bre e baa la dimɛdi

nɛ mbe asheŋ tir fo,

nɛ fee fɛ mbe asheŋ loŋ?”

5Fo nawule e chɔ dimɛdi

ashi fo asɔ toso kikɛ to.

Fo alɛ e sa mo

kemaŋkura nɛ bunyaŋ.

6Nseŋ shin nɛ e ki fo

asɔ toso kikɛ to be ejuŋkparpo.

Fo ta asɔ kikɛ fanɛ

7mbolpɔ nɛ ana

nɛ kupuŋ to be asɔbɔya,

8nɛ mbuibi nɛ ekɔrɔtɔ

nɛ teku to be asɔ kikɛ

m bɔɔ mo enɔ nna.

9Enyɛnpe anyi be Ebɔrɛ,

fo keshi nɛ fo mamachi be aworbi

wɔ durnya ere be kaplɛkama nna.

9

Ewura Deevid be kashɛ be asheŋ

Ebɔrɛ be kapandi be kashɛ

1Enyɛnpe Ebɔrɛ, meeŋ bugi

ma kagbene kikɛ n fur fo,

nseŋ kaŋɛ etumasesheŋ

nɛ fo wora kikɛ.

2Ma kagbene beeŋ fuli ma

nɛ n ji eyur ŋkpal fo so.

Enyɛnpetale Ebɔrɛ,

meeŋ boŋ kashɛ

n di fo ketre epaŋ.

3N doŋana baŋ wu fo,

baa kilgi nna a shile,

nsaa fiti a tɔr a wu.

4Eshenteŋjipo e la fo

nɛ fee ji asheŋ nɛ amo be ekpa so.

Fo ji ma asheŋ kashenteŋ be ekpa so

n ŋini fanɛ n ji n lar.

5Fo fɛa efuliana so

nseŋ shin nɛ alubiworapoana mur;

nɛ fo bubɔ bumo be atre mbaanaayɔ.

6Ama doŋana mur cheche.

Fo jija bumo be ndeana kikɛ,

nɛ esa kikɛ maaŋ naŋ nyiŋi

bumo hale mbaanaayɔ.

7Fo Enyɛnpe Ebɔrɛ e naa ji kuwura

durnya kikɛ so mbaanaayɔ,

nsaa tase fo kuwurputi so a ji demu.

8Feeŋ ji durnya ebi demu

nɛ kumo be ekpa so,

nseŋ ji basa so kuwura

ekpa niŋiso so.

9Fo Enyɛnpe Ebɔrɛ kutɔ

nɛ basa nɛ baa mɛaŋ

beeŋ tiŋ n shile m ba

nɛ fo kuŋ bumo.

Fo e la ekuŋkpa lempo

awurfoŋ be saŋɛ.

10Bumo nɛ b nyi fo na

beeŋ ta bumo be yirda n deŋi fo so;

Ŋkpal manɛ so, fo Enyɛnpe Ebɔrɛ na

maŋ naŋ pal kama n sa bekama

nɛ baa fin fo kikɛ.

11Men boŋ nshɛ n fur Enyɛnpe Ebɔrɛ

nɛ e wɔ Zayɔn be kebee so

a ji basa so kuwura na,

n shin nɛ efuliana e nu kusɔ nɛ e wora.

12Mo e maŋ teŋ kegberge

alubiworapo kusoe so,

mo alɛ maa kplaŋ kenu

bumo nɛ b wɔ awurfoŋ to

be kushu so.

13Enyɛnpe Ebɔrɛ, keni kananɛ

ndoŋana shin nɛ mee ji awurfoŋ.

Wu ma kuwɔr,

m mɔlga ma ashi luwu to,

14nɛ n yili Jerusalɛmebi be anishito

n fur fo ŋ kaŋɛ asɔ nɛ fo wora,

nseŋ ji eyur ŋkpal fo kumɔlga so.

15Efuli pɔtɛana so ebi tɔr amaŋ

nɛ bumo gbagba kur to,

nɛ ajigbelɛ nɛ b sho na

kilgi m pɛ bumo.

16Enyɛnpe Ebɔrɛ be kebaaji

asheŋ nɛ amo be ekpa so

nɛ baa ta a pin mo.

Ama alubiworapoana gbagba

be alubi e naa kilgi a ji bumo.

17Belubiworapo bee yɔ luwu to nna,

nɛ b ya tu efuli pɔtɛana so ebi

nɛ b kini fo na.

18Ama fo maaŋ teŋ bekama

nɛ asheŋ tir bumo na

bre so mbaanaayɔ;

ŋko n shin nɛ betentaŋasepo

be tama e loge cheche.

19Enyɛnpe Ebɔrɛ, maŋ kumu so,

sa maŋ shin nɛ dimɛdi

e kini kebaanu a sa fo.

Shin nɛ efuli pɔtɛana kikɛ so ebi

e yili fo anishito nɛ fo ji bumo demu.

20Enyɛnpe Ebɔrɛ, shin nɛ kufugboŋ

e tɔr efuli pɔtɛana na so,

nɛ b pin fanɛ b la edimɛdi nna

ashi fo anishito.

10

Kekule Ebɔrɛ n fin kechɛto be asheŋ

1Enyɛnpe Ebɔrɛ,

Manɛ nna nɛ k du fanɛ

fo ka kplaŋ ma so loŋ?

Manɛ nna nɛ fee ta

fo kumu a ŋana ma so

saŋɛ nɛ n wɔ tɔrɔ to?

2Ŋkpensheŋ e luri

m bɔlɔ basa lubi to

nɛ baa fin bebɔlpo

nɛ b baa tɔrɔ saŋkama.

Shin nɛ b tɔr ajigbelɛ

nɛ bumo gbagba sho na to.

3Belubiworapo bee ji njɔŋ nna

ŋkpal bumo be aparsheŋ lubi so.

Nɛ kejimuniwuraana malɛ kishi fo

nsaa shoduu fo.

4Belubiworapo be shɛŋ

maŋ wɔ Enyɛnpe Ebɔrɛ to.

Bumo be kamoowu so,

b maa fɛ Ebɔrɛ be asheŋ gba kuraa.

5Ama saŋkikɛ asheŋ

bee nite nɛnɛ nna a sa bumo.

Bumo be shɛŋ maŋ wɔ fo mbra to;

bumo alɛ naa keni bumo

doŋana jiga nna saŋkikɛ.

6Le nɛ baa kaŋɛ bumo be ŋgbene to:

“Shɛŋ shɛŋ maaŋ tiŋ n wora anyi.

Anyi be ŋgbene beeŋ baa fuli saŋkama.

Asheŋ lubi maaŋ tu anyi kikɛ.”

7Bumo be mmalga kikɛ la

shoduu nɛ kafule nɛ kafunti nna,

nɛ bumo be bare kikɛ malɛ yil

asheŋ lubi nɛ alubi be kewora so.

8Baa ŋana ndekarso be ekpa to nna a jo,

a fin esa nɛ e maŋ wora alubi nɛ b mɔ

kenyanyaŋɛso.

Baa dara nna a fin loŋ be esa.

9Baa jo bumo be eŋanakpa nna

fanɛ buluŋ na,

a tɛ basa nɛ b maaŋ tiŋ m mɔlga

bumo be amu

nɛ b tɔr bumo be ajigbelɛ to,

nɛ b pɛ bumo.

10Baa nyaŋ basa nɛ baa pɛ na nna

nɛ bumo be eleŋ kikɛ

nɛ b suge ŋ gben.

11Le nɛ baa kaŋɛ bumo be amu:

“Ebɔrɛ be shɛŋ maŋ wɔtɔ.

E buu mbe anishi so nna.

E maa wu anyi.”

12Enyɛnpe Ebɔrɛ, wora kusɔ ko.

Maŋ fo enɔ lempo na so

n chɛ bumo nɛ b maaŋ tiŋ n chɛ

bumo be amu to na to.

13Manɛ nna nɛ belubiworapo

bee keni fo jiga

nsaa kaŋɛ bumo be ŋgbene to le:

“Ebɔrɛ maaŋ ji anyi demu

ŋ gberge anyi kusoe”?

14Ama fo Ebɔrɛ na bee wu

tɔrɔ nɛ awurfoŋ ere kikɛ,

nseŋ wora shiriya nɛ fo chɛ to.

Basa nɛ baa wu awurfoŋ na

bɔɔ fo enɔ nna.

Fo e naa chɛ amunibi to na.

15Jija belubiworapo

nɛ basa lubi be eleŋ.

Gberge bumo kusoe

ŋkpal bumo be alubi so,

nseŋ shin nɛ b yige

alubi be kebaawora.

16Enyɛnpe Ebɔrɛ na e naa ji

kuwura kusɔ kama so mbaanaayɔ.

Efuli pɔtɛana na beeŋ mur

ashi mbe kasawule so.

17Enyɛnpe Ebɔrɛ, fo e naa nu

bumo nɛ baa ji awurfoŋ be kekule.

Feeŋ nu bumo be nfubel

nseŋ leŋ bumo to.

18Fo e naa kuŋ amunibi

nɛ basa nɛ baa mɛaŋ na;

saŋɛ na so, dimɛdi nɛ e la

shishɛr na maaŋ naa tɔrɔ

mo braana n shin nɛ

kufu e baa pɛ bumo ga.

11

Keta yirda ŋ deŋi Enyɛnpe Ebɔrɛ so be asheŋ

1Ŋkpal Enyɛnpe Ebɔrɛ na

ka la ma ekumpo so,

k maŋ la kesheŋ tirso fanɛ

fo kaŋɛ ma fanɛ n firgi fanɛ

kabuibi n yɔ kebeegboŋ so

be kakpa nɛ meeŋ nya kekuŋ.

2Ŋkpal basa lubi ka ŋana

ayoyul to ŋ gberge bumo be ata

nɛ b to n da basa lela

be ŋgbene to so,

3manɛ nɛ basa lela

beeŋ naŋ tiŋ n wora

saŋɛ nɛ kusɔ kikɛ jija?

4Enyɛnpe Ebɔrɛ na wɔ

mbe bɔrɛlambu cheembi na to.

E tase mbe kuwurputi so

ashi ebɔrɛso nna

a keni basa kaplɛkama.

E bee wu kusɔ

nɛ ekama bee wora.

5Enyɛnpe Ebɔrɛ na bee wora

basa lela nna a keni.

Ama e kishi kumu kpakpasowuraana

nɛ baa sha alubi be kebaawora

nsaa maa wu kuwɔr na nna.

6E beeŋ ta ajanwulɛ tushiso

nɛ edɛ wuloŋwuloŋ n lɛ basa lubi so

nseŋ ta kawuliwuli tushiso

ŋ gberge bumo kusoe.

7Ŋkpal manɛ so, Enyɛnpe Ebɔrɛ na

bee wora asheŋ nɛ amo be ekpa so nna

nsaa sha kashenteŋji.

Bumo nɛ baa wora asheŋ niŋiso

e naŋ baa wɔ mo kutɔ.

12

Kefin kechɛto be kabɔrɛkule be asheŋ

1Enyɛnpe Ebɔrɛ, chɛ ma to.

Basa nɛ baa ŋana Ebɔrɛ

maŋ naa wɔtɔ.

Beshenteŋjipo

loge durnya to.

2Ekama bee fule

mo barkasa nna.

Mmalga belbelso

nɛ b kɔ a fule abar.

3Enyɛnpe Ebɔrɛ,

shin nɛ kafule be

mmalga belbelso na e ku,

nɛ adonduloŋ nɛ a bee ji

njɔŋ a kaŋɛ fanɛ

4anyi be mmalga bee sa anyi

kusɔ kama nɛ anyee sha nna.

Anyeeŋ kaŋɛ kusɔ kama

nɛ k tir anyi nɛ esa kama

maaŋ tiŋ ŋ kaŋɛ fanɛ an loto.

5Ndoŋ nna nɛ Enyɛnpe Ebɔrɛ kaŋɛ le:

“Meeŋ koso,

ŋkpal bepɔshipo be kamɛaŋ,

nɛ basa nɛ asheŋ bee tɔrɔ

be kushuto so.

Meeŋ sɔ bumo n yige.”

6Enyɛnpe be nnɔ naseso

la kashenteŋ nna.

A du fanɛ gbiti nɛ b ta

n wɔtɔ edɛ to ale shunu

n lara amo to be eyurpi

kikɛ na nna.

7O, Enyɛnpe Ebɔrɛ, feeŋ kuŋ anyi,

n shin nɛ an nya kekuŋ ashi

loŋ be basa kutɔ mbaanaayɔ.

8Belubiworapo bee feŋ ŋgbene

a nite kamoowuso nna;

a kpaŋ bumo be asheŋ woraso

nsaa keni asɔ nɛ a daga

kemaŋkura jiga.

13

Kefin kechɛto be kabɔrɛkule be asheŋ

1Enyɛnpe Ebɔrɛ,

feeŋ teŋ ma so mbaanaayɔ a?

Feeŋ ŋana ma so n chɛr a?

2Nchɛ afanɛ nɛ fee sha fanɛ

ma nfɛra e sa maŋ dese ma?

Nchɛ afanɛ nɛ fee sha fanɛ

kagbenejija e baa wɔ ma to?

Feeŋ shin nɛ n doŋana

e pɔɔ ma so n chɛr a?

3Enyɛnpe Ebɔrɛ kaŋ kusoe

n nu ma kabɔrɛkule,

nseŋ wora kusɔ nɛ mee

kule fo ere n sa ma.

Shin nɛ ma anishito e saŋɛ to;

nɛ mannɛ aloŋ meeŋ wu,

4nɛ n doŋana e kaŋɛ fanɛ

b kɔ m pɔɔ ma so nna,

nɛ bumo be ŋgbene e fuli bumo

ŋkpal ŋ ka tɔr so.

5Ama ma tama deŋ fo kasha

nɛ k maa loge na so nna.

Ma kagbene beeŋ fuli ma

ŋkpal fo ka beeŋ mɔlga ma so.

6Enyɛnpe Ebɔrɛ,

meeŋ boŋ kashɛ m maŋkura fo,

ŋkpal fo ka wora ma kelela so.

14

Esa kikɛ ka maaŋ tiŋ ŋ kplaŋ Enyɛnpe Ebɔrɛ so be asheŋ

1Ewulpo e naa kaŋɛ mbe

kagbene to fanɛ Ebɔrɛ maŋ wɔtɔ.

Loŋ be basa maa wora asheŋ

nɛ a bee bɔla ekpa.

Bumo be asheŋ woraso kikɛ

la alubi nna.

Bumo be ekama maa wora

asheŋ lela.

2Enyɛnpe Ebɔrɛ wɔ ebɔrɛso

a keni a fin fanɛ basa ko wɔtɔ

a nyi asheŋ nsaa fin mo a?

3Ama basa kikɛ wora n foe ekpa.

Bumo kikɛ wora alubi.

Ekama maŋ wɔtɔ a wora alela;

esa koŋwule gba maŋ wɔtɔ.

4Ama alubiworapo maaŋ koya a?

Menyee suge ma basa nna a ji,

nsaa kini kekule Ebɔrɛ.

5Menyi alɛ nɛ kufu nɛ keyeŋiyeŋi nna,

ŋkpal manɛ so, Ebɔrɛ wɔ basa

nɛ baa wora asheŋ niŋiso kutɔ nna.

6Menyi, alubiworapoana

e naa jija betirpo be ŋkre.

Ama Enyɛnpe Ebɔrɛ

e naa kuŋ bumo.

7Israɛl be kumɔlga beeŋ shi Zayɔn nna.

Enyɛnpe Ebɔrɛ na e naŋ shin nɛ

asheŋ e naa nite nɛnɛ n sa bumo;

nɛ Israɛlebi be ŋgbene e fuli bumo ga.

15

Esa nɛ e beeŋ shuŋ Enyɛnpe Ebɔrɛ be asheŋ

1Enyɛnpe Ebɔrɛ, wanɛ e naŋ nya ekpa

a wɔ fo bɔrɛlambu na to?

Wanɛ e naŋ chena

fo kebee cheembi na so?

2Basa nɛ baa wora Ebɔrɛ

kasonu kusɔ kama to na,

nɛ bumo nɛ bumo be asheŋ

woraso niŋi akpa na,

nɛ bumo nɛ baa ji kashenteŋ

ashi bumo be ŋgbene to

3nsaa maa ku efɛ

a deŋi bumo braana,

ŋko a malga asheŋ lubi

a gbiti bumo na;

nɛ bumo nɛ baa sa

basa bunyaŋ na,

4nɛ bumo nɛ bumo nɛ

alubiworapoana maŋ kɔ shɛŋ na.

Bumo e naa sa basa

nɛ baa ŋana Ebɔrɛ bunyaŋ

nsaa wora a bɔlɔ

bumo be nnɔ naseso so,

hale k du kpakpa gba na.

5Bumo nɛ baa ta bumo

be amansherbi a paŋ basa

nsaa maa wɔtɔ nchu na;

ŋko a sɔ brɔbu nsaa ji

a chɛ alubiworapoana to na.

Loŋ be basa bre maaŋ ji

anishinyɔr kikɛ.

16

Kekuŋ be kabɔrɛkule be asheŋ

1Enyɛnpe Ebɔrɛ,

baa keni ma so;

nsaa kuŋ ma.

2Enyɛnpe,

Fo e la ma Ebɔrɛ

Asɔ lela nɛ ŋ kɔ kikɛ

shi fo kutɔ nna.

3Enyɛnpe Ebɔrɛ fo basa

la basa cheembi nna.

Ma kagbene beeŋ fuli ma ga

fanɛ n ti bumo so.

4Ama bekama nɛ b shil

a bɛ agbirana so na

bre be etɔrɔ beeŋ wora keshi ga.

M maaŋ tu bumo n lara

bumo be agbir na be esarga.

Ma alɛ maaŋ bunyaŋ amo.

5Enyɛnpe Ebɔrɛ fo nawule nɛ ŋ kɔ.

Fo alɛ bee sa ma kusɔ kama

nɛ k tir ma.

Fo enɔ to nɛ ma echefoso

be kebaawɔtɔ wɔ.

6Ŋkɛ nɛ fo sa ma na walɛ

nsaa a par ma ga.

7Meeŋ chɔrɔ Enyɛnpe Ebɔrɛ

nɛ e bee ji ma asoeto na.

E bee bɔla ma kagbene to nna

a malga a sa ma kanyɛso gba.

8Enyɛnpe Ebɔrɛ na be asheŋ

deŋ ma kagbene so nna saŋkama.

Ŋkpal e ka taga ma to so,

shɛŋ shɛŋ maa keta ma kufu.

9Amoso ma kagbene fuli ma nna,

nɛ mee ji eyur

ŋkpal ŋ ka nya kekuŋ so.

10Ŋkpal manɛ so,

fee kuŋ ma ashi luwu to.

Fo maaŋ shin nɛ fo kenya

e luri nchaŋ to;

ŋko n shin nɛ fo esa cheembi

e wu m bɛ.

11Fo shin nɛ m pin

fo ŋkpa be ekpa na.

Fo kebaawɔ ma kutɔ,

e naa shin nɛ ma kagbene

bee fuli ga saŋkama.

17

Deevid be kabɔrɛkule.

1O Enyɛnpe Ebɔrɛ,

nu ma kekule ere;

ŋkpal ŋ ka maŋ

wora n da so so,

Nu ma kushu.

Kaŋ kusoe n nu

ma kabɔrɛkule.

Mannɛ efɛ be

kudonduloŋ to nɛ k shi.

2Feeŋ ji n chɛ ma to;

ŋkpal manɛ so,

fo anishi e naa wu

asheŋ niŋiso.

3Fo nyi ma kagbene to.

Fo wora ma ŋ keni kanyɛso

n wu fanɛ maŋ wora n jija.

N yili kumo ma kagbene to

fanɛ m maaŋ ku efɛ kikɛ.

4M maa wora asheŋ

nɛ basa bee wora na.

Mee bɛ fo mbra na so nna.

M maa tu basa nɛ baa tintiŋ

basa a suge asɔ na a wora asheŋ.

5Saŋɛ kikɛ mee nite fo ekpa to nna.

M maa kple kumo kikɛ.

6Enyɛnpe Ebɔrɛ, mee kule fo nna.

Ŋkpal fo ka beeŋ chɛ ma to so.

Kaŋ kusoe n nu ma kabɔrɛkule.

7Ŋini fo mamachi be kasha na.

Fo enɔ lempo na nɛ fee ta a mɔlga

bumo nɛ baa shile a ba fo kutɔ

ashi bumo doŋana be enɔ to.

8Kuŋ ma fanɛ fo kenishi na.

Ta ma ŋ ŋana fo atɛ to

9ashi basa lubi nɛ baa kɔ ma

nsaa fin ma nɛ b mɔ na,

nɛ ma doŋana nɛ b kulti

ma n wɔtɔ na so.

10B maa wu kuwɔr

nsaa ji njɔŋ.

11B ju ma m pɛ

nseŋ kulti ma n wɔtɔ,

a fin keŋin ma n lɛ nna.

12B du fanɛ ebuluŋ nɛ akoŋ kɔ

nɛ baa fin kusɔ ko nɛ b pɛ n ji nna;

ŋko ebulumbi nɛ b ŋana a dese

a jo kusɔ ko nɛ b pɛ n ji na.

13Enyɛnpe Ebɔrɛ koso

ŋ kɔ m pɔɔ bumo so.

Ta fo tokobi m mɔlga ma

ashi amu kpakpasowuraana

be enɔ to.

14Enyɛnpe Ebɔrɛ ta fo enɔ lempo na

m mɔlga ma ashi loŋ be basa be enɔ to.

Basa nɛ durnya ere be kebaawɔtɔ

nawule la bumo be tɔnɔ.

Fo e naa sa basa nɛ fee sha ajibi;

bumo be mbia beeŋ nya

n ji kanaŋkama so,

nɛ bumo nanabiana gba

e nya n ji kanaŋkama so.

15Meeŋ ba fo anishito,

ŋkpal manɛ so,

m maŋ wora kulubi kikɛ.

M baŋ tiŋi nseŋ wu

fanɛ fo wɔ ma kutɔ,

ma kagbene beeŋ fuli nna.

18

Kashɛ nɛ Deevid boŋ jemanɛ nɛ Enyɛnpe Ebɔrɛ mɔlga mo ashi mo doŋana, fɔŋfɔŋ ewura Sɔɔl be enɔ to na.

1Enyɛnpe Ebɔrɛ mee sha fo;

fo kutɔ nɛ ma eleŋ bee shi.

2Enyɛnpe Ebɔrɛ na

e la ma kefalta gboŋ;

Mo kutɔ nɛ mee nya

kekuŋ nɛ kumɔlga.

Ma Ebɔrɛ na e la

kefaltagboŋ nɛ mee

ŋana mo to.

Mo e du fanɛ benapo

be kusɔ kuŋso a kuŋ ma.

Mo e naa kɔ a mɔlga ma

nsaa sa ma eleŋ.

3Meeŋ di Enyɛnpe Ebɔrɛ na epaŋ;

ŋkpal e ka mɔlga ma ashi

ma doŋana be enɔ to.

4Luwu be ŋgbɛlɛbi chambɔ ma nna;

nɛ kemur be nchu kulti ma n wɔtɔ,

5nɛ luwu sho ma ajigbelɛ,

nɛ kenishipere gboŋgboŋi tɔr ma so.

6Nɛ n ta kebɔltofinfin

n shu n tre Enyɛnpe Ebɔrɛ.

N shu n tre ma Ebɔrɛ

fanɛ e chɛ ma to;

nɛ ma kushu tɔr mbe asoe to

nɛ e yili mbe bɔrɛlambu to

n nu ma ebɔl.

7Nɛ kasawule gbuŋgbuŋ to m baŋɛ,

nɛ abeegboŋ be kaseto gbuŋgbuŋ.

A gbuŋgbuŋ nna ŋkpal

Ebɔrɛ ka nya agbo so.

8Edishi shi mbe

kamuna to nna a lar;

nɛ edɛ nɛ a bee chɔɔ a mɔ

malɛ shi mbe kɔnɔ to a lar,

fanɛ ajanwulɛ nɛ a bee suse na.

9Nɛ esoso bugi nɛ e lar m ba

nɛ awɔlpa jimajima wɔ

mbe aya ase.

10Nɛ e dii n chena asɔ firgiso

nɛ baa tre chɛrubim na so

n firgi afu to a ba.

11E ta tentembiri nna

ŋ kulti mbe kumu,

nɛ abɔrɛwɔlpa ta mo

ŋ ŋana awɔlpa to.

12Nɛ abɔrɛjembubi

nɛ bɔrɛ be kenyɛkpɛ

be edɛ juŋkpar mo

n fulto ashi awɔlpa

jimajima na to.

13Enyɛnpe Ebɔrɛ

shi esoso m ponte,

nɛ basa nu mbe ebɔl.

14Nɛ e to atanyembi,

nɛ mo doŋana kikɛ pesaŋ to,

nɛ bɔrɛ nyɛkpɛ nɛ b lara aya fuful.

15Nɛ fo kaponte na shin

nɛ teku be kasawulebi

wɔlto a dese kpantaŋkpalaŋ,

nɛ kasawule be gbaltɔlase

lar n dese kpatokplo.

16Nɛ Enyɛnpe Ebɔrɛ na

shi esoso n to m pɛ ma to,

ŋ gberge ma n chule

ashi nchu chiŋgeliŋ na to.

17E mɔlga ma ashi

bedoŋ lempoana na be enɔ to,

nɛ bumo nɛ b kishi ma

nsaa chɔ ma eleŋ na kutɔ.

18Saŋɛ nɛ kenishipere tu ma na,

nɛ b baa ka kɔ ma,

nɛ Enyɛnpe Ebɔrɛ na kɔ n sɔ ma.

19Mo e lara ma

ashi kenishipere na to,

nseŋ mɔlga ma ŋkpal ma

asheŋ ka bee bɔlɔ mo kenishi so.

20Enyɛnpe Ebɔrɛ wora loŋ nna

n sa ma ŋkpal ŋ kaa bee wora asheŋ

nɛ a niŋi so.

Ŋ ka maa wora alubi na

be kakɔka nna na.

21Ŋkpal manɛ so,

Enyɛnpe Ebɔrɛ na

be ekpa so nɛ m bɛ.

Ma alɛ maŋ naŋ wora

kulubi nseŋ pal kaman

n sa mo.

22Mee bɛ mbe mbra kikɛ so nna.

Ma alɛ maŋ naŋ kini

kebɛ mbe keŋini so kikɛ.

23M maŋ naŋ wora

n da mo so kikɛ.

Saŋkama mee

gelge alubi nna.

24Enyɛnpe Ebɔrɛ wora ma

kelela nna ŋkpal ŋ ka bee wora

asheŋ nɛ a niŋi ekpa so.

E wora loŋ nna ŋkpal e ka nyi

ŋ kaa maa wora alubi so.

25Fee ji kashenteŋ nna a sa

bekama nɛ baa ji kashenteŋ na.

Fo alɛ maa pɔlɔ bumo

nɛ b maŋ kɔ mpulɔ na.

26Fee ta kagbenekoŋwule nna

a wora asheŋ a sa

bumo nɛ b kɔ kagbenekoŋwule.

Ama fee gberge alubiworapoana

bre kusoe nna.

27Fee mɔlga bumo nɛ b kɔ

kamubrase nna,

nsaa bar kamoowuwuraana

kaseto.

28Fo Enyɛnpe Ebɔrɛ na

e naa ŋini ma kefulto be ekpa,

nsaa ta tentembiri a ki

kefulto a sa ma.

29Fo e naa sa ma eleŋ

nɛ mee kɔ ma doŋana.

Fo so nɛ mee pɔɔ

bumo so.

30Enyɛnpe Ebɔrɛ

maa wora shɛŋ a foe.

Mbe kamalga la kashenteŋ nna.

E du fanɛ benapo

be kusɔ kuŋ so gboŋ nna,

a kuŋ ekama nɛ e bee shile

a ba mo kutɔ.

31Enyɛnpe na nawule

e la Ebɔrɛ.

Mo nawule e du fanɛ

kefalta gboŋ a kuŋ.

32Mo e naa sa ma eleŋ,

nsaa shin nɛ mee

wora asheŋ niŋiso.

33Mo e naa sa ma aya shileso

fanɛ chibir na,

a shin nɛ mee tiŋ a dii abee

a maa fiti a tɔr.

34Mo e naa ŋini ma

kananɛ baa kɔ kena;

nsaa chɛ ma to nɛ mee tiŋ a ta

danyaŋ be keta a kɔ kena.

35Mo e naa kuŋ ma nsaa mɔlga ma.

Mbe enɔ lempo na e naa pɛ ma to.

Mbe kechɛto so nɛ e ki esagboŋ.

36Mo e naa lɔŋɛ ekpa a sa ma

nɛ maa nite a fiti.

37N ju m bɛ ndoŋana so nna

n ya pɔɔ bumo so.

M maŋ bɛta kaman kikɛ;

m mur bumo cheche nna.

38Ŋ ŋmɛa bumo n lɛ

nɛ b koso ŋ gben,

nɛ n chichi bumo so n nase

ma aya to.

39Fo e sa ma eleŋ nɛ ŋ kɔ kena,

nseŋ shin nɛ ŋ kɔ m pɔɔ ma doŋana so.

40Fo shin nɛ ndoŋana kilgi

n lara aya fuful n shile,

nɛ ju m bɛ bumo so m mɔ

bekama nɛ b kishi ma na.

41B daa yɛla kenishi to nna

a fin kechɛto;

ama esa kama maŋ mɔlga bumo,

nɛ b shu n tre Enyɛnpe Ebɔrɛ;

ama e daa maŋ tuge bumo.

42Nɛ n nɔkɔr bumo fanɛ

kepumpuŋ nɛ afu bee ta na,

nseŋ chichi bumo so fanɛ

ekpa to be depɔ na.

43Fo mɔlga ma ashi

kumukpakpaso wuraana

be enɔ to;

nseŋ ta ma ŋ ki efuli pɔtɛana

be ejuŋkparpo.

Basa nɛ n daa maŋ tama fanɛ

baaŋ shuli n sɔ ma

ŋ ki bumo be ewura na.

44Efuli pɔtɛ so ebi bee jɔŋɛ

ma ase nna.

M baŋ yili kesheŋ n sa bumo,

baa bɛ so nna.

45Bumo be aba pɔ bumo,

nɛ baa lar bumo be

ekuŋkpa lempoana to

a chicha kufuso a ba.

46Fo Enyɛnpe Ebɔrɛ na

wɔ ŋkpa to nna.

Meeŋ fur fo, Enyɛnpe Ebɔrɛ,

ma kefaltagboŋ nɛ fee kuŋ ma.

Meeŋ maŋkura fo,

ma emɔlgapo.

47Fo e bishi kuwule n sa ma

nseŋ shin nɛ efuliana bee nu

a sa ma.

48Fo e mɔlga ma

ashi ndoŋana be enɔ to

nseŋ ta ma n yili eyilikpagboŋ.

Fo sɔ ma n yige ashi basa nɛ baa

ta tintiŋ a suge basa be asɔ na be enɔ to.

49Amoso, Enyɛnpe Ebɔrɛ,

meeŋ fur fo ashi efuli pɔtɛana kikɛ

be anishito to.

Meeŋ boŋ nshɛ n di fo epaŋ.

50Fo e shin nɛ fo ewura kɔ m pɔɔ so.

Fo ŋini fo esa laraso,

ewura Deevid, fo kasha

nɛ k maŋ kɔ ekar na,

nseŋ wu mo nɛ mbe kaman to ebi

kuwɔr mbaanaayɔ.

19

Ebɔrɛ be kemaŋkura ashi mbe asɔ toso to be asheŋ

1Esoso bee di Ebɔrɛ

be kemankura efuli nna,

nɛ awɔlpa malɛ bee ŋini

mbe asɔ toso.

2Karechɛ kikɛ bee shin nɛ

mbe kemaŋkura nɛ kenyi

malɛ bee di efuli nna,

nɛ kanyɛso kikɛ malɛ gba

bee wora loŋ.

3A maa bugi kɔnɔ a malga

ŋko a gbar ŋgbar kikɛ;

4ama durnya to ebi kikɛ bee wu

kusɔ nɛ a bee ŋini saŋkama nna.

Ebɔrɛ wora awɔlpa nna

fanɛ wajɛbu n sa epeŋi.

5Chipurso kikɛ k bee lar nna a ba

fanɛ kejafɔ mo kul ka bee lar ebu to,

ŋko fanɛ ekpampo ka bee lege

kusɔbɔya be kubɔr na.

6K bee fara awɔlpa to

be kaba ko so nna;

n ta loŋ n ya fo kaba ko.

Shɛŋ malɛ maaŋ tiŋ ŋ ŋana

kumo be loŋ so.

Enyɛnpe be mbra na be asheŋ

7Enyɛnpe Ebɔrɛ be mbra na

bee niŋi ekpa nsaa sa ŋkpa nna.

Asɔ nɛ Enyɛnpe be mbra bee ŋini na

la asɔ nɛ esa beeŋ tiŋ n yirda nna.

Amo alɛ bee sa bebɔlpo,

kanyiasheŋ nna.

8Enyɛnpe be mbra na bee niŋi ekpa,

nsaa sa basa nɛ baa bɛ

amo so na kagbenefuli nna.

Enyɛnpe be mbra na di efuli nna,

a shin nɛ esa bee pin kebaawɔtɔ to nɛnɛ.

9Kabɔrɛŋana walɛ nna,

nsaa beeŋ baa wɔtɔ mbaanaayɔ.

Enyɛnpe be mbra na la kashenteŋ nna.

Amo alɛ maa wora a foe ekpa.

10A walɛ a chɔ shuwa lela kikɛ,

hale shuwa nɛ k maŋ

kɔ eyurpi gba.

Enyɛnpe be mbra wɔ ebel

a chɔ mushoŋchu,

hale mushoŋchu nɛ a maŋ

kɔ eyurpi gba.

11Enyɛnpe be mbra na

bee kpele basa kusoe nna.

Basa nɛ baa bɛ amo so

bee nya tɔnɔ gboŋgboŋi nna.

12Esa kikɛ maaŋ tiŋ m pin

alubi nɛ e wora kikɛ.

Ta ma alubi nɛ m maŋ kute

n wora na m paŋ ma.

13Nseŋ pete ma ashi alubi

be kekute n wora to.

Sa maŋ shin nɛ loŋ be alubi

e pɔɔ ma so.

Saŋɛ na so ma nfɛra maaŋ ji

m bri ma nɛ n ji n lar alubi to.

14Enyɛnpe Ebɔrɛ nɛ fo la

ma kefaltagboŋ nɛ ma emɔlgapo.

Shin nɛ ma kɔnɔ to be mmalga

nɛ ma kagbene to be nfɛra,

e baa bɔlɔ fo kenishi.

20

Kekɔmpɔɔso be kabɔrɛkule be asheŋ

1Enyɛnpe Ebɔrɛ na,

e nu fo kekule saŋɛ so

nɛ kebaawɔtɔ ki fo so jiga na.

An nananyɛn Jeekɔb be Ebɔrɛ na

e baa kuŋ fo.

2E shin nɛ kechɛto e shi

mbe bɔrɛlambu to m ba fo kutɔ;

nseŋ yili Zayɔn be kebeegboŋ na so

ashi Jerusalɛm to m mɔlga fo.

3E nyiŋi fo esarga nɛ fo lara na kikɛ,

nseŋ sɔ fo esarga chɔɔso.

4E shin nɛ fo nya fo kagbene

be aparsheŋ kikɛ;

nseŋ shin nɛ fo ŋkre kikɛ

bɔlɔ so.

5Nɛ asheŋ nite nɛnɛ n sa fo,

anyeeŋ cha awɔr kagbenefuliso;

nseŋ maŋ anyi be etuta so

ashi anyi be Ebɔrɛ be ketre to.

Enyɛnpetale Ebɔrɛ na e wora

asɔ nɛ fee bishi na n sa fo.

6N nyi geeŋ fanɛ Enyɛnpe Ebɔrɛ na

beeŋ mɔlga mbe ewura lara so.

E beeŋ yili mbe ebɔrɛso

cheembi na n nu ma kekule

nseŋ ta mbe enɔ lempo na

m mɔlga ma.

7Basa ko bee wu bumo be amu nna

ŋkpal bumo be kena to

be egbaŋɛturko so.

Nɛ beko malɛ bee wu bumo be amu

ŋkpal bumo be kena to be egbaŋɛ so.

Ama anyi ere be yirda wɔ fo

Enyɛnpe Ebɔrɛ na to nna.

8Loŋ be basa na beeŋ fiti n tɔr,

ama anyi ere baa yil nna kiŋkiŋ.

Shɛŋ shɛŋ maa gbuŋgbuŋ anyi.

9Enyɛnpetale Ebɔrɛ,

mɔlga anyi be ewura.

Enyɛnpe Ebɔrɛ,

nu anyi be kekule.

21

Kekɔmpɔɔso be kapandi be asheŋ

1Enyɛnpe Ebɔrɛ,

ewura be kagbene fuli nna

ŋkpal fo ka sa mo eleŋ so.

Kechɛto nɛ fo sa mo na

e shin nɛ mbe kagbene fuli ga.

2Fo wora mbe kagbene be

aparsheŋ n sa mo.

Fo maŋ kini kewora kusɔ

nɛ e bishi fo na.

3Fo nɛfa mo kashenteŋto,

nseŋ ta shuwa be

kuwurwuro m buu mo.

4E kule fo ŋkpa tenteŋ

nɛ fo sa mo ŋkpa

nɛ k maŋ kɔ ekar.

5E nya bunyaŋ gboŋgboŋi

ŋkpal kechɛto nɛ fo sa mo na so.

Fo shin nɛ e nya ketre nɛ eleŋ.

6Kashenteŋto,

fo sa mo nɛfa mbaanaayɔ;

fo nɛ mo be kebaala na

malɛ bee fuli mo kagbene nna.

7Ewura na yirda Enyɛnpe Ebɔrɛ nna.

Ŋkpal Ebɔrɛ malɛ be kasha

nɛ k maa loge na so,

shɛŋ shɛŋ maa gbuŋgbuŋ mo.

8Fo ta fo enɔ lempo na

ŋ ŋmɛa fo doŋana n lɛ.

Fo enɔ jisa nɛ feeŋ ta

m pɛ basa nɛ b kishi fo kikɛ.

9Fo kaŋ ba, feeŋ ta edɛ fuful

n chɔɔ bumo m mur,

nɛ fo agbo e shin nɛ b ki fanɛ

edɛ be kepa.

10Feeŋ mur bumo be kaman to ebi

kasawule ere so cheche;

nɛ b maaŋ naŋ nyiŋi bumo

be asheŋ kuraa.

11Kanaŋkama so

nɛ b kre fo ŋkre lubi gba;

b maaŋ tiŋ m pɔɔ fo so kikɛ.

12Fo baŋ to bumo fo atanyembi,

baaŋ pal kaman n shile.

13Enyɛnpe Ebɔrɛ,

kemaŋkura e baa la fo peya.

Anyeeŋ boŋ nshɛ m maŋkura fo

ŋkpal fo eleŋgboŋ na so.

22

Kebɔltofinfin be kabɔrɛkule be asheŋ

1Ma Ebɔrɛ,

manɛ nna nɛ fo kplaŋ ma so?

Manɛ nna nɛ fo wɔ kufɔ loŋ?

Fo maaŋ nu ma

kebɔltofinfin be kushuto,

nseŋ ba mɔlga ma a?

2Ma Ebɔrɛ, mee shu a tre fo

kapa nɛ kanyɛ nna,

fo alɛ maa nu.

Amoso ma kagbene

maŋ dese ma.

3Ama fo la esa cheembi nna

a tase fo kuwurputi so.

Fo nɛ Israɛlebi bee kpaŋ.

4Fo nɛ an nananyɛnana

ta bumo be yirda n deŋi so.

B yirda fo nna,

nɛ fo mɔlga bumo.

5B shu n tre fo,

nɛ fo lara bumo ashi tɔrɔ to.

B yirda fo,

nɛ fo alɛ maŋ shin nɛ

b ji anishinyɔr.

6Ama m maŋ naa du fanɛ dimɛdi.

Ŋ ki fanɛ kushushombi nna

nɛ basa bee keni ma jiga

nsaa wora ma eyurto.

7Ekama nɛ e wu ma

bee wora ma shia nna.

Baa fifi amu nna

nsaa tege ma a kaŋɛ:

8“Fo yɛ fo yirda Ebɔrɛ nna,

nɛ manɛ nna nɛ e maŋ mɔlga fo?

Nɛ fo asheŋ bee bɔlɔ mo kenishi,

manɛ nna nɛ e maŋ chɛ fo to.”

9Ŋkeshin nɛ fo

e shin nɛ b kurge ma.

Fo e keni ma so saŋɛ so nɛ

n la kebi nyiposo gba na.

10B ka kurge ma kikɛ

fo enɔ to nɛ n wɔ;

fo alɛ e la ma Ebɔrɛ

saŋkikɛ.

11Sa maŋ barga ma n yɔ kufɔ;

ŋkpal manɛ so,

ma nɛ tɔrɔ maŋ wɔ kufɔ.

Esa kama malɛ maŋ wɔtɔ

nɛ e chɛ ma to.

12Bedoŋ damta e kulti ma

n wɔtɔ fanɛ apuntona.

B kɔ eleŋ nna nseŋ lubi fanɛ

Bashan be efuli so be egbolu.

13N doŋana na du nna

fanɛ ebuluŋ nɛ b ya bumo be

nnɔ to a ponte to,

nsaa kpɛa kusɔ kama

nɛ b pɛ to na.

14Ma eleŋ kikɛ loge nna

fanɛ nchu ka feeto na,

nɛ ma echɛkpaana du

fanɛ ma awibi ka maŋ naa

chɔ abar so na.

Ma kagbene malɛ ki fanɛ

ŋku bumbuŋ ka ŋalga na nna.

15Ma eleŋ kikɛ loge fanɛ

kusɔ nuunchu ka baŋɛ to na;

nɛ ma kudonduloŋ wɔl

m mata ma anyifar to.

Fo Enyɛnpe Ebɔrɛ na

yige ma nna nɛ n wu

n tɔr shishɛr to a?

16Basa lubi be katuŋ

kulti ma nna n wɔtɔ fanɛ njɔnɔ,

a chɛ a far ma aya nɛ enɔana.

17Meeŋ tiŋ ŋ karga ma awibi kikɛ,

nɛ ma doŋana mɛrge anishi

n yuu ma so a keni

nsaa mushe ma.

18B to beri nna

m barga ma asɔbuuso to

n sa abar.

19Ama Enyɛnpe Ebɔrɛ,

sa maŋ barga ma ga.

Ma elempo,

ba manaŋ m ba chɛ ma to.

20N doŋana du fanɛ njɔnɔ nna.

Mɔlga ma nɛ b sa maŋ mɔ ma.

21Mɔlga ma ashi

ebuluŋ na kutɔ.

Sɔ ma n yige ashi

apuntona na kutɔ.

22Meeŋ kaŋɛ ma basa

kusɔ nɛ fo wora;

nseŋ yili fo basa

nɛ b shɛr to n fur fo.

23Menyi nɛ menyee ŋana

Ebɔrɛ na e fur mo.

Menyi nɛ men la an nananyɛn

Jeekɔb be kenana kikɛ

e bunyaŋ mo.

Israɛlebi, men shuŋ

Enyɛnpe Ebɔrɛ na bunyaŋ so.

24Ŋkpal manɛ so

e maŋ pal kaman n sa

bumo nɛ b wɔ awurfoŋ to na.

E maŋ kplaŋ bumo so

saŋɛ so nɛ b shu n tre mo na.

E nu bumo be kushu nna.

25Saŋɛ nɛ ma nɛ fo basa shɛr na,

nɛ meeŋ fur fo

ŋkpal kusɔ nɛ fo wora so;

nseŋ tia nnɔ nɛ n nase n sa fo na

ashi bumo be anishito.

26Betirpo beeŋ ji m moɛ,

nɛ bekama nɛ baa

bunyaŋ fo na e chɔrɔ fo.

Shin nɛ asheŋ e baa nyalɛ

a sa bumo saŋkama.

27Efuliana kikɛ so ebi

beeŋ nyiŋi Enyɛnpe Ebɔrɛ na,

nɛ basa e shi durnya be kaplɛkama,

ŋ kilgi m bɛ mo so a bunyaŋ mo.

28Ŋkpal manɛ so

Enyɛnpe Ebɔrɛ e naa ji

kusɔ kama so eleŋ,

nsaa ji efuliana kikɛ so kuwura.

29Durnya to be amansherbiwuraana

nɛ b kɔ asɔ ga beeŋ bunyaŋ mo,

nɛ bumo nɛ b gbar nchaŋ

be kɔnɔ gba e fur mo.

30Echefosoebi kikɛ beeŋ bunyaŋ mo,

nseŋ ji mbe asheŋ be shɛda

n sa bumo be kaman to ebi.

31Bumo nɛ b kurge kaman to gba

beeŋ ba nu fanɛ Enyɛnpe Ebɔrɛ na

e mɔlga anyi.

23

1Enyɛnpe Ebɔrɛ na e naa keni ma so,

fanɛ kananɛ mbolpɔkpapo bee keni

mbe mbɔlpo so na.

Amoso mee nya kusɔ kama

nɛ k tir ma nna.

2Kakpa nɛ afitiri bumbuŋ lela wɔ

nɛ e bee yɛr ma nɛ mee ya ka ji

nsaa dese a wushi.

Mo e naa juŋkpar ma a yɔ

eboŋ be kakpa nɛ nchu

maa shile eleŋso.

3Mo e naa sa ma eleŋ popɔr,

nsaa ŋini ma kebaawɔtɔ niŋiso

fanɛ kananɛ e nase kɔnɔ na.

4Hale nɛ n na

tentembiri to mina gba,

kufu maa pɛ ma.

Ŋkpal manɛ so,

fo wɔ ma kutɔ.

Fo kuwurkpabi

nɛ fo kuchuchɔ

e naa kuŋ ma.

5N doŋana be anishito,

nɛ fee wora kejigboŋ a yili ma.

Fo sɔ ma fanɛ fo efɔgboŋ nna,

a keta ma kananɛ k daga so.

6Kashenteŋto,

feeŋ baa wora ma kelela,

nsaa ŋini ma kasha,

jemanɛ nɛ n wɔ ŋkpa to kikɛ.

Meeŋ chena Enyɛnpe Ebɔrɛ

be laŋ to hale mbaanaayɔ.

24

Deevid be kashɛ be asheŋ

1Kasawule ere nɛ kusɔ kikɛ

nɛ k wɔ kumo so,

la Enyɛnpe Ebɔrɛ na peya nna.

Basa nɛ b wɔ durnya ere to kikɛ,

la Enyɛnpe Ebɔrɛ na peya nna.

2Mo e ta kumo n yili,

nseŋ ta teku nɛ nchuana

n wɔtɔ kumo be kaseto.

3Wanɛ e kɔ ekpa nɛ e dii n yɔ

Enyɛnpe be kebee na be esoso?

Wanɛ e naŋ tiŋ n luri n ya

yili mbe bɔrɛlambu cheembi na to?

4Basa nɛ bumo be ashuŋ shuŋso

nɛ nfɛra fɛso niŋi ekpa,

nɛ bumo alɛ maa shuŋ agbir,

ŋko a bɔ ntaŋ a ku efɛ na.

5Loŋ be basa nɛ Enyɛnpe Ebɔrɛ na

bee nɛfa nsaa mɔlga,

a shin nɛ baa ji a lar mbe anishito

fanɛ basa nɛ b maŋ wora n jija na.

6Loŋ be basa e naa fin

Enyɛnpe Ebɔrɛ be ekpa,

nsaa shuŋ an nananyɛn

Jeekɔb be Ebɔrɛ na.

7Men bugi kadegboŋ na

be mbuna dra na;

nɛ ewura nɛ kemankura

kulti mo na e luri to.

8Wanɛ e la le be kemankura

be ewura ere?

Mo e la an nyɛnpe nɛ e kɔ eleŋ

nsaa kɔ ana a pɔɔ so saŋkama na.

9Men bugi kadegboŋ na

be mbuna dra na

nɛ ewura nɛ kemankura

kulti na e luri.

10Wanɛ e la ewura

nɛ kemankura kulti ere?

Mo e la Enyɛnpetale Ebɔrɛ,

elempo na.

25

1Fo Enyɛnpe Ebɔrɛ na nɛ mee kule.

2Ma Ebɔrɛ, fo nɛ n yirda.

Sa maŋ shin nɛ n ji anishinyɔr,

ŋko n shin nɛ ma doŋana

e pɔɔ ma so.

3Esa kama nɛ mbe tama deŋ fo so

maaŋ ji anishinyɔr kikɛ.

Ama bekama nɛ b kɔ kebɔrkɔnshi

bre beeŋ ji anishinyɔr.

4Enyɛnpe, ŋini ma fo ekpa na;

nseŋ ŋini ma kananɛ

meeŋ bɛ kumo so.

5Ta fo kashenteŋ na n ŋini ma ekpa.

Ŋkpal manɛ so,

fo e la Ebɔrɛ a mɔlga ma,

nɛ ma tama deŋ fo so saŋkikɛ.

6N nyɛnpe, nyiŋi fo kuwɔrwu

nɛ fo kasha nɛ k maa loge,

nsaa wɔtɔ dra dra na kikɛ na.

7Ta ma kebiato be alubi

nɛ kusoe kpakpaso

be asheŋ woraso m paŋ ma,

nseŋ nyiŋi ma ŋkpal fo kasha

nɛ fo alelasheŋ so.

8Ŋkpal Enyɛnpe Ebɔrɛ ka walɛ

nɛ mbe asheŋ woraso niŋi ekpa so,

e bee ŋini alubiworapoana

mbe ekpa nna nɛ b bɛ so.

9Nsaa ŋini basa nɛ b kɔ

kamubrase malɛ mbe ekpa

niŋiso nɛ kusɔ nɛ k daga na.

10E bee ji kashenteŋ nna

nsaa kɔ kasha.

E bee juŋkpar bekama

nɛ baa wora asheŋ niŋiso

nsaa wora mbe mbra kasonu nna.

11O Enyɛnpe Ebɔrɛ,

ta alubi damta

nɛ n wora m paŋ ma,

ŋkpal fo ketre so.

12Fee ŋini basa nɛ baa ŋana

fo bunyaŋ so na ekpa

nɛ fo lara n sa bumo fanɛ

b bɔla so na nna.

13Asheŋ beeŋ baa nite

nɛnɛ a sa bumo,

nɛ bumo be mbia e ji

bumo be kasawule be kapetɛ.

14Enyɛnpe Ebɔrɛ,

fo nɛ basa nɛ baa ŋana fo

bee ji keteri nna.

Fo e naa shin nɛ baa pin

kɔnɔ naseso be ŋkre nɛ fo

nase dra na n sa fo basa na.

15Ma anishi yuu Enyɛnpe na so nna;

ŋkpal manɛ so,

mo e naa mɔlga ma ashi ajigbelɛ to.

16Kenawule nɛ awurfoŋ kɔ ma nna;

amoso Enyɛnpe Ebɔrɛ,

ba chɛ ma to.

17Mɔlga ma ashi etɔrɔ

nɛ ma kagbenejija gboŋgboŋi

nɛ k bee ti so ere to.

18Keni ma awurfoŋ

nɛ kebɔltofinfin ere so,

nseŋ ta ma alubi m paŋ ma.

19Keni kananɛ ma doŋana wora keshi,

nɛ kananɛ b kishi ma alegaiso.

20Kuŋ ma nseŋ mɔlga ma.

Sa maŋ shin nɛ n ji anishinyɔr,

ŋkpal manɛ so,

fo kutɔ nɛ mee fin kechɛto.

21Keni ma alelasheŋ

nɛ aworbi nɛ a niŋi ekpa so,

nseŋ kuŋ ma ŋkpa.

Ŋkpal manɛ so,

ma tama deŋ fo so nna.

22O Enyɛnpe Ebɔrɛ,

jande mɔlga Israɛlebi

ashi bumo be awurfoŋ to.

26

Deevid be kashɛ be asheŋ

1Enyɛnpe shin nɛ n ji n lar;

ŋkpal manɛ so,

ma kebaawɔtɔ maŋ kɔ mpulɔ kikɛ.

Ma yirda kikɛ deŋ fo so nna,

ma alɛ maa wora shikashika kikɛ.

2Enyɛnpe Ebɔrɛ, wora ma ŋ keni;

mige ma asheŋ to ŋ keni

ma nfɛra to.

3M maaŋ teŋ fo kasha

nɛ k maa loge na so kikɛ.

Fo kashenteŋji e naa

juŋkpar ma saŋkikɛ.

4Ma nɛ befɛpo maa gama

abar so a wora asheŋ.

Ma nɛ kebirkɔnshiwuraana

malɛ maŋ kɔ shɛŋ.

5Ma nɛ belubiworapo maŋ kɔ shɛŋ.

Ma alɛ maa tu

kumukpakpasowuraana a chena.

6Enyɛnpe Ebɔrɛ, n fɔr ma enɔ n lar,

nsaa kulti fo bɔrɛsure a bunyaŋ fo,

7nsaa boŋ kapandi be nshɛ,

a malga fo mamachi

be ashuŋ be asheŋ.

8Mee sha fo bɔrɛlambu na,

nɛ kakpa nɛ fo

kemaŋkura wɔ ga na.

9Sa maŋ gama ma nɛ alubiworapo

n ti abar so m mɔ.

Ŋko n ta ma n ti bemɔpo,

10nɛ baa wora asheŋ lubi,

nsaa sa basa brɔbu saŋkikɛ so.

11Ma ere maŋ du fanɛ bumo.

Ŋkpal manɛ so,

ma kebaawɔtɔ niŋi nna.

Amoso wu ma kuwɔr

nseŋ mɔlga ma.

12Ŋkpal fo ka wɔ ŋ kutɔ

nsaa beeŋ chɛ ma to

saŋɛ nɛ k daga so,

meeŋ fur fo

ashi fo basa be nshɛr to.

27

Deevid be kashɛ be asheŋ

1Enyɛnpe Ebɔrɛ na

e la ma kefulto,

mo alɛ e naa mɔlga ma;

amoso maaŋ ŋana esa kikɛ.

Enyɛnpe Ebɔrɛ na du fanɛ

ekuŋkpagboŋ nna a kuŋ ma;

amoso maa lɔ kufu.

2Basa lubi baa fin ma nɛ b mɔ,

ŋko nɛ bedoŋ bee kɔ ma gba,

baaŋ fiti n tɔr.

3Hale benapo damta

kulti ma n wɔtɔ gba,

kufu maaŋ pɛ ma.

Hale nɛ baa kɔ ma kena gba,

ŋ kraa beeŋ yirda fo.

4Kusɔ koŋwule nɛ mee fin

Enyɛnpe Ebɔrɛ kutɔ;

Kumo e la fanɛ,

ŋ ka beeŋ baa wɔ mbe laŋ to

saŋɛ so nɛ n wɔ ŋkpa to ere;

saŋɛ na so mbe alelasheŋ

beeŋ baa bɔlɔ ma kenishi,

nɛ m baa wɔ mo kutɔ

ashi mbe bɔrɛlambu to.

5Saŋɛ na so e beeŋ baa kuŋ ma

tɔrɔ be jemanɛ;

a ta ma a ŋana mbe bɔrɛlambu to.

E beeŋ ta ma n yili kefaltagboŋ so,

nɛ n nya kekuŋ.

6Ndoŋ nna nɛ ŋ kɔ m pɔɔ n doŋana so

nseŋ lara sarga ashi mbe bɔrɛlambu to;

nseŋ cha awɔr kagbenefuliso

m boŋ nshɛ m fur Enyɛnpe Ebɔrɛ na.

7M baŋ shu n tre fo, Enyɛnpe Ebɔrɛ,

jande nu ma ebɔl,

nseŋ wu ma kuwɔr n nu ma kekule.

8N yili ma kagbene to nna

fanɛ meeŋ fin fo;

amoso nɛ m pere kenishi

nɛ n wu fo na.

9Jande sa maŋ pal kaman n sa ma,

sa maŋ nya agbo n ju fo kenya n lɛ.

Fo e la ma echɛtopo,

amoso, ma Ebɔrɛ nɛ ma emɔlgapo;

sa maŋ kplaŋ ma so ŋko n yige ma.

10Hale nɛ tuto nɛ n nio kini ma gba;

Enyɛnpe Ebɔrɛ na bre beeŋ keni ma so.

11Ŋini ma ekpa lela nɛ fee sha

fanɛ m baa bɔla so,

nɛ ma doŋana maaŋ nya ma.

12Sa maŋ yige ma n sa ma doŋana

nɛ b ta efɛ nɛ kafunti a kɔ ma,

nseŋ nya ma n wora kusɔ nɛ baa sha.

13M baa nyi geeŋ fanɛ meeŋ ji efute,

nseŋ wu fo alelasheŋ durnya ere to.

14Yirda Enyɛnpe Ebɔrɛ na.

Baa kɔ eleŋ nseŋ nya kagbene

a keni mbe anishito.

28

Kechɛto be kefin be kabɔrɛkule be asheŋ

1Enyɛnpe Ebɔrɛ,

fo e la kefaltagboŋ a kuŋ ma.

Amoso, nu ma kekule

nsaa maŋ kplaŋ ma so.

Fo baŋ kplaŋ ma so,

k maaŋ chɛr nɛ n wu

n yɔ nchaŋ to.

2Jande, nu ma kekule,

saŋɛ so nɛ m maŋ ma enɔana so

n shoŋi fo bɔrɛlambu cheembi na

a bunyaŋ fo nsaa kule fo,

a fin kechɛto ere.

3Sa maŋ ta ma n ti

kumukpakpasowuraana

nɛ basa lubi nɛ baa malga

bumo braana kutɔ kashaso

nsaa kre bumo ŋkre lubi

ashi bumo be ŋgbene to na so

ŋ kaŋɛ fanɛ n ji n tɔr.

4Gberge bumo kusoe

ŋkpal bumo be ashuŋ lubi so;

Shin nɛ b nya bumo

be asheŋ lubi be kakɔka;

n shin nɛ bumo be asheŋ lubi

nɛ b wora na kikɛ e laŋɛ bumo so.

5Bumo be shɛŋ maŋ wɔ

Enyɛnpe Ebɔrɛ be asheŋ to.

Amoso e beeŋ gberge bumo kusoe

nseŋ mur bumo cheche.

6Meeŋ di Enyɛnpe Ebɔrɛ na epaŋ,

ŋkpal e ka nu ma kushu

nseŋ chɛ ma to so.

7Enyɛnpe Ebɔrɛ na e naa

sa ma eleŋ nsaa kuŋ ma.

N yirda mo kashenteŋto.

E chɛ ma to n shin nɛ

ma kagbene fuli ma.

Amoso meeŋ ji eyur

nseŋ boŋ nshɛ

n di mo epaŋ.

8Enyɛnpe Ebɔrɛ na

e naa sa mbe basa eleŋ.

Mo e naa kuŋ nsaa mɔlga

mbe ewura laraso.

9Enyɛnpe Ebɔrɛ,

mɔlga fo basa;

nɛfa fo basa laraso.

Baa keni bumo so

fanɛ kananɛ mbolpɔkpapo

bee keni mbe mbɔlpo so

na mbanaayɔ na.

29

Enyɛnpe Ebɔrɛ be ebɔl ashi afugboŋ to be asheŋ

1Menyi emalaika nɛ men wɔ

ebɔrɛso e di Enyɛnpe Ebɔrɛ na epaŋ,

ŋkpal mbe kemaŋkura nɛ eleŋ so.

2Men di mbe ketre

nɛ k kɔ kemaŋkura na epaŋ;

nseŋ bunyaŋ mo ŋkpal e ka du

cheembi nsaa kɔ kemaŋkura so.

3Enyɛnpe Ebɔrɛ na

be ebɔl bee gbri teku so nna

fanɛ bɔrɛ ka bee ponte na.

4Enyɛnpe Ebɔrɛ na

be ebɔl kɔ eleŋ nna;

nɛ mbe kamalga kɔ

yuku kumo to.

5Enyɛnpe Ebɔrɛ be kamalga

bee buri ndibi nɛ baa

tre sida na to nna.

K bee buri sida be ndibi

nɛ a wɔ Lebanɔn be kebeegboŋ

na so burburbi nna.

6Enyɛnpe Ebɔrɛ na

be kamalga e naa shin nɛ

Lebanɔn be kebeegboŋ na

bee tɛto fanɛ kenabi,

nɛ Hɛɛmɔn be kebeegboŋ

malɛ bee tɛto fanɛ gbolu fɔlbi.

7Enyɛnpe Ebɔrɛ be kamalga

bee nyɛkpɛ nna fanɛ

bɔrɛ ka nyɛkpɛ na.

8Enyɛnpe Ebɔrɛ na be kamalga

bee shin nna nɛ keshishɛrsawule

bee gbuŋgbuŋ to.

Mbe kamalga e shin nɛ Kadɛsh

be keshishɛrsawule gbuŋgbuŋ to.

9Enyɛnpe Ebɔrɛ be kamalga

e naa shin nɛ ndibigboŋ

bee gbuŋgbuŋ to;

nɛ kupo to be ndibi be afantaŋ

bee chuge a tɔr;

nɛ basa nɛ b wɔ mbe bɔrɛlambu na to

bee ponte a kaŋɛ fanɛ kemaŋkura

e baa la Enyɛnpe Ebɔrɛ peya.

10Enyɛnpe Ebɔrɛ na e naa ji kuwura

nchuaana nɛ a wɔ nchiŋ gba so.

E bee ji kuwura nna mbaanaayɔ.

11Enyɛnpe Ebɔrɛ na

e naa sa mbe basa eleŋ,

nsaa nɛfa bumo nɛ kagbenewushi.

30

Kechɔrɔ be kabɔrɛkule be asheŋ

1Enyɛnpe Ebɔrɛ, meeŋ fur fo;

ŋkpal fo ka mɔlga ma

nsaa maŋ shin nɛ ma doŋana

ji eyur ŋkpal b ka pɔɔ ma so so.

2N shu n tre fo Enyɛnpe ma Ebɔrɛ;

nɛ fo chɛ ma to,

3nsaa maŋ shin nɛ n yɔ nchaŋ to.

N daa gbar nchaŋ be kɔnɔ nna,

nɛ fo mɔlga ma, a maŋ shin nɛ n wu.

4Menyi nɛ menyee ji kashenteŋ na

e boŋ nshɛ n chɔrɔ Enyɛnpe Ebɔrɛ,

ŋkpal asɔ lela nɛ e wora n sa anyi na so.

5E maa nya agbo a chɛr;

Mbe kelela bre wɔtɔ nna

n sa esa saŋɛ nɛ e wɔ ŋkpa to kikɛ.

Kushu beeŋ tiŋ m ba kanyɛso,

ama kare tea ka chɛ nɛ kagbenefuli ba.

6Ŋ ka daŋ nya asɔ nɛ mee sha na;

n daŋ fɛ nna fanɛ shɛŋ

maaŋ naŋ tir ma kikɛ.

7Enyɛnpe Ebɔrɛ,

fo daŋ wora ma kelela,

n sa ma eleŋ fanɛ kebeegboŋ na.

Ama fo ka pal kaman n sa ma

nɛ kufu pɛ ma ga.

8Fo Enyɛnpe Ebɔrɛ na

nɛ mee shu a tre,

fanɛ fo wu ma kuwɔr.

9Manɛ be tɔnɔ nɛ ma luwu

kɔ n sa fo?

Manɛ nɛ ma keyɔ nchaŋ to

beeŋ wora fo?

Bubuni beeŋ tiŋ n fur fo a?

Baaŋ tiŋ m malga fo kashenteŋji

nɛ alelasheŋ be asheŋ a?

10Enyɛnpe Ebɔrɛ,

jande, nu ma kekule,

nseŋ wu ma kuwɔr n chɛ ma to.

11Fo e chɛrga ma kushu

ŋ ki kayurji;

nɛ m maŋ naŋ buu

kagbenejijaso be asɔbuuso.

12Amoso m maaŋ lo ma kɔnɔ.

Enyɛnpe Ebɔrɛ, meeŋ fur fo,

a di fo ketre epaŋ mbaanaayɔ.

31

Yirda be kabɔrɛkule be asheŋ

1Fo Enyɛnpe Ebɔrɛ na

kutɔ nɛ m ba nɛ fo kuŋ ma.

Sa maŋ shin nɛ n ji anishinyɔr.

Enyɛnpe, jande, sɔ ma n yige;

ŋkpal fo ka la esa niŋiso so.

2Nu ma kekule

nseŋ mɔlga ma manaŋ.

Baa la ma kefaltagboŋ,

nɛ kumɔlga be kakpa lempo

nɛ mee nya kumɔlga fo kutɔ.

3Fo Enyɛnpe Ebɔrɛ na,

e la ma kefaltagboŋ a kuŋ ma.

Amoso baa juŋkpar

a ŋini ma ekpa lela na;

nɛ fo ketre e nya kemaŋkura.

4Kuŋ ma ashi ajigbelɛ

nɛ ma doŋana sho ma to,

n shin nɛ n nya kumɔlga.

5Enyɛnpe Ebɔrɛ,

fo e naa keni ma so.

Jande mɔlga ma ŋkpal fo

ka la eshenteŋjipo so.

6Ŋ kishi basa nɛ baa shuŋ agbir

nɛ a maŋ la shɛŋ na ga.

Fo Enyɛnpe Ebɔrɛ na nɛ n yirda.

7Ma kagbene beeŋ fuli ma, nɛ n ji eyur

ŋkpal fo kasha nɛ k maa loge na so.

Fo wu ma etɔrɔ nɛ awurfoŋ

nseŋ chɛ ma to.

8Fo maŋ yige ma n wɔtɔ

ma doŋana be enɔ to.

Ama fo sɔ ma n yige,

nɛ n nya ma kumu a ji.

9Enyɛnpe Ebɔrɛ wu ma kuwɔr

ŋkpal tɔrɔ nɛ n wɔtɔ so.

N shu nɛ ma anishi puŋi m puŋi;

hale ma eyur to kikɛ bee besa ma.

10Kagbenejija shin nɛ n bel katiŋso;

nɛ kebɔltofinfin bee ku ma ŋkpa so.

Awurfoŋ shin nɛ ŋ ki esa pɔso,

nɛ ma awibi to maŋ naa kɔ eleŋ.

11N doŋana nɛ ma bechenashapo

kikɛ bee keni ma jiga nna.

Ŋ ki kusɔ ŋana so n teriana kutɔ,

nɛ baa wu ma nsaa shile.

12B teŋ ma so nna fanɛ esa nɛ e wu,

nɛ ŋ ki fanɛ kapɛlanfu na.

13N nu basa ka bee kuli ma,

nɛ kufu pɛ ma ga.

B yɛ, baa kre ma ŋkre nna,

a fin ma nɛ b mɔ.

14Ama ma yirda deŋ fo so nna.

Enyɛnpe, fo e la ma Ebɔrɛ.

15Ma ŋkpa wɔ fo enɔ to nna.

Mɔlga ma ashi ma doŋana

nɛ b ju a buu ma so

saŋkama na kutɔ.

16Wu fo kenya kuwɔr

nseŋ mɔlga ma,

ŋkpal fo kasha

nɛ k maŋ kɔ ekar na so.

17Enyɛnpe Ebɔrɛ,

fo nɛ mee shu a tre.

Sa maŋ shin nɛ anishinyɔr

e ji ma.

Ama shin nɛ basa lubi bre

e ji anishinyɔr,

hale n ya wu n yɔ nchaŋ to.

18Shin nɛ befɛpo na

e lo bumo be nnɔ.

Bumo e naa wu bumo be amu

nsaa keni basa niŋiso jiga na.

19Fo kelela shi m baŋ so;

nɛ fee sha kebaawora basa

nɛ baa ŋana fo kelela.

Ekama nyi fo kelela nɛ kananɛ

fee kuŋ basa nɛ b yirda fo.

20Fee kuŋ bumo ashi basa

nɛ baa kre bumo ŋkre lubi

be enɔ to nna,

nsaa ta bumo a gelge katege

nɛ asheŋ nɛ bedoŋ bee ku

a deŋi bumo.

21Kapandi e baa la Enyɛnpe na peya.

Ŋkpal manɛ so e ŋini ma kashagboŋ,

saŋɛ so nɛ bedoŋ kulti ma n wɔtɔ

fanɛ kananɛ benapo bee kulti kadegboŋ

nɛ b pɔr egbal ŋ kulti a wɔtɔ na.

22Kufu daa kɔ ma nna,

nɛ n daa fɛ fanɛ Ebɔrɛ ju ma

ashi mbe anishito nna.

Ama n shu n tre mo

fanɛ e chɛ ma to,

nɛ e nu ma kekule.

23Menyi Ebɔrɛ be basa

e baa sha Enyɛnpe na.

Ŋkpal manɛ so,

e bee kuŋ beshenteŋjipo nna,

nsaa gberge kamoowuwuraana

bre kusoe kananɛ k daga bumo.

24Amoso menyi kikɛ nɛ men be yirda

deŋ Enyɛnpe Ebɔrɛ na so na,

e baa kɔ eleŋ nsaa leŋ men be amu to.

32

Ketampaŋ be kabɔrɛkule be asheŋ

1Kagbenefuli la bekama

nɛ Ebɔrɛ ta bumo be alubi

m paŋ bumo na peya nna.

Bumo nɛ e ta bumo

be aworandeso ŋ kɛ bumo na.

2Kagbenefuli la esa nɛ

Enyɛnpe Ebɔrɛ maŋ naa nyiŋi

mbe alubi na peya nna.

Mo e maŋ ta kulubi kikɛ

ŋ ŋana mbe kagbene to na.

3Ŋ ka daa maŋ tuba

ashi ma alubi to na;

egbɛ ko daa deŋ ma so nna

ŋkpal kare chɛ kikɛ be kushu so.

4Fo kasogberge daa wɔ ma so

kapa nɛ kanyɛ nna;

nɛ ma eleŋ kikɛ loge fanɛ ketarso

be epeŋi ka shin nɛ nchu feeto na.

5Nɛ n tuba nseŋ kaŋɛ fo ma alubi kikɛ.

M maŋ naŋ ta kulubi kikɛ n ŋana;

nɛ fo ta ma alubi kikɛ m paŋ ma.

6Amoso fo kama nɛ fee ŋana Ebɔrɛ,

nsaa wɔ tɔrɔ to, fo kule mo.

Saŋɛ na so, tɔrɔ be awɔrfoŋ nɛ k du

fanɛ nchu ka to chufulgboŋ

a ba eleŋso na maaŋ sulɔ fo n yɔ.

7Fo e la ma eŋanakpa.

Fo alɛ beeŋ mɔlga ma ashi tɔrɔ to;

nɛ m boŋ nshɛ awɔrso

ŋkpal fo ka mɔlga ma so.

8Fo yɛ feeŋ ŋini ma

ekpa nɛ meeŋ bɔla so.

Feeŋ ji ma asoeto

nseŋ keni ma so.

9Amoso n sa maŋ wuli

fanɛ gbaŋɛ ŋko kurma;

nɛ baa wɔtɔ kebarga ŋko efɔl

pɔɛŋ nɛ e bee shuli

a sa mo nyɛnpe na.

10Belubiworapo beeŋ luri

awurfoŋ be yiri yiri to.

Ama Enyɛnpe Ebɔrɛ na

beeŋ ta mbe kasha

nɛ k maa loge na ŋ kuŋ

basa nɛ b yirda mo na bre.

11Amoso, menyi bekama

nɛ menyee wora asheŋ niŋiso na;

e shin nɛ men be ŋgbene

e fuli menyi nɛ men ji eyur;

ŋkpal kusɔ nɛ Enyɛnpe na wora so.

Menyi nɛ menyee wora mo kasonu na

e boŋ nshɛ kagbenefuliso.

33

Kapandi be kashɛ be asheŋ

1A daga fanɛ menyi bekama

nɛ menyee wora asheŋ niŋiso na;

e boŋ nshɛ kagbenefuliso

ŋkpal kusɔ nɛ Enyɛnpe na wora so.

Menyi nɛ menyee wora mo kasonu na;

e boŋ nshɛ kagbenefuliso n fur mo.

2Men ta alaŋsɔ n fur mo.

Men ta ejaŋjilaŋ n laŋ

m boŋ nshɛ n dele mo.

3Men boŋ nshɛ popɔr n dele mo.

Men laŋ ejaŋjilaŋ kenyiso,

nseŋ cha awɔr kagbenefuliso.

4Ŋkpal manɛ so,

Enyɛnpe Ebɔrɛ na be kamalga

la kashenteŋ nna.

Nɛ mbe asheŋ woraso niŋi,

nɛ esa beeŋ tiŋ n yirda mo.

5Kusɔ nɛ k niŋi ekpa nɛ

kebaaji asheŋ nɛ amo be ekpa so;

nɛ Enyɛnpe Ebɔrɛ na bee sha.

Mbe kasha nɛ k maŋ kɔ ekar na

bɔlɔ durnya kikɛ to nna.

6Enyɛnpe Ebɔrɛ na be kamalga so

nɛ e bɔla n to esoso.

E malga nna nɛ epeŋi nɛ kufɔl

nɛ achɛkpabi lar.

7Mo e gbargbar teku be nchu kikɛ

n wɔtɔ kakpa koŋwule.

Mo koŋwule na e koli nchu na

n wɔtɔ kakpa chiŋgeliŋ to fanɛ ebu na.

8Kasawule so ebi kikɛ

e shuŋ Enyɛnpe na,

nɛ durnya to be basa kikɛ

e bunyaŋ mo.

9Mo e malga nɛ durnya fara.

Mo e kaŋɛ nɛ kusɔ kama ba.

10Enyɛnpe Ebɔrɛ na

e naa jija efuliana be ŋkre.

Mo e naa kuŋ bumo be nfɛra

lubiana ekpa.

11Kusɔ nɛ Enyɛnpe na kre bre

wɔtɔ nna mbaanaayɔ.

Kusɔ nɛ e yili maa chɛrga kikɛ.

12Kagbenefuli la efuli kama so ebi

nɛ bumo be Ebɔrɛ la Enyɛnpe na

peya nna.

Kagbenefuli la bekama nɛ e lara

fanɛ b baa la mbe basa na

peya nna.

13Enyɛnpe Ebɔrɛ na wɔ

ebɔrɛso nna a wu basa kikɛ.

14E wɔ kakpa nɛ e bee ji

kuwura na nna nsaa keni kaseto

a wu basa nɛ b wɔ durnya to kikɛ.

15Mo e sa bumo nfɛra nɛ baa fɛ asheŋ.

Amoso e nyi kusɔ kama nɛ baa fɛ.

16Mannɛ ewura be benapo be eleŋ so,

nɛ e bee tiŋ a kɔ a pɔɔ so.

Mannɛ benapo gba be eleŋ so,

nɛ baa tiŋ a kɔ kena a pɔɔ so.

17Egbaŋɛ nɛ b kɔ a kɔ kena

be eleŋgboŋ na maaŋ tiŋ

m mɔlga esa ŋko ŋ kuŋ mo.

18Enyɛnpe Ebɔrɛ na bee keni

bekama nɛ baa wora mo

kasonu so nna;

nɛ mbe kasha nɛ k maa loge na

malɛ wɔ bekama nɛ b yirda

mo na so.

19E bee mɔlga bumo nna

nɛ b maa wu manaŋ,

nsaa sa bumo ŋkpa

akoŋgboŋ be saŋɛ.

20Enyɛnpe Ebɔrɛ na to

nɛ anyi be tama wɔ.

Mo e la anyi be ekumpo

nɛ echɛtopo.

21Anyi be ŋgbene fuli anyi nna;

ŋkpal an ka yirda mbe ketre so.

22Enyɛnpe Ebɔrɛ, an ka ta anyi

be yirda n wɔtɔ fo to ere,

shin nɛ fo kasha nɛ k wɔtɔ

mbaanaayɔ na e baa wɔ anyi so.

34

1Meeŋ baa fur Enyɛnpe na saŋkama.

M maaŋ yige mbe kechɔrɔ kikɛ.

2Meeŋ fur mo ŋkpal kusɔ nɛ e wora so,

nɛ bekama nɛ baa ji awurfoŋ na

e nu kumo be loŋ nɛ bumo be ŋgbene

e fuli bumo.

3Men ba chɛ ma to nɛ an malga

Enyɛnpe na be keshi be asheŋ.

Men shin nɛ an cha abar

n fur mbe ketre.

4Ŋ kule Enyɛnpe Ebɔrɛ na

nɛ e nu ma kekule,

nseŋ sɔ ma n yige ashi asɔ

nɛ a bee da ma kufu na to.

5Bekama nɛ bumo be anishi

yuu mo so be ŋgbene

bee fuli bumo nna.

Bumo alɛ maaŋ ji nyɔmɔ kikɛ.

6Mo nɛ betentaŋasepo bee shu a tre,

nɛ e bee nu bumo be kushu,

nsaa mɔlga bumo ashi bumo

be etɔrɔ to na.

7Enyɛnpe be emalaika bee kulti

bekama nɛ baa bunyaŋ mo nna a wɔtɔ,

nsaa mɔlga bumo ashi kenishipere to.

8Nɛ fo firgi n taga Enyɛnpe na to,

feeŋ wu fanɛ e walɛ.

Nɛfa la bekama nɛ baa nya kekuŋ

ashi Enyɛnpe na to peya nna.

9Bekama nɛ b la Enyɛnpe Ebɔrɛ

be basa na e bunyaŋ mo.

Ŋkpal manɛ so,

e bee sa bumo nɛ b yirda mo na

asɔ nɛ a tir bumo nna saŋkikɛ.

10Ebuluŋ gba bee kaa di akoŋ

ama bekama nɛ baa wora

Enyɛnpe na kasonu bre,

maa fin kusɔ lela a gben.

11Ma mbia, men kaŋ kusoe n nu;

nɛ n ŋini menyi kananɛ

menyeeŋ baa bunyaŋ Enyɛnpe na.

12Menyeeŋ baa sha kenu

kebaawɔtɔ to be ebel a?

Menyeeŋ baa sha

efute tenteŋ nɛ kagbenefuli a?

13Kumo ere men sa maa

tuge malga lubi,

ŋko n shin nɛ men be nnɔ

e baa ku efɛ.

14Men yige alubi be kebaawora

nsaa wora alela;

meeŋ baa kɔ a fin kagbenewushi

ashi men be ŋgbene to.

15Enyɛnpe Ebɔrɛ na bee keni

basa nɛ baa wora asheŋ niŋiso so

nsaa nu bumo be kekule nna.

16Ama e bee pal kaman nna

a sa alubiworapo bre.

Bumo alɛ baŋ wu e bee

shin nɛ baa teŋ bumo so

kuraa nna.

17Enyɛnpe Ebɔrɛ na bee nu

esa nɛ e bee wora asheŋ niŋiso

be kushu nna,

nsaa mɔlga mo ashi mbe tɔrɔ to.

18Enyɛnpe Ebɔrɛ na taga basa

nɛ bumo be aba pɔ bumo na to nna.

E bee mɔlga bekama

nɛ b maŋ naa kɔ tama na nna.

19Basa lela bee kaa nya etɔrɔ damta nna.

Ama Enyɛnpe Ebɔrɛ na

beeŋ mɔlga bumo ashi etɔrɔ na kikɛ to.

20Enyɛnpe Ebɔrɛ na e naa kuŋ bumo.

Bumo be kuwibi koŋwule gba maaŋ bu.

21Alubiworapoana be asheŋ lubi

bee kilgi nna a ji bumo.

Ebɔrɛ beeŋ gberge bekama

nɛ b kishi mbe basa kusoe.

22Enyɛnpe Ebɔrɛ na

beeŋ mɔlga mbe basa.

E beeŋ kuŋ bekama nɛ baa fin

kekuŋ ashi mo kutɔ na.

35

Kechɛto be kabɔrɛkule be asheŋ

1Enyɛnpe Ebɔrɛ,

kɔ bekama nɛ baa kɔ ma na;

nseŋ kuŋ bumo nɛ baa kuŋ ma

ekpa na ekpa.

2Chɛ ma to nseŋ kuŋ ma.

3Maŋ fo kekpa nɛ chutre so

ŋ kuŋ bumo nɛ b ju

a bɛ ma so na ekpa;

n shin nɛ m pin fanɛ

fo e la ma emɔlgapo.

Nase kɔnɔ fanɛ feeŋ

mɔlga ma.

4Shin nɛ bekama nɛ baa

fin ma nɛ b mɔ na

e ji anishinyɔr nseŋ kɔ n tɔr.

Shin nɛ bekama nɛ baa kre ma

ŋkre lubi na kikɛ e wulto

m bɛta kaman.

5Shin nɛ b ki fanɛ afɔfɔ

nɛ afu bee foŋ a lɛ na,

saŋɛ so nɛ Enyɛnpe be malaika

bee ŋin bumo na.

6Shin nɛ bumo be ekpa to

e ki tentembiri nsaa fɛrge,

saŋɛ so nɛ Enyɛnpe be malaika

ju a bɛ bumo so na.

7M maŋ wora bumo shɛŋ

nɛ b fe ma kejigbelɛ;

nseŋ kur kemaŋ chiŋgeliŋ

n nase fanɛ n tɔr to.

8Ama kemur beeŋ purgi bumo.

Bumo gbagba be ajigbelɛ

nɛ b fe na beeŋ kilgi m pɛ bumo.

Baaŋ tur amaŋ nɛ bumo

gbagba kur na to.

9Nɛ ma kagbene e fuli ma

ŋkpal Enyɛnpe Ebɔrɛ na so;

nɛ n ji eyur ŋkpal e ka mɔlga ma so.

10Nseŋ ta ma kagbene kikɛ

ŋ kaŋɛ Enyɛnpe na le:

“Esa kama maŋ du fanɛ fo.

Fo e naa kuŋ bepɔshipo

ashi belempo be enɔ to,

nsaa mɔlga betirpo

ashi basa lempo be kamɛaŋ to.”

11Belubiworapo bee ku efɛ

a ji shɛda a gbiti ma.

Baa ku ma kɔnɔ a kaŋɛ fanɛ

n wora asɔ nɛ m maŋ nyi

amo be asheŋ gba.

12Baa ta alubi nna a ka

ma alela be kukɔ;

nɛ kenawule nɛ kebɔltofinfin

tɔr ma so.

13Ama b ka bee lɔ,

kagbenejijaso be asɔbuuso nɛ m buu;

m mɔn ma kumu ajibi;

m bar ma kumu ase ŋ kule Ebɔrɛ

14fanɛ kananɛ meeŋ wora

n sa n teri ŋko n niopibi na.

N shu kagbenejijaso nna fanɛ

ŋ ka bee shu n nio be keeli na.

15Ama asheŋ ka tu ma ere

bumo be ŋgbene fuli bumo nna

nɛ b shɛr a wora ma eyurto.

Nɛ befɔ kulti ma n wɔtɔ

a bri ma, nɛ b la ma to.

16B wora ma eyurto nna

fanɛ kananɛ basa nɛ b maa ŋana

Ebɔrɛ bee wora ebobi eyurto na;

nsaa keni ma yurkishi so.

17Enyɛnpe Ebɔrɛ, feeŋ ba tase a keni

nɛ b baa wora ma le a?

Mɔlga ma ashi basa lubi ere be enɔ to.

Mɔlga ma ŋkpa ashi basa nɛ b du fanɛ

ebuluŋ ere be enɔ to.

18Saŋɛ na so meeŋ chɔrɔ fo

ashi fo basa nɛ b shɛr be anishito;

nseŋ yili bumo to n fur fo.

19Sa maŋ shin nɛ ma doŋana,

befɛpo na, be ŋgbene e fuli bumo

ŋkpal b ka pɔɔ ma so so.

Sa maŋ shin nɛ bumo nɛ b kishi ma

kenyanyaŋɛso na e mushe ma

ŋkpal ŋ ka wɔ tɔrɔ to so.

20B maa malga kelɔposo kikɛ.

B wɔtɔ nna a ku efɛ a sa basa

nɛ ma nɛ bumo wɔtɔ

kagbenewushiso na.

21Baa nya manaŋ a ku asheŋ

a deŋi ma nna; nsaa ponte a kaŋɛ le:

“An gbagba be kenishi e wu

kusɔ nɛ fo wora.”

22Enyɛnpe Ebɔrɛ,

fo gbagba wu kesheŋ ere.

Amoso sa maŋ lo to.

Enyɛnpe Ebɔrɛ,

sa maŋ yɔ kufɔ ŋ ka ma.

23Niŋi to, ŋ koso m ba kuŋ ma.

Enyɛnpe, ma Ebɔrɛ;

ba kɔ n sɔ ma.

24Enyɛnpe Ebɔrɛ,

ŋkpal fo ka la esa niŋiso so,

n shin nɛ b pin fanɛ m maŋ wora n foe.

Sa maŋ shin nɛ ma doŋana e mushe ma.

25Sa maŋ shin nɛ b kaŋɛ le:

“Mannɛ mo nde a?

An nya mo n wɔtɔ enɔ to a!”

26Shin nɛ bumo nɛ bumo be ŋgbene

bee fuli ŋkpal ma awurfoŋ so na

be nfɛra e wea to nɛ b kɔ n tɔr cheche.

Shin nɛ bumo nɛ baa kaŋɛ fanɛ

b bɔ ma na e ji nyɔmɔ nseŋ sipa.

27Shin nɛ bumo nɛ baa

fin fanɛ n ji n lar na e cha awɔr

kagbenefuliso ŋ kaŋɛ le:

“Kemaŋkura e baa la Enyɛnpe na peya,

Mbe kagbene e naa fuli

ŋkpal mbe kenya be nɛnɛ so na.”

28Nɛ m malga kananɛ fee wora

asheŋ niŋiso be asheŋ,

nseŋ fur fo kachɛ lelemu.

36

Dimɛdi be alubi nɛ Ebɔrɛ be alelasheŋ be asheŋ

1Belubiworapo maa sa Ebɔrɛ bunyaŋ.

Alubi nawule be asheŋ nɛ baa fɛ

ashi bumo be ŋgbene to.

2Ŋkpal b kaa bee sha bumo gbagba

be amu ga so so;

b maa wu alubi nɛ baa wora,

hale nɛ baa kishi amo gba.

3Kafulesheŋ nɛ efɛ e bɔlɔ

bumo be nnɔ to.

Bumo be nfɛra maa ŋini

bumo kebaawɔtɔ lela;

bumo alɛ maa wora kelela.

4B dese bumo be edesekpa gba

alubi be kewora be ŋkre nɛ baa kre.

B maa wora asheŋ lela kikɛ.

Kulubi kama malɛ maa choŋ bumo so.

5Enyɛnpe Ebɔrɛ, fo kashenteŋji

nɛ kasha nɛ fo kɔ a sa basa shi ga.

Kumo alɛ maa chɛrga;

k bee fo kaplɛkama,

hale esoso nɛ awɔlpa to kikɛ.

6Fo asheŋ woraso niŋi ekpa nna

nsaa du fanɛ kebeegboŋ

nɛ k maa gbuŋgbuŋ na.

Kananɛ fee mige basa be asheŋ to

a ji asheŋ nɛ amo be ekpa so

du chiŋgeliŋ fanɛ teku nna.

Fo enɔ to nɛ edimɛdi

nɛ asɔbɔya kikɛ wɔ.

7Fo kasha nɛ k maa chɛrga

nsaa maa loge na du fanɛ shuwa nna;

nɛ bebɔlpo nɛ basagboŋ kikɛ

bee nya kekuŋ ashi fo kiyoyul to.

8Fee wora kejigboŋ nna a sa

fo befɔ ashi fo laŋ to.

Fo kasha nɛ fo kɔ a sa anyi na

baŋ anyi be nfɛra so.

9Fo kutɔ nɛ ŋkpa kikɛ shi;

nɛ fo kefulto bee bugi

anyi be anishi nɛ anyee pin fo.

10Enyɛnpe Ebɔrɛ, baa ŋini bekama

nɛ b nyi fo na kasha saŋkama;

nsaa wora bumo nɛ baa wora

asheŋ niŋiso na kelela.

11Sa maŋ shin nɛ kanyishawuraana

e baa kɔ ma, ŋko n shin nɛ

kumukpakpasowuraana

e ju ma n lɛ.

12Keni kakpa nɛ belubiworapoana,

tɔr a dese.

Bumo alɛ maaŋ naŋ tiŋ n wora

shɛŋ kikɛ.

37

Keyirda Ebɔrɛ be asheŋ

1Sa maŋ shin nɛ belubiworapoana

be asheŋ woraso e baa fɔŋ fo,

ŋko n shin nɛ bumo be kanya be asheŋ

e baa besa fo.

2Ŋkpal manɛ so, b du fanɛ

afitiri ŋko afantaŋ bumbuŋ nna,

b maa chɛr nsaa wɔl a wu.

3Yirda Enyɛnpe Ebɔrɛ na,

nsaa wora alelasheŋ.

Saŋɛ na so feeŋ chena

kasawule ere so n nya kekuŋ.

4Shin nɛ fo kagbene e baa fuli fo ga;

ŋkpal fo ka bee wora Enyɛnpe Ebɔrɛ na

be aparsheŋ so.

Mo alɛ beeŋ baa wora kusɔ

nɛ fee sha a sa fo.

5Shin nɛ Enyɛnpe Ebɔrɛ na

e baa juŋkpar fo kusɔ kama to.

Yirda fanɛ e beeŋ chɛ fo to.

6Shin nɛ fo asheŋ woraso niŋiso

e baa kpa edɛ fanɛ karechɛ,

nɛ kananɛ fee ji asheŋ

nɛ amo be ekpa so,

e baa di efuli fanɛ kapiidi be epeŋi.

7Baa kɔ kanyiti a jo Enyɛnpe be saŋɛ.

Sa maŋ shin nɛ k baa tɔrɔ fo

ŋkpal asheŋ ka bee nite nɛnɛ

a sa belubiworapo so.

8Saa maa nya agbo

ŋko a wora asheŋ agbo so.

Agbo bee yɛra esa alubi to nna.

9Alubiworapoana kikɛ beeŋ mur.

Ama bekama nɛ b yirda

Enyɛnpe Ebɔrɛ na bre

beeŋ ji kasawule ere so be tɔnɔ.

10K maaŋ chɛr nɛ alubiworapoana e mur,

nɛ fo keni n fin bumo ŋ gben.

11Ama bebɔlpo bre beeŋ ji

kasawule ere so be tɔnɔ;

nseŋ nya kagbenewushi gboŋgboŋi.

12Belubiworapo bee kre

basa lela asheŋ lubi nna,

nsaa keni bumo yurkishiso.

13Ama Enyɛnpe Ebɔrɛ na

bee mushe belubiworapo nna,

ŋkpal bumo be kasogberge

be saŋɛ ka maaŋ chɛr nseŋ ba so.

14Belubiworapo bee pe nsaŋɛ nna

nsaa gberge bumo be ata to

a fin betirpo nɛ betentaŋasepo

nɛ basa nɛ baa wora asheŋ niŋiso

nɛ b mɔ.

15Ama bumo gbagba be nsaŋɛ na

beeŋ kilgi n da bumo m mɔ,

nɛ bumo be ata na e buri to.

16Kebaa kɔ kebaawɔtɔ niŋiso

nsaa la etirpo

bɔ kebaala damawura

nsaa la alubiworapo.

17Ŋkpal manɛ so,

Enyɛnpe Ebɔrɛ na beeŋ jija

belubiworapo be eleŋ kikɛ;

nseŋ sa bumo nɛ baa bɔla mbe

ekpa niŋiso so na eleŋ.

18Enyɛnpe Ebɔrɛ na e naa keni

bekama nɛ baa wora mo kasonu so.

Kusɔ kama nɛ mo alɛ sa bumo

beeŋ baa la bumo peya mbaanaayɔ.

19B maaŋ ji awurfoŋ jɛrbi be saŋɛ.

Akoŋ be jemanɛ malɛ,

bumo ere beeŋ baa kɔ

ajibi yɛlyɛla so.

20Ama belubiworapo,

nɛ b la Ebɔrɛ mo doŋana na bre,

beeŋ foe fanɛ kananɛ edishi

bee shi edɛ to a lar a foe na.

21Belubiworapo bee paŋ asɔ nna,

nsaa kini keka.

Ama basa nɛ baa wora asheŋ

nɛ a niŋi na bre bee bugi

kagbene nna a kɛ basa asɔ saŋkama.

22Basa nɛ Enyɛnpe Ebɔrɛ nɛfa na,

e naŋ ji kasawule ere so be tɔnɔ.

Ama bekama nɛ Ebɔrɛ sho kɔnɔ na

bre beeŋ mur.

23Nɛ esa be asheŋ woraso baa fuli

Enyɛnpe Ebɔrɛ na be kagbene;

e bee ŋini mo kananɛ e beeŋ baa

tia mbe aya nna.

24E fiti gba, e maaŋ tɔr;

ŋkpal manɛ so,

Enyɛnpe Ebɔrɛ gbagba

e naŋ pɛ mo to n yili.

25Yili ma kebiato kikɛ m ba

fo ma mbel to;

m maŋ naŋ wu Enyɛnpe Ebɔrɛ

ka kplaŋ esa lela so;

ŋko n wu esa lela be mbia

ka ta kawie a na a kule ajibi.

26Ama baa nya a ji nɛnɛ nna,

nsaa bugi kagbene a kɛ

basa asɔ yɛlyɛla so;

nɛ bumo be mbia malɛ

bee nya nɛfa.

27Yige asheŋ lubi be kebaawora;

nseŋ fara a wora alelasheŋ.

Saŋɛ na so fo kaman to ebi

beeŋ nya kasawule ere so

n chena mbaanaayɔ.

28Ŋkpal manɛ so,

Enyɛnpe Ebɔrɛ na bee sha

bekama nɛ baa wora asheŋ

nɛ amo be ekpa so na nna.

Mo alɛ maaŋ kplaŋ bekama

nɛ baa ji kashenteŋ so.

Enyɛnpe na beeŋ baa kuŋ bumo,

ama e beeŋ mur belubiworapo

bre be kaman to ebi.

29Kasawule ere beeŋ baa la basa

nɛ baa wora asheŋ nɛ a niŋi na peya,

nɛ b chena kumo so mbaanaayɔ.

30Kanyiasheŋ be mmalga

e naa lar esa nɛ e bee wora

asheŋ nɛ a niŋi be kɔnɔ to,

nɛ mbe kudonduloŋ bee tuge

asheŋ nɛ a niŋi ekpa.

31E ta Ebɔrɛ be mbra na nna

n wɔtɔ mbe kagbene to;

amoso e bee pere kenishi nna

a bɛ kumo so saŋkikɛ.

32Belubiworapo bre bee

ŋana nna a fin

basa lela nɛ b mɔ.

33Ama Enyɛnpe Ebɔrɛ na

wɔ basa lela kutɔ nna;

nsaa beeŋ malga n sɔ bumo n yige;

saŋɛ nɛ baŋ bar bumo demujikpa na.

34Ta fo yirda n wɔtɔ Enyɛnpe na to,

nsaa bɛ mo so.

E beeŋ shin nɛ fo chena kasawule ere so

n wu kananɛ belubiworapo beeŋ mur.

35N wu amukpakpasowuraana

ka puni basa n nyalɛ;

fanɛ kananɛ ndibi bee daŋ

a walɛ nɛnɛ ashi kasawule lela so na.

36Ama k maaŋ chɛr ko nɛ b foe;

nɛ ŋ keni nɛ b maaŋ naa wɔtɔ.

37Keni, asheŋ lela bee jo

basa nɛ baa ji kashenteŋ

nsaa maa wora a foe;

nsaa fin kayurwushi na

be kaman to ebi nna.

38Ama alubiworapoana

nɛ bumo be kaman to ebi kikɛ

beeŋ mur.

39Enyɛnpe Ebɔrɛ na

e naa kuŋ mbe basa,

nsaa mɔlga bumo tɔrɔ be saŋɛ.

40Enyɛnpe na e naa mɔlga bumo;

ashi alubiworapoana be enɔ to,

ŋkpal b kaa bee fin kekuŋ

ashi mo kutɔ so.

38

Tɔrɔ be jemanɛ be kabɔrɛkule be asheŋ

1Enyɛnpe Ebɔrɛ,

sa maŋ nya agbo n fiɛ ma so,

ŋko ŋ gberge ma kusoe.

2Fo to ma fo atanyembi

nseŋ ta fo enɔ ŋ ŋmɛa ma.

3Ma eyur kikɛ bee besa nna

ŋkpal fo agbo so,

nɛ mee nu ebesa ma awibi to,

4nɛ ma alubi wora ma so egbɛ

hale a buri ma to.

5Ŋkpal ma kawuli so,

ma eyur kikɛ kɔ achuu

nɛ a bɛ a dufɛ nna.

6Ma eyur banto nna nɛ n nyɔŋ to

a tekeŋto saŋkama.

7Ma kaman bel edɛ nna

a besa ma pelpelpel.

Ma eyur kikɛ maŋ kɔ alenfia.

8Ma eyur kikɛ bɛa ma to nna,

nɛ eleŋ fimbi kikɛ maŋ naa wɔ ma to.

9Enyɛnpe Ebɔrɛ,

fo nyi ma asheŋ tirso

nɛ ma kushuto nɛ mee

shuto kikɛ.

10Ma kagbene bee to nna pep pep pep,

nɛ ma eleŋ kikɛ loge

nɛ ma anishi ki m pere

a maŋ naa wu.

11Ŋkpal ma achuu na so,

n nekpaana nɛ ŋ kurgepoana

bee gelge ma nna;

hale n niopibiana gba

maŋ naa taga ma to.

12Bumo nɛ baa fin ma luwu

bee sho ma ajigbelɛ nna;

nɛ bumo nɛ baa fin ma nɛ b jija

malɛ bee kre ma ŋkre lubi

karechɛ kikɛ.

13Ŋ ki fanɛ kpawu nna,

m maŋ naa nu.

Ŋ ki fanɛ neemu nna,

m maŋ naa tiŋ a malga.

14Ŋ ki kpawu nna nɛ ma kɔnɔ

maaŋ naŋ tiŋ n tuge shɛŋ.

15Fo Enyɛnpe Ebɔrɛ na

nɛ n yirda;

amoso, jande wora kusɔ ko.

16Sa maŋ shin nɛ b wora ma eyurto;

ŋko a wu bumo be amu n wɔtɔ ma

ŋkpal ŋ ka fɛrge n tɔr so.

17Ŋkpal ma eyur to be ebesa damta so,

mee shin nɛ n lar n tɔr nna.

18Ŋ kaŋɛ fo ma alubi kikɛ,

nɛ kananɛ n tuba n lar amo to.

19Bedoŋ lempo damta

e kishi ma kenyanyaŋɛso.

20Baa ta kulubi nna a ka

ma kelela be kukɔ,

nsaa malga a gbiti ma

ŋkpal ŋ kaa bee wora alela so.

21Enyɛnpe Ebɔrɛ,

sa maŋ kini ma n lɛ!

N nyɛnpe, sa maŋ yɔ kufɔ ŋ ka ma.

22Fo e naa chɛ ma to saŋkama;

Amoso jande wora manaŋ

m mɔlga ma.

39

Alubi be ketampaŋ be kabɔrɛkule be asheŋ

1Ŋ kaŋɛ fanɛ meeŋ baa de so,

nɛ ma kudonduloŋ maaŋ wora alubi.

N yɛ, meeŋ kre ma kɔnɔ so,

saŋɛ nɛ ma nɛ basa lubi wɔtɔ na.

2Ŋ ka loto n yili shruum

a maa malga kelela na,

nɛ ma eyur to be ebesa

nɛ tɔrɔ na wora kishi n ti so.

3Nɛ kewora fanɛ edɛ

ka bee chɔɔ ma eyur to na.

M baa fɛ kumo be asheŋ,

k bee chɔɔ ma to ga nna.

Ndoŋ nna nɛ ŋ kaŋɛ le:

4“Enyɛnpe Ebɔrɛ, jande ŋini ma

kusɔ nɛ k beeŋ wora ma echefoso.

Meeŋ wu naniere nna a?”

5Fo wora ma ŋkpa shiŋgblembi nna;

nɛ nfɛ nɛ meeŋ ji maŋ la shɛŋ fo kutɔ.

Dimɛdi be ŋkpa du fanɛ

afu ka ber n choŋ nna.

6K bee choŋ manaŋ manaŋ nna

fanɛ kiyoyul na.

Awurfoŋ nɛ anyee ji ere

kikɛ la fuloŋ nna.

Anyee fin asɔ nna

a deŋi abar so a yili

nsaa maŋ nyi esa nɛ e beeŋ ba

ji amo be kapetɛ kachako so.

7Naniere, Enyɛnpe Ebɔrɛ,

manɛ bre nɛ n naa fin?

Ma tama deŋ fo so nna.

8Mɔlga ma ashi ma alubi to.

Jande, sa maŋ shin nɛ

bewulpo e mushe ma.

9Fo e shin nɛ n ji le be awurfoŋ

n shin nɛ n loto

a maŋ bugi kɔnɔ ŋ kaŋɛ shɛŋ na.

10Fo maaŋ yige kebaa gberge

ma kusoe loŋ a?

Ebɔl lar ma.

11Fee gberge dimɛdi kusoe alegaiso

ŋkpal mbe alubi so nna.

Fee jija anyi be asɔ lela nna

fanɛ kananɛ elala bee jija asɔbuuso na.

Dimɛdi du fanɛ afu ka ber n choŋ nna.

12Enyɛnpe Ebɔrɛ,

jande, nu ma kekule.

Nu ma kushu nseŋ chɛ ma to.

Anishichubi e bɔlɔ ma anishi kikɛ to.

N du fanɛ efɔ nna ashi fo kutɔ,

fanɛ kananɛ n nananyɛnana

daa la befɔ na.

13Sa maŋ naŋ nya agbo n wɔtɔ ma,

saŋɛ na so meeŋ nya kagbenefuli gbrɛbi

pɔɛŋ nseŋ lar durnya ere to.

40

Kechɛto be kabɔrɛkule be asheŋ

1N ta kanyiti nna n jo

Enyɛnpe Ebɔrɛ na fanɛ

e chɛ ma to,

nɛ e nu ma kekule

nseŋ chɛ ma to.

2K du fanɛ n daŋ tɔr

kemaŋ chiŋgeliŋ nɛ depɔ

bɔlɔ kumo to nna,

nɛ e gberge ma

n lara ashi kumo to.

Nseŋ ta ma n yili kefalta so;

kakpa nɛ m maaŋ naŋ nia.

3E sa ma kashɛ popɔr nna,

nɛ m boŋ n fur mo,

nɛ basa damta e wu kusɔ nɛ

Enyɛnpe Ebɔrɛ na wora,

nsaa ŋana mo;

saŋɛ na so, baaŋ ta bumo

be yirda n deŋi mo so.

4Enyɛnpe Ebɔrɛ na bee nɛfa

bekama nɛ b yirda mo

nɛ bumo nɛ b maa shuŋ agbir

nɛ a la asɔ fuloŋ na nna.

5Enyɛnpe Ebɔrɛ,

fo wora emamachisheŋ damta.

Ŋkre nɛ fo kɔ n sa anyi

shi m pɔɔ anyi be nfɛra so.

Esa kama maŋ du fanɛ fo.

M maaŋ tiŋ ŋ kute fo asheŋ

woraso kikɛ.

6Mannɛ basa be esarga nɛ ŋkɛ

e naa bɔlɔ fo kenishi.

Mannɛ esarga chɔɔso

nɛ alubi be ketampaŋ be esarga

nɛ amo be ŋkɛ nɛ fee fin.

Ama kusɔ nɛ k tir fo kashenteŋto

e la ŋ kaa beeŋ baa wora fo kasonu.

7Amoso nɛ ŋ kaŋɛ fanɛ ma nde na.

Meeŋ wora asheŋ nɛ b sibɛ n wɔtɔ

fo mbra be kawɔl na to fanɛ m bɛ so na;

Kumo e kaŋɛ le na:

8“Kebaa wora fo aparsheŋ

e naa fuli ma kagbene,

amoso n ta fo mbra n wɔtɔ

ma kagbene to nna.”

9Meeŋ kaŋɛ kananɛ fee

mɔlga anyi saŋkama

ashi fo basa be nshɛrgboŋ to.

Enyɛnpe, fo nyi ŋ ka maaŋ lo

ma kɔnɔ to kikɛ.

10M maŋ ta fo kumɔlga be asheŋ na

n wɔtɔ n nawule be kagbene to nna na.

Ŋ ji fo kumɔlga nɛ fo kashenteŋji

nɛ fo kasha nɛ k maa chɛrga na

be asheŋ be shɛda nna

ashi fo basa be nshɛrgboŋ to.

11Enyɛnpe Ebɔrɛ, n nyi fo ka

maaŋ yige kebaawu ma kuwɔr.

Fo kasha nɛ k maa chɛrga na

nɛ fo kashenteŋji e naa

kuŋ ma saŋkama.

12Ma etɔrɔsheŋ shi alegaiso

nɛ ma alubi kulti ma

n wɔtɔ kaplɛkama

nɛ m maŋ naa nyi

kusɔ nɛ meeŋ wora.

Ma alubi shi a chɔ emin

nɛ a wɔ ma kumu so gba,

nɛ kumo be loŋ shin nɛ m pɔ aba.

13Enyɛnpe Ebɔrɛ, jande, mɔlga ma.

Ba chɛ ma to manaŋ.

14Wul basa nɛ baa fin ma

nɛ b mɔ na be nfɛra to

nseŋ shin nɛ b ji anishinyɔr.

Shin nɛ bekama nɛ baa fin ma

luwu na e sipa.

15Shin nɛ anishinyɔr gboŋgboŋi e pɛ

bekama nɛ baa kaŋɛ ma le na:

“Men keni kananɛ e ki a.”

Nɛ kufu e pɛ bumo nɛ b baa chicha.

16Enyɛnpe Ebɔrɛ,

shin nɛ bumo nɛ baa bunyaŋ fo na

be ŋgbene e fuli bumo nɛ b ji eyur.

Shin nɛ bekama nɛ baa sha fo

kumɔlga na e baa kaŋɛ le saŋkama:

“Enyɛnpe Ebɔrɛ na shibi ga.”

17N la etirpo nɛ etentaŋasepo nna;

m maaŋ tiŋ n wora shɛŋ.

Ama ma asheŋ tir fo,

Enyɛnpe Ebɔrɛ na.

Fo e la ma emɔlgapo,

amoso jande,

nya manaŋ m ba mɔlga ma.

41

Kulɔ be saŋɛ be kabɔrɛkule be asheŋ

1Enyɛnpe Ebɔrɛ, fee nɛfa bekama

nɛ baa chɛ betirpo to nna,

nsaa mɔlga loŋ be basa

tɔrɔ be saŋɛ so.

2Bumo be ŋkpa wɔ fo enɔ to nna

nɛ fee kuŋ bumo saŋkikɛ.

Fee shin nɛ bumo be ŋgbene bee fuli

kasawule ere so nfe nna.

Fo alɛ maa ta bumo a bɔɔ

bumo doŋana enɔ.

3B baa lɔ fee leŋ bumo to nna

nsaa chɛ bumo be alɔ.

4Enyɛnpe, jande wu ma kuwɔr!

Hale ŋ ka wora alubi

n da fo so ere gba kikɛ,

ta m paŋ ma.

5Bedoŋ bee malga asheŋ lubi

a laŋɛ ma kaplɛa so nna

a kaŋɛ le: “Saŋɛ mo nɛ feeŋ wu

nɛ b teŋ fo ketre so?”

6Bekama nɛ baa ba kaa bɔɔ ma so na,

bee malga mmalga fuloŋ nawule nna.

B baŋ naŋ laŋɛ a yɔ malɛ

ŋkuli nɛ efɛ nɛ b kɔ a salga to a yɔ.

7Bedoŋ baa kuli ma,

nfɛra lubi nawule nɛ b kɔ

a laŋɛ ma kaplɛa so;

8a kaŋɛ fanɛ kulɔ mɔso e kɔ mo,

amoso e maaŋ naŋ koso

ashi kakpa nɛ e dese ere.

9Nteri kpakpasoana nɛ n yirda ga,

nɛ b daa tu ma a ji gba

pal kaman nna n sa ma.

10Ama, Enyɛnpe, jande,

fo ere e wu ma kuwɔr,

n shin nɛ n niŋi to

n wora bumo n tal to.

11Sa maŋ shin nɛ ndoŋana

e pɔɔ ma so, nɛ m pin

fanɛ ma asheŋ bee bɔlɔ

fo kenishi kashenteŋto.

12Ŋkpal ŋ kaa bee wora

asheŋ niŋiso so,

feeŋ chɛ ma to, nseŋ shin nɛ

m baa wɔ fo kutɔ saŋkama.

13Kechɔrɔ e baa la Enyɛnpe

Israɛl be Ebɔrɛ na peya

hale mbaanaayɔ.

Amɛn.

42

KENYƆSOPO

(Nshɛ 42—72)

Esa nɛ b pɛ n yɔ efuli pɔtɛ so be kabɔrɛkule be asheŋ

1Kananɛ achukoŋ bee pɛ chibir

nɛ e bee yɛla kenishi to a fin

eboŋ nɛ k kɔ nchu na,

aloŋ nɛ mee fin fo Ebɔrɛ

kenishipereso ashi ma

kagbene to.

2Kananɛ achukoŋ bee pɛ esa

nɛ e bee fin nchu na,

aloŋ nɛ mee fin fo

Enyɛnpe Ebɔrɛ na

ashi ma kagbene to.

Saŋɛ mo nɛ meeŋ wu fo?

3M ma anishichubi e ki ma

kapa nɛ kanyɛ be ajibi.

Nɛ saŋkama basa

bee bishi ma fanɛ

nnɛ nɛ fo Ebɔrɛ na wɔ.

4M baŋ nyiŋi kananɛ

n daa juŋkpar basa nɛ

baa bɛ abar so a yɔ

fo bɔrɛlambu to

nsaa cha awɔr a boŋ nshɛ

kagbenefuliso a bunyaŋ fo na,

ma kagbene bee jija

alegaiso nna.

5Manɛ nna nɛ ma aba pɔ ma?

Manɛ nna nɛ ma kagbene

maŋ dese ma?

Ŋ kraŋ yirda fo;

ma alɛ kraŋ beeŋ di fo epaŋ

ŋkpal fo ka chɛ ma to so.

6Fo e la ma Ebɔrɛ.

M baŋ fɛ fo asheŋ

ashi kakpa nɛ Jɔɔdan

be lɔr na fara ashi abeegboŋ

nɛ baa tre Hɛɛmɔn

nɛ Miza na ase,

ma aba bee pɔ ma nna.

7Fo agbo ba ma so nna fanɛ

teku be nchu ka baga to

m muni ma so na,

ŋko nchu ka shi kebee

be awɔlto a wurge waa waa na.

8Karechɛ kikɛ fee wora alela nna.

Kanyɛso malɛ kikɛ fee sa ma

kashɛ popɔr nna,

a ŋini ma fo kasha

nɛ k maa chɛrga na,

nɛ k la ma kabɔrɛkule

a yɔ fo kutɔ.

Enyɛnpe Ebɔrɛ,

fo wɔ ŋkpa to nna.

9Fo e du fanɛ kefalta a kuŋ ma.

Manɛ nna nɛ fo teŋ ma so?

Manɛ nna nɛ bedoŋ bee mɛaŋ ma,

a shin nɛ ma kagbene maa fuli ma?

10Ma eyur to kikɛ bee besa ma nna

nɛ bedoŋ bee wora ma eyurto

a bishi fanɛ ma Ebɔrɛ na wɔ nnɛ?

11Manɛ nna nɛ ma aba pɔ ma?

Manɛ nna nɛ ma kagbene

maŋ dese ma?

Ŋ kraŋ yirda fo;

ma alɛ kraŋ beeŋ di fo epaŋ

ŋkpal fo ka chɛ ma to so.

Fo e la ma Ebɔrɛ.

43

1Enyɛnpe, ŋini fanɛ m maŋ

wora n jija!

Malga ŋ kuŋ ma ashi basa

nɛ b maŋ nyi fo na kutɔ.

Mɔlga ma ashi befɛpo nɛ b kɔ

amu kpakpaso na kutɔ.

2Fo e la ma ekumpo lempo;

manɛ nna nɛ fee ju ma a lɛ?

Sa maŋ shin bedoŋ e baa mɛaŋ ma

n shin nɛ ma kagbene e baa jija.

3Shin nɛ fo kefulto nɛ k bee

shin nɛ mee pin fo na,

nɛ fo kashenteŋ na e baa

ŋini ma fo ekpa na.

Shin nɛ a baa juŋkpar ma a ba

fo lambu nɛ fo wɔ kumo to

ashi kebee cheembi nɛ baa tre

Zayɔn nɛ k wɔ Jerusalɛm na to.

4Saŋɛ na so meeŋ ya bunyaŋ fo

ashi fo bɔrɛsure na ase,

ŋkpal fo ka sa ma kagbenefuli

gboŋgboŋi so so.

Meeŋ ta ma jaŋjilaŋ

n laŋ m maŋkura fo,

ma Ebɔrɛ na.

5Manɛ nna nɛ ma aba pɔ ma?

Manɛ nna nɛ ma kagbene

maŋ dese ma?

Ŋ kraŋ yirda fo,

ma alɛ kraŋ beeŋ di fo epaŋ

ŋkpal fo ka chɛ ma to so.

Fo alɛ e la ma Ebɔrɛ.

44

Kefin kechɛto be kabɔrɛkule be asheŋ

1Enyɛnpe anyi be Ebɔrɛ,

an nananyɛnana kaŋɛ anyi

kusɔ nɛ fo wora dra dra na.

Nɛ anyi alɛ kaŋ asoe n nu,

2kananɛ fo ta fo eleŋ n ju basa

nɛ b daa wɔ efuli ere so dra dra na,

nseŋ shin nɛ an nananyɛnana

sɔ kasawule ere

nɛ kananɛ fo shin nɛ asheŋ nite

nɛnɛ n sa bumo.

3Mannɛ bumo gbagba be eleŋ nɛ akɔsɔ

e daŋ shin nɛ b sɔ kasawule ere,

ŋko n shin nɛ b kɔ m pɔɔ so.

Ama ŋkpal fo kagbene

ka fuli bumo so so,

nɛ fo chɛ bumo to

nɛ b kɔ m pɔɔ bumo

doŋana so.

4Fo e la ma Ebɔrɛ nɛ ma ewura;

fo e shin nɛ Israɛlebi kɔ m pɔɔ so.

5Fo eleŋgboŋ na e shin nɛ

an ŋmɛa an doŋana n lɛ

nseŋ chichi bumo so.

6M maŋ ta ma yirda n deŋi

ma keta ŋko ma tokobi so,

fanɛ amo e naŋ mɔlga ma

ashi bedoŋ be enɔ to.

7Fo nɛ n yirda fanɛ feeŋ shin nɛ

ŋ kɔ m pɔɔ bedoŋ so n shin nɛ

anishinyɔr e pɛ bumo nɛ

b kishi anyi na.

8Fo anyi be Ebɔrɛ na so

nɛ anyee ji njɔŋ

nsaa fur fo ketre

saŋkama.

9Ama naniere, fo pal kaman

n sa anyi

n shin nɛ an ki bebɔlpo.

Fo maŋ naa tu anyi

be benapo a yɔ kena to.

10Fo shin nɛ an bɛta n shile

an doŋana be anishito

nɛ b ba muu anyi be asɔ.

11Fo yige anyi nna

nɛ an ki fanɛ asɔbɔya

nɛ basa bee mɔ a ji,

nseŋ pesaŋ anyi to

n wɔtɔ efuli pɔtɛana to.

12K du fanɛ fo maŋ fa

fo basa yawu kpakpaso,

amoso fo maŋ nya tɔnɔ kikɛ.

13Fo shin nɛ an ki basa fuloŋ

ashi an braana be anishito nna.

Nseŋ shin nɛ anyi

be bechenashapo bee wora

anyi amɔmɔshiasheŋ

nsaa keni anyi jiga.

14Fo shin nɛ an ki basa

musheso ashi efuliana so,

nɛ baa wu anyi nsaa fifi amu

nsaa wora anyi eyurto.

15Sipa wɔ ma so kachɛ kama nna,

nɛ mee ji anishinyɔr saŋkama.

16Bedoŋ bee bishi ma kuwule nna,

nɛ basa bee jule a keni ma

nsaa wora ma eyurto.

17An maŋ teŋ fo so,

ŋko n lar anyi nɛ fo

be kɔnɔ koŋwule

be ŋkre na to.

Ama asheŋ ere

kikɛ tu anyi.

18An maŋ lar fo kaman,

ŋko ŋ kplaŋ fo keŋini so.

19Ama k du nna fanɛ fo yige

anyi n lɛ kakpa chil,

nɛ teŋtembiri mina buu anyi so

n wɔtɔ kakpa nɛ asɔkpaŋ wɔ,

nɛ anyi maaŋ tiŋ n wora shɛŋ.

20An daŋ teŋ fo so nna,

nseŋ ya kaa bunyaŋ efuli

pɔtɛana so be agbirana,

21fo daŋ beeŋ pin;

ŋkpal manɛ so, fo nyi

kagbene to be ashiri kikɛ.

22Ŋkpal fo so anyee luri

luwu to nna saŋkikɛ.

An du fanɛ mbolpɔ

nɛ b gberge a yɔ nɛ

b ya mɔ nna.

23Enyɛnpe Ebɔrɛ,

jande ba chɛ anyi to.

Wora kusɔ ko.

Sa maŋ kini anyi n lɛ.

24Manɛ nna nɛ fo ŋana anyi so,

nseŋ teŋ anyi be awurfoŋ

nɛ kamɛaŋ so?

25Bedoŋ pɔɔ anyi so cheche

nɛ an tɔr kasawule

a dese shishɛr to.

26Jande wora kusɔ ko n chɛ anyi to.

Mɔlga anyi ŋkpal fo kasha

nɛ k maa chɛrga na so.

45

Kijafo to be kashɛ be asheŋ

1Ŋ kɔ mmalga lela ma

nfɛra to nɛ n sa ewura.

Meeŋ ta ma kudonduloŋ

m boŋ amo fanɛ kananɛ

esibɛpo lela bee ta

kelembi a sibɛ na.

2Enyɛn kikɛ maŋ walɛ

keyɛrbi fanɛ fo.

Mmalga belbelso nawule

e naa shi fo kɔnɔ to.

Amoso nɛ Ebɔrɛ bee

nɛfa fo.

3Ewurgboŋ, kemaŋkura wura

nɛ ejuŋkparpo,

ta fo tokobi n wɔtɔ kumo

be efar to ŋ kre kashɛr to.

4Nseŋ dii fo kediiso bunyaŋ so

ŋ kɔ m pɔɔ so

a laŋɛ kashenteŋ nɛ kuwɔrwu

nɛ keji asheŋ nɛ amo be ekpa so

be kaplɛa so.

Ta fo enɔjiso lempo na

n wora asheŋ nɛ a bee mɔ kɔnɔ.

5Shin nɛ fo atanyembi pelpelso na

e da ewura mo doŋana be ŋgbene to.

Shin nɛ efuli pɔtɛana so ebi

e tɔr fo aya ase.

6Kuwurji nɛ Ebɔrɛ sa fo na

beeŋ baa wɔtɔ mbaanaayɔ.

Nɛ fo baa ji basa be asheŋ

nɛ amo be ekpa so.

7Fee sha asɔ nɛ a niŋi ekpa nna

nseŋ ŋ kishi alubi.

Amoso nɛ fo Ebɔrɛ lara fo,

nseŋ sa fo kagbenefuli nɛ

k chɔ fo braana peya na.

8Etulale lela dufɛso nɛ baa

tre mir nɛ alowe na be efɛa

a wɔ fo asɔbuuso so,

nɛ baa laŋ ejaŋjilaŋ nɛ alaŋsɔ

a deŋi fo anishito ashi fo lambu

nɛ b ta ejebotenyi n ji kumo kebita na to.

9Bewura be mbichesobi

e wɔ fo lambu to,

nɛ eche nɛ fee shin nɛ fo ta na

wɔtɔ shuwa be abitasɔ

a yil fo kuwurputi be jisoso.

10Eche nɛ ewura bee shin nɛ

e ta na, e kaŋ kusoe n nu.

Teŋ fo basa nɛ fo tuto

be laŋ to ebi so.

11Fo kela e shin nɛ ewura

be kagbene pɛ fo ga na.

Amoso baa sa mo bunyaŋ

nsaa wora kusɔ kama nɛ

e bee sha a sa mo.

12Basa beeŋ shi Tayɛ be kade to

m bar fo ŋkɛ,

nɛ damawuraana e ta

mmalga belbelso m ba fule fo

nɛ fo wora asɔ nɛ baa sha n sa bumo.

13Ma ewura, eche nɛ fee

shin nɛ fo ta na be kebita

shi mbe kagbene to nna.

Shuwa be ejesebi nɛ b ta n jɔ

mbe kejafɔ to be kale.

14Kale nɛ b jɔ nɛnɛ nɛ e buu,

nɛ b keta mo m bar fo,

nɛ mo teriana nɛ b la etumbache

bɛ mo so m ba fo kutɔ.

15Nɛ b ta kagbenefuli m bɛ fo so

n luri ewura be laŋ to.

16Fo mbinyɛnsobi nɛ fo nanabiana

beeŋ ba ki bewura

fanɛ fo nananyɛnana.

Feeŋ ta bumo ŋ ki bejuŋkparpo

durnya be kaplɛkama.

17Yili kabre a yɔ meeŋ shin nɛ

fo ketre e dii nɛ ekama

e baa fur fo saŋkama mbaanaayɔ.

46

Ebɔrɛ ka la an be ekumpogboŋ be asheŋ

1Ebɔrɛ e la anyi be

ekumpogboŋ saŋkikɛ,

nsaa sa anyi eleŋ.

Mo e wɔtɔ saŋkama a chɛ

anyi to tɔrɔ be jemanɛ.

2Amoso hale nɛ kasawule

gbuŋgbuŋ to nɛ abeegboŋ tia

n tɔr teku be kakpa chiŋgeliŋ gba,

kufu maŋ kɔ anyi.

3Hale teku bee baga to a kaa apɔpɔ

a gbuŋgbuŋ abeegboŋ a lɛ gba,

4eboŋ ko wɔtɔ nna a shile boeŋ boeŋ,

a bar kagbenefuli ashi Ebɔrɛ

be kadegboŋ cheembi

nɛ Enyɛnpetale Ebɔrɛ na

wɔ kumo be basa to na so.

5Ŋkpal Ebɔrɛ ka wɔ kadegboŋ na to so,

shɛŋ shɛŋ maa gbuŋgbuŋ kumo.

Kachipurdidi kikɛ e bee chɛ kumo to nna.

6Nɛ efuli pɔtɛana bee baga to,

nɛ kuwurjiana bee tɔr,

nɛ Ebɔrɛ ponte nɛ

kasawule ŋalga gba,

7Enyɛnpetale Ebɔrɛ na

wɔ anyi kutɔ nna.

Ebɔrɛ nɛ an nananyɛn

Jeekɔb shuŋ na e la

anyi be ekumpogboŋ.

8Ba keni kusɔ nɛ

Enyɛnpe Ebɔrɛ wora.

E wora asheŋ gboŋgboŋi

ashi durnya to kikɛ.

9E shin nɛ kena loge durnya to.

E buri benapo be atanyembi

nɛ akpa to nseŋ chɔɔ

bumo be asɔ kuŋso kikɛ.

10E yɛ: “Wushi eyur boeŋ,

feeŋ wu fanɛ ma e la Ebɔrɛ!

Durnya to be efuliana so ebi kikɛ

malɛ beeŋ maŋkura ma.”

11Enyɛnpetale Ebɔrɛ na

wɔ anyi kutɔ.

An nananyɛn Jeekɔb

be Ebɔrɛ na e la

anyi be ekumpogboŋ.

47

Ebɔrɛ ka bee ji efuliana so kuwura be asheŋ

1Menyi efuliana na be basa

kikɛ e kpla enɔ,

nseŋ ponte kagbenefuliso

n di Ebɔrɛ epaŋ.

2Enyɛnpetale Ebɔrɛ na be asheŋ

woraso kɔ mamachi nɛ kufu nna.

Mo e la ewurgboŋ,

a ji durnya kikɛ so kuwura.

3Ebɔrɛ na e shin nɛ an pɔɔ

efuli kikɛ so nsaa

ji amo so eleŋ.

4Mo e lara kasawule

nɛ an nananyɛn Jeekɔb,

nɛ e bee sha ga na

bee puchi so na, n sa anyi.

5Kagbenefuli be awɔr be kecha,

nɛ mbel be kefoŋ be awɔr to

nɛ Ebɔrɛ bɔla so n dii n yɔ

mbe kuwurputi so

ashi bɔrɛlambu na to.

6Men boŋ nshɛ n di

an be ewura Ebɔrɛ epaŋ.

7Ŋkpal manɛ so mo, e la

durnya kikɛ be ewura nna.

Amoso men boŋ nshɛ

n di mo epaŋ.

8Ebɔrɛ tase mbe kuwurputi

cheembi so nna a ji

durnya kikɛ so kuwura.

9Durnya be bejuŋkparpo kikɛ

ba abar so nna m ba ki

an nananyɛn Eebraham

be Ebɔrɛ na be basa.

Durnya to be bewura kikɛ

la Ebɔrɛ peya nna.

Kemaŋkura e baa la

Ebɔrɛ na peya.

48

Ebɔrɛ be kadegboŋ nɛ baa tre Zayɔn na be asheŋ

1Enyɛnpe Ebɔrɛ na shi

nseŋ daga an ka fur mo ga

ashi kadegboŋ nɛ e wɔ kumo to

nɛ k tase mbe kebeegboŋ cheembi

nɛ baa tre Zayɔn na so na.

2Mbe kebeegboŋ cheembi na

du jeŋgreŋ nna nsaa walɛ.

Nɛ Ebɔrɛ Ewurgboŋ

nɛ e wɔ kumo so na

bee sa durnya to

be basa kikɛ kagbenefuli.

3Ebɔrɛ na e wɔ kumo so

a kuŋ kumo.

E shin nɛ basa pin fanɛ,

mo Ebɔrɛ na e la

kadegboŋ na be ekumpo.

4Bewura chala abar m ba

nɛ b ba kɔ kadegboŋ na kena,

5ama b ka wu kumo

nɛ kufu pɛ bumo ga

nɛ b shile.

6Kechichachicha nɛ ebesa

daŋ tɔr bumo so nna fanɛ

eche ka bee shin nɛ e kurge na.

7Ŋko fanɛ afugboŋ ka koso teku so

a kpata nchu so be kuloŋgboŋ

a yɔ a ba na.

8An daŋ nu kusɔ nɛ

Enyɛnpe Ebɔrɛ na wora,

ama naniere an wu kumo ashi

Enyɛnpetale anyi be Ebɔrɛ na

be kadegboŋ nɛ baa tre

Jerusalɛm na to.

Mo alɛ beeŋ baa

kuŋ kumo saŋkama.

9Enyɛnpe Ebɔrɛ, saŋkama nɛ

an yɔ fo bɔrɛlambu na to,

fo kasha nɛ k maa chɛrga na

be asheŋ bee ba anyi

be nfɛra to nna.

10Fo asheŋ woraso

niŋi saŋkama nna,

nɛ fo ketre dii nɛ basa bee fur fo

ashi durnya ere be kaplɛkama.

11Amoso Jerusalɛm nɛ Juda

be ndeana to ebi be ŋgbene

fuli bumo nna ŋkpal fo kaa

bee ji asheŋ nɛ amo

be ekpa so so.

12Ebɔrɛ be basa,

men nite ŋ kulti Jerusalɛm

ŋ karga kumo be atempreŋ jeŋgreŋ.

13Men keni kumo be egbal lempo

nɛ kumo be ekuŋkpa lempoana na.

Saŋɛ na so menyeeŋ tiŋ ŋ kaŋɛ

men be kaman to ebi le:

14“Ebɔrɛ ere e la anyi

be Ebɔrɛ mbaanaayɔ.

Mo alɛ beeŋ baa juŋkpar

anyi saŋkama.”

49

Sa maŋ ta fo egbɛ ŋ deŋi amansherbi so

1Esa kama nɛ e wɔ durnya to,

e kaŋ kusoe n nu kusɔ

nɛ mee kaŋɛ ere.

2Kanaŋkama nɛ fo du,

nɛ fo la etirpo

ŋko damawura nna,

fo kaŋ kusoe n nu.

3Kanyiasheŋ be mmalga

nɛ mee malga,

nɛ kusɔ nɛ mee kaŋɛ

malɛ kɔ kifito.

4Aŋasa nɛ mee shin nɛ m bɔ,

ama meeŋ ŋini amo be afito

saŋɛ nɛ mee laŋ jaŋjilaŋ na.

5Saŋɛ nɛ kenishipere tu ma,

ŋko saŋɛ nɛ bedoŋ fɛpo

kulti ma n wɔtɔ na,

m maaŋ baa lɔ kufu.

6Bumo ere yirda asɔ nɛ b kɔ nna

nsaa puchi ŋkpal bumo

be kedamaya so.

7Esa maaŋ tiŋ ŋ ka dimɛdi kukɔ

n sɔ mo barkasa n yige,

ŋko ŋ ka Ebɔrɛ kukɔ n wora loŋ.

8Ŋkpal manɛ so,

ŋkpa be yawu du kpakpa ga.

Esa maaŋ tiŋ ŋ ka Ebɔrɛ

kumo be kukɔ,

9nseŋ nya a wɔ ŋkpa to

mbaanaayɔ;

ŋko nɛ e maaŋ wu kikɛ.

10Anyee wu benyiashempo

nɛ bewulpo kikɛ ka bee wu;

nɛ basa pɔtɛ e ta bumo be asɔ.

11Hale b daa kɔ bumo gbagba

be nsawule gba,

nchaŋ e naŋ ki bumo pe

mbaanaayɔ, nɛ b baa

wɔ ndoŋ saŋkama.

12Anyi edimɛdi be eyilikpa

maa chɛr nsaa loge nɛ an wu,

fanɛ kananɛ kusɔbɔya bee wu na.

13Kusɔ nɛ k dese a jo bekama

nɛ b yirda bumo gbagba be amu

nɛ kusɔ nɛ bumo be beyaasepo

bee kaŋɛ bumo na nna na.

14B du fanɛ mbolpɔ nna

nɛ luwu bee kpa bumo

a yɔ bumo be nchaŋ to.

Ebɔrɛ be basa e naŋ ji

bumo so kuwura chipurso

nɛ bumo be eyurana

e baa dese nchaŋ to a bɛ.

15Ama Ebɔrɛ beeŋ mɔlga ma ere

ashi nchaŋ to n ta ma

n yɔ mo kutɔ.

16Saŋ maŋ shin nɛ beko

be kebaala damawuraana,

a ji bumo be amu na e tir fo.

17K maaŋ chɛr nɛ b wu

nseŋ yige bumo be asɔ na kikɛ.

18Nɛ dimɛdi baa kɔ ŋkpa,

nɛ asheŋ bee nite nɛnɛ a sa mo

nɛ basa bee fur mo,

k bee wora mo ebel nna.

19Ama an kikɛ beeŋ ya tu

an nananyɛnana,

nsaa maaŋ naŋ wu

karechɛ be kefulto kikɛ.

20Dimɛdi be eyilikpa

kikɛ beeŋ choŋ,

nɛ e wu fanɛ kusɔbɔya na.

50

Kashenteŋ be kabɔrɛbunyaŋ be asheŋ

1Enyɛnpetale Ebɔrɛ, elempo na,

bee tre durnya to be basa kikɛ

nɛ b wɔ epeŋitɔrkpa nɛ

epeŋilarkpa na nna fanɛ b shɛr.

2Ebɔrɛ wɔ kadegboŋ nɛ k walɛ ga,

nɛ baa tre kumo Jerusalɛm na to

a kpa edɛ pɛlpɛl nna.

3Anyi be Ebɔrɛ na bee ba,

nɛ an nu mbe egbri,

nɛ edɛ be adondulombi

juŋkpar mo,

nɛ afugboŋ lempo kulti

mo n wɔtɔ.

4E tre esoso nɛ kasawule kikɛ

fanɛ eshɛdajipo nna,

nɛ b keni kananɛ e bee ji

mbe basa demu.

5E yɛ: “Men tre ma basa nɛ

baa ji kashenteŋ a sa ma

nsaa lara sarga a sa ma na,

nɛ ma nɛ bumo e wora

kɔnɔkoŋwule be ŋkre.”

6Esoso bee ŋini anyi nna fanɛ

Ebɔrɛ bee ji basa be asheŋ

nɛ amo be ekpa so nna.

7Ma basa, men nu.

Israɛlebi, menyi be Ebɔrɛ na

bee ji demu nna a gbiti menyi.

8M maŋ kaŋɛ fanɛ men

wora n jija nna;

ŋkpal men ka bee lara

esarga chɔɔso nɛ ŋkɛ

a sa ma saŋkama na so.

9Mannɛ men be egbolu

nɛ mboe nɛ a shibi a wɔ

men be aluu to

nɛ mee sha.

10Ŋkpal manɛ so,

kupuŋ to be kusɔbɔya kikɛ

la meya nna,

aloŋ e la ana nɛ a wɔ abee

kagboŋ so na gba.

11N nyi mbuibi nɛ a wɔ

abeegboŋ so kikɛ,

nɛ kusɔ toso kikɛ la meya.

12Nɛ akoŋ kɔ ma gba

m maaŋ kaŋɛ menyi,

ŋkpal manɛ so,

durnya nɛ kusɔ kama

nɛ k wɔ kumo to kikɛ

la meya nna.

13M maa we egbolu be eblaŋ

ŋko a nuu mboe be ŋklaŋ.

14Ma e la Enyɛnpetale Ebɔrɛ na.

Kechɔrɔ, nɛ k baa nase nnɔ

nsaa bɛ amo so be esarga

nɛ mee sha.

15Men shu n tre ma

ashi men be etɔrɔ to

nɛ n mɔlga menyi,

nɛ men bunyaŋ ma.

16Ama mee kaŋɛ alubiworapo bre

nna fanɛ, e maŋ kɔ ekpa

nɛ e malga ma mbra na be asheŋ

ŋko n ji ma kɔnɔ naseso

be ŋkre na be asheŋ.

17Men kini ma keŋini

nsaa kplaŋ ma mbra so.

18Beyu nɛ basa lubi nɛ

menyee ji keteri nsaa

sha basa nɛ b maa bɛ

bumo be kakil to

be nnɔ naseso so.

19Asheŋ lubi be kewora

nawule be bare nɛ menyee bir;

men be mmalga malɛ kikɛ la efɛ nna.

20Men tase nna a kuli

men kurgepoana nsaa jija

men niopibiana gbagba be atre.

21Men ka wora ade kikɛ,

m maŋ bugi kɔnɔ,

nɛ men fɛ fanɛ ma Ebɔrɛ

gba du fanɛ menyi nna.

Ama naniere bre meeŋ malga

ŋ gbiti menyi ashi men be anishito.

22Men kplaŋ ma so,

amoso men kaŋ kusoe n nu nfe,

nɛ mannɛ aloŋ meeŋ mur menyi

nɛ esa kama maaŋ chɛ menyi to.

23Sarga nɛ k bee bar ma kemaŋkura

e la kagbene nɛ k bee ji a chɔrɔ.

Men wora ma kasonu

nɛ ma, menyi be Ebɔrɛ na

e ŋini menyi kumɔlga be ekpa.

51

Alubi be ketampaŋ be kabɔrɛkule be asheŋ

1Enyɛnpe Ebɔrɛ, wu ma kuwɔr

ŋkpal fo kasha nɛ k maa loge na so.

Kpra ma alubi

ŋkpal fo kuwɔrwu na so.

2Fɔr ma alubi nɛ ma kewora

n da so kikɛ nɛ n nyalɛ so.

3Ŋkpal manɛ so, n nyi ma alubi

kikɛ be asheŋ.

Ma alɛ maaŋ teŋ asheŋ lubi

nɛ n wora na so kikɛ.

4Kashenteŋto, fo nɛ n wora n da so.

N wora n jija ŋkpal ŋ ka kini

kewora fo kasonu so.

Amoso k daga nna nsaa walɛ

fanɛ fo gberge ma kusoe

n niŋi ma ekpa.

5Kachɛ nɛ b kurge ma na kikɛ

nɛ n la alubiworapo.

6Kashenteŋ nawule nɛ

fo ere bee sha.

Amoso ŋini ma kashenteŋ

be kanyiasheŋ.

7Ta hisɔp n fɔr ma so

nɛ n nyalɛ so

n fuli fanɛ ateebi.

8Shin nɛ ma kagbene e fuli

nɛ n ji eyur.

Fo daŋ shin nɛ ma eyur

buri ma nna

ama naniere, shin nɛ

n ji ma kumu.

9Kplaŋ ma alubi so

nseŋ da m buu ma

kewora n da so so.

10Shin nɛ n nya nfɛra niŋiso

nseŋ shin nɛ n naa ji kashenteŋ.

11Sa maŋ ju ma ashi fo anishito.

Ŋko n lara fo kiyoyu cheembi na

ashi ma to.

12Shin nɛ ma kagbene e naŋ

fuli ma fanɛ kananɛ k daa du

saŋɛ so nɛ fo mɔlga ma na;

nseŋ shin nɛ n naa sha

kebaawora fo kasonu.

13Nɛ n ŋini alubiworapoana

fo mbra nɛ b bɛta m ba fo kutɔ.

14Mɔlga ma ashi kamɔ be kulubi to.

Ŋkpal manɛ so, fo nawule

e naŋ tiŋ m mɔlga ma.

Saŋɛ na so meeŋ boŋ

kashɛ awɔrso ŋ kaŋɛ

fo kumɔlga be eleŋ na be asheŋ.

15Enyɛnpe Ebɔrɛ,

bugi ma kɔnɔ nɛ n fur fo.

16Esarga nɛ etoto daa bɔlɔ fo

kenishi nna,

n daa beeŋ bar fo amo.

17Esa be kagbene be kejija mo ga

ŋkpal alubi so e naa bɔlɔ fo kenishi.

18Enyɛnpe Ebɔrɛ, jande,

shin nɛ asheŋ e nyalɛ Zayɔn to,

nɛ b pɔr Jerusalɛm be egbal na.

19Saŋɛ na so baaŋ lara esarga cheembi

nɛ esarga chɔɔso nɛ a bee par fo,

nseŋ ta egbolu n lara sarga n sa fo.

52

Kusɔ kama ka wɔ Ebɔrɛ be enɔ to be asheŋ

1Feeŋ tiŋ a la elempo

nsaa ji njɔŋ ŋkpal fo alubi so.

Ama esa beeŋ tiŋ n yirda

Ebɔrɛ saŋkama.

2Asheŋ lubi nɛ fee kre saŋkikɛ;

fo kudonduloŋ fɛpo na

bee ji fanɛ bɔrfɔ nna.

3Fee sha asheŋ lubi a chɔ asheŋ lela;

nsaa sha efɛ a chɔ kashenteŋ be keji.

4Asheŋ besaso nɛ fee sha kebaamalga,

nɛ kafule bɔlɔ fo kudonduloŋ to.

5Kashenteŋto, Ebɔrɛ beeŋ

jija fo mbaanaayɔ;

E beeŋ to m pɛ fo to

ŋ gberge fo n lar fo laŋ to.

E beeŋ tia fo ashi basa keniso

be kasawule so.

6Nɛ basa cheembi e wu loŋ be

kusɔ nɛ k bee keta kufu ere

nseŋ mushe ŋ kaŋɛ le:

7“Men keni basa nɛ b kini

keta bumo be yirda n deŋi Ebɔrɛ so,

nseŋ ta bumo be yirda n deŋi

bumo be kedamaya nɛ asheŋ lubi

be kewora so na.”

8Ama ma ere du fanɛ ɔlif be kedibi nna,

a daŋ nsaa walɛ saŋkama

ashi Ebɔrɛ be laŋ to.

Ma alɛ be yirda deŋ mbe kasha

nɛ k maŋ kɔ ekar na so saŋkikɛ nna.

9Ŋkpal kusɔ nɛ fo wora so

meeŋ baa fur fo saŋkikɛ.

Ŋ kɔ tama ashi fo ketre to,

ŋkpal manɛ so, fo ketre walɛ.

Amoso meeŋ baa fur fo

ashi fo basa cheembi be anishito.

53

Esa kikɛ ka maaŋ tiŋ ŋ kplaŋ Ebɔrɛ so be asheŋ

1Ewulpo nawule e naa kaŋɛ

mbe kagbene to fanɛ

Ebɔrɛ maŋ wɔtɔ.

Loŋ be basa la basa fuloŋ,

nɛ b maa wu kuwɔr nna.

Bumo alɛ maa wora

asheŋ niŋiso kikɛ.

2Ebɔrɛ wɔ esoso nna a keni kaseto

a fin enyiashempo

nɛ e bee fin mo ere Ebɔrɛ!

3Ama esa kama maa

wora asheŋ niŋiso.

Ekama maa wora asheŋ

nɛ amo be ekpa so.

Esa koŋwule gba maŋ

wɔtɔ a wora alela.

4Menyi alubiworapoana

maaŋ koya a?

Menyi nɛ men maa kule Ebɔrɛ

nsaa wɔtɔ a kpɛa ma basa to

fanɛ b ka bee we bodobodo na.

5Kufu beeŋ pɛ menyi a chɔ

kananɛ k daŋ pɛ menyi dra na.

Ebɔrɛ beeŋ farnyaŋ

mo doŋana be awibi to

nɛ anishinyɔr e pɛ menyi

ŋkpal Ebɔrɛ ka kini menyi so.

6Mee jo saŋɛ nɛ esa

ko beeŋ shi Zayɔn

m ba mɔlga Israɛl nna.

Anyi be Ebɔrɛ,

fo baŋ naŋ nɛfa fo basa,

Jeekɔb be kanaŋ to ebi

be ŋgbene beeŋ fuli bumo,

nɛ Israɛlebi e ji eyur.

54

Keyirda Ebɔrɛ ashi awurfoŋ to be asheŋ

1Enyɛnpe Ebɔrɛ,

ta fo eleŋ na m mɔlga ma,

ŋ ŋini fanɛ m maŋ wora n jija.

2O Enyɛnpe Ebɔrɛ,

jande, nu ma kekule;

jande nu kusɔ nɛ mee kaŋɛ.

3Befɔ nɛ b la amukpakpasowuraana

e naa kɔ ma.

Bumo alɛ be ekama be shɛŋ

maŋ wɔ fo to.

4Enyɛnpe Ebɔrɛ fo e naŋ

chɛ ma to, ŋ kuŋ ma

nɛ n sa maŋ tɔr.

5Feeŋ gberge ma doŋana kusoe,

ŋkpal bumo be alubi nɛ b wora so.

Feeŋ mur bumo

ŋkpal fo kashenteŋji so.

6Meeŋ ber kagbene

n lara sarga n sa fo.

Enyɛnpe Ebɔrɛ,

meeŋ fur fo ketre,

ŋkpal fo ka walɛ so.

7Ŋkpal manɛ so, fo mɔlga ma

ashi ma awurfoŋ kikɛ to,

nseŋ shin nɛ ŋ gbagba wu

ma doŋana ka kɔ n tɔr.

55

Esa nɛ b lar mo kaman be kabɔrɛkule be asheŋ

1Enyɛnpe Ebɔrɛ, nu ma kekule.

Jande, sa maŋ kplaŋ kusɔ nɛ

mee bishi fo ere so.

2Wora ania n nu ma kekule ere;

ŋkpal manɛ so,

ma kagbene jija nna ga;

3ŋkpal bedoŋ ka bee cha awɔr

nsaa ponte to a kɔ ma agboso so.

4Ma kagbene bee to nna pep pep pep,

nɛ mee lɔ kufu fanɛ meeŋ wu.

5Kufu gboŋgboŋi nɛ kechicha chicha

tɔr ma so nna nɛ ma kagbene

maŋ dese ma kuraa.

6N daa kɔ atɛ fanɛ keli nna,

n daa beeŋ firgi n yɔ

kakpa nɛ meeŋ nya

kagbenewushi.

7N daa beeŋ ya kaa wɔ

keshishɛrsawule so kufɔ kufɔ.

8N daa beeŋ nya manaŋ n yɔ

kakpa nɛ meeŋ nya kekuŋ

ashi afugboŋ nɛ atiligboŋ so.

9Enyɛnpe Ebɔrɛ,

shin nɛ ma doŋana e wulto to.

Jija bumo be ŋkre kikɛ.

Kumukpakpaso nɛ kebaamaashu

basa so nawule nɛ mee wu,

ashi kadegboŋ na to.

10B du nna fanɛ bekumpo

ka kulti kumo be egbal n wɔtɔ

kapa nɛ kanyɛ na.

Asheŋ lubi nɛ tɔrɔ e bɔlɔ

kadegboŋ na to.

11Durmu be keji nɛ kebaada

asheŋ a wea abar to

nɛ efɛ e sɔ kadegboŋ na

be agbembi so kikɛ.

12Nɛ bedoŋ e daa tege ma

nsaa wora ma eyurto,

n daa beeŋ tiŋ n nyiti

ŋko n shile ŋ ŋana bumo so.

13Ama nteri kpakpaso

nɛ n yirda,

14nɛ ma nɛ mo bee ji kakurge,

nsaa tu m braana a yɔ

anyi be Ebɔrɛ be lambu to na

e naa wora ma loŋ.

15Alubi e naa ji bekama

nɛ b kishi ma na so eleŋ.

Amoso shin nɛ luwu e purgi bumo

nɛ b yɔ nchaŋ to nɛ b kraa keni.

16Ama n shu n tre Enyɛnpe Ebɔrɛ

nɛ e mɔlga ma.

17Chipurso nɛ kapaso

nɛ kanyɛso kikɛ,

e bee nu ma nfubel nna.

18Bedoŋ bee kɔ ma

kaba kama so nna;

ama e beeŋ mɔlga ma

ashi kena na to

nɛ m maaŋ nya doro kikɛ.

19Ebɔrɛ nɛ e bee ji kuwura

saŋkama mbaanaayɔ na

beeŋ nu ma kushu.

E beeŋ shin nɛ m pɔɔ bedoŋ so

ŋkpal manɛ so, b maa bunyaŋ mo.

20N teri pal kaman n sa

mbe kɔnɔ naseso

nsaa kɔ ma.

21Mbe kamalga wɔ ebel nna

fanɛ mushoŋ;

ama kekishi e bɔlɔ mbe

kagbene to nɛ e wora shiriya

nɛ e ta tokobi ŋ kɔ ma.

22Enyɛnpe Ebɔrɛ, an la fo basa nna

nsaa kaŋɛ fo asheŋ nɛ a tir anyi.

Fo alɛ maaŋ shin nɛ an kɔ n tɔr.

23Ama fo Enyɛnpe Ebɔrɛ beeŋ ta

basa nɛ b maa shu basa so na bre

n lɛ kemaŋ chiŋgeliŋ

nɛ k maŋ kɔ ekar na to,

pɔɛŋ nɛ bumo be saŋɛ e fo.

Ma ere yirda fo nna.

56

Yirda be kabɔrɛkule be asheŋ

1O, Enyɛnpe Ebɔrɛ, wu ma kuwɔr.

Bedoŋ ju a buu ma so

kapa nɛ kanyɛ nna.

Saŋɛ kikɛ baa firgi

a taga ma to nna.

2Bumo be bedamta

baa yuu ma so nna,

a kɔ ma kamoowuso.

3Ama hale kufu kɔ ma gba

ŋ kraa beeŋ yirda fo.

4Meeŋ fur fo ŋkpal fo

kɔnɔ naseso so.

N yirda fo,

amoso kufu maŋ kɔ ma.

Manɛ nɛ dimɛdi beeŋ tiŋ

n wora ma?

5Karechɛ kikɛ bedoŋ bee

wu ma kulubi nna.

Bumo be nfɛra e baa la

kananɛ baaŋ wora n doro ma.

6Baa ŋana a pugi nna a kɔ ma.

Baa dara keya kama nɛ n tia nna,

a fin kananɛ baa nya ma m mɔ.

7Enyɛnpe Ebɔrɛ,

sa maŋ shin nɛ b ta

bumo be amu n ji kikɛ.

Ŋkpal manɛ so,

fo baaŋ nya agbo,

fee mur efuliana na nna.

8Awurfoŋ nɛ mee ji kikɛ

be asheŋ bɔɔ fo enɔ nna,

nɛ fo nyi ma anishichubi

nɛ a lar be asheŋ.

Amo kikɛ maŋ belaŋ fo so.

9Saŋkama nɛ m baŋ kule fo

ndoŋana bee bɛta kaman nna.

Kumo be loŋ e shin nɛ m pin

fanɛ fo wɔ ma kutɔ.

10Meeŋ fur fo ŋkpal fo

kɔnɔ naseso be mmalga na so.

11Enyɛnpe Ebɔrɛ n yirda fo,

amoso kufu maŋ kɔ ma.

Manɛ nɛ dimɛdi beeŋ

tiŋ n wora ma?

12Enyɛnpe ma Ebɔrɛ, meeŋ bɛ

kɔnɔ nɛ n nase n sa fo na so.

Meeŋ ta ma kechɔrɔ

be kakɛ m bar fo.

13Ŋkpal manɛ so,

fo mɔlga ma ashi luwu to,

a maŋ shin nɛ n fiti n tɔr.

Amoso meeŋ baa wora fo

aparsheŋ nsaa na fo kefulto

nɛ k bee yɛra esa ŋkpa to na to.

57

Kedi Ebɔrɛ epaŋ be asheŋ

1Enyɛnpe Ebɔrɛ,

jande wu ma kuwɔr.

Wu ma kuwɔr, ŋkpal manɛ so

fo kutɔ nɛ mee nya kekuŋ.

Fo aba to nɛ mee shile a ŋana

nɛ kenishipere e choŋ

pɔɛŋ nɛ n lar.

2Fo Enyɛnpetale Ebɔrɛ

nɛ fo la ma ekumpo na

nɛ mee shu a tre.

3Feeŋ shin nɛ kechɛto

e shi ebɔrɛso

m ba sɔ ma n yige.

Nseŋ shin nɛ tɔrɔ

e tɔr bumo nɛ baa kɔ ma

kenishipereso na bre so.

Fo la eshinteŋjipo nɛ esa

beeŋ tiŋ n yirda nna.

4N wɔ bedoŋ nɛ b du fanɛ ebuluŋ,

nɛ baa kpɛa basa to na to nna.

Bumo be anyii du fanɛ

atanyembi nɛ akpa nna.

Nɛ bumo be adonduloŋ

bee ji fanɛ etokobi.

5Shin nɛ basa e wu fo aworbigboŋ

ashi awɔlpa to,

nɛ fo kemaŋkuragboŋ

ashi kasawule so kikɛ.

6Bedoŋ bee fe ma ajigbelɛ nna

a da ma a lɛ.

Baa kur amaŋ chiŋgeliŋ

ma ekpa to nna, nsaa kilgi

a tɔr amo to bumo gbagba.

7Mee ji kashenteŋ nna a sa fo,

nɛ feeŋ tiŋ n yirda ma.

Meeŋ boŋ kashɛ nseŋ laŋ alaŋsɔ

n sa fo ma, Ebɔrɛ na.

8Edi maŋ wɔ ma anishi to,

meeŋ laŋ ma jaŋjilaŋ

hale nɛ kare e ya chɛ.

9Enyɛnpe Ebɔrɛ, meeŋ fur fo

nɛ ekama e nu.

Nseŋ boŋ kabɔrɛshuŋ be nshɛ

ashi basa kikɛ be anishito.

10Ŋkpal manɛ so,

fo kasha baŋ esoso so,

nɛ fo kemankura

choŋ awɔlpa so.

11Enyɛnpe Ebɔrɛ shin nɛ

fo keshi e choŋ so esoso so

nɛ fo kemankura e baa wɔ

durnya be kaplɛkama.

58

Kekule Ebɔrɛ nɛ e gberge bedoŋ kusoe be asheŋ

1Menyi bejuŋkparpo, bee ji asheŋ

nɛ amo be ekpa so a?

Menyee ji basa be asheŋ

kananɛ k daga so a?

2M-m, asheŋ lubi nawule be asheŋ

nɛ menyee kre ashi men be ŋgbene to,

nsaa ta men be enɔana a mɔ basa.

3Yili men be kakurgeachɛ kikɛ

m ba fo mbre, men wɔtɔ nna

a wora alubi nsaa ku efɛ.

4Men be mmalga du fanɛ kuwɔ

ka duŋ esa nna,

5nɛ e kini kenu esa nɛ e kɔ awɔ

be kudur be ebɔl nna.

6Mee ŋana bedoŋ nna fanɛ ebuluŋ na.

Enyɛnpe Ebɔrɛ, buri bumo anyii

nɛ a du fanɛ ebuluŋ be anyii na.

7Shin nɛ b foe fanɛ kabombi to

be nchu ka wɔlto na.

B baŋ gberge bumo be ata to,

fo shin nɛ atanyembi na

be nnɔ e gbel.

8Shin nɛ b wɔlso fanɛ konte

nseŋ shin nɛ b sa maŋ wu epeŋi

fanɛ kebia nɛ e laŋɛ.

9Pɔɛŋ nɛ kapuliya nɛ k bɛ edɛ

wuloŋwuloŋ so beeŋ bel edɛ,

nɛ fo teŋ m mur bumo.

10Nɛ belelaworapo baŋ wu

alubiworapoana ka nya

bumo be alubi be kasogberge,

bumo be ŋgbene beeŋ fuli bumo

nɛ b fɔr bumo be aya ashi

bumo doŋana na be ŋklaŋ to.

11Nɛ basa e kaŋɛ:

“Kashenteŋ, basa cheembi kraa

nya bumo be kakɔka.

Kashenteŋ, Ebɔrɛ kraa ji asheŋ

nɛ amo be ekpa so ashi durnya to.”

59

Kekuŋ be kabɔrɛkule

1Mɔlga ma, Enyɛnpe Ebɔrɛ,

kuŋ ma ashi bedoŋ nɛ baa kɔ

ma na kutɔ.

2Kuŋ ma ashi kumukpakpasowuraana

nɛ baa fin ma nɛ b mɔ na kutɔ.

3Enyɛnpe Ebɔrɛ, keni kananɛ

b ŋana m pugi a jo ma.

Basa lubi bee kre ma

ŋkre lubi nna,

a fin ma nɛ b mɔ.

Ma alɛ maŋ wora bumo shɛŋ,

ŋko n wora kulubi ko

n da bumo so.

4M maŋ wora kulubi kikɛ,

ama b wora shiriya nɛ b kɔ ma.

Keni ma awurfoŋ nɛ mee ji ere so

nseŋ wora kusɔ ko n chɛ ma to.

5Enyɛnpetale Israɛlebi be Ebɔrɛ,

niŋi to ŋ gberge efuli pɔtɛana na

be basa kikɛ kusoe.

Sa maŋ wu basa lubi,

nɛ baa mɔ basa na kuwɔr.

6Baa bɛta a ba kaaseso kikɛ nna

m ba kaa na kade to

a gbu fanɛ njɔnɔ na.

7Nu mmalga nɛ a bee lar

bumo be nnɔ to.

Asɔ nɛ baa kaŋɛ bee besa nna

fanɛ b ka da esa kasaŋɛ na.

Baa kaŋɛ bumo be amu nna

fanɛ esa kama maa

nu kusɔ nɛ baa kaŋɛ na.

8Ama fo Enyɛnpe Ebɔrɛ na

bre bee mushe bumo nna,

nsaa wora efuliana na eyurto.

9Fo e la ma ekumpogboŋ

nɛ ma tama deŋ fo so.

10Ma Ebɔrɛ nɛ e bee sha ma na

beeŋ chɛ ma to,

n shin nɛ n wu bedoŋ ka kɔ n tɔr.

11Ama sa maŋ mɔ bumo.

Mannɛ aloŋ ekama beeŋ teŋ so.

Ta fo eleŋgboŋ na

n shin nɛ b chicha n tɔr.

Fo e la kusɔ kuŋsogboŋ

a kuŋ fo basa.

12Bedoŋ na la befɛpo nna,

amoso shin nɛ bumo

be njɔŋ fuloŋ nɛ baa ji na

e kilgi m pɛ bumo.

13Nya agbo m mur bumo cheche.

Saŋɛ na so efuli pɔtɛana na

kikɛ beeŋ pin fanɛ fo e naa

ji Israɛl so kuwura.

14Baa bɛta a ba kaaseso kikɛ nna,

m ba kaa na kade to

a gbu fanɛ njɔnɔ na.

15Baa nite nna a gbu

a yɛla kenishi to a fin ajibi,

ama b baŋ moɛ nna pɔɛŋ nseŋ yɔ.

16Ama ma ere beeŋ boŋ kasha

a laŋɛ fo Ebɔrɛ be

eleŋgboŋ na be kaplɛa so.

Chipurso kikɛ, meeŋ boŋ kashɛ

a laŋɛ fo kasha be kaplɛa so.

Ŋkpal manɛ so,

fo e la ma ekumpo,

kakpa nɛ mee shile a ŋana

ashi tɔrɔ be jemanɛ.

17Meeŋ boŋ nshɛ n fur fo.

Fo e la ma ekumpogboŋ

nsaa sha ma.

60

Tama be keta n deŋi Ebɔrɛ so be asheŋ

1Enyɛnpe Ebɔrɛ, fo nya agbo nna

n wɔtɔ anyi nseŋ kini anyi,

n shin nɛ an tɔr m buri to.

Naniere naaŋ sa anyi eleŋ.

2Fo shin nɛ kasawule gbuŋgbuŋ to

m baŋɛ to m bugi to.

Naniere shin nɛ kasawule na

e cha abar so nseŋ yige

kebaa gbuŋgbuŋ to.

3Fo shin nɛ saŋɛ kpakpaso

tu fo basa, nɛ afu bee ber

anyi nɛ anyee lente.

4Ama fo sa basa

nɛ baa ŋana fo bre tɔɔnɛ

nɛ b bɔla kumo so ŋ gelge

bedoŋ be atanyembi.

5Enyɛnpe Ebɔrɛ,

nu anyi be kekule

nseŋ ta fo enɔ lempo na

m mɔlga anyi nɛ an la

fo basa shaso na.

6An Nyɛnpe nɛ anyi be Ebɔrɛ,

fo nase kɔnɔ fanɛ feeŋ barga

kadegboŋ nɛ baa tre

Shɛkim na to,

nseŋ chige ketaŋɛ nɛ baa tre

Sukɔf na to.

7Fo yɛ Giliad nɛ Manase la feya nna,

nɛ Efrayim la fo kebɛlso be kuwuro,

nɛ Juda malɛ la fo kekpabi.

8Nɛ Mowab la fo kusɔ fɔr enɔ,

nɛ fee ta fo asɛbta malɛ

a deŋi Edɔm so,

nsaa yili Filisti malɛ so a cha

kekɔmpɔɔso be awɔr.

9Wanɛ e naaŋ yɛr ma

kadegboŋ nɛ b pɔr

egbal ŋ kulti na to?

Wanɛ e naaŋ juŋkpar ma

n yɔ Edɔm be efuli so?

10Enyɛnpe Ebɔrɛ,

fo kini anyi kashenteŋto

nsaa maaŋ naŋ juŋkpar

anyi be benapo nna a?

11Chɛ anyi to nɛ an kɔ m pɔɔ

an doŋana so, ŋkpal manɛ so,

dimɛdi bre be kechɛto maŋ la shɛŋ.

12Fo Ebɔrɛ nawule e naŋ tiŋ n

shin nɛ an kɔ m pɔɔ so,

nɛ fo fifɛa an doŋana

m mata kasawule.

61

Kebaa wɔ Ebɔrɛ be kekuŋ to be asheŋ

1Enyɛnpe Ebɔrɛ,

jande nu ma kushu

nɛ ma kabɔrɛkule!

2Ma tama kikɛ loge

nɛ n wɔ efuli wɔfɔ so

a shu a tre fo.

Juŋkpar ma n yɔ kefalta gboŋ

nɛ k du jeŋgreŋ a chɔ ma na so.

3Ŋkpal manɛ so, fo e la

ma ekuŋkpa lempo,

nɛ mee shile n ya kaa ŋana to

ashi ma doŋana so.

4Enyɛnpe, ma Ebɔrɛ,

shin nɛ m baa wɔ fo kutɔ

mbaanaayɔ,

saŋɛ na so meeŋ nya kekuŋ

ashi fo aba to.

5Enyɛnpe Ebɔrɛ,

fo nu ma kɔnɔ naseso na

nseŋ nɛfa ma fanɛ

kananɛ fo nɛfa bumo nɛ

baa bunyaŋ fo na.

6Sa fo ewura ŋkpa tenteŋ

nɛ eyur be alenfia.

7Shin nɛ e baa ji kuwura

fo anishito mbaanaayɔ

nɛ fo kasha nɛ kashenteŋji

e baa kuŋ mo.

8Saŋɛ na so meeŋ baa di fo

ketre epaŋ saŋkama

nsaa wora a bɔlɔ ma kɔnɔ

naseso so saŋkama.

62

Enyɛnpe na ka kɔ eleŋ nsaa wu kuwɔr be asheŋ

1Enyɛnpe Ebɔrɛ na to

nɛ ma kiyoyu bee nya ewushi.

Mo nawule e naa mɔlga ma.

2Mo e la kefaltagboŋ nɛ emɔlgapo.

Mo e la ma ekuŋkpa lempo

a kuŋ ma.

3Nchɛ afanɛ nɛ menyeeŋ ta

m bri esa?

Menyeeŋ yili egbal

nɛ k kulti ere so

n ta mo n lɛ to a?

4Menyee fin kananɛ menyee lara mo

ashi mbe kemaŋkura be eyilikpa nna.

Efɛ nawule nɛ menyee kuu.

Nɛ mmalga lela lar menyi be nnɔ to gba,

kekishi nɛ shoduu e bɔlɔ men

be ŋgbene bre to.

5Enyɛnpe Ebɔrɛ na nawule

e naa sa kagbenewushi;

amoso mo so nɛ ma tama yil so.

6Mo nawule e la ma kefaltagboŋ

nɛ ma emɔlgapo.

Mo e la maa ekuŋkpagboŋ,

amoso ma lɔ kufu.

7Mo e naa mɔlga ma

nsaa sa ma kemaŋkura.

Mo e la kefaltagboŋ nɛ mee nya

kekuŋ ashi kumo so na.

8Basa, men yirda Enyɛnpe Ebɔrɛ na

nsaa kaŋɛ mo men be asheŋ

tirso saŋkama.

Ŋkpal manɛ so, Ebɔrɛ na nawule

e la anyi be ekumpo.

9Anyi edimɛdi baa du fanɛ

esa ka fute afu nna.

Anyi be ekama maŋ la shɛŋ.

Anyi kikɛ be egbɛ maŋ fo

esa be efute be egbɛ so.

10Sa maŋ ta fo tama n deŋi

kapuni be asɔ so,

ŋko a wu fo kumu ŋkpal

kayu be asɔ so.

Loŋ beeŋ tiŋ n sa fo asɔ damta,

ama sa maŋ ta fo kagbene n deŋi

amo so.

11Kusɔ koŋwule nɛ Ebɔrɛ malga,

ama asɔ anyɔ nɛ n nu.

Amo e la fanɛ,

fo Enyɛnpe Ebɔrɛ na kɔ eleŋ

12nsaa kɔ kasha.

Kashenteŋto malɛ nɛ feeŋ

yili kusɔ kama nɛ esa wora so

ŋ ka mo kumo be kukɔ.

63

Ebɔrɛ be kasha be asheŋ

1Enyɛnpe, fo e la ma Ebɔrɛ.

Mee fin fo ma kagbene

to kashenteŋto;

fanɛ kananɛ meeŋ pere kenishi

n fin nchu ketarso kpantaŋkpalaŋ

ashi keshishɛrsawule so na.

2N wu fo eleŋ nɛ fo kemaŋkura

ashi fo bɔrɛlambu to.

3Ŋkpal fo kasha ka shi

a chɔ kebaawɔtɔ so

meeŋ di fo epaŋ.

4Meeŋ di fo epaŋ saŋɛ so

nɛ n wɔ ŋkpa to kikɛ;

nseŋ maŋ ma enɔana so

ashi fo ketre to.

5Meeŋ boŋ kapandi be nshɛ

kagbenefuliso;

nɛ ma eyur e saŋɛ ma to

n shin nɛ m moɛ,

fanɛ b ka wora

kejigboŋ nɛ n ji na.

6Kanyɛso nɛ m baŋ dese

gedo so mee nyiŋi fo nna,

a fɛ fo asheŋ ashi ma

edesekpa saŋkama.

7Ŋkpal fo ka la ma echɛtopo so,

meeŋ chena fo aba be kiyoyul to,

m boŋ kagbenefuli be nshɛ.

8M baa mar fo nna,

nɛ fo enɔ lempo na,

e baa kɔ ma to.

9Bekama nɛ baa fin ma ŋkpa

be kelara na,

beeŋ wu n yɔ nchaŋ to.

10Etokobi nɛ baaŋ ta m mɔ bumo,

nɛ kupuŋ to be njɔnɔ e ji bumo.

11Ama ewura na nɛ bumo nɛ

b yirda fo na bre beeŋ ji eyur,

ŋkpal fo Enyɛnpe Ebɔrɛ na so.

Ama befɛpo bre beeŋ

lo bumo be nnɔ.

64

Baa ji eyur ŋkpal Enyɛnpe na so

1Enyɛnpe Ebɔrɛ,

nu ma nfubel,

nseŋ kuŋ ma ashi

bedoŋ be enɔ to.

2Jande, kuŋ ma ashi

kumukpakpaso wuraana

nɛ basa lubi be katuŋ na

be ŋkre nɛ baa kre ma na to.

3Bumo be atuwebi bee besa nna

fanɛ b ka ŋe esa kasaŋɛ na,

nɛ bumo be mmalga du fanɛ

b ka da esa ketanyembi na.

4Baa ŋana kupuŋ to nna,

a to basa nɛ b maŋ wora alubi,

nɛ kumo be loŋ maŋ kɔ bumo kufu.

5Baa leŋ abar to nna a wɔtɔ

alubi be kewora to,

nsaa malga kananɛ baaŋ sho

bumo be ajigbelɛ ŋ ŋana,

nsaa kaŋɛ fanɛ esa kikɛ

maaŋ wu bumo.

6Baa kre asheŋ nɛ a maŋ

niŋi be kewora nna,

a kaŋɛ fanɛ kusɔ nɛ

b kre na walɛ ga.

Kashenteŋto dimɛdi

be kagbene nɛ mbe nfɛra lubi ga.

7Ama Ebɔrɛ gbagba beeŋ to bumo

atanyembi n doro bumo.

8Bumo gbagba be mmalga

beeŋ kilgi n ji bumo,

nɛ kufu e pɛ bekama

nɛ b wu bumo,

nɛ b fifi amu n chicha.

9Kufu beeŋ pɛ basa, nɛ b ji

Ebɔrɛ be ashuŋ shuŋso

be asheŋ be shɛda,

nsaa fɛ kusɔ nɛ

e wora na be asheŋ.

10Basa nɛ baa wora asheŋ

niŋiso na beeŋ ji eyur ŋkpal

kusɔ nɛ Enyɛnpe na wora so;

nseŋ ta bumo be amu

ŋ ŋana Enyɛnpe na to.

65

Enyɛnpe Ebɔrɛ ka bee nu kekule be asheŋ

1Anyi be Ebɔrɛ, k daga fanɛ

an fur fo ashi Zayɔn to.

Ndoŋ nɛ anyeeŋ bɛ nnɔ nɛ

an nase n sa fo na so.

2Ekama beeŋ ba fo kutɔ

ŋkpal fo ka bee nu kekule so.

3Anyi be alubi pɔɔ anyi so,

nɛ fo ta anyi be aworandeso

m paŋ anyi.

4Fo nɛfa bekama nɛ fo lara na nna,

n shin nɛ b chena n sha fo

ashi fo bɔrɛlambu to.

Anyeeŋ ji anyi be amu

ashi fo laŋ to nɛ fo

bɔrɛlambu cheembi na to.

5An be Ebɔrɛ, fo mɔlga anyi,

nɛ fo aworbi nɛ a bee keta kufu na

shin nɛ an pin fanɛ fo nu kekule

nɛ anyee kule a fin kashenteŋji na.

Fo e naa sa durnya ere be basa kikɛ tama,

hale bumo nɛ b wɔ teku be kaba

nɛ anyi maŋ nyi na kikɛ gba.

6Fo e kɔ eleŋ nɛ yuku n ta

abeegboŋ n yili amo be eyilikpa.

7Fo e naa shin nɛ teku be awɔr bee lo.

Fo e yɔɔ nchu be atili nɛ efuliana na

be awɔr nɛ baa cha.

8Fo aworbi nɛ a bee keta kufu na

bee chinchiŋ basa nɛ b wɔ kufɔ kufɔ gba.

Durnya ere to ebi kikɛ bee boŋ nshɛ

nsaa ji eyur nna ŋkpal fo so.

9Fo e naa keni kasawule ere so

nsaa shin nɛ bɔrɛ bee ba a wushi kumo

nɛ asɔ duuso be yiri yiri kikɛ

bee wora kumo so.

Fo eboŋana maa wɔlto kikɛ;

fo alɛ e naa shin nɛ kasawule

bee wora ajibi nɛnɛ.

10Fo e naa wurge adɔana so nchu

a shin kasawule bee wushi

a ki pɔtɔ pɔtɔ nɛ asɔ bee tiŋ a kɔr.

11Fo e naa shin nɛ adɔjibi bee wora

nɛnɛ nɛ mpuro bee bɔlɔ a wurge.

12Fo e naa shin nɛ afitiri

nɛ a wɔ keshishɛrsawule so

bee daŋ nɛnɛ;

nsaa shin nɛ abeeana bee ji eyur.

13Fo shin nɛ asɔbɔya sɔ kaplɛkama

nɛ ataŋɛ to be ajibi bee wora alegaiso;

nɛ amo kikɛ bee boŋ nshɛ awɔrso

kagbenefuliso.

66

Kapandi nɛ kechɔrɔ be kashɛ

1Menyi basa nɛ men wɔ

kasawule ere so kikɛ

e cha awɔr n fur Ebɔrɛ.

2Men boŋ nshɛ m maŋkura mbe

ketre nseŋ ta kapandi n fur mo.

3Men kaŋɛ Ebɔrɛ fanɛ mbe

aworbi kikɛ kɔ kufu nna,

nɛ mbe eleŋgboŋ na bee

shin nɛ mo doŋana bee

chicha a jɔŋɛ mo ase kufuso.

4Durnya ere to be esa kikɛ

bee bunyaŋ fo nsaa fur fo.

5Ba keni kusɔ nɛ Ebɔrɛ wora;

nɛ ashuŋ nɛ a bee keta kufu

nɛ e shuŋ dimɛdi be kaplɛa so.

6Mo e shin nɛ teku wɔlto ŋ ki kasawule,

nɛ an nananyɛnana nite kumo to n dii,

nɛ an ji eyur ŋkpal kusɔ nɛ e wora na so.

7E kɔ mbe eleŋgboŋ nna

a ji kuwura mbaanaayɔ,

nɛ efuliana na maaŋ tiŋ

n wora shɛŋ shɛŋ ŋ ŋana mo so.

Amoso, amukpakpasowuraana

maaŋ tiŋ ŋ kre kena ŋ kɔ mo.

8Basa, men kikɛ e ba nɛ an fur

anyi be Ebɔrɛ na.

Men fur mo nɛ basa e nu.

9Mo e kuŋ anyi be ŋkpa

n shin nɛ an nya a wɔtɔ.

10Anyi be Ebɔrɛ, fo wora

anyi ŋ keni,

fanɛ kananɛ baa wora

gbiti a keni na.

11Fo shin nɛ an tɔr kashewu to;

fo sulɔ anyi esulɔ gbɛgbɛso.

12Fo shin nɛ an doŋana pɔɔ anyi so

nɛ an luri edɛ nɛ nchu to,

ama fo bar anyi kasawule

nɛ k kɔ asɔ damta so.

13-14Meeŋ wora m bɛ kɔnɔ

nɛ n nase n sa fo saŋɛ so

nɛ n daa wɔ tɔrɔ to na so.

Meeŋ ba lara sarga ashi fo

bɔrɛlambu to n sa fo.

15Meeŋ ta mbolpɔ lela n lara

sarga n sa fo,

nseŋ mɔ egbolu nɛ mboe n lara

sarga chɔɔso ashi fo bɔrɛsure so.

16Menyi nɛ menyee bunyaŋ

Enyɛnpe Ebɔrɛ na kikɛ e ba,

nɛ ŋ kaŋɛ menyi kusɔ kama

nɛ Ebɔrɛ wora n sa ma.

17N shu n tre Enyɛnpe na

nseŋ fur mo.

18Alubi daa wɔ ma kagbene to,

e daa maaŋ nu ma kekule.

19Ama Enyɛnpe Ebɔrɛ na

nu ma kekule nseŋ wora

kusɔ nɛ ŋ kule mo na n sa ma.

20Meeŋ di Ebɔrɛ epaŋ;

ŋkpal e ka bee nu ma kekule

nsaa wora ma kelela saŋkikɛ so.

67

Kechɔrɔ be kashɛ

1Anyi be Ebɔrɛ, wu anyi kuwɔr,

n shin nɛ fo kagbene e fuli anyi so,

nɛ fo wora anyi kelela nseŋ nɛfa anyi;

2nɛ ekama durnya ere to

e pin fo ekpa na,

nɛ efuliana na kikɛ be basa

e wu fo kumɔlga na.

3Shin nɛ basa kikɛ e fur fo awɔrso.

4Shin nɛ efuliana na be basa

kikɛ be ŋgbene e fuli bumo,

nɛ b boŋ nshɛ kagbenefuliso

Ŋkpal manɛ so, fee ji asheŋ

nɛ amo be ekpa so nna

nsaa ŋini efuliana na be basa

ekpa nɛ k daga.

5Shin nɛ ekama e fur fo awɔrso.

6Anyi be Ebɔrɛ na nɛfa kasawule

n shin nɛ k wora ajibi n sa anyi.

7Ebɔrɛ beeŋ nɛfa anyi,

nɛ durnya to be basa kikɛ

e bunyaŋ mo.

68

Ebɔrɛ ka beeŋ kɔ m pɔɔ so be asheŋ

1Ebɔrɛ koso,

n shin nɛ fo doŋana

e pesaŋ to n shile.

2Shin nɛ b pesaŋ to fanɛ edishi.

Shin nɛ b ŋalga fo anishito

fanɛ kananɛ kemushoŋmar

bee ŋalga edɛ to na.

3Ama shin nɛ basa nɛ baa wora

asheŋ niŋiso na bre

be ŋgbene e fuli bumo,

nɛ b ji eyur fo anishito.

4Men boŋ nshɛ n sa Ebɔrɛ,

men boŋ nshɛ n fur mbe ketre.

Mo e dii n chena awɔlpa so,

amoso men maŋkura mo.

Mbe ketre e la Enyɛnpe na,

nɛ anyee tiŋ n ji eyur

nseŋ maŋkura mo.

5Mo e wɔ mbe kakpa cheembi,

nsaa la amunibi bumo tuto

a kuŋ bekulpoche na.

6Mo e naa ta bumo nɛ b maŋ

kɔ basa a ki kanaŋ wurana.

Mo e naa sɔ basa nɛ b ti ebu

a yige, nsaa shin nɛ asheŋ

bee nite nɛnɛ a sa bumo.

Ama e bee yɛr bumo

nɛ b kɔ asoe kpakpaso

nsaa maa nu a sa mo na bre

epeŋi kpakpaso be

kasawule so nna.

7Fo e sa fo basa kamooji,

nseŋ juŋkpar bumo

m bɔla keshishɛrsawule so,

8nɛ kasawule gbuŋgbuŋ

nɛ bɔrɛ chulgi.

Fo nawule e la Ebɔrɛ,

nsaa tase kebee nɛ baa

tre Sainai na so a ji kuwura.

9Kasawule ka wɔl nɛ fo

shin nɛ bɔrɛ ba nɛ kaboŋ wushi.

10Nɛ fo basa chena kumo so,

nɛ fo sa bumo to be bumo

nɛ b maŋ kɔ shɛŋ na kusɔ jiso.

11Fo e sa mbra na,

nɛ beche damta cha awɔr,

ŋ kaŋɛ kusɔ nɛ k wora.

12Bewura, nɛ bumo be benapo

kilgi n shile, nɛ b chige asɔ

nɛ b shile ŋ ka na to n sa abar.

13Abɛlso be ali nɛ b ta gbiti

m mata amo be aba so

nseŋ ta shuwa nɛ a bee kpa edɛ

n wora amo be atɛ

e ki basa nɛ b shir kaman a keni

mbolpɔ so na peya.

14Enyɛnpetale Ebɔrɛ na shin nɛ

efuli na so be bewura pesaŋ to,

fanɛ kananɛ abɔrɛjembubi bee tɔr

kebee nɛ baa tre Zalmɔn na so

a pesaŋ to na.

15Bashan be kebeegboŋ na shi nna

nseŋ lar n lar ayabi.

16Kebeegboŋ, manɛ nna nɛ fee besa

Zayɔn be kebeegboŋ nɛ Enyɛnpe na

lara fanɛ mbe echenakpa nsaa

wɔ kumo so saŋkama na eyur?

17Enyɛnpe Ebɔrɛ, egbaŋɛturko lempo

ŋgboŋto ŋgboŋto nɛ fo ta n shi Sainai

be kebeegboŋ na so m ba fo

lambu cheembi na to.

18Fo keta basa nɛ b ti ebu nna

n dii n yɔ kebeegboŋ na be esoso.

Ndoŋ nɛ basa ya kɛ fo asɔ.

Fo doŋana nɛ b daa maa sha fanɛ fo

baa wɔ ndoŋ gba sa fo ŋkɛ.

19Anyee fur fo Enyɛnpe

nɛ anyi be Ebɔrɛ nɛ

fee mɔlga anyi nsaa wora

anyi kelela karechɛ kikɛ na.

20Saŋkikɛ fee kuŋ anyi nna,

nsaa mɔlga anyi ashi luwu to.

21Kashenteŋto, Ebɔrɛ beeŋ bure

mo doŋana be amu to;

bumo nɛ b kini kelar bumo be

alubi to na be amu.

22Enyɛnpe Ebɔrɛ na yɛ,

e beeŋ lara bumo ashi

Bashan be kebeegboŋ na so

nɛ teku chiŋgeliŋ to m ba.

23Saŋɛ na so anyeeŋ chichi

bumo be ŋklaŋ to nɛ an be njɔnɔ

malɛ e bure bumo be awibi to.

24An Nyɛnpe nɛ anyi be Ebɔrɛ,

an wu basa damta ka bɛ

abar so a yɔ fo bɔrɛlambu to.

25Beshɛbompo e juŋkpar

nɛ bumo nɛ baa laŋ alaŋsɔ bɛso

nɛ besuŋgurbi bee laŋ

echakachaka a chaŋ bumo.

26Le nɛ baa ponte a kaŋɛ:

“Men fur Enyɛnpe Ebɔrɛ ashi

mbe basa Israɛlebi be nshɛr to.”

27Bɛnjamin be yiri to ebi

nɛ b maŋ shi na e juŋkpar

n ta Juda be yiri to

be benimu m bɛso.

Nɛ Zɛbyulɔn nɛ Naftali

malɛ bɛ benimu bɛso.

28Anyi be Ebɔrɛ, ŋini fo eleŋ;

naaŋ ŋini anyi fo eleŋ na.

29Nɛ bewura e ta ŋkɛ m ba

fo bɔrɛlambu to ashi Jerusalɛm.

30Gberge kusɔbɔya nɛ k wɔ

ketaŋɛ to na kusoe.

Gberge efuliana na be basa

nɛ bumo be bejuŋkparpo

du fanɛ apuntona na kusoe,

n shin nɛ b ta gbiti be ŋkɛ

ŋ gbeye amuli so m ba.

Shin nɛ efuliana nɛ amo be basa

bee sha kebaa ku kena na e pesaŋ to.

31Shin nɛ basa nɛ efuliana na

bee yɛr efuli pɔtɛ so nɛ b ya yili amo

be katelamu to a fin kɔnɔkoŋwule na

e shi Ijipt be efuli so m ba.

Nseŋ shin nɛ Itiopiaebi e ba bunyaŋ

fo Enyɛnpe Ebɔrɛ na.

32Men boŋ nshɛ n fur Ebɔrɛ.

Durnya to be efuli kikɛ so ebi

e boŋ nshɛ n sa Enyɛnpe Ebɔrɛ na.

33Men fur emo nɛ e yili

dra na kikɛ a dii awɔlpa na.

Men kaŋ kusoe n nu mbe ebɔl

nɛ k bee gbri fanɛ bɔrɛ

ka bee ponte na.

34Men kaŋɛ basa Ebɔrɛ be

eleŋgboŋ na be asheŋ.

Mbe kemaŋkura e buu Israɛl so

nɛ e wɔ awɔlpa to a ji kuwura na.

35O, Ebɔrɛ, fo asheŋ woraso bee

keta kufu ashi fo bɔrɛlambu to nna,

nɛ fee sa fo basa eleŋ nɛ yuku.

Men shin nɛ an fur anyi be Ebɔrɛ na!

69

Esa ka beeŋ tiŋ n yirda Ebɔrɛ be asheŋ

1O Ebɔrɛ, mɔlga ma.

Ŋkpal manɛ so,

nchu bɔlɔ n fo ma kubɔ

nsaa shin nɛ a mur ma.

2Mee nia depɔ to nna

nɛ ma aya maŋ naa mur efar.

N fo kakpa chiŋgeliŋ

nɛ nchu na bee muni ma so.

3N shu n tre fo hale ma eleŋ kikɛ loge,

nɛ ma ebɔl to wɔl.

N mɛrge anishi ŋ keni fo ekpa,

hale ma anishi bee kurge.

4Basa nɛ b kishi ma kenyanyaŋɛso

shibi a chɔ ma kumu so be emin.

Ebɔrɛ, bedoŋ lubi nɛ baa fin ma

nɛ b jija na shi alegaiso.

Baa tintiŋ ma nna nɛ ŋ ka

kusɔ nɛ m maŋ yuri be kukɔ.

5Fo nyi ma kawuliso be alubi kikɛ.

Amo be kukoŋwule kama

maŋ ŋana fo so.

6Enyɛnpetale Ewurgboŋ,

nɛ fee ji Israɛlebi so kuwura,

sa maŋ shin nɛ ekama

nɛ e bee bunyaŋ fo e ji

anishinyɔr ŋkpal ma so.

7Fo nawule so nɛ mee sɔ katege

nsaa ji nyɔmɔ na.

8Ŋ ki fanɛ efɔ ashi ŋ kurgepoana kutɔ nna;

nsaa du fanɛ esa nɛ e shi efuli pɔtɛ so

ashi n niopibiana to.

9Kasha nɛ ŋ kɔ n sa fo bɔrɛlambu na

bee chɔ ma to nna fanɛ edɛ,

nɛ basa baa tege fo,

k bee lɛa ma alɛ gba nna.

10Mee kishi nsaa shu;

ama b kraa tege ma.

11M buu kagbenejijaso

be asɔbuuso gba

basa bee wora ma eyurto nna.

12Bejuŋkparpo nɛ demujipoana

bee kuli ma nna,

nɛ basa nɛ baa nuu nsa a boo,

bee boŋ nshɛ a wora ma eyurto.

13Ama fo Enyɛnpe na

nɛ mee shu a tre.

Nu ma kekule saŋɛ nɛ k par fo

nseŋ yili fo kashagboŋ na so

m mɔlga ma.

14Sa maŋ shin nɛ n nia depɔ to.

Mɔlga ma ashi bedoŋ

nɛ nchu nɛ a bee shin nɛ

a mur ma na to.

15Sa maŋ shin nɛ chuful

e sulɔ ma n yɔ,

ŋko n shin nɛ teku e mur ma,

ŋko n shin nɛ luwu e ta ma m min.

16Enyɛnpe Ebɔrɛ, nu ma kekule,

ŋkpal fo ka walɛ nsaa la esa so.

Chɛ ma to, ŋkpal fo

kuwɔrwu gboŋgboŋi na so.

17Saŋ maŋ pal kaman n sa fo kenya.

Jande nu ma kekule manaŋ,

ŋkpal manɛ so, n wɔ tɔrɔ to nna.

18Ba mɔlga ma ashi bedoŋ be enɔ to.

19Fo nyi kananɛ baa wora ma eyurto,

a tege ma nsaa wɔtɔ ma nyɔmɔ to.

Fo nyi n doŋana na be ekama.

20Ma kagbenejija ŋkpal katege so,

n shin nɛ ŋ ki elɔpo katinso.

N daa fɛ fanɛ baaŋ wu ma kuwɔr nna;

ma alɛ maŋ nya loŋ.

21Baa ta kɔrtɔ nna a wɔtɔ ma ajibi to

nsaa sa ma nsa nyaŋnyaŋso

fanɛ nchu nuuso.

22Shin nɛ bumo be ejikpa

e ki ajigbelɛ n sa bumo

nɛ bumo teriana.

23Shin nɛ tentembiri e tan bumo

nɛ b baa chicha.

24Shin nɛ b pin fo ka nya agbo ga,

nseŋ shin nɛ fo agbo e ba bumo so.

25Jija bumo be echenakpa.

Sa maŋ shin nɛ esa koŋwule gba

e ka a wɔ bumo be keeyi to.

26Ŋkpal manɛ so, baa malga nna

a gbiti basa nɛ fo gberge kusoe na;

nɛ bumo be ŋkuli bee tɔrɔ basa

nɛ fo doro na.

27Shin nɛ b ji n tɔr ekpa kama so.

Sa maŋ ta bumo be alubi

m paŋ bumo kikɛ.

28Bubɔ bumo be atre

ashi basa nɛ b wɔ ŋkpa to na

be atre be kawɔl na to.

Lara bumo ashi bumo nɛ

b maŋ wora n jija to.

29B maa keta ma nɛnɛ

nɛ ebesa kɔ ma.

Ebɔrɛ kuŋ ma

nseŋ mɔlga ma.

30Meeŋ boŋ kashɛ n fur

Enyɛnpe Ebɔrɛ na,

nseŋ chɔrɔ mo

ma kagbene to.

31Kumo be loŋ beeŋ par

Enyɛnpe Ebɔrɛ na a chɔ

keta gbolu fɛlso ŋko

gbolu danso n lara sarga

n sa mo.

32Betirpo beeŋ wu kumo be loŋ

nɛ bumo be ŋgbene e fuli bumo.

Saŋɛ na so basa nɛ baa bunyaŋ

Enyɛnpe na beeŋ nya keleŋto.

33Bumo nɛ b maŋ kɔ epe baŋ shu

n tre Enyɛnpe Ebɔrɛ na,

e beeŋ nu. Mo alɛ maaŋ teŋ mbe

basa nɛ b wɔ kabuti to na so.

34Esoso nɛ kasawule nɛ teku

nɛ asɔ nɛ a wɔ amo to kikɛ

beeŋ fur anyi be Ebɔrɛ na.

35Ebɔrɛ beeŋ sɔ Jerusalɛm n yige

nseŋ lɔŋɛ m pɔr Juda be ndeana,

nɛ mbe basa e baa wɔ amo to

ashi bumo gbagba be kasawule so.

36Kasawule na beeŋ ki bumo

be mbia be kapetɛ kachako.

Nɛ esa kama nɛ e bee sha Ebɔrɛ

e chena kumo so.

70

Ebɔrɛ ka la mamachi be Ebɔrɛ be asheŋ

1Enyɛnpe Ebɔrɛ,

jande, mɔlga ma.

Ba chɛ ma to manaŋ.

2Wul basa nɛ baa fin ma

nɛ b mɔ na be nfɛra to,

nseŋ shin nɛ anishinyɔr

e pɛ bumo.

Shin nɛ bekama nɛ baa

fin ma nɛ luwu na e sipa.

3Shin nɛ anishinyɔr nɛ nyɔmɔ

e ji bekama nɛ baa kaŋɛ ma le na:

“Men keni kananɛ e ki.”

4Enyɛnpe Ebɔrɛ, shin nɛ bumo nɛ baa

bunyaŋ fo na be ŋgbene e fuli bumo

nɛ b ji eyur.

Shin nɛ bekama nɛ baa sha fo

kumɔlga na e baa kaŋɛ saŋkama

fanɛ Enyɛnpe na shibi.

5N la etirpo nɛ etentaŋasepo nna,

a maaŋ tiŋ n wora shɛŋ shɛŋ,

ama Enyɛnpe, ma asheŋ tir fo.

Fo e la ma emɔlgapo,

amoso jande, ba mɔlga ma manaŋ.

71

1Fo Enyɛnpe Ebɔrɛ na kutɔ nɛ m ba,

nɛ fo baa kuŋ ma.

Sa maŋ shin nɛ n ji anishinyɔr.

2Jande Enyɛnpe Ebɔrɛ, sɔ ma n yige;

ŋkpal fo ka la esa niŋiso so.

Nu ma kekule nseŋ

mɔlga ma manaŋ.

3Baa la ma kefaltagboŋ,

ma ekuŋkpagboŋ nɛ mee

nya kumɔlga fo kutɔ.

Fo Enyɛnpe Ebɔrɛ na e la ma

kefaltagboŋ a kuŋ ma.

Amoso baa juŋkpar ma

a ŋini ma ekpa lela na,

nɛ fo ketre e nya kemaŋkura.

4Enyɛnpe Ebɔrɛ, ba mɔlga

ma ashi kumukpakpaso wuraana

nɛ basa nɛ baa mɛaŋ ma be enɔ to.

5O Enyɛnpetale Ebɔrɛ,

fo e la ma tama kikɛ,

ma kebifɔlbi to kikɛ

nɛ n ta yirda n deŋi fo so.

6Ma kebiato kikɛ nɛ n ta ma

kumu n to fo so hale m ba fo mbre.

Fo e shin nɛ b kurge ma

nɛ kayurwushi; ma alɛ beeŋ

baa kpaŋ fo mbaanaayɔ.

7Ma kebaawɔtɔ ki tɔɔnɛ nna

n sa basa damta ŋkpal fo

ka la ma ekumpo lempo so.

8Meeŋ kpaŋ fo nsaa

ber fo kemaŋkura

be kebomboŋ karechɛ kikɛ.

9Mee kule fo nna, nɛ fo sa maŋ

pal kaman n sa ma jemanɛ

nɛ m bel ŋko ŋ kini ma n lɛ

jemanɛ nɛ ma eleŋ loge.

10Bedoŋ bee malga a gbiti ma nna;

b shɛr nna a kre ma kemɔ be nia.

11B yɛ: “Ebɔrɛ kini mo n lɛ;

men shin nɛ an ju m bɛ so n ya pɛ mo,

ŋkpal manɛ so, esa kikɛ maŋ wɔtɔ

nɛ e kɔ m mɔlga mo.”

12O Ebɔrɛ, sa maŋ barga ma n yɔ kufɔ;

O ma Ebɔrɛ, ba manaŋ m ba chɛ ma to!

13Shin nɛ basa nɛ baa fin ma

nɛ luwu na e kɔ n tɔr nseŋ mur.

Nseŋ shin nɛ basa nɛ baa kɔrfɛ ma

e ŋaba n ji anishinyɔr.

14Ma ere beeŋ ta ma

tama n wɔtɔ fo to;

ma alɛ maaŋ yige

kebaakpaŋ fo kikɛ.

15Karechɛ kikɛ meeŋ baa

malga fo alelasheŋ

nɛ fo kumɔlga be asheŋ;

ŋkpal manɛ so, fo wora

asheŋgboŋ nɛ a baŋ ma

kepinto so.

16O Enyɛnpetale Ebɔrɛ,

fo nawule be asheŋgboŋ

nɛ kebaawɔtɔ niŋiso

be kubomboŋ nɛ meeŋ

baa ber.

17Ma kebiato kikɛ nɛ

fo ŋini ma asheŋ;

hale nɛ mbre,

ŋ kraa malga fo emamachisheŋ

be asheŋ a sa basa.

18Naniere, nɛ m bel n fuli kumu,

sa maŋ pal kaman n sa ma,

O Ebɔrɛ.

Shin nɛ m baa kraa wɔtɔ

a malga fo eleŋgboŋ

be asheŋ a sa kaman to ebi

nɛ baa ba na.

19O Ebɔrɛ, fo kebaawɔtɔ

niŋiso shi ga,

k salga to hale n ya fo awɔlpa to.

Fo e wora asheŋgboŋ ga,

esa kikɛ maŋ du fanɛ fo.

20Fo shin nɛ n ji awurfoŋ damta,

ama fo naŋ wɔtɔ ma eleŋ;

nseŋ kuŋ ma

nɛ m maŋ wu n yɔ nchaŋ to.

21Fo naŋ shin nɛ n nya

kemaŋkura n ti so,

nseŋ naŋ lolo ma nɛ

ma kagbene dese ma.

22Meeŋ ta jaŋjilaŋ m boŋ

nshɛ ŋ kpaŋ fo;

meeŋ kpaŋ fo ma Ebɔrɛ,

ŋkpal fo kashenteŋji so.

Meeŋ laŋ jaŋjilaŋ m boŋ

nshɛ belbelso n sa fo,

Israɛl be Ebɔrɛ cheembi na.

23Meeŋ ta kagbenefuli m boŋ

nshɛ awɔrso ŋ kpaŋ fo,

ŋkpal fo ka mɔlga ma so.

24Meeŋ malga fo kebaawɔtɔ

niŋiso be asheŋ kachɛ lelemu.

Ŋkpal manɛ so,

basa nɛ baa kɔrfɛ ma na

kɔ n tɔr nseŋ ji anishinyɔr.

72

Kekule Ebɔrɛ a sa ewura be asheŋ

1O Ebɔrɛ, shin nɛ ewura

e baa ji kashenteŋ;

nsaa ji asheŋ nɛ amo be

ekpa so fanɛ fo.

2Saŋɛ na so, e beeŋ baa ji

fo basa demu ekpa niŋiso so,

nsaa keni basa nɛ b wɔ tɔrɔ to

ekpa nɛ k daga so.

3Shin nɛ kayurwushi nɛ keji

asheŋ nɛ amo be ekpa so

e baa wɔ basa nɛ b tase

abeegboŋ nɛ abeebi kikɛ so.

4Shin nɛ ewura na e baa

kɔ a sa betirpo, nsaa

kɔ a suge betentaŋasepo

nseŋ naa kɔ a pɔɔ bekama

nɛ baa kɔrfɛ bumo na so.

5Shin nɛ ewura e baa wɔtɔ

mbaanaayɔ fanɛ kananɛ

epeŋi nɛ kufɔl wɔtɔ na.

6Shin nɛ e baa kɔ kechɛto a sa

basa fanɛ kananɛ bɔrɛchu

bee sa adɔsawule kayul na.

7Shin nɛ ewura na e baa ji asheŋ

nɛ amo be ekpa so a sa ekama,

nseŋ shin nɛ kayurwushi nɛ

kedamaya e sɔ kaplɛkama

hale nɛ kufɔl e ya wu.

8Shin nɛ mbe kuwurji e yili

teku ko ase n salga to n ya fo

teku nyɔsopo ase.

Ŋko n yili Yufreetes be Lɔr na ase

n salga to n ya fo durnya be ekar.

9Saŋɛ na so keshishɛrsawule so

be basa beeŋ ba jɔŋɛ mo ase

m bunyaŋ mo.

Nɛ b tintiŋ mo doŋana nɛ b ba

dese kasawule ashi mbe anishito.

10Speen be efuli so nɛ mplasawule so

be bewuraana beeŋ bar bumo be ŋkɛ

m ba sa mo;

nɛ Areebia nɛ Itiopia be bewuraana gba

e bar bumo be ŋkɛ m ba sa mo.

11Kumo be kaman nɛ bewura kikɛ

e ba jɔŋɛ mo ase.

Nɛ efuliana na be basa kikɛ e shuŋ mo.

12Ŋkpal manɛ so, e beeŋ kɔ n suge

betentaŋasepo nɛ bekama nɛ b wɔ

tɔrɔ to nseŋ shu n tre mo na n yige.

13Ewura na kɔ kushuso n sa

bepɔshipo nɛ betirpo nna,

mo alɛ e naa mɔlga betentaŋasepo

ashi luwu to.

14Mo e naa mɔlga bumo ashi

kamɛaŋ nɛ awurfoŋ to,

ŋkpal manɛ so, bumo be ŋkpa

be asheŋ tir mo nna.

15Shin nɛ ewura na be ŋkpa

e teŋi so!

N shin nɛ e nya Areebia be

kasawule so be shuwa.

Shin nɛ basa e baa kule

Ebɔrɛ a sa mo jemanɛ kikɛ

nsaa nɛfa mo karechɛ kama.

16Shin nɛ ndegboŋ nɛ e wɔ

kasawule na so kikɛ e bɔlɔ ajibi,

nɛ abeeana so kikɛ e bɔlɔ aboyu

nɛ ayu be yiri kikɛ.

Shin nɛ kasawule na so

be ndibi sɔrso e wora ga,

fanɛ Lebanɔn be kebee so

be ndibi sɔrso peya,

nseŋ shin nɛ ndegboŋ na e bɔlɔ

basa fanɛ kupuŋ to be afitiri.

17Shin nɛ basa e baa nyiŋi

ewura na be ketre mbaanaayɔ,

n shin nɛ mbe kemaŋkura

e baa fulto fanɛ epeŋi.

Shin nɛ efuliana na be basa

e bɔla mo so n dii kedama

nseŋ kule Ebɔrɛ be nɛfa n sa mo.

18Anyee kpaŋ fo, Enyɛnpe,

Israɛl be Ebɔrɛ na nna.

Fo nawule e naa tiŋ

a wora emamachisheŋ.

19Anyeeŋ baa kpaŋ fo ketre

nɛ k kɔ kemaŋkura na jemanɛ kikɛ.

Shin nɛ fo kemaŋkuragboŋ na

e dii efuli durnya ere be kaplɛkama.

Amɛn! Amɛn!

20Jɛsi pibinyɛn, Ewura Deevid,

be kabɔrɛkule be ekar nna na.

73

KESASOPO

(Nshɛ 73—89)

Ebɔrɛ ka walɛ be asheŋ

1Kashenteŋto, Ebɔrɛ walɛ n sa Israɛl

nɛ bekama nɛ baa bunyaŋ mo

nɛ ŋgbene fuful na.

2Ama ma ere, a daŋ ka gbrɛ

nɛ n fɛrge n tɔr.

3Ŋkpal manɛ so, ŋ ka daŋ wu

kamoowuwuraana ka dii kedama na,

n daa besa bumo eyur nna.

4B maa ji awurfoŋ ŋko ebesa kikɛ;

b baa kɔ eyur be alenfia nɛ eleŋ nna.

5B maa ji awurfoŋ nɛ beko bee ji na;

bumo alɛ maŋ naa kɔ etɔrɔ

nɛ ekama kɔ na.

6Amoso kamoowu ki fanɛ kubɔtoshembi

ashi bumo be ebɔ to nna,

nɛ kebaanyaŋɛto a wora asheŋ

malɛ ki fanɛ bumo be asɔbuuso.

7Asheŋ lubi nawule e naa shi

bumo be ŋgbene to a lar,

nɛ ŋkre lubi malɛ bɔlɔ bumo

be nfɛra to.

8Baa tege basa nna nsaa malga

mmalga jiga,

nseŋ naa kre beko be kamɛaŋ

kamoowuso.

9Baa malga mmalga lubi

a gbiti Ebɔrɛ nna,

nsaa malga ŋkpensheŋ so

ekama kutɔ durnya to.

10Amoso Ebɔrɛ be basa gba

maŋ naa fɛ bumo be mmalga na

be asheŋ pɔɛŋ nsaa yirda bumo.

11Le nɛ baa kaŋɛ:

“Enyɛnpetale Ebɔrɛ na maaŋ

tiŋ m pin kusɔ kikɛ!”

12Kananɛ kumukpakpasowuraana

du nna na.

B maŋ ta asheŋ lubi fanɛ asheŋ lubi;

bumo alɛ bee dii kedama a ti so nna.

13Manɛ be tɔnɔ nɛ n nya ashi

ma kebaakɔ nfɛra lela,

nɛ kekini kewora asheŋ lubi to bre?

14O Ebɔrɛ, fo shin nɛ n ji

awurfoŋ kachɛ lelemu.

Kachipurso kikɛ fee gberge

ma kusoe nna.

15Nɛ n daŋ malga mmalga lubi nna,

ndafanɛ n daa beeŋ ki

edebɔrpo fo basa to.

16Kedaa du kpakpa n sa ma

nɛ n tiŋ m pin asheŋ ere kikɛ to.

17Ebɔrɛ be bɔrɛlambu to nɛ n yɔ

pɔɛŋ nseŋ ya pin kusɔ nɛ k beeŋ tu

kumukpakpasowuraana.

18Abaanaaworasheŋ feeŋ

shin nɛ b fɛrge n tɔr

nsaa maŋ naŋ tiŋ ŋ koso kikɛ.

19Baaŋ mur epul to nɛ kufu e pɛ

bumo nɛ b baa chicha.

Bumo be lalaloge beeŋ lubi pasaa!

20Baaŋ baa du fanɛ edare

nɛ kare beeŋ chɛ nɛ k choŋ na nna.

O Enyɛnpe Ebɔrɛ, fo baŋ kpa n niŋi to,

baaŋ foe fanɛ afu.

21Ma kagbene to ka daa ji edɛ

ŋkpal kusɔ nɛ k daa wora so na,

22kawulisheŋ nɛ kebaamaŋ nyi

asheŋ e daa kɔ ma,

nɛ n daa wora asheŋ fo anishito

fanɛ kusɔbɔya na.

23Ama amo nɛ amo kikɛ ŋ kraa

wɔ fo kutɔ jemanɛ kikɛ.

Fo daa kɔ ma to fo enɔ jisa to nna.

24Fo kasotoji e daa ŋini ma

kananɛ meeŋ baa wora asheŋ,

kumo be lalaloge nɛ fo ba ta ma

n yɔ kemaŋkura to.

25M maŋ naa kɔ esa kikɛ ebɔrɛso

n naŋ ti fo so.

Ŋ ka baa kɔ fo ere, m maŋ naa

sha shɛŋ durnya ere to.

26Ma eyur nɛ nfɛra beeŋ tiŋ

n wora asheŋ ŋ gben,

ama Ebɔrɛ e la ma eleŋ

ashi ma kagbene to.

Mo alɛ be asheŋ a tir ma

jemanɛ kikɛ.

27O Enyɛnpe Ebɔrɛ,

bekama nɛ b kplaŋ fo so

beeŋ mur cheche.

Fo alɛ beeŋ mur bekama

nɛ b maŋ ji kashenteŋ n sa fo.

28Ama k walɛ ga ŋkpal ma ere

ka taga fo, Ebɔrɛ na, to so.

N ta fo, Enyɛnpetale Ebɔrɛ na,

fanɛ ma ekumpo nna.

Ma alɛ beeŋ baa bɔ fo

emamachisheŋ na be kubɔya.

74

Kekule Ebɔrɛ n sa efuli na be asheŋ

1O Ebɔrɛ, manɛ nna nɛ fo

kplaŋ anyi so loŋ?

Feeŋ baŋ nya agbo n wɔtɔ fo

basa mbaanaayɔ a?

2Baa nyiŋi fo basa nɛ fo lara n sa

fo kumu dra dra kikɛ na.

Basa nɛ fo lara kenyaya to na;

yiri nɛ fo lara fanɛ

fo gbagba be basa na.

Baa nyiŋi Zayɔn be kebee

nɛ b daa wɔ kumo so na gba.

3Naŋ bɛta m ba bɔla fo bɔrɛlambu

nɛ k bure a dese na ase;

kakpa nɛ an doŋana jija

kusɔ kama nyam na.

4Fo doŋana daŋ yili bɔrɛlambu na

to n ji njɔŋ nseŋ yuu bumo be etuta

a ŋini fanɛ b kɔ m pɔɔ so nna.

5B daa wora asheŋ fanɛ basa ka keta

akpanfu a ku kupo to be ndibi a lɛ nna.

6B daŋ ta bumo be akpanfugboŋ

nɛ awurbi m buri m buri asɔ nɛ b shɛl

n ta n ji bɔrɛlambu na kebita na nna.

7B daŋ chɔɔ fo bɔrɛlambu na

m mur cheche nna,

nseŋ shin nɛ kakpa nɛ basa daa

bunyaŋ fo na wora eyurpi

daŋkare be ekpa so.

8Le nɛ an doŋana na daŋ kaŋɛ

ashi bumo be ŋgbene to:

“Anyeeŋ mur bumo cheche!”

B daŋ chɔɔ kaplɛkama nɛ basa

bee bunyaŋ Ebɔrɛ na ashi

kasawule na kikɛ so nna

m mur cheche.

9Emamachisheŋ maŋ naa wɔtɔ,

anebiana na gba maŋ naa wɔtɔ.

Ekama malɛ maŋ nyi saŋɛ nɛ asheŋ na

beeŋ fo amo be ekar.

10O Ebɔrɛ, saŋɛ mo nɛ an doŋana

beeŋ yige kebaa tege anyi

nɛ kebaawora fo eyur to?

11Manɛ nna nɛ fo kini

kechɛ anyi to?

Manɛ nna nɛ fo maaŋ

gberge bumo kusoe?

12O Ebɔrɛ, sososo na kikɛ,

fo e la anyi be ewura;

fo alɛ e bar kumɔlga durnya kikɛ

be basa to.

13Fo eleŋgboŋ nɛ fo ta n nase

ekpa teku peper na to,

nseŋ bure nchu to be asɔ

keniso lubi gboŋgboŋi na

be amu to.

14Fo e daŋ bure teku to be

kusɔbɔya lubi gboŋgboŋi

nɛ baa tre Liviatan na

be kumu to.

Nseŋ shin nɛ k ki keji n sa

keshishɛrsawule so be asɔbɔya.

15Fo e daŋ shin nɛ kasawule

pante n lar nchu ŋ ki fanɛ

kebuye nɛ mbombi.

Nseŋ shin nɛ elɔr nɛ a daa

shile bre wɔlto na.

16Fo e to kapa nɛ kanyɛ kikɛ,

nseŋ taŋɛ epeŋi nɛ kufɔl;

nɛ kekama kɔ kumo be eyilikpa.

17Fo e yili durnya be egbaŋ kikɛ,

nseŋ to kechali nɛ ketar.

18Enyɛnpe Ebɔrɛ,

baa nyiŋi kananɛ fo doŋana

wora fo eyurto a mushe fo na,

nɛ kananɛ bewulpo

keni fo ketre jiga na.

19Sa maŋ yige fo basa nɛ b du

fanɛ alepɔ na n sa bedoŋ nɛ b du

fanɛ kupuŋ to be asɔbɔya lubi na.

Fo alɛ e sa maŋ teŋ basa nɛ baa ji

awurfoŋ na so.

20Baa nyiŋi kɔnɔkoŋwule be ŋkre

nɛ anyi nɛ fo wora na.

Ŋkpal manɛ so, kebagato e sɔ durnya

be kukɔlɔbi kikɛ to, n shin nɛ

tentembiri sɔ kaplɛkama.

21Sa maŋ shin nɛ anishinyɔr a ji

basa nɛ baa ji awurfoŋ.

Ama fo shin nɛ betirpo nɛ

betentaŋasepo e kpaŋ fo ketre na.

22O Ebɔrɛ, koso ŋ kɔ n sa fo kumu!

Baa nyiŋi kananɛ bewulpo na

wora fo eyurto kachɛ lelemu kikɛ na.

23Sa maŋ teŋ awɔr nɛ fo

doŋana wora na so,

awɔr nɛ b baa wora jemanɛ

kikɛ na so.

75

Ebɔrɛ ka la demujipo be asheŋ

1O Ebɔrɛ, anyee di fo epaŋ,

ŋkpal fo ka taga anyi to so!

Ekama bee ji eyur nna a malga

fo mamachisheŋ be asheŋ.

2Fo yɛ:

“N lara demuji

be jemanɛ nna n yili;

ma alɛ beeŋ ji demu nɛ

kumo be ekpa so.

3Nɛ kasawule gbuŋgbuŋ

nɛ basa bee chicha gba,

ma e kraa kɔ kumo be gbaltɔlase

to a yil dindiŋ.

4Ma e naa kaŋɛ

kumukpakpasowura fanɛ

e sa maa kpeŋ a wu mbe kumu.

5Ma e naa kaŋɛ bumo fanɛ

b yige kebaapuchi a malga

bumo be keshi be asheŋ.”

6Esa kikɛ maŋ wɔ epeŋilarkpa

ŋko epeŋitɔrkpa ŋko durnya be

kaplɛkama nɛ e tiŋ n ta esa

n yili eyilikpagboŋ.

7Ebɔrɛ e naa ji kusɔ kama demu.

Mo e naa bar eko kaseto

nsaa maŋ eko so!

8K du fanɛ Enyɛnpe Ebɔrɛ na

ka kɔ kawiebi mbe enɔ to nna,

nɛ mbe agbo du fanɛ yabra kpakpaso

a wɔ kawiebi na to.

E bee duga mbe agbo na nna

a sa durnya to be amukpakpasowuraana,

nɛ baa chise amo kikɛ nyam a nuu.

9Ama ma ere beeŋ baa malga fo,

Jeekɔb be Ebɔrɛ na, be asheŋ,

nsaa boŋ nshɛ a kpaŋ fo mbaanaayɔ.

10O Enyɛnpe Ebɔrɛ,

feeŋ mur basa lubi be eleŋ,

nseŋ shin nɛ basa niŋiso bre

be eleŋ e ti so.

76

Ebɔrɛ ka bee kɔ a pɔɔ so jemanɛ kikɛ be asheŋ

1Ekama nyi Ebɔrɛ be asheŋ

ashi Juda be efuli so,

nɛ mbe ketre malɛ bee nya

kemaŋkura Israɛl to.

2Zayɔn be kebee nɛ k wɔ

Jerusalɛm to na

e la kakpa nɛ e wɔ.

3Ndoŋ nɛ e buri m buri edompo na

be atanyembi nɛ etokobi nɛ

abɛlso be asɔkuŋso to.

4Fo kemaŋkura bee nyɛkpɛ nna

fanɛ edɛ;

kumo alɛ kɔ eleŋ a walɛ ga

a chɔ abee nɛ kupuŋ to

be asɔbɔya bee nite so na.

5Bedoŋ tiŋ n suge benapo lempo

nɛ b kɔ dama na gba be asɔ;

ama naniere bumo alɛ gba wu

n dese a di nchaŋ to nɛ bumo

be eleŋ nɛ kenyi kikɛ to jiga.

6Jeekɔb be Ebɔrɛ, fo ka ponte to,

egbaŋɛ nɛ bumo be bediipo

kikɛ tɔr nna n wu a dese shruum.

7Fo Enyɛnpe Ebɔrɛ na e daga fanɛ

ekama e baa ŋana fo.

Fo baŋ nya agbo,

esa kikɛ maaŋ tiŋ

n yili fo anishito.

8Ebɔrɛso nɛ fo wɔ nseŋ bɔ

fo demuji be kubɔya;

nɛ kufu tɔr durnya so,

nɛ kakpa kikɛ wora shruum.

9Jemanɛ nɛ fo kpa n niŋi to

nɛ fo fara demuji m mɔlga basa

nɛ baa ji awurfoŋ durnya to nna na.

10Kashenteŋto nɛ fo baŋ nya agbo,

basa nɛ b nya agbo n wɔtɔ fo gba

bee kpaŋ fo nna.

11Men nase nnɔ n sa Enyɛnpe,

menyi be Ebɔrɛ na.

Menyi alɛ e wora m bɔlɔ

men be nnɔ naseso na so.

Enyɛnpe Ebɔrɛ na e daga keŋana,

mo e daga fanɛ efuli pɔtɛana

nɛ a kulti anyi na kikɛ be basa

ka bar ŋkɛ m ba sa mo.

12Mo e naa bar bewura kama

nɛ baa boo kenyɛn na kaseto;

a shin nɛ baa ki befupo.

77

Ebɔrɛ ka wɔ mbe basa to tɔrɔ be jemanɛ be asheŋ

1N shu n tre Ebɔrɛ nna

a fin kechɛto.

Ŋ ka shu n tre mo,

nɛ e nu ma kushu na.

2Enyɛnpe Ebɔrɛ na nɛ mee

kule tɔrɔ be jemanɛ;

mee maŋ ma enɔana so

kanyɛ na kikɛ nna

ashi kabɔrɛkule to,

ama n daa maŋ nya

kagbenewushi.

3N daŋ nyiŋi fo Ebɔrɛ na nna,

nseŋ tekeŋto;

n fɛ nfɛra ga, nɛ aba pɔ ma.

4Ŋkpal fo, Enyɛnpe Ebɔrɛ na so,

m maŋ tiŋ nɛ n di.

Ewushi kikɛ maŋ wɔ ma to,

m maŋ tiŋ nɛ m malga gba.

5Mee fɛ nchɛ nɛ a choŋ na

nɛ nfɛ dra na be asheŋ nna.

6Mee nyiŋi kanyɛso kikɛ be

nshɛ nɛ n daa boŋ,

nsaa fɛ nfɛra ga na nna,

a bishi ma kumu le:

7“Enyɛnpe Ebɔrɛ na kini anyi nna

n lɛ le mbaanaayɔ a?

E maaŋ naŋ wu anyi kuwɔr a?

8Mbe kasha nɛ k maŋ kɔ ekar na

loge anyi so nna ere a?

Mbe nnɔ naseso na malɛ gba

ba ekar nna ere a?

9Ama Ebɔrɛ teŋ so kananɛ

baa wu kuwɔr nna a?

E kpal agbo so m pɛ mbe

kuwɔrwu be kasha nna ere a?”

10Ade be kaman nɛ n fɛ le:

“Enyɛnpetale Ebɔrɛ,

kusɔ nɛ k baa tɔrɔ ma ga

e la fo ka maŋ naa ta fo

eleŋgboŋ na a chɛ anyi to na.

11Enyɛnpe Ebɔrɛ,

meeŋ baa nyiŋi fo asheŋgboŋ

nɛ emamachisheŋ nɛ fo wora

dra dra na be asheŋ.

12Meeŋ baa fɛ asheŋ tumase

nɛ fo wora na kikɛ be asheŋ.

13O Ebɔrɛ, kusɔ kama nɛ fee wora

du cheembi nna.

Kegbir kikɛ maŋ shi nsaa kɔ

eleŋ fanɛ fo.

14Fo nawule e la Ebɔrɛ

nɛ e bee wora emamachisheŋ;

nsaa ŋini fo eleŋgboŋ

ashi efuliana na be basa to.

15Fo eleŋgboŋ na nɛ fo ta

m mɔlga fo basa nɛ b la

Jeekɔb nɛ Josɛf be

kaman to ebi na.

16O Ebɔrɛ, kewora fanɛ

teku be nchu na ka wu fo,

kufu pɛ amo nna nɛ kumo

be kechimbi to baga to

m pulgi to kufuso.

17Abɔrɛwɔlpa daŋ chulgi

bɔrɛchu nna n wurge to;

nɛ bɔrɛ nyɛkpɛ awɔlpa to

nseŋ ponte to.

18Bɔrɛ na ka nyɛkpɛ m ponte to

nɛ kusɔ kikɛ nu kumo.

K ka nyɛkpɛ na

nɛ durnya kikɛ fulto.

K ka ponte to na

nɛ kasawule gbuŋgbuŋ to

fanɛ k kaa bee chicha na.

19Fo daŋ nase ekpa teku be

nchugboŋ na to nna,

nɛ k wora fanɛ fo ka bɔla

kumo to n choŋ;

ama esa maŋ wu

fo aya ka dese.

20Fo daŋ bɔla Mosis

nɛ Ɛɛrɔn so nna n juŋkpar

fo basa fanɛ mbolpɔkpapo na.”

78

Kusɔ nɛ Ebɔrɛ wora n sa mbe basa be asheŋ

1Ma basa, men nu ma keŋini ere,

nseŋ nu kusɔ nɛ mee kaŋɛ ere nɛnɛ.

2Meeŋ ta kanyiasheŋ be

mmalga m bugi wulo to be

mmalga nɛ a choŋ na to.

3A la asheŋ nɛ an nu nsaa nyi nna,

nsaa la asheŋ nɛ an nanaana

kaŋɛ anyi na nna.

4Anyi maaŋ ta amo ŋ ŋana

anyi be mbia so.

Anyeeŋ malga Enyɛnpe Ebɔrɛ na

be eleŋgboŋ nɛ mbe asheŋgboŋ

nɛ emamachisheŋ nɛ e wora na

be asheŋ n sa anyi be mbia

nɛ baaŋ ba anyi be kaman na.

5Mo e ta mbe mbraana n sa

Israɛl be basa nɛ b la Jeekɔb

be kaman to ebi na.

Mo e kaŋɛ an nanaana fanɛ

b baa ŋini bumo be mbia

mbe mbraana na;

6saŋɛ na so mbia nɛ baaŋ ba

kaman to na beeŋ koya amo

nseŋ ŋini bumo alɛ be mbia amo.

7Aloŋ e naŋ shin nɛ mbia na gba

e ta bumo be yirda n wɔtɔ Ebɔrɛ to

nsaa maŋ teŋ asɔ nɛ e wora so.

Saŋɛ na so, jemanɛ kikɛ baaŋ baa

wora mbe mbraana na kasonu.

8Bumo ere maaŋ baa du fanɛ

bumo nanaana nɛ b daŋ lar

Ebɔrɛ kaman nseŋ kini kewora

mo kasonu, nɛ bumo be yirda

ashi Ebɔrɛ to daa maa yil to kpakpa,

nɛ b maŋ ji kashenteŋ n sa mo na.

9Kena be kachɛ ka fo,

Efrayimebi nɛ b daa kɔ

ata nɛ atanyembi to na

daŋ lara keya nna n shile.

10B daa maŋ wora m bɔlɔ

bumo nɛ Ebɔrɛ be kɔnɔkoŋwule

be ŋkre na so.

B daŋ kini kewora mbe mbraana

kasonu nna.

11B daŋ teŋ kusɔ e wora so nna,

emamachisheŋ nɛ b daŋ wu

e ka wora na kikɛ nɛ b daŋ teŋ so.

12Bumo nanaana be anishito

nɛ e daŋ wora emamachisheŋ na.

Ijipt be efuli so be kebonfu

nɛ baa tre Zowan na so

nɛ e daŋ wora amo.

13E daŋ shin nɛ teku na ku to nna,

nseŋ shin nɛ nchu na ki

fanɛ egbal a yil,

nɛ e juŋkpar bumo m bɔla

kumo to n choŋ.

14E daa bɔla kuwɔlpa so nna

a ŋini bumo ekpa kapaso,

nseŋ daa bɔla edɛ be kabulpi so

a ŋini bumo ekpa kanyɛso malɛ.

15E daŋ shin nɛ afalta pante a lar

nchu a shile fanɛ mbombi nna

ashi keshishɛrsawule so nɛ b nya

nchu n nuu bumo be kepar.

16Mo e daŋ shin nɛ nchu

shi kefalta to n lar

a shile fanɛ lɔr na.

17Ama b kraŋ wora alubi

n da Enyɛnpetale Ebɔrɛ so;

nseŋ lar mbe kaman ashi

keshishɛrsawule na so.

18B daŋ kute nna n wora

Ebɔrɛ ŋ keni;

jemanɛ nɛ b daa yil mo so

fanɛ e sa bumo ajibi

nɛ b daa sha ga na.

19B daŋ malga nna ŋ gbiti Ebɔrɛ

ŋ kaŋɛ le: “Ebɔrɛ beeŋ tiŋ n sa anyi

ajibi kiyi ere to nfe nna ere a?

20E ka daŋ shin nɛ kefalta na pante na,

nchu daŋ lar a shile fanɛ mbombi na.

Ama e kraa beeŋ tiŋ n sa

anyi ajibi nna ere a?

E beeŋ tiŋ n sa mbe basa

eblaŋ nna ere a?”

21Enyɛnpe Ebɔrɛ na ka nu

kusɔ nɛ b kaŋɛ na,

nɛ e nya agbo ga

nseŋ shin nɛ mbe edɛ suse so

ashi mbe basa nɛ b la Jeekɔb

be kaman to ebi to,

22ŋkpal b ka daa maŋ yirda mo

nseŋ daŋ ji mbe kumɔlga

be eleŋ emɔrɔ so.

23Ama e daŋ naŋ malga

n sa awɔlpa nseŋ daŋ

bugi esoso be mbuna

24nɛ ajibi nɛ baa tre manna na

tɔr to nɛ basa na nya n ji.

Ebɔrɛso be ajibi nɛ

e daŋ sa bumo.

25Amoso emalaika be ajibi

nɛ b daŋ nya n ji;

Ebɔrɛ daŋ sa bumo ajibi

kama nɛ baaŋ tiŋ n ji nna.

26Kumo be kaman nɛ Ebɔrɛ

be eleŋgboŋ shin nɛ afu shi

epeŋilarkpa, a laŋɛ kelargato

be kaseto be kaba so na

ber m ba.

27Afu na daŋ sulɔ mbuibi ko nna

m ba sɔ kasawule na kikɛ so

fanɛ teku ase be eshishɛr na.

28Basa na be keeyi to gbagba

nɛ Ebɔrɛ shin nɛ mbuibi na tɔr

ŋ kulti bumo be ewajɛbu n wɔtɔ.

29Ndoŋ nna nɛ b pɛ bumo m mɔ

n we m moɛ.

Ŋkpal manɛ so, Ebɔrɛ e daŋ sa

bumo asɔ nɛ b daa sha ga

nseŋ daa kɔ a fin amo na.

30Ama b daa maŋ naŋ nya amo

n we bumo be keparso gba,

a kraa wɔ bumo be nnɔ to nna

31nɛ Ebɔrɛ be agbo koso bumo so,

nɛ e shin nɛ bumo to be belempo wu.

Israɛl be efuli so be mbifɔlbi

e daŋ wu na.

32Ama amo nɛ amo kikɛ,

b kraa wora alubi nna.

Emamachisheŋ nɛ Ebɔrɛ

wora na kikɛ be kaman,

b kraa maŋ yirda mo.

33Amoso e daŋ shin nɛ bumo

be ŋkpa ku so nna,

nseŋ daŋ shin nɛ kufugboŋ ko

tɔr bumo so.

34Jemanɛ kikɛ nɛ Ebɔrɛ baŋ

shin nɛ bumo be beko wu,

bumo nɛ b ka na bee tuba nna

nsaa kule mo kenishipere so.

35B daŋ nyiŋi fanɛ Ebɔrɛ la

bumo be ekumpo nna,

nseŋ daŋ naŋ nyiŋi fanɛ

Enyɛnpetale Ebɔrɛ e la

bumo be emɔlgapo.

36Ama bumo be nnɔ to

be mmalga kikɛ la efɛ nna.

Asheŋ kama nɛ baa malga

maa shi bumo be ŋgbene to.

37B daa maa ji kashenteŋ a sa mo;

bumo alɛ daa maa bɛ mo nɛ bumo

be kɔnɔkoŋwule be ŋkre so.

38Ama Ebɔrɛ kraa wu

mbe basa kuwɔr.

E daŋ ta bumo be alubi

m paŋ bumo nna,

nsaa maŋ mur bumo.

Ale damta nɛ e pɛ mbe kagbene,

a maŋ shin nɛ mbe agbo

koso bumo so alegaiso.

39E daŋ nyiŋi fanɛ b la

eyur nɛ ŋklaŋ nna.

B du fanɛ afu nɛ k bee ber

a yɔ a maŋ naa laŋɛ nna.

40Jemanɛ nɛ b daa wɔ

keshishɛrsawule na so na,

ale damta nɛ b daŋ lar

Ebɔrɛ kaman n jija mbe kagbene!

41B daŋ baa wɔtɔ nna

a wora mo a keni,

nsaa wɔtɔ Israɛl be Ebɔrɛ

cheembi na ebesa to.

42B daa maa nyiŋi mbe

eleŋ nɛ e kɔ,

bumo alɛ daa maa nyiŋi

kachɛ nɛ e mɔlga bumo

ashi bumo doŋana be

enɔ to na gba.

43B daŋ teŋ emamachisheŋ

nɛ e wora ashi Zowan be

kebonfu so ashi Ijipt be

efuli so na nna.

44Ebɔrɛ e daŋ shin nɛ Ijipt be

elɔrana be nchu kilgi ŋ ki ŋklaŋ

nɛ b daa maŋ nya nchu nuuso na.

45E daŋ shin nɛ ashushombi

ba sɔ kaplɛkama a tɔrɔ bumo nna;

nɛ ebɔl lar bumo.

E daŋ shin nɛ epulo ba ta

kenishi m pere bumo ashi

kasawule na so nna ga.

46E daŋ shin nɛ elotɔr nɛ alonte

lar nna m ba mur bumo be

adɔjibi kikɛ kasawule na so.

47E daŋ shin nɛ abɔrɛjembubi ba mur

bumo be ndibi sɔrsoana nna,

nseŋ shin nɛ kunyɔlɔ malɛ mur

bumo be figi be ndibi kikɛ.

48Mo e shin nɛ abɔrɛjembubi bri

bumo be ana m mɔ,

nseŋ shin nɛ bɔrɛ nyɛkpɛ m mɔ

bumo be asɔbɔya nɛ a ka na.

49Ebɔrɛ daŋ nya agbo nna

nɛ mbe kagbene koso bumo so ga,

fanɛ luwu be mbɔ damta

ka mel abar so na.

50E daa maŋ pɛ mbe kagbene

ashi mbe agbo na to,

ŋko n yige m paŋ bumo

nɛ b ji efute kikɛ.

E daŋ mɔ bumo nna

n shin nɛ kenishi pere bumo.

51E daŋ shin nɛ Ijipt be efuli so

be ewurkoŋnyɛn kikɛ wu nna.

52Kumo be kaman nɛ

Ebɔrɛ juŋkpar mbe basa

fanɛ mbolpɔkpapo n lar

Ijipt be efuli so m bɔla

keshishɛrsawule so n choŋ.

53E ka daa juŋkpar bumo so,

kufu daa maa kɔ bumo;

ama Teku Peper na daŋ mur

bumo doŋana bre nna.

54Ebɔrɛ daŋ juŋkpar mbe basa nna

n yɔ kepreŋsawule nɛ e bɔla mbe

eleŋgboŋ so n suge n sa bumo na so.

55E daŋ ju efuli pɔtɛana na

be basa nna n lar nseŋ barga

kasawule na nɛ bumo be

nwuana to n sa Israɛl be

eyiri yiri nɛ b la mbe basa na.

56Ama b daŋ lar Ebɔrɛ kaman

nseŋ wora Enyɛnpetale Ebɔrɛ na

ŋ keni nna.

B daa maŋ bɛ mbe mbraana so.

57B daa du fanɛ bumo nanaana

nɛ b daa maa ji kashenteŋ

nseŋ paŋ yirda na nna.

Bumo alɛ daa du fanɛ

ketanyembi kɔnto nɛ esa maaŋ

tiŋ n fute n yige kumo so nna.

58B daŋ pɔr agbirana nna

n yili agurɔŋgu so a shuŋ;

n shin nɛ Ebɔrɛ be kukɔrkɔ

koso nɛ e nya agbo ga.

59Ŋkpal kusɔ nɛ b wora na so,

Ebɔrɛ daŋ nya agbo nna

nseŋ kini Israɛl be basa na n lɛ.

60E daŋ kini mbe wajɛbu nɛ e

daa wɔ kumo to ashi mbe basa to

ashi Shilo be kade to nna n lɛ.

61Kumo be kaman nɛ e shin nɛ

an doŋana kɔ n suge kɔnɔkoŋwule

be ŋkre be deka nɛ k yili n sa

mbe kemaŋkura nɛ eleŋgboŋ na.

62E daŋ nya agbo nna n wɔtɔ mo

gbagba be basa nseŋ shin nɛ

bumo doŋana mɔ bumo.

63Edɛ e daŋ mur bumo be

mbrantiɛbia, nɛ bumo be

besuŋgurbi maŋ nya

benyɛn nɛ b kil.

64Bɔrɛmatapoana na daŋ wu

luwu nyaŋgraŋ nna,

bumo be bekulpoche maŋ nya

n shu bumo be nli gba.

65Kumo be kaman nɛ

Enyɛnpe Ebɔrɛ na kpa niŋi to

fanɛ esa ka tiŋi edi to,

ŋko enapo ka diewu ŋ koso na.

66E daŋ bri mo doŋana nna n ju,

n shin nɛ b ji nyɔmɔ mbaanaayɔ.

67Ama e daŋ kini kebaawɔ

an nananyɛn Josɛf be kaman to ebi to

nseŋ daŋ kini kelara Efrayim be yiri to

ebi n yili n sa mbe kumu nna.

68Juda be yiri to ebi nɛ Zayɔn be kebee

nɛ e daa sha ga ashi Jerusalɛm to na

nɛ e daŋ lara n yili n sa mbe kumu.

69Kumo be awɔlto,

nɛ e daŋ pɔr mbe bɔrɛlambu

nɛ kumo be gbaltɔlase daa kɔ

eleŋ fanɛ kasawule nɛ e to

n yili mbaanaayɔ na.

70Ewura Deevid nɛ e daa

kpa mbolpɔ na nɛ e daŋ

lara fanɛ mbe kayɛrbi.

71Mbolpɔ na be kekpa to nɛ e daa wɔ

nɛ Ebɔrɛ lara mo nseŋ buu mo

Israɛl be kuwura nɛ e baa juŋkpar

mbe basa nɛ b la Jeekɔb

be kaman to ebi na.

72Ewura Deevid malɛ daŋ ta

kagbene koŋwule n juŋkpar bumo

nseŋ wora asheŋ kanyiasheŋ so

ashi bumo to nna.

79

Efuli na be kesɔnyige be kabɔrɛkule be asheŋ

1O Ebɔrɛ, efuli pɔtɛana so ebi

ba kɔ n suge fo kasawule.

B shin nɛ fo bɔrɛlambu cheembi

na wora eyurpi daŋkare be ekpa so,

nseŋ shin nɛ Jerusalɛm ki

kade bureso a dese fuloŋ.

2B ta fo basa nɛ b wu na

n sa ejita nɛ kupuŋ to

be asɔbɔya nɛ e bee ji.

3B chulgi ŋklaŋ n wurge

nɛ e bee shile fanɛ nchu

ashi Jerusalɛm to.

Esa kikɛ maŋ wɔtɔ

nɛ e puli bubuni na.

4Efuliana nɛ a kulti anyi na

be basa bee mushe nsaa

wora anyi eyurto nna.

5O Enyɛnpe Ebɔrɛ,

fo nya agbo n wɔtɔ

anyi nna mbaanaayɔ a?

Fo agbo kraa beeŋ baa

suse fanɛ edɛ nna a?

6Laŋɛ fo agbo na n deŋi

efuli pɔtɛana nɛ b maa bunyaŋ fo

ŋko a shu a tre fo ketre na so,

7ŋkpal b ka mɔ Jeekɔb

be kaman to ebi

nseŋ mur fo efuli na so.

8Sa maŋ gberge anyi kusoe

ŋkpal an nanaana be alubi so.

Wu anyi kuwɔr naniere.

Ŋkpal manɛ so,

anyi maŋ naa kɔ tama kikɛ.

9O Ebɔrɛ nɛ fo la anyi be emɔlgapo,

chɛ anyi to!

Ŋkpal fo ketre be kemaŋkura so,

mɔlga anyi nseŋ ta anyi be

alubi m paŋ anyi.

10Manɛ nna nɛ efuli pɔtɛana na

bee bishi anyi fanɛ,

nnɛ nɛ menyi be Ebɔrɛ na wɔ?

Shin nɛ an wu kasogberge

nɛ k bee ba efuliana na so,

ŋkpal b ka chulgi basa

nɛ b shuŋ fo be ŋklaŋ

n wurge so.

11Kaŋ kusoe n nu basa

nɛ b wɔ kabuti to be kushu.

Ta fo eleŋgboŋ na n sɔ basa

nɛ baa shin nɛ b mɔ na n yige.

12O Enyɛnpe Ebɔrɛ,

fo e naaŋ ka efuli pɔtɛana

nɛ a kulti anyi ere kukɔ

ale shunu so;

ŋkpal b ka tege fo na so.

13Saŋɛ na so anyi nɛ an la fo basa,

a du fanɛ fo mbolpɔ ere,

beeŋ baa di fo epaŋ

nsaa kpaŋ fo mbaanaayɔ.

80

Kechɛ anyi be efuli to be kabɔrɛkule be asheŋ

1O Israɛl be ekenipo,

nu anyi be kekule!

Fo nɛ fee juŋkpar Josɛf be

kaman to ebi fanɛ mbolpɔ

nseŋ chena fo kuwurputi so

ashi asɔ pɔrso nɛ baa tre

chɛrubim na be nferinto na,

2lara fo kumu ŋ ŋini Efrayim

nɛ Bɛnjamin nɛ Manase

be eyiri to ebi.

Ŋini fo eleŋ nseŋ ba mɔlga anyi!

3O Ebɔrɛ, naŋ shin nɛ an nya eleŋ!

Mushe n wɔtɔ anyi nseŋ mɔlga anyi.

4O Enyɛnpetale Ewurbɔrɛ,

jemanɛ mo nɛ fo basa be

kabɔrɛkule maaŋ naa nu fo agbo?

5Fo shin nɛ anishichubi ki

bumo be ajibi jiso

nɛ nchu nuuso.

6Fo shin nɛ efuli pɔtɛana

nɛ a kulti anyi na bee kɔ abar

kena ŋkpal anyi be kasawule so,

nseŋ shin nɛ an doŋana bee tege

anyi nsaa mushe anyi.

7O Enyɛnpetale Ebɔrɛ,

naŋ mushe n wɔtɔ anyi,

nɛ an naŋ nya kumɔlga.

8An du fanɛ asɔrso nɛ baa

tre greeps na be kefeelebi nna,

nɛ fo keta anyi n lar Ijipt be efuli so

nseŋ ba ju efuli pɔtɛana so be basa

n lɛ nseŋ ta anyi n fɛa bumo

be kasawule so.

9Fo e lɔŋɛ kasawule na so,

nɛ kefeelebi na e tiŋ n daŋ;

nɛ kumo be nliŋi e nya

n luri kasawule to nɛnɛ.

Saŋɛ na so k beeŋ purge

m buu kasawule na kikɛ so.

10Nɛ kumo be kayul e daŋ m buu

abeeana na so nɛ kumo be ayabi

malɛ e daŋ m buu sida

be ndibigboŋ so.

11Nseŋ daŋ n ya fo Mɛditerenia

be teku na ase, n ta n ya fo

Yufreetes be lɔr na ase gba.

12Manɛ nna nɛ fo buri kunji

nɛ k bee kuŋ kumo na to,

nɛ ekama nɛ e bɔla ndoŋ

a choŋ bee nya kumo be

asɔrso a chuge?

13Kupuŋ to be asɔbɔya alubi gba

bee nya amo be asɔrso a ji.

14O Enyɛnpetale Ebɔrɛ,

naŋ bɛta m ba anyi kutɔ!

Shi ebɔrɛso n to kenishi

ŋ keni anyi nseŋ ba mɔlga

fo basa!

15Ba mɔlga kefeelebi popɔrbi

nɛ fo gbagba fɛa nseŋ shin nɛ

k daŋ n nya eleŋ ga na.

16Bedoŋ ba ku kefeelebi na n lɛ

nseŋ nya edɛ n wɔtɔ kumo to.

Naniere shin nɛ fo agbo e ba

mur bedoŋ na.

17Chɛ esa nɛ e chena fo

enɔ jisa so na to.

Mo e la nyiŋgbasa pibinyɛn

nɛ fo bela mo n sa fo kumu na.

18Anyi maaŋ naŋ lar fo

kaman kikɛ.

Sa anyi ŋkpa popɔr nɛ an baa

bunyaŋ fo.

19O Enyɛnpetale Ewurbɔrɛ,

naŋ bɛta anyi m ba fo kutɔ!

Mushe n wɔtɔ anyi n shin nɛ

an nya kumɔlga.

81

Ebɔrɛ ka bee sa anyi eleŋ be asheŋ

1Men boŋ nshɛ kagbenefuliso

n sa Ebɔrɛ nɛ e bee sa anyi

eleŋ na!

Men boŋ nshɛ ŋ kpaŋ

an nananyɛn Jeekɔb be Ebɔrɛ na!

2Men fara a boŋ nshɛ nsaa

laŋ echakachaka a wɔtɔ;

men baa laŋ ejaŋjilaŋ nɛ egoji

a boŋ nshɛ belbelso.

3Men foŋ mbel n fara kufɔl popɔr

be kejigboŋ be kasheŋwora na

kufɔl kikɛ be kachɛ sososo nɛ

kumo be kachɛ baŋɛto na.

4Mbra nɛ k dese Israɛl

be efuli so nna na;

an nananyɛn Jeekɔb be

Ebɔrɛ na e yili kumo.

5Mo e ta kumo n sa Israɛl be basa,

nɛ b la Josɛf be kaman to ebi na,

jemanɛ nɛ Ebɔrɛ daŋ juŋkpar bumo

n lar Ijipt be efuli so na.

N daŋ nu esa ko ka kaŋɛ ma

ashi ŋgbar nɛ m maŋ nyi to le:

6“Ma e daŋ bɛge esulɔ

gbɛgbɛso na ashi menyi so,

nseŋ sɔ nlantaŋɛ gbɛgbɛso na

menyi be enɔana to.

7Men ka daa wɔ etɔrɔ to,

ma nɛ men shu n tre,

nɛ m mɔlga menyi.

Abɔrɛwɔlpa to nɛ n daa wɔ

nseŋ nu menyi be kushu.

Kumo be kaman nɛ n wora

menyi ŋ keni ashi Mɛriba

be kebuye na ase.

8O ma basa, men nu ma

kasokpele ere.

Israɛlebi, n daa beeŋ baa sha

fanɛ men nu n sa ma!

9Men sa maŋ kaŋ shuŋ efuli pɔtɛ

kikɛ be kegbir, ŋko kegbir kikɛ

nɛ menyi maŋ nyi shɛŋ a laŋɛ

kumo kaplɛa so!

10Ma e la Enyɛnpe menyi be Ebɔrɛ

nɛ e lara menyi ashi Ijipt

be efuli so m ba na.

Menyi ere e bugi kɔnɔ ŋ kaŋɛ ma

kusɔ nɛ menyee sha de,

nɛ n wora kumo n sa menyi.

11Ama ma basa maa nu a sa ma;

Israɛl be basa na maa wora ma

kasonu.

12Ŋkpal loŋ so nɛ n yige bumo

n sa bumo be ŋkpensheŋ

be kebaawɔtɔ nɛ b wɔtɔ a wora

asheŋ nɛ baa sha.

13Ma basa, Israɛlebi,

daa beeŋ nu n sa ma

nseŋ bɛ ma ekpaana so nna,

14ndafanɛ ma, Enyɛnpe Ebɔrɛ na

daa beeŋ nya manaŋ n ta ma

eleŋgboŋ na m pɔɔ bumo doŋana

kikɛ so n sa bumo.

15Bekama nɛ b kishi ma,

Enyɛnpe Ebɔrɛ na,

beeŋ ta kufu m ba jɔŋɛ ma ase;

bumo alɛ be kasogberge beeŋ

baa wɔtɔ mbaanaayɔ.

16Ama menyi ere, ayu lela

nɛ abee to be mushoŋchu

nɛ meeŋ ta m bela menyi

nɛ men ji m moɛ.”

82

Ebɔrɛ Ewurgboŋ na be asheŋ

1Ebɔrɛ e naa juŋkpar ebɔrɛso

be nshɛrgboŋ na;

mo e naa ji agbirana na demu

a kaŋɛ amo le:

2“A maŋ daga men baa ji demu

a kpɛa beko to;

men sa maa ji a chɛ

kumukpakpaso wuraana to!

3Men baa ji asheŋ nɛ amo

be ekpa so a sa bepɔshipo

nɛ amunibi nɛ betentaŋasepo

nɛ basa nɛ b maŋ kɔ

echɛtopo kikɛ na.

4Men baa kɔ a suge bepɔshipo

nɛ betentaŋasepo ashi

kumukpakpasowuraana be enɔ to.

5Menyi be ekama maŋ nyi shɛŋ

ŋko a pin asheŋ to!

Tentembiri to nɛ men wɔ

a nite a kulti;

saŋɛ so nɛ durnya kikɛ be

gbaltɔlase bee gbuŋgbuŋ.

6Ma, Enyɛnpetale Ebɔrɛ na

e kaŋɛ fanɛ men kikɛ la

agbirana nna nsaa la

ŋ gbagba be asɔ toso.

7Ama menyeeŋ baa wu

fanɛ edimɛdi;

menyi alɛ be ŋkpa beeŋ baa

loge fanɛ ewurjipo kama peya.”

8O Ebɔrɛ, koso n ji durnya demu,

ŋkpal manɛ so,

efuliana na kikɛ la fo peya nna.

83

Ebɔrɛ ka bee ji kuwura durnya kikɛ so be asheŋ

1O Ebɔrɛ, sa maŋ wora shruum,

n lo to a maa wora shɛŋ!

2Keni, fo doŋana e lar fo kaman

nseŋ koso a kɔ fo na.

3Baa kre fo basa ŋkre lubi

ashiri to nna;

Basa nɛ fee sha ga na be

ŋkre lubi nɛ baa kre.

4B yɛ: “Men ba nɛ an ya mur

bumo be efuli na,

nɛ esa maaŋ naa nyiŋi

Israɛl be asheŋ hale mbaanaayɔ.”

5B wora kɔnɔkoŋwule nna ŋ kre

fanɛ baaŋ chɛ abar ŋ kɔ fo.

6Basa nɛ b kre loŋ be ŋkre na

e la Edɔmebi nɛ Ishmaɛlebi,

nɛ Mowabebi nɛ Hegaebi,

7nɛ basa nɛ b shi Gebal nɛ Ammɔn

nɛ Amalɛk be efuliana so,

nɛ Filisti nɛ Tayɛ be ndegboŋana to.

8Asiriya be efuli so ebi gba shuli so

fanɛ baaŋ ya ti Ammɔnebi nɛ

Mowabebi, nɛ b la Lɔt be kaman to

ebi na so, nɛ b nya eleŋ n ti so.

9Wora bumo kusɔ nɛ fo wora

Midianebi nɛ basa nɛ baa tre

Sisɛra nɛ Jabin, ashi Kishɔn be

lɔr na ase na.

10Kakpa nɛ baa tre Ɛndɔ na

nɛ fo daŋ mur bumo;

bumo be kebuni daŋ dese

kasawule so nna m bɛ.

11Wora bumo be bejuŋkparpo

kusɔ nɛ fo daŋ wora Ɔrɛb nɛ Ziib na.

Pɔɔ bumo be bewuraana so

fanɛ kananɛ fo daŋ pɔɔ

Zeba nɛ Zalmuna gba so na.

12Kusɔ nɛ b daŋ kaŋɛ nde:

“Men shin nɛ an sɔ Ebɔrɛ be

kasawule na ŋ ki anyi peya.”

13O anyi be Ebɔrɛ, shin nɛ b ki

fanɛ eshishɛr ŋko amimi nɛ afu

foŋ n ya lɛ na.

14Kananɛ edɛ baa ji kupo na,

ŋko a suse abee so na,

15aloŋ a daga fanɛ fo ta bɔrɛfugboŋ

n ju bumo n lɛ, nseŋ shin nɛ afugboŋ

a funti bumo nɛ b baa chicha.

16O Enyɛnpe Ebɔrɛ,

shin nɛ b ji anishinyɔr,

saŋɛ na so basa beeŋ

yɛla kenishi to n fin fo.

17Shin nɛ b kɔ n tɔr nɛ kufu

e pɛ bumo mbaanaayɔ,

nseŋ shin nɛ b wu ŋaba be luwu.

18Shin nɛ b pin fanɛ fo e la

Enyɛnpetale Ebɔrɛ.

Fo alɛ nawule e naa ji kuwura

durnya kikɛ so.

84

Kabɔrɛshuŋ to be kagbenefuli be asheŋ

1O Enyɛnpetale Ebɔrɛ,

fo bɔrɛlambu na walɛ pasaa!

2Kumo to be keyɔ bee yɛlga ma ga!

Enyɛnpe Ebɔrɛ na be bɔrɛlambu to

be keyɔ wɔ ma kagbene to ga.

N ta ma kagbene nɛ ma eyur kikɛ nna

a boŋ nshɛ kagbenefuliso a sa Ebɔrɛ

nɛ e wɔ ŋkpa to na.

3Enyɛnpetale Ebɔrɛ nɛ fo la ma

Ewura nɛ ma Ebɔrɛ.

Etitibi nɛ abɔrɛpɔpɔbi kikɛ tɔ

bumo be asha nna m mata

fo bɔrɛsure nsaa to a bure ndoŋ.

4Kagbenefuli la bekama nɛ b wɔ

fo bɔrɛlambu to a boŋ nshɛ

jemanɛ kikɛ e kpaŋ fo na peya nna.

5Kagbenefuli la bekama nɛ

baa nya eleŋ fo kutɔ nsaa pere

kenishi a yɔ Zayɔn be kebee so

n ya kaa shuŋ fo na peya nna.

6Jemanɛ kikɛ nɛ b baŋ ya kaa

bɔla ketaŋɛ wɔlso nɛ baa

tre Baka na to, k bee ki kebuye

nna a shile.

Kpanchali so be bɔrɛ gba bee

shin nɛ k bee bɔlɔ nchu nna a shile.

7Fo basa bee nya eleŋ nna a ti so,

n ya fo fanɛ ekama ka beeŋ baa

tiŋ a ba Ebɔrɛ na be anishito

ashi Zayɔn be kebee na so.

8O Enyɛnpetale Ebɔrɛ,

nu ma kabɔrɛkule;

O Jeekɔb be Ebɔrɛ,

kaŋ kusoe n nu ŋ kutɔ!

9O Ebɔrɛ, nɛfa anyi be ewura,

nɛ fo gbagba lara n sa fo kumu na.

10Keji kachɛ koŋwule ashi

fo bɔrɛlambu to bɔ keji nchɛ

kagboŋ ashi kakpa pɔtɛ.

Ŋ ka yili ma Ebɔrɛ be lambu

be kabuna to bɔ ŋ ka wɔ

kumukpakpasowura pe.

11Ŋkpal manɛ so,

Enyɛnpe Ebɔrɛ na du fanɛ epeŋi

nɛ kebɛlso be kusɔ kuŋso nna.

Mo e naa wu kuwɔr nsaa ta

bunyaŋ a buu esa so,

mo alɛ maa ta kusɔ lela

a ŋana basa niŋiso so.

12O Enyɛnpetale Ebɔrɛ,

kagbenefuli la esa kama nɛ

e yirda fo na peya nna!

85

Efuli na be nɛnɛ be kabɔrɛkule be asheŋ

1O Enyɛnpe Ebɔrɛ,

fo e nɛfa fo kasawule

nseŋ shin nɛ kusɔ kama

nite nɛnɛ n sa Israɛlebi nɛ

b la Jeekɔb be kaman to ebi na.

2Fo e ta fo basa be alubi

m paŋ bumo nɛ kejimbri

maŋ naa wɔ bumo so.

3Fo daŋ kaa kagbene nna,

n nya agbo n wɔtɔ bumo.

4O Ebɔrɛ nɛ fo la anyi be emɔlgapo,

naŋ bɛta anyi m ba fo kutɔ,

nsaa maŋ nya agbo n wɔtɔ anyi!

5Feeŋ nya agbo n wɔtɔ anyi nɛ

anyi be nnaŋ to ebi mbaanaayɔ a?

6Naŋ sa anyi eleŋ nɛ anyi,

nɛ an la fo basa na be ŋgbene

e baa fuli fo so nɛ an baa kpaŋ fo.

7O Enyɛnpe Ebɔrɛ,

ŋini anyi fo kasha nɛ

k maŋ kɔ ekar na,

nseŋ kumɔlga anyi.

8Mee kaŋ kusoe a nu kusɔ nɛ

Enyɛnpe Ebɔrɛ na bee kaŋɛ nna.

E nase kayurwushi be kɔnɔ n sa

anyi, mbe basa; nɛ anyi maŋ naŋ

bɛta n yɔ anyi be kawulisheŋ to nna.

9Kashenteŋto e wora shiriya

nɛ e mɔlga bekama nɛ baa

ŋana mo na nna;

saŋɛ na so mo gbagba be

kemaŋkura beeŋ baa wɔ

anyi be kasawule so.

10Kasha nɛ kashenteŋji

beeŋ ba abar so,

nɛ alelasheŋ nɛ kayurwushi

malɛ e ki kukoŋwule.

11Edimɛdi be kashenteŋji

beeŋ shi kasawule so nna;

nɛ Ebɔrɛ be kebaawɔtɔ

niŋiso bee shi ebɔrɛso.

12Enyɛnpe Ebɔrɛ na beeŋ

nɛfa anyi nɛ anyi be kasawule

e wora adɔjibi nɛnɛ.

13Kebaawɔtɔ niŋiso beeŋ juŋkpar

a lɔŋɛ akpa a sa Enyɛnpe Ebɔrɛ na

nɛ e baa bɛ so.

86

Kekule Ebɔrɛ n fin kechɛto be asheŋ

1O Enyɛnpe Ebɔrɛ,

kaŋ kusoe n nu ma kekule,

ŋkpal manɛ so, etirpo nɛ

etentaŋasepo e la ma.

2Ŋkpal ŋ kaa bee nu a sa fo so,

mɔlga ma ashi luwu to.

Ŋkpal ŋ ka la fo kayɛrbi

nseŋ yirda fo so, baa kuŋ ma.

3O Enyɛnpe Ebɔrɛ, wu ma kuwɔr!

Kachɛ lelemu nɛ mee shu a tre fo.

4Shin nɛ fo kayɛrbi be kagbene

e fuli mo;

ŋkpal ŋ ka shi ma kagbene

to a kule fo so.

5O Enyɛnpe Ebɔrɛ, fo la esa lela

nɛ fee ta alubi a paŋ nna.

Fo alɛ kɔ kasha damta n sa

bumo nɛ baa shu a tre fo na nna.

6O Enyɛnpe Ebɔrɛ,

kaŋ kusoe n nu ma kabɔrɛkule,

nseŋ wu ma kuwɔr n chɛ ma to.

7M baa wɔ tɔrɔ to,

fo nɛ mee shu a tre;

ma alɛ nyi fanɛ fee

nu ma kabɔrɛkule.

8O Enyɛnpe Ebɔrɛ,

agbirana kikɛ maŋ du fanɛ fo,

Ebɔrɛ kikɛ maŋ naa wɔtɔ

a du fanɛ fo.

Esa malɛ kikɛ maŋ naŋ wora

asheŋ nɛ fee wora ere be kekama.

9Efuliana nɛ fo to ere be basa

beeŋ ba jɔŋɛ fo ase m bunyaŋ fo

n shin nɛ fo ketre e nya kemaŋkura.

10Fo ka la Ebɔrɛ so,

fo nawule e naa wora

emamachisheŋ nɛ e

bee mɔ kɔnɔ.

11O Enyɛnpe Ebɔrɛ,

ŋini ma kusɔ nɛ fee sha fanɛ n wora.

Meeŋ baa nu a sa fo kashenteŋ na.

Ŋini ma kananɛ meeŋ ta ma kagbene

kikɛ a shuŋ fo nsaa bunyaŋ fo ketre na.

12O Enyɛnpe ma Ebɔrɛ,

meeŋ bugi ma kagbene to ŋ kpaŋ fo,

nseŋ maŋkura fo ketre mbaanaayɔ.

13Ŋkpal manɛ so,

kasha nɛ fo kɔ n sa ma na

shi alegaiso!

Fo mɔlga ma ashi luwu

gbagba to.

14O Ebɔrɛ, kamoowuwuraana

koso ma so nna;

nɛ basa lubi cha abar a fin ma

nɛ b mɔ.

Bumo alɛ kikɛ maŋ ta fo n tre shɛŋ.

15Ama fo, Enyɛnpe Ebɔrɛ na,

la ewɔrwupo nɛ kasha be Ebɔrɛ nna.

Fo la esa nna nsaa kɔ kanyiti,

a wu kuwɔr jemanɛ kikɛ.

16Keni ma nseŋ wu ma kuwɔr!

Sa fo kayɛrbi fo gbagba be eleŋ na

nseŋ mɔlga fo kenyache pibinyɛn.

17Shin nɛ ekama e pin alelasheŋ

nɛ fee wora a sa ma.

Saŋɛ na so ma doŋana beeŋ wu

kumo be loŋ nɛ nyɔmɔ e pɛ bumo.

Ŋkpal manɛ so, fo Enyɛnpe Ebɔrɛ na,

e chɛ ma to nseŋ lolo ma

nɛ ma kagbene wushi ma.

87

Jerusalɛm be kekpaŋ be asheŋ

1Enyɛnpe Ebɔrɛ na pɔr mbe

kadegboŋ n yili kebee

cheembi na so nna.

2Mo alɛ bee sha kadegboŋ na

a chɔ kade kikɛ ashi Israɛl

be efuli na kikɛ so.

3Jerusalɛm la Ebɔrɛ be kadegboŋ nna,

nɛ baa malga asheŋ lela damta ga

a laŋɛ kumo be kaplɛa so.

4Nɛ m baa ti efuliana nɛ a bee nu

a sa ma be atre, meeŋ ti Ijipt nɛ

Babilɔn be efuliana n ti so.

Nɛ m baa naa karga Jerusalɛm

to be basa, meeŋ karga Filisti nɛ

Itiopia be efuliana nɛ Tayɛ

be kadegboŋ to be basa gba n ti so.

5Kashenteŋto, kusɔ nɛ baaŋ baa kaŋɛ

a laŋɛ Jerusalɛm be kaplɛa so nde:

“Jerusalɛm to nɛ b kurge kuti nɛ kuti.

Enyɛnpetale Ebɔrɛ na malɛ e naa

sa kumo eleŋ.”

6Enyɛnpe Ebɔrɛ na beeŋ shin nɛ

b sibɛ mbe basa be atre n nase

nseŋ ta bekama nɛ b kurge ndoŋ

gba be atre n ti so fanɛ b ka la

Jerusalɛm to be ndetobia na;

7nɛ bumo be bekama nɛ baaŋ

baa boŋ nshɛ a cha na e baa kaŋɛ le:

“Anyi alɛ gba la Jerusalɛm to be

ndetobia gbagba nna.”

88

Kekule Ebɔrɛ be kechɛto be asheŋ

1O Enyɛnpe Ebɔrɛ

nɛ fo la ma emɔlgapo,

kapa nɛ kanyɛ,

fo nɛ mee shu a tre.

2Jande nu ma kabɔrɛkule

nseŋ kaŋ kusoe n nu ma kushu.

3Etɔrɔ damta e ba ma so,

hale nɛ n taga to luwu.

4Baa karga ma nna a ti

basa nɛ b wu so;

ŋ ki fanɛ esa nɛ e maŋ

naa kɔ eleŋ nna.

5Ŋ ki fanɛ ebuni nɛ b kplaŋ

mbe asheŋ so ŋko esa nɛ

b mɔ m puli nchaŋ to nna.

Ŋko esa nɛ fo maŋ naa

nyiŋi mbe asheŋ,

fo alɛ be kechɛto maŋ naa

tu mo na nna.

6Fo ta ma n lɛ nchaŋ chiŋgeliŋ

nɛ k biri to mina to nna.

7Fo kanya agbo muni ma so nna

fanɛ nchu ka muni esa so na.

8Fo shin nɛ nteriana kini ma n lɛ,

nɛ ma asheŋ bee nu bumo agbo.

M baŋ nyaŋto nna a wɔtɔ,

a maaŋ naŋ tiŋ n suge ma kumu.

9Ma alɛ shu nna m puŋi anishi,

ŋkpal awurfoŋ nɛ kagbenejijaso.

O Enyɛnpe Ebɔrɛ, fo nɛ mee maŋ

ma enɔana so a shu a tre

karechɛ kikɛ.

10Fo maa wora emamachisheŋ

a sa bubuni.

Bumo alɛ maa koso a kpaŋ fo.

11B maa malga fo kasha

nɛ k maŋ kɔ ekar na

ŋko fo kashenteŋji be asheŋ

ashi bubuni to.

12B maa wu fo emamachisheŋ

ashi kakpa nɛ k biri to mina;

ŋko a nyi fo alelasheŋ be asheŋ

ashi kakpa nɛ b maŋ naa nyiŋi

shɛŋ be asheŋ.

13Ama fo Enyɛnpe Ebɔrɛ na

nɛ mee shu a tre kachipurso

kikɛ fanɛ fo chɛ ma to.

14O Enyɛnpe Ebɔrɛ,

manɛ nna nɛ fee kini ma a lɛ,

nsaa ta fo kumu a ŋana ma so?

15Ma kebia to kikɛ nɛ n ji awurfoŋ,

hale a taga to luwu gba kuraa.

Fo kasogberge shin nɛ kufugboŋ

tɔr ma so, hale ma aba pɔ ma ga.

16Fo agbo ki fanɛ nchu nna

m muni ma so;

nɛ fo etɔrɔ malɛ mur ma cheche.

17Karechɛ kikɛ a kulti ma

n wɔtɔ kaba kama so nna.

18Fo shin nɛ nteri kpakpasoana

nɛ ma beshapo kikɛ kini ma n lɛ

nseŋ kplaŋ ma so, nɛ k wora fanɛ

tentembiri e ki nteri kpakpaso.

89

Enyɛnpe Ebɔrɛ nɛ Deevid ka wora kɔnɔkoŋwule be ŋkre be asheŋ

1O Enyɛnpe Ebɔrɛ,

meeŋ baa boŋ nshɛ a laŋɛ

fo kasha nɛ k maŋ kɔ ekar na

be kaplɛa so jemanɛ kikɛ.

Ma alɛ beeŋ naa ber fo

kashenteŋji na be kebomboŋ

mbaanaayɔ.

2Meeŋ kaŋɛ ekama fanɛ fo kasha

wɔtɔ nna mbaanaayɔ,

nɛ fo kashenteŋji malɛ wɔ

ebɔrɛso jemanɛ kikɛ.

3Fo yɛ: “Ma nɛ esa nɛ n lara na

wora kɔnɔkoŋwule be ŋkre nna.

Ma alɛ nase kɔnɔ nna n sa ma

kayɛrbi Deevid fanɛ

4mbe kaman to ebi e naaŋ baa

ki bewura jemanɛ kikɛ.

Ma alɛ beeŋ shin nɛ mbe kabuna

ebi e baa wɔtɔ mbaanaayɔ.”

5O Enyɛnpe Ebɔrɛ,

shin nɛ asɔ nɛ a wɔ ebɔrɛso

e baa kpaŋ fo emamachisheŋ,

nseŋ shin nɛ fo emalaika e baa

kpaŋ fo kashenteŋji.

6Ekama maŋ du fanɛ fo,

Enyɛnpe Ebɔrɛ na ashi ebɔrɛso;

Ekama malɛ maaŋ tiŋ n ta mbe

kumu m ber fo ashi ndoŋ.

7Fo nɛ ekama bee ŋana ga

ashi ebɔrɛso ndoŋ.

Fo asheŋ malɛ bee keta

kufu nsaa kɔ bunyaŋ ga

a chɔ bekama nɛ b wɔ

ebɔrɛso.

8Fo e la Enyɛnpetale Ebɔrɛ na.

Ekama maŋ naa kɔ kasha

nsaa ji kashenteŋ fanɛ fo.

9Fo e naa ji kuwura ashi teku

nɛ k bee baga to na so,

a shin nɛ atili nɛ a bee koso

kumo so na bee wora shruum.

10Fo e daŋ to m pɛ teku to

be kusɔbɔya lubi gboŋgboŋi

nɛ baa tre Reehab na to kpakpa

nseŋ mɔ kumo na.

Fo gbagba be eleŋgboŋ nɛ fo ta

m pɔɔ fo doŋana so, nseŋ shin nɛ

b pesaŋ to n sɔ kaplɛkama.

11Ebɔrɛso nɛ kasawule so

kikɛ la feya nna;

fo e to durnya nɛ kusɔ

kama nɛ k wɔ kumo to.

12Fo e to kelargato be esoso

nɛ kaseto kikɛ.

K du fanɛ abee nɛ baa tre

Tabɔɔ nɛ Hɛɛmɔn na bee boŋ

nshɛ kagbenefuliso nna

a kpaŋ fo ketre.

13Fo shibi nsaa kɔ eleŋ pasaa!

14Fee ji kuwura ekpa niŋiso so,

nsaa ji asheŋ nɛ amo be ekpa so nna.

Kasha nɛ kashenteŋji bee dii efuli

kusɔ kama nɛ fee wora to nna.

15O Enyɛnpe Ebɔrɛ,

kagbenefuli la bekama nɛ baa

bugi ŋgbene to a bunyaŋ fo

nsaa wɔ fo kefultogboŋ na to

na peya nna.

16Baa ji eyur nna ashi fo ketre to

karechɛ lelemu kikɛ,

nsaa kpaŋ fo ŋkpal fo alelasheŋ so.

17Ŋkpal manɛ so,

bumo be kemaŋkura nɛ eleŋ

shi fo kutɔ nna, nɛ fo

kuwɔrwu malɛ bee shin nɛ

anyee nya eleŋ a ti so.

18Kashenteŋto, anyi be kekuŋ

bee shi Enyɛnpe Ebɔrɛ na kutɔ nna.

Israɛl be Ebɔrɛ cheembi na

e la anyi be ewura.

19Le nɛ fo daŋ bɔla bɔrɛdare to

ŋ kaŋɛ fo bebɛsopo nɛ baa

ji kashenteŋ a sa fo na:

“Ma e naa sa enapo eleŋ.

Ma alɛ e ta kuwurputi na

n sa esa nɛ ŋ gbagba lara

ashi ma basa to.

20Ma e lara ma kayɛrbi Deevid

nseŋ duga ma ŋku cheembi

n do mbe kumu so n ta

mo ŋ ki ewura.

21Jemanɛ kikɛ ma eleŋ

beeŋ baa wɔ mo so,

nɛ ma eleŋgboŋ na

e baa sa mo eleŋ.

22Mo doŋana maaŋ tiŋ

m pɔɔ mo so kikɛ,

kumukpakpasowuraana gba

beeŋ kɔ mo ŋ gben.

23Meeŋ tɔrɔ mo doŋana ga

nseŋ mɔ ekama nɛ e kishi mo.

24Ma kashenteŋji be kasha na

beeŋ baa wɔ mo so;

ma alɛ beeŋ shin nɛ e baa

kɔ a pɔɔ so jemanɛ kikɛ.

25Meeŋ shin nɛ mbe kuwurji e yili

Teku nɛ baa tre Mɛditerenia na

n salga to n ya fo lɔr nɛ baa

tre Yufreetes na.

26Ndoŋ nna nɛ e kaŋɛ ma le:

‘Fo e la n tuto nɛ ma Ebɔrɛ;

Fo e la ma ekumpo nɛ

ma emɔlgapo.’

27Meeŋ shin nɛ e ki ma wurkoŋnyɛn,

nseŋ ki esagboŋ a chɔ durnya to

be bewura kikɛ.

28Jemanɛ kikɛ meeŋ baa wora

a bɔlɔ ma nnɔ nɛ n nase a sa mo;

nɛ ma nɛ mo be kɔnɔkoŋwule

be ŋkre na e baa wɔtɔ mbaanaayɔ.

29Meeŋ shin nɛ mbe kabuna ebi

e baa ji kuwura mbaanaayɔ;

mbe kanaŋ to be esa e naaŋ

baa ji kuwura jemanɛ kikɛ.

30Ama nɛ fanɛ mbe kaman to ebi

kini kewora ma mbraana kasonu,

nseŋ kini kewora m bɔlɔ ma

atande so,

31ŋko nɛ b kplaŋ ma keŋini so

nsaa maŋ bɛ ma mbraana so,

32kumo ere meeŋ gberge bumo

kusoe ŋkpal bumo be alubi so.

Meeŋ shin nɛ b ji awurfoŋ

ŋkpal bumo be kewora n jija so.

33Ama m maaŋ yige kebaasha Deevid,

ŋko ŋ kini kebɛ nnɔ nɛ n nase

n sa mo na so.

34Ma alɛ maaŋ ku ma nɛ mo

be kɔnɔkoŋwule be ŋkre na to,

ŋko n lar nnɔ nɛ n nase n sa mo

na be kekama kaman.

35Kelekoŋwule pati nɛ n ta ma

Ketre cheembi na m bɔ ntaŋ fanɛ,

m maaŋ ku efɛ n sa Deevid kikɛ.

36Mbe kanaŋ to ebi e naaŋ baa

ji kuwura jemanɛ kikɛ.

Kananɛ epeŋi nɛ kufɔl baa

lar awɔlpa so ere,

aloŋ nɛ mbe kuwurji gba beeŋ baa

wɔtɔ mbaanaayɔ.

37Mbe kuwurji na beeŋ baa wɔtɔ

mbaanaayɔ nna fanɛ kananɛ

kufɔl baa wɔ esoso mbaanaayɔ na.”

38Ama naniere fo, Ebɔrɛ na

nya agbo nna n wɔtɔ ewura

nɛ fo lara na nseŋ kini mo n lɛ,

nseŋ pal kaman n sa mo.

39Fo lar fo nɛ fo kayɛrbi be

kɔnɔkoŋwule be ŋkre na

kaman kuraa nseŋ shin nɛ

mbe kuwura terge m paŋ

kumo be kemaŋkura kikɛ.

40Fo shin nɛ egbal nɛ a kulti

kadegboŋ na kikɛ bure

nɛ kumo be mboŋ lempoana na

kikɛ ki alambure a dese.

41Bekama nɛ b bɔla kumo ase

a choŋ nya ewura na be asɔ ko n ta,

nɛ mbe bechenashapoana bee

mushe mo nsaa wora mo eyurto.

42Fo shin nɛ mo doŋana

sɔ kelempo mo so,

nɛ bumo kikɛ be ŋgbene

fuli bumo.

43Fo shin nɛ mbe akɔsɔ kikɛ

ki asɔ jiga,

nseŋ shin nɛ e kɔ kena n tɔr.

44Fo suge mbe kuwurwuro

n shin nɛ mbe kuwura paŋ

kumo be kemaŋkura.

45Fo shin nɛ e bel katinso

nɛ e kraa la kebifɔlbi,

nseŋ ta anishinyɔr be piŋi

m buu mo nɛ nyɔmɔ pɛ mo.

46O Enyɛnpe Ebɔrɛ,

feeŋ ta fo kumu ŋ ŋana

mbaanaayɔ a?

Jemanɛ mo nɛ fo agbo

nɛ k bee suse fanɛ edɛ na

beeŋ wushi?

47Baa nyiŋi fanɛ ma ŋkpa

maŋ wɔ nteŋ.

Fo to anyi nna nɛ an baa wɔ ŋkpa

to gbrɛbi nseŋ wu!

48Dimɛdi kikɛ maaŋ tiŋ n suge

mbe kumu ashi luwu nɛ nchaŋ

be eleŋana to.

49O Enyɛnpe Ebɔrɛ,

nnɛ nɛ kashagboŋ nɛ fo

daa kɔ na wɔ?

Nnɔ nɛ fo nase kashenteŋ

be ekpa so n sa Deevid

na wɔ nnɛ?

50Enyɛnpe Ebɔrɛ baa nyiŋi

kananɛ basa tege ma

nseŋ wora fo kayɛrbi eyurto,

nɛ n ta amo kikɛ n wɔtɔ

kagbene to na be asheŋ.

51O Enyɛnpetale Ebɔrɛ,

fo doŋana bee tege ewura

nɛ fo lara n sa fo kumu nna na.

Kaplɛkama nɛ e yɔ, baa tege mo

nsaa wora mo eyurto nna.

52Men baa kpaŋ

Enyɛnpe Ebɔrɛ na

mbaanaayɔ!

Amɛn! Amɛn!

90

KENASOPO

(Nshɛ 90—106)

Mosis be kabɔrɛkule be asheŋ

1O Enyɛnpe Ebɔrɛ,

fo kutɔ e la anyi pe,

jemanɛ kikɛ.

2Pɔɛŋ nɛ fo to abeeana nɛ

kasawule nɛ durnya kikɛ na,

nɛ fo la Ebɔrɛ nna nsaa

wɔtɔ mbaanaayɔ.

3Fo e yili kumo fanɛ an baa wu

nsaa bɛta a yɔ eshishɛr to.

4Nfɛ kagboŋ du fanɛ kachɛ

koŋwule fo kutɔ nna,

ŋko kanyɛso be jemanɛ

gbrɛbi ko ka choŋ nna.

5Fo e naa shin nɛ anyi be ŋkpa

bee ba ekar fanɛ edare na.

An du fanɛ kachipurso be afitiri

nɛ a purge a walɛ nna.

6Kachipurso, afitiri bee daŋ nna

a purge a walɛ;

ama ta a ba kaaseso nɛ a bolo

nseŋ wu n wɔl.

7Fo kanya agbo bee ta kufu nna

a da anyi nsaa mur anyi kuraa.

8Fo alɛ nyi anyi be alubi

kikɛ be asheŋ;

hale amo nɛ an ŋana n wora

ashiri to gba.

9Anyi be nchɛ bee ku so nna

ŋkpal fo agbo so,

nfubel damta malɛ e bɔlɔ nfɛ

nɛ anyee ji kikɛ to.

10Nfɛ nɛ anyee ji kikɛ la nfɛ

adushunu nna,

nɛ an baa kɔ eleŋ malɛ nɛ

an ji nfɛ aduburwa;

Ama etɔrɔ wurbi nɛ kagbenejija

damta e wɔ amo to,

ŋkpal manɛ so, a maa chɛr

nsaa choŋ fanɛ afu.

11Esa kikɛ maŋ nyi kananɛ

fo agbo be eleŋ sa.

Ŋkpal manɛ so, k shi alegaiso,

nseŋ daga fanɛ an baa ŋana fo

ŋkpal kumo so.

12Ŋini anyi kananɛ anyi be nchɛ sa,

saŋɛ na so, anyeeŋ baa wora

asheŋ kanyiasheŋ so.

13Enyɛnpe Ebɔrɛ, chɛ anyi to!

Sa maŋ naŋ jo gbrɛbi kama!

Wu fo nyɛrbi kuwɔr,

n shu anyi so!

14Kachipurso kikɛ, shin nɛ fo kasha

nɛ k maŋ kɔ ekar na e kukwe anyi,

saŋɛ na so, anyeeŋ baa ta kagbenefuli

a boŋ nshɛ anyi be kebaawɔtɔ kikɛ to.

15Shin nɛ an nya kagbenefuli n tal

nchɛ nɛ anyi be ŋgbene jija anyi na to.

16Wora emamachisheŋ n sa anyi,

fo nyɛrbi, nseŋ shin nɛ anyi

be mbia e wu fo eleŋgboŋ na.

17Enyɛnpe anyi be Ebɔrɛ,

shin nɛ fo nɛfa e baa wɔ anyi so,

nseŋ shin nɛ asheŋ e baa nite

nsaa loge to nɛnɛ a sa anyi!

91

Ebɔrɛ ka la anyi be ekumpo be asheŋ

1Esa kama nɛ e shile n ya

mata Enyɛnpetale Ebɔrɛ na

e naŋ nya mbe kekuŋ.

2Kumo be kaman nɛ e kaŋɛ

Enyɛnpe Ebɔrɛ na le:

“Fo nɛ mee shile n ya kaa

mata nɛ fee kuŋ ma,

fo e la ma Ebɔrɛ nɛ n yirda fo.”

3Kashenteŋto, Enyɛnpe Ebɔrɛ na

beeŋ kuŋ fo ashi ajigbelɛ

nɛ alɔ mɔso kikɛ to.

4E beeŋ parga mbe atɛ m buu

fo so a kuŋ fo nɛ fo nya fo kumu,

Mbe kashenteŋji du fanɛ

kebɛlso be kusɔ kuŋkumuso

ŋko egbal nɛ k bee kuŋ kade nna.

5Fo maaŋ naa ŋana kanyɛso

be asɔ nɛ a bee keta kufu

ŋko kapaso be kelantokɔ kikɛ,

6ŋko tentembiri to be alɔ mɔso

ŋko kapiidi be kayurnyaŋ lubi kikɛ.

7Basa kagboŋ beeŋ tiŋ n wu

n dese fo kekel ko so,

nɛ ŋgboŋ kudu e wu

n dese fo jisoso,

ama shɛŋ maaŋ wora fo ere.

8Fo anishi nɛ feeŋ

ta n wu kasogberge nɛ

kumukpakpasowuraana beeŋ nya.

9Nɛ fo ta Enyɛnpetale Ebɔrɛ na

fanɛ esa nɛ fee shile n ya kaa mata

nɛ e baa kuŋ fo,

10kumo ere alɔ lubi maaŋ ba fo so,

ŋko ŋ bɔla fo kowu ase n choŋ gba.

11Ŋkpal manɛ so, Ebɔrɛ beeŋ

shin nɛ mbe emalaika e baa kuŋ

fo ashi kusɔ kama nɛ fee wora to.

12Baaŋ ta bumo be enɔana

n suse fo to,

nɛ fo maaŋ doro fo anashibi

kejembu so.

13Feeŋ pɔɔ ebuluŋ lempo so

nseŋ chichi awɔ lubi gba so,

nɛ e maaŋ tiŋ n wora fo shɛŋ.

14Enyɛnpe Ebɔrɛ yɛ:

“Nɛ fee sha ma nsaa nyi esa

nɛ e la ma kashenteŋto,

meeŋ mɔlga fo nsaa kuŋ fo.

15Nɛ fo luri asheŋ to nseŋ

shu n tre ma,

meeŋ nu fo kekule m ba mɔlga fo

nseŋ ta kemaŋkura m buu fo so.

16Meeŋ sa fo ŋkpa tenteŋ

nseŋ ŋini fo ma kumɔlga.”

92

Keboŋ nshɛ n fur Enyɛnpe Ebɔrɛ na be asheŋ

1Kekpaŋ Enyɛnpetale Ebɔrɛ na

nɛ keboŋ nshɛ n dele mo walɛ ga.

2Keber mbe kasha be asheŋ

be kebomboŋ kachipurso,

nɛ mbe kashenteŋji be asheŋ

kanyɛso gba walɛ ga.

3Keta alaŋsɔ be yiri kikɛ

a boŋ nshɛ a kpaŋ fo ketre

bee wora ma ebel

nsaa par ma ga.

4Ŋkpal manɛ so,

fo asheŋ woraso bee wushi

ma kagbene nna, a shin nɛ

mee tiŋ a boŋ nshɛ

kagbenefuliso,

O Enyɛnpe Ebɔrɛ.

5O Enyɛnpe Ebɔrɛ,

fee wora asheŋgboŋ pasaa,

fo nfɛra fɛso malɛ du

chiŋgeliŋ alegaiso!

6Esa nɛ e maŋ nyi asheŋ

maa pin fo asheŋ to;

ewulpo malɛ maaŋ tiŋ

m pin amo to fanɛ,

7kumukpakpasowura beeŋ tiŋ

m purge fanɛ afitiri,

nɛ belubiworapoana e nya asɔ

nseŋ dii dama.

E maŋ nyi fanɛ bumo kikɛ beeŋ

mur cheche mbaanaayɔ.

8Fo, Enyɛnpe Ebɔrɛ na e naŋ baa

ji kuwura kusɔ kama so mbaanaayɔ.

9An nyi fanɛ fo doŋana beeŋ mur

kashenteŋto,

nɛ alubiworapoana kikɛ

e pesaŋ to.

10Fo shin nɛ n nya eleŋ

fanɛ kupuntona nna,

nɛ fo lara ma n yili n sa

fo gbagba be kumu.

11Ŋ gbagba be anishi wu,

nɛ ma asoe nu kumulubi

nɛ kemur nɛ a ba bedoŋ so.

12Basa lela beeŋ dii dama

fanɛ ŋkubadibi ka purge na;

baaŋ daŋ n yili fanɛ Lebanɔn

be ndibi nɛ baa tre sida na.

13Baaŋ mur achin ashi fo,

Enyɛnpe Ebɔrɛ na be laŋ to,

nseŋ nyalɛ ashi anyi be

Ebɔrɛ na be bɔrɛlambu to.

14Baaŋ baa du fanɛ ndibi nɛ e bel

nseŋ kraa kɔ eleŋ a sɔr asɔrso.

15Saŋɛ na so nɛ b baa kaŋɛ le:

“Kusɔ kama nɛ Enyɛnpe Ebɔrɛ na

wora niŋi nna!

Ebɔrɛ e la anyi be kefaltagboŋ

a kuŋ anyi,

kulubi kikɛ maŋ wɔ mo to.”

93

Ebɔrɛ ka la ewura be asheŋ

1Enyɛnpe Ebɔrɛ na e la ewura.

Kemaŋkuragboŋ nɛ eleŋ

buu mo nna fanɛ kuwurpiŋi.

Mo e tɔl durnya n yili kpakpa,

nɛ shɛŋ shɛŋ maaŋ tiŋ n fifir kumo.

2Dra na kikɛ nɛ fee ji kuwura,

fo alɛ wɔtɔ nna mbaanaayɔ.

3Enyɛnpe Ebɔrɛ,

etekuana bee baga to nna

a wora awɔr fanɛ e ka

bugi ebɔl a boŋ nshɛ na!

Atiligboŋ bee koso

etekuana so nna pasaa!

4Teku so be atili bee wora

awɔr nna nsaa kɔ eleŋ ga,

ama Enyɛnpe Ebɔrɛ na

be eleŋ shi a chɔ amo

be eleŋana.

5O Enyɛnpe Ebɔrɛ,

fo mbraana wɔtɔ nna mbaanaayɔ,

jemanɛ kikɛ fo bɔrɛlambu na du

cheembi nna nsaa walɛ kebita.

94

Ebɔrɛ ka la ekama be demujipo be asheŋ

1O Enyɛnpe Ebɔrɛ nɛ fee gberge

basa nɛ b wora n jija kusoe;

ŋini bumo esa nɛ e la fo

nseŋ gberge bumo kusoe!

2Fo e naa ji durnya kikɛ demu.

Ba chɛ anyi to!

Ka kamoowuwuraana kukɔ,

ŋkpal kusɔ nɛ b wora so.

3O Enyɛnpe Ebɔrɛ, saŋɛ mo nɛ

kumukpakpasowuraana

be kagbenefuliso be kamooji ere

beeŋ fo ekar?

4Basa lubi ere bee nite nna

a puchi bumo be asheŋ lubi so.

5O Enyɛnpe Ebɔrɛ,

baa mɛaŋ basa nna a pira bumo;

fo gbagba be basa laraso

nɛ baa mɛaŋ.

6Baa mɔ bekulpoche nɛ amunibi

nɛ befɔ nɛ b wɔ kasawule na so nna.

7Kumo be kaman nɛ b kaŋɛ le:

“Enyɛnpe Ebɔrɛ na maa wu anyi.

Jeekɔb be Ebɔrɛ na be shɛŋ

maŋ wɔ anyi to.”

8Ma basa, manɛ nna nɛ men

paŋ nfɛra loŋ?

Saŋɛ mo nɛ menyi beeŋ naŋ

nya kanyiasheŋ?

9Ebɔrɛ nɛ e to anyi be

asoe nɛ anishi na,

maŋ kɔ asoe a nu nɛ

anishi a wu nna a?

10Mo ere Ebɔrɛ nɛ e bee

fɛa efuliana na so na;

nɛ b wora n da mo so,

e maaŋ gberge bumo kusoe a?

Mo ere nɛ e bee ŋini bumo

asheŋ na bre maŋ nyi asheŋ a?

11Enyɛnpe Ebɔrɛ na nyi

dimɛdi kikɛ be nfɛra ka la

nfɛra fuloŋ a maŋ kɔ tɔnɔ.

12Kagbenefuli la ekama nɛ fo

Enyɛnpe Ebɔrɛ na bee bela

nsaa ŋini mo fo mbra na peya nna!

13Fo e naa wushi mo kagbene

ashi mbe tɔrɔ to,

n ya fo jemanɛ nɛ baaŋ kur

kemaŋ n nase nɛ

kumukpakpasowura e tɔr to.

14Ama fo Enyɛnpe Ebɔrɛ

maaŋ kini fo basa n lɛ;

fo alɛ maaŋ kplaŋ efuli nɛ fo

gbagba lara na so.

15Demujipoana beeŋ baa ji

asheŋ nɛ amo be ekpa so,

nɛ basa niŋiso malɛ e yili

bumo be kaman.

16Wanɛ e naŋ yili ma kaman

n tu ma ŋ kɔ basa lubi ere?

17Nɛ Enyɛnpe Ebɔrɛ na

daa maŋ chɛ ma to,

ndafanɛ n wu n yɔ bubuni to.

18Ŋ ka daŋ fɛrge a shin nɛ tɔr

nseŋ boŋ to na,

fo Enyɛnpe Ebɔrɛ na e bɔla fo

kasha nɛ k maŋ kɔ ekar na so

n suse ma to nɛ n yili dindiŋ.

19Jemanɛ kikɛ nɛ kafɔŋ

damta baŋ tɔr ma so,

fo e naa lolo ma a

wushi ma kagbene.

20Ama fo maa sa basa nɛ b maa

ta mbra a shuŋ na kashuli kikɛ.

21Loŋ be basa e naa kre

basa lela ŋkre lubi nsaa kaŋɛ

fanɛ basa nɛ b maŋ wora n jija

e daga luwu na.

22Ama fo Enyɛnpe Ebɔrɛ na

e ki kakpa lempo

nɛ kefaltagboŋ a kuŋ ma.

23Ebɔrɛ beeŋ gberge

kumukpakpasowuraana kusoe

nseŋ mur bumo ŋkpal bumo be

asheŋ lubi so.

Enyɛnpe anyi be Ebɔrɛ na

e naŋ mur bumo.

95

Kapandi be kashɛ be asheŋ

1Men ba nɛ an boŋ kagbenefuli

be nshɛ n sa Enyɛnpe Ebɔrɛ

nɛ e bee kuŋ anyi na.

2Men shin nɛ an ta kapandi

m ba boŋ nshɛ ŋ kpaŋ mo.

3Ŋkpal manɛ so,

Enyɛnpe Ebɔrɛ na e la Ewurgboŋ;

agbirana maŋ la shɛŋ mbe anishito.

4Asɔ nɛ a wɔ kasawule be

kechimbi to nɛ abee be awɔlto

kikɛ be eleŋ bɔɔ mbe enɔ nna.

5Teku la mo peya nna,

ŋkpal manɛ so, mo e to kumo.

Mo gbagba be enɔana

nɛ e ta n tɔl kasawule.

6Men ba nɛ an jɔŋɛ m bunyaŋ

Enyɛnpe Ebɔrɛ nɛ e to anyi na!

7Mo e la anyi be Ebɔrɛ,

nɛ anyi alɛ la mbe basa.

An du fanɛ mbe mbolpɔ

nɛ e bee keni so nna.

Men baŋ nu mbe ebɔl kabre,

8men sa maŋ wora menyi

be ŋgbene kpakpa, fanɛ kananɛ

men nanaana daŋ wora ashi mboŋ

nɛ baa tre Mɛriba nɛ Maasa ashi

keshishɛrsawule so na.

9Asheŋ nɛ b daŋ wu Ebɔrɛ

ka wora na kikɛ be kaman,

b daŋ chɔ mo nseŋ wora mo

ŋ keni ndoŋana nna.

10Nfɛ adena nɛ bumo be asheŋ

daa nu Ebɔrɛ agbo, nɛ e kaŋɛ le:

“Saŋkikɛ basa ere bee wora

a foe ekpa nna;

bumo alɛ maa pin ma

asheŋ woraso to.”

11Ebɔrɛ daŋ nya agbo nna

nseŋ bɔ ntaŋ ŋ kaŋɛ le:

“B maaŋ luri ma

kewushi na to kikɛ!”

96

Men boŋ kashɛ popɔr n sa Enyɛnpe Ebɔrɛ na

1Ekama nɛ e wɔ durnya to,

e boŋ kashɛ popɔr

n sa Enyɛnpe Ebɔrɛ na!

2Men boŋ kashɛ n sa

Enyɛnpe Ebɔrɛ na,

nseŋ kpaŋ mbe ketre na.

Karechɛ kama men baa ber

mbe kumɔlga na be asheŋ

be kubomboŋ.

3Men baa malga mbe kemaŋkura

nɛ asheŋgboŋ be asheŋ a sa basa

nɛ b wɔ efuliana kikɛ so.

4Ŋkpal manɛ so, Enyɛnpe Ebɔrɛ shi ga,

nseŋ daga fanɛ ekama e baa kpaŋ mo

nsaa ŋana mo a chɔ agbirana kikɛ.

5Efuli pɔtɛana so ebi bee

shuŋ agbirana nna;

ama Enyɛnpe Ebɔrɛ na

e to ebɔrɛso.

6E kɔ kemaŋkura nɛ bunyaŋgboŋ,

nɛ eleŋgboŋ nɛ kela bɔlɔ

mbe bɔrɛlambu to.

7Durnya to be basa kikɛ e kpaŋ

Enyɛnpe Ebɔrɛ na, nseŋ shuli so

fanɛ kemaŋkura nɛ eleŋ la mo

peya nna.

8Men kpaŋ Enyɛnpe Ebɔrɛ na

be ketre nɛ k kɔ kemaŋkura na;

nseŋ ta esarga m ba

mbe bɔrɛlambu to.

9Men baa yili Enyɛnpe Ebɔrɛ na

be kela nɛ kecheembiya so a bunyaŋ.

Durnya to ebi kikɛ e ta kechicha chicha

m ba mbe anishito.

10Men kaŋɛ efuliana na so ebi le:

“Enyɛnpe Ebɔrɛ na e la Ewura!

Mo e tɔl durnya na n yili dindiŋ

nɛ k maa fifir;

mo alɛ e naaŋ ji basa kikɛ demu

nɛ e maŋ puni eko.”

11Kaŋɛ esoso nɛ kasawule so ebi

fanɛ b shin nɛ bumo be ŋgbene

e wushi bumo nɛ b baa ji eyur!

Shin nɛ teku nɛ kumo to be asɔ

keniso kikɛ e baa wora awɔr,

12nseŋ shin nɛ adɔsawule nɛ adɔjibi

nɛ a wɔ amo so na gba e ji eyur.

Kumo be kaman nɛ kupo to

be ndibi kikɛ e boŋ nshɛ

kagbenefuliso

13n sa Enyɛnpe Ebɔrɛ na.

E bee ba nɛ e ba bɔla

ekpa niŋiso nɛ kashenteŋ so nna

n ji basa nɛ b wɔ durnya to demu.

97

Ebɔrɛ ka bee ji asheŋ nɛ amo be ekpa so be asheŋ

1Enyɛnpe Ebɔrɛ na e la Ewura!

Shin nɛ durnya kikɛ e ji eyur

nɛ mplasawule kikɛ e wora awɔr.

2Bɔrɛwɔlpa nɛ tentembiri mina

e kulti mo n wɔtɔ kaplɛkama.

Mo alɛ bee ji mbe kuwura ekpa niŋiso

nɛ keji asheŋ nɛ amo be ekpa so nna.

3Edɛ e naa juŋkpar mo a chɔɔ

mo doŋana kaba kama so a mur.

4Mo e naa shin nɛ bɔrɛ bee

nyɛkpɛ nɛ durnya bee fulto,

nɛ kasawule so ebi bee

wu kumo a chicha.

5Abee bee ŋalga fanɛ kemar ashi

Enyɛnpe Ebɔrɛ nɛ e la durnya kikɛ

be Enyɛnpe na be anishito nna.

6Ebɔrɛso bee ber mbe kebaawɔtɔ

niŋiso be kebomboŋ nna,

nɛ efuliana na kikɛ be basa

bee wu mbe kemaŋkura.

7Bekama nɛ baa shuŋ agbirana ŋko

a puchi amo so na bee ŋaba nna;

ŋkpal manɛ so, agbirana kikɛ

maŋ la shɛŋ Ebɔrɛ be anishito.

8O Enyɛnpe Ebɔrɛ, Jerusalɛm to

nɛ Juda be efuli so be ndeana to

be basa be ŋgbene fuli nna,

nɛ baa ji eyur ŋkpal fo demuji so.

9Ŋkpal manɛ so, fo, Enyɛnpe Ebɔrɛ na

e naa ji kuwura durnya kikɛ ebi so.

Fo alɛ shi ga a chɔ agbirana kikɛ.

10Bekama nɛ baa sha

Enyɛnpe Ebɔrɛ na kishi kulubi nna.

Ŋkpal manɛ so, mo e naa kuŋ mbe basa

nɛ baa ji kashenteŋ a sa mo na be ŋkpa

nsaa kɔ a suge bumo ashi

kumukpakpasowuraana be enɔ to.

11Kefulto bee nyaŋɛ a yuu

basa niŋiso so nna,

nɛ ŋgbenefufulwuraana malɛ

bee nya kagbenefuli.

12Menyi nɛ men wɔ kebaawɔtɔ

niŋiso to e shin nɛ menyi be

ŋgbene e fuli menyi ŋkpal kusɔ

nɛ Enyɛnpe Ebɔrɛ na wora so.

Men baa nyiŋi kusɔ nɛ Ebɔrɛ

cheembi na bee wora

nsaa di mo epaŋ.

98

Enyɛnpe Ebɔrɛ ka bee wora emamachisheŋ be asheŋ

1Men boŋ kashɛ popɔr n sa

Enyɛnpe Ebɔrɛ na!

Mo e ta mbe enɔ lempo

cheembi na n wora

emamachisheŋ ŋ kɔ m pɔɔ so na.

2Enyɛnpe Ebɔrɛ na lara mbe

kumɔlga nɛ kebaawɔtɔ niŋiso

ŋ ŋini efuli pɔtɛana so be basa.

3E nyiŋi mbe kasha nɛ kashenteŋji

nɛ e kɔ n sa Israɛlebi na be asheŋ.

Bekama nɛ b wɔ kasawule so

be kaplɛkama wu anyi be

Ebɔrɛ na be kumɔlga.

4Durnya to be basa kikɛ e boŋ

nshɛ kagbenefuliso ŋ kpaŋ

Enyɛnpe Ebɔrɛ na.

5Men laŋ ejaŋjilaŋ m boŋ nshɛ

belbelso n sa Enyɛnpe Ebɔrɛ na.

6Men foŋ mbel m boŋ nshɛ

n ji eyur kagbenefuliso;

ŋkpal manɛ so,

Enyɛnpe anyi be Ebɔrɛ na

e la ewura!

7Shin nɛ teku nɛ kumo to

be asɔ keniso kikɛ,

nɛ kasawule nɛ kumo so

be basa kikɛ

e baa wora awɔr a kpaŋ

Enyɛnpe Ebɔrɛ na.

8Shin nɛ elɔrana e baa gbri fanɛ

a ka bee kpla enɔ na,

nɛ abeebi so e baa gbri fanɛ

a ka bee cha abar a boŋ nshɛ

kagbenefuliso ashi

Enyɛnpe Ebɔrɛ be anishito.

9Ŋkpal manɛ so, mo e naa ba nɛ

e ba ji kuwura kasawule so.

E beeŋ ba bɔla ekpa niŋiso so

n ji esa kama nɛ e wɔ kasawule

so demu nɛ e maŋ kpɛa ekama to.

99

Ebɔrɛ ka la bewura to be ewura be asheŋ

1Enyɛnpe Ebɔrɛ na e la ewura!

Efuliana kikɛ so be basa e baa chicha.

E chena mbe kuwurputi nɛ

emalaika nɛ b kɔ aba wɔ kumo

be kaseto na so nna;

nɛ kasawule bee gbuŋgbuŋ.

2Enyɛnpe Ebɔrɛ na la esagboŋ nna

ashi Jerusalɛm to;

mo e kɔ eleŋ efuliana na kikɛ so.

3Ekama beeŋ kpaŋ mbe ketregboŋ

nɛ k kɔ eleŋ ga na.

Ŋkpal manɛ so, e du cheembi nna.

4Ewura na la esagboŋ nna,

nsaa sha kebaaji asheŋ nɛ

amo be ekpa so.

Mo e yili keji asheŋ nɛ amo

be ekpa so ashi Israɛl be

efuli so be kaplɛkama.

5Men baa maŋ Enyɛnpe

anyi be Ebɔrɛ na so,

nsaa bunyaŋ mo ashi mbe

kuwurputi ase.

Ŋkpal manɛ so,

e du cheembi nna.

6Mosis nɛ Ɛɛrɔn daa la

mbe bɔrɛmatapoana nna,

nɛ anebi Samuɛl malɛ daa la

esa nɛ e daa bɔla Ebɔrɛ

be ketre to a kule mo.

Enyɛnpe Ebɔrɛ na nɛ bumo

kikɛ daa shu a tre,

nɛ e daa nu a sa bumo.

7E daŋ bɔla kuwɔlpa to nna

m malga n sa Mosis nɛ Ɛɛrɔn;

nɛ bumo alɛ daŋ wora mbe

mbraana nɛ atande nɛ e ta

n sa bumo na kasonu.

8O Enyɛnpe anyi be Ebɔrɛ,

fo e daŋ nu bumo be kekule,

nseŋ ta bumo be alubi m paŋ bumo.

Ama b ka naŋ wora kusɔ

nɛ k maŋ daga na,

fo gberge bumo kusoe nna.

9Anyee kpaŋ fo,

Enyɛnpe anyi be Ebɔrɛ na,

nsaa bunyaŋ fo ashi fo

kebee cheembi na ase.

Ŋkpal manɛ so,

Enyɛnpe anyi be Ebɔrɛ na

du cheembi nna.

100

Kapandi be kashɛ be asheŋ

1Durnya to be basa kikɛ,

e baa kpaŋ Enyɛnpe Ebɔrɛ na!

2Men baa bunyaŋ mo

kagbenefuliso,

nsaa boŋ kagbenefuli be

nshɛ a sa mo.

3Men baa nyi fanɛ Enyɛnpe na

e la Ebɔrɛ!

Mo e to anyi nɛ an la mbe basa;

an du fanɛ mbe mbolpɔ nna

nɛ e bee keni so.

4Men bɔla mbe bɔrɛlambu na

be mbunagboŋ to n luri mbe

kelɔnɛ so m ba di mo epaŋ,

nseŋ kpaŋ mo.

5Enyɛnpe Ebɔrɛ na walɛ ga!

Mbe kasha nɛ k maa loge na,

nɛ mbe kashenteŋji malɛ wɔtɔ

nna mbaanaayɔ.

101

Ewura be kɔnɔ naseso be asheŋ

1O Enyɛnpe Ebɔrɛ,

meeŋ boŋ kashɛ a laŋɛ

fo kasha nɛ keji asheŋ nɛ

amo be ekpa so be kaplɛa so.

2Jande, chɛ ma to nɛ ŋ koya

kebaawora asheŋ niŋiso;

saŋɛ na so meeŋ baa ji

kashenteŋ nsaa maa kɔ

ŋkpɛato ashi ma kuwurji to.

3Ma alɛ beeŋ kishi kusɔ

nɛ basa nɛ b pal kaman

n sa Ebɔrɛ bee wora na kikɛ.

4Ma shɛŋ maaŋ baa wɔ basa

nɛ b maa ji kashenteŋ nsaa

wɔtɔ a wora asheŋ lubi to.

5M maaŋ sa ekama nɛ e bee

nite a ji basa be asheŋ

ekpa nɛ e baa wora loŋ.

Ma alɛ maaŋ sa kamoowuwura

ŋko keŋkenshiwura

kashuli kikɛ nɛ b baa du loŋ.

6Basa nɛ b kɔ kashenteŋji

nɛ meeŋ shin nɛ b baa

wɔ ŋ kutɔ a ji ma asoe to.

Basa nɛ b maŋ kɔ amoso

malɛ e naŋ ki ma ekrachi

a shuŋ a sa ma.

7Esa kama nɛ e bee puni

ŋko a fule kikɛ maaŋ nya

ma lambu to n chena.

8Karechɛ kikɛ, m maaŋ sa

kumukpakpasowuraana kashuli

ashi anyi be kasawule so.

Meeŋ ju basa lubi kikɛ ashi

Enyɛnpe Ebɔrɛ be kadegboŋ na to.

102

Esa nɛ e wɔ tɔrɔ to be kabɔrɛkule be asheŋ

1Mee kule fo nna,

Enyɛnpe Ebɔrɛ!

Jande, nu ma kekule.

2Sa maŋ ŋana ma so

jemanɛ nɛ n wɔ tɔrɔ to.

Kaŋ kusoe n nu ma kekule,

nseŋ tuge ma manaŋ manaŋ.

3Ma nchɛ bee choŋ nna

fanɛ edishi nɛ ma awibi to

bee chɔɔ ma to fanɛ edɛ.

4M baa wɔl fanɛ afitiri nna,

ajibi kikɛ malɛ maa yɛlga ma.

5M baa shu to awɔrso a tekeŋ nna,

nseŋ nyɔr ŋ ki fanɛ awibi nawule.

6M baŋ ki fanɛ gbuŋgbula koŋko

ashi keshishɛrsawule so nna.

7Mee dese a keni nna a klade;

n du fanɛ kabuibi koŋko

nɛ e jɔŋ ebu so nna.

8N doŋana bee tege ma

karechɛ kikɛ nna;

nɛ bumo nɛ baa wora ma

eyurto malɛ bee ti ma

ketre fanɛ shoduu be kusɔ na.

9-10Ŋkpal fo ka nya agbo ga

nseŋ ta ma n lɛ so,

nsunɔ e ki ma ajibi jiso,

nɛ anishichubi malɛ ki ma

nchu nuuso.

11Ma kebaawɔtɔ bee choŋ nna

fanɛ kaaseso be kiyoyul;

nɛ ŋ gbagba malɛ bee wɔl

fanɛ afitiri na.

12Ama fo, Enyɛnpe Ebɔrɛ na

la ewura nna mbaanaayɔ;

nɛ yili kenana ko m ba tu

kenana ko to ebi bee nyiŋi

fo asheŋ.

13Fo e naaŋ shu Jerusalɛmebi so,

ŋkpal manɛ so, jemanɛ fo nɛ feeŋ

wu bumo kuwɔr.

14Anyi fo anya bee sha kejembu kama

nɛ k wɔ kadegboŋ na to nna;

amoso kumo be kebure a dese loŋ na

shin nɛ kagbenejija tɔr anyi so ga.

15Efuli pɔtɛana so be basa beeŋ ŋana

fo, Enyɛnpe Ebɔrɛ na, be ketre na.

Nɛ durnya to be bewuraana kikɛ

e ta bunyaŋ gboŋ gboŋi n sa fo.

16Ŋkpal manɛ so, Enyɛnpe Ebɔrɛ na

beeŋ lɔŋɛ Jerusalɛm be kadegboŋ na

m pɔr nseŋ shin nɛ mbe kemaŋkura

e dii efuli.

17E beeŋ wu betentaŋasepo kuwɔr

nseŋ nu bumo be kabɔrɛkule.

18Men sibɛ kusɔ nɛ Ebɔrɛ wora

n nase n sa kaman to ebi nɛ baaŋ

ba echefoso na;

saŋɛ na so, bumo alɛ gba beeŋ

ba kpaŋ Enyɛnpe Ebɔrɛ na ŋ kaŋɛ le:

19“Ebɔrɛso nɛ Enyɛnpe Ebɔrɛ na wɔ

nsaa to kenishi a keni kasawule so.

20E daŋ nu basa nɛ b wɔ kabuti to

ka bee shu to nna,

nseŋ sɔ bumo nɛ b daŋ daga

luwu na n yige.

21Amoso Jerusalɛmebi kikɛ

e ber mbe asheŋ be kubomboŋ,

nseŋ kpaŋ Enyɛnpe Ebɔrɛ

be ketre na,

22jemanɛ nɛ efuli pɔtɛana nɛ

kuwurjiana kikɛ be basa

beeŋ shɛr abar so m bunyaŋ

mo na.

23Kebifɔlbi e kraa la ma,

ama Enyɛnpe Ebɔrɛ na

shin nɛ ŋ ki esa pɔso nɛ

ma nchɛ duga so.

24Ndoŋ nna nɛ ŋ kaŋɛ le:

O ma Ebɔrɛ, sa maŋ ta ma,

nɛ ma nchɛ maŋ naŋ fo.

Fo ere wɔtɔ nna mbaanaayɔ.

25Sososo na kikɛ nɛ fo to durnya

n yili kumo be gbaltɔlase so.

Fo gbagba be enɔ nɛ fo ta

n to ebɔrɛso gba.

26Amo kikɛ beeŋ choŋ

fanɛ asɔbuuso ka wu na.

Fee chɛrga amo nna

fanɛ esa ka bee chɛrga mbe

asɔbuuso dra nsaa kini amo na.

27Ama fo ere maa chɛrga kikɛ;

fo alɛ maa bel kikɛ.

28Basa nɛ baa shuŋ fo be mbia

beeŋ baa wɔ fo kutɔ,

nɛ fo baa kuŋ bumo nɛ bumo

be kaman to ebi kikɛ.”

103

Ebɔrɛ be kasha be asheŋ

1Meeŋ ta ma kagbene kikɛ

n fur Enyɛnpe Ebɔrɛ na,

nseŋ ta ma kebaawɔtɔ kikɛ

ŋ kpaŋ mbe ketre cheembi na!

2Meeŋ ta ma kagbene kikɛ

ŋ kpaŋ Enyɛnpe Ebɔrɛ na!

Ma alɛ maaŋ teŋ asheŋ lela

nɛ e wora ma na kikɛ so.

3Enyɛnpe Ebɔrɛ na e naa

ta anyi be alubi a paŋ anyi.

Mo alɛ e naa chɛ

anyi be alɔana kikɛ,

4nsaa kuŋ anyi ashi luwu to.

Mbe kuwɔrwu nɛ kasha

malɛ shi anyi so ga.

5Karechɛ kikɛ e bee sa anyi

asɔ nɛ a tir anyi nna,

nsaa shin nɛ anyee nya eleŋ

a ti so fanɛ kusore fɔlbi na.

6Enyɛnpe Ebɔrɛ na bee ji asheŋ

nɛ amo be ekpa so nna a sa

bumo nɛ beko bee mɛaŋ na.

7Mo e daŋ juŋkpar an nananyɛn Mosis

dra dra na n wora asheŋ,

nseŋ shin nɛ Israɛl be basa wu

mbe asheŋgboŋ nɛ e wora na.

8Enyɛnpe Ebɔrɛ na la ewɔrwupo nna,

nsaa kɔ kanyiti;

mbe kasha malɛ maa chɛrga kikɛ.

9E maa wu basa kulubi jemanɛ kikɛ;

mo alɛ maa nya agbo mbaanaayɔ.

10E maa gberge anyi kusoe

kananɛ a daga fanɛ e gberge

anyi kumo na;

ŋko a laŋɛ anyi be alubi

a ka anyi kukɔ.

11Kasha nɛ e kɔ n sa basa

nɛ baa bunyaŋ mo na shi ga;

k shi a chɔ yili kasawule so

n ya fo awɔlpa so.

12Kananɛ epeŋilarkpa nɛ epeŋitɔrkpa

barga abar a wɔ kufɔ na,

aloŋ nɛ Enyɛnpe Ebɔrɛ na

lara anyi be alubi ashi anyi so.

13Kananɛ bekurgepo bee sha

bumo be mbia ga na,

aloŋ nɛ Enyɛnpe Ebɔrɛ gba bee sha

bekama nɛ baa bunyaŋ mo na ga.

14Ŋkpal manɛ so, e nyi fanɛ

eshishɛr nɛ e ta m pɔr anyi.

15Anyi edimɛdi be nchɛ du fanɛ afitiri

ŋko kupuŋ to be atoto nɛ a bee

purge manaŋ manaŋ nna;

16ama afu baŋ chela amo so nɛ a bolo,

n wu n tɔr nseŋ bɛ n luri kasawule to;

nɛ esa maaŋ naŋ wu amo gba kuraa.

17Enyɛnpe Ebɔrɛ na bee lara mbe kasha

nɛ k maa chɛrga na a ŋini bekama

nɛ baa bunyaŋ mo mbaanaayɔ nna;

mo alɛ nsaa wora a bɔlɔ mbe nnɔ

naseso so a sa bumo be kaman to ebi

18nɛ basa nɛ baa bɛ mbe

kɔnɔkoŋwule be ŋkre so

nsaa wora mbe mbraana

kasonu kashenteŋto na.

19Ebɔrɛ taŋɛ mbe kuwurji

ebɔrɛso nna,

mo alɛ nsaa ji kuwura asɔ

toso kikɛ so.

20Menyi emalaika lempoana,

nɛ menyee nu Enyɛnpe Ebɔrɛ

be kɔnɔ nsaa wora mo kasonu na

kikɛ e kpaŋ mo!

21Menyi ebɔrɛso be apɔrso

nɛ menyee shuŋ a sa Ebɔrɛ

nsaa wora mo kasonu na

kikɛ e baa kpaŋ Enyɛnpe Ebɔrɛ!

22Menyi, Ebɔrɛ be asɔ toso kikɛ,

nɛ e bee ji kuwura menyi so na,

e baa kpaŋ men Nyɛnpe Ebɔrɛ na!

Ma ere be kagbene kikɛ nɛ ŋ kɔ

a kpaŋ Enyɛnpe Ebɔrɛ na!

104

Enyɛnpe Ebɔrɛ na ka bee keni mbe asɔ toso so be asheŋ

1Ma kagbene kikɛ nɛ n ta a kpaŋ fo,

Enyɛnpe Ebɔrɛ na, ŋkpal manɛ so,

kemaŋkuragboŋ nɛ kela kikɛ

buu fo fanɛ kuwurpiŋi nna,

2nɛ kefulto kulti fo n wɔtɔ

kaplɛkama.

Fo e parga kuwɔlpa to n sɔ

kaplɛkama

fanɛ wajɛbu, a wɔ kumo to.

3Fo alɛ e pɔr fo kowu n shin nɛ

tekugboŋ wɔ kumo be kaseto.

Bɔrɛwɔlpa nɛ k bee bɔla afu so

a nite na du fanɛ gbaŋɛturko

nna n sa fo.

4Fo e ta afuana fanɛ fo mbɔ

nsaa ta bɔrɛ be kenyɛkpɛ malɛ

fanɛ fo nyɛrbi.

5Fo e to durnya n yili

kumo be gbaltɔlase so,

nɛ k maaŋ tiŋ ŋ gbuŋgbuŋ na.

6Fo alɛ e to eteku chiŋgeliŋana

nɛ e bee bɔlɔ a dii abee so,

nsaa buu durnya so fanɛ piŋi na.

7Ama nɛ fo baŋ ponte,

nchuana kikɛ bee shile nna

8a gbelge abee so a bɔla ataŋɛ to

a yɔ kakpa nɛ fo bela ase

n yili amo na.

9Fo e yili amo be egbaŋ n sa amo

nɛ a sa maŋ bɔlɔ n dii kepla

m buu kasawule na kikɛ so.

10Fo e shin nɛ abuye bee

pete ataŋɛ to a ki elɔr

a shile abee to a choŋ,

11saŋɛ na so ekurma nɛ

kupuŋ to be asɔbɔya beeŋ baa

nya nchu a nuu a tuge achukoŋ.

12Mbuibi malɛ beeŋ tɔ bumo be asha

ndibi nɛ a yil m mata eboŋana na

be ayabi to nsaa jɔŋɛ amo so a shu.

13Fo e naa shin nɛ bɔrɛchu bee shi

awɔlpa so a ba abee so nɛ kasawule

bee nya kayul nɛnɛ.

14Fo alɛ e naa shin nɛ afitiri bee kɔr

nɛ kowu be asɔbɔya bee nya a ji,

nɛ dimɛdi malɛ bee duu asɔ

kasawule so a nya ajibi a ji,

15nsaa nya yabra a nuu

nɛ mbe kagbene bee fuli mo,

mo alɛ naa nya ŋku a gbiti

mbe anishito nɛ k bee nyɛkpɛ

nsaa nya ajibi be yiri kikɛ

a ji a nya eleŋ nɛ alenfia.

16An Nyɛnpe Ebɔrɛ,

fo ndibi bee nya nchu nna

jemanɛ kikɛ,

aloŋ nɛ ndibigboŋ nɛ

baa tre sida nɛ fo duu

Lebanɔn be efuli so na

gba bee nya nchu.

17Ndibi na so nɛ mbuibi bee

tɔ bumo be asha;

nɛ etɔkɔrkɔ malɛ gba bee

tɔ bumo be asha ashi ndibi

tenteŋ nɛ baa tre fir na so.

18Kupuŋ to be mboe wɔ

abee jeŋgreŋ so nna,

nɛ asɔbɔya wurbi

fanɛ eshiboe malɛ

wɔ abee na be afalta to.

19Fo e to kufɔl nɛ k bee ŋini anyi

kananɛ jemanɛ bee ba a yɔ;

nɛ epeŋi malɛ nyi saŋɛ

nɛ k bee tɔr.

20Fo e to tentembiri

nɛ kanyɛ bee biri,

nɛ kupuŋ to be asɔbɔya

bee nya lar a nite a kulti

a fin kusɔ jiso a ji.

21Ebuluŋ bee munto a shu nna

a fin keji, nɛ Ebɔrɛ beeŋ sa bumo.

22Epeŋi baŋ pete, nɛ b naŋ

bɛta n yɔ bumo be edesekpaana.

23Kumo be kaman nɛ edimɛdi

e koso n yɔ ashuŋ to n ya shuŋ

n tɔr epeŋi.

24Enyɛnpe Ebɔrɛ, kanyiasheŋ so

nɛ fo bɔla n to asɔ damta.

Fo asɔ to so nɛ e kɔ ŋkpa

sɔ kasawule so kikɛ nna.

25Asɔ keniso be yiri yiri damta

e wɔ teku nɛ k shi a dese palɛlɛ na to;

Asɔgboŋ nɛ asɔwurbi kikɛ e wɔ kumo to.

26Teku so nɛ ekuloŋgboŋ

bee nite a yɔ a ba;

Kubɔya lubi gboŋgboŋi

nɛ baa tre Liviatan na gba

wɔ teku to nna.

27Le be asɔ keniso ere kikɛ

bee keni fo anishito nna

nɛ fo sa amo kusɔ jiso

jemanɛ nɛ k daga.

28Fo alɛ bee bugi enɔ to nna

a sa amo kusɔ jiso

nɛ a bee nya a ji a moɛ.

29Ama nɛ fo baŋ pal kaman

n sa amo, kufugboŋ bee tɔr

amo so nna nɛ a chicha.

Fo alɛ baŋ naŋ lara amo be efute,

a bee wu nna a bɛta a yɔ eshishɛr to.

30Fo Kiyoyu so nɛ fo bɔla

n to amo be ekama

nsaa shin nɛ ŋkpa popɔr

bee ba kasawule so.

31An Nyɛnpe Ebɔrɛ,

anyee kule nna fanɛ fo

kemaŋkura e baa wɔtɔ

mbaanaayɔ;

saŋɛ na so, fo kagbene

beeŋ baa fuli kusɔ kama

nɛ fo wora so.

32Fo baŋ to kenishi ŋ keni

kasawule, k bee gbuŋgbuŋ nna.

Fo alɛ baŋ beta abee,

e bee kaa edishi nna.

33Meeŋ boŋ nshɛ ŋ kpaŋ fo

Enyɛnpe ma Ebɔrɛ na,

ashi ma kebaawɔtɔ kikɛ to.

34Mee tama fanɛ ma nfɛra fɛso

beeŋ baa par fo,

ŋkpal manɛ so,

ma kagbene fuli fo so.

35Shin nɛ alubiworapoana kikɛ

e mur ashi kasawule ere so,

n shin nɛ kumukpakpasowuraana

e sa maŋ naa wɔtɔ kuraa.

Meeŋ kpaŋ fo Enyɛnpe Ebɔrɛ na

ashi ma kagbene to kikɛ.

105

Ebɔrɛ nɛ mbe basa be asheŋ

1Men baa di Enyɛnpe Ebɔrɛ na epaŋ

nsaa kule Ebɔrɛ ashi mbe ketre to!

Men baa kaŋɛ efuli kikɛ so ebi

kusɔ nɛ e wora be asheŋ.

2Men baa boŋ nshɛ a kpaŋ

Enyɛnpe Ebɔrɛ na;

nsaa malga emamachisheŋ

nɛ e wora be asheŋ.

3Men baa ji eyur nsaa bunyaŋ

mbe ketre cheembi na

ashi men be ŋgbene to kikɛ.

4Men ta men be yirda n deŋi

Enyɛnpe Ebɔrɛ na nɛ mbe

eleŋgboŋ so nsaa bunyaŋ mo

jemanɛ kikɛ.

5-6Menyi nɛ men la Eebraham

nɛ e shuŋ Ebɔrɛ na,

nɛ Jeekɔb nɛ Ebɔrɛ lara

dra dra na mo nanabiana na,

e baa nyiŋi Ebɔrɛ be mamachi

be asheŋ woraso

nɛ kananɛ e bee ji asheŋ nɛ amo

be ekpa so be asheŋ.

7Enyɛnpe Ebɔrɛ na e la

anyi be Ebɔrɛ.

E bee ji asheŋ nɛ amo be

ekpa so nna kasawule so kikɛ.

8E bee nyiŋi a bɛ mbe

kɔnɔkoŋwule be ŋkre

nɛ mbe nnɔ naseso nɛ e

nase n sa menyi na so

hale n ya fo yili kenana ko

m ba tu kenana ko be

ntuŋ kagboŋ so nna.

9Le be kɔnɔkoŋwule be ŋkre nɛ mo

nɛ men nananyɛn Eebraham kre,

nɛ e bɔ ntaŋ n nase kɔnɔ n sa

men nananyɛn Aizek malɛ dra dra na.

10Enyɛnpe Ebɔrɛ na

nɛ an nananyɛn Jeekɔb gba

daŋ wora kɔnɔkoŋwule be ŋkre

nɛ k beeŋ baa wɔtɔ mbaanaayɔ nna.

11E yɛ: “Meeŋ ta Keenan be kasawule

n sa fo nɛ k baa la feya mbaanaayɔ.”

12Loŋ be jemanɛ na nɛ Ebɔrɛ

be basa na daa maŋ shi,

bumo alɛ daa la befɔ ashi

Keenan be kasawule so nna.

13B daa nite nna a kilgi to

ashi efuli pɔtɛana so

nɛ bewuraana be nsawule so.

14Ama Ebɔrɛ daa maŋ shin nɛ

ekama mɛaŋ bumo.

E daŋ fɛa bewurjipo so nna

ŋkpal e ka daa kuŋ mo basa so.

15E yɛ: “Men sa maŋ kaa tɔrɔ

bejuŋkparpo nɛ n lara na,

ŋko ma anebiana!”

16Enyɛnpe Ebɔrɛ na daŋ shin nɛ

ewule ba efuli na so nna nɛ

bumo be adɔjibi kikɛ mur.

17Ndoŋ nna nɛ e shin nɛ

bumo kurgepo Josɛf,

nɛ b daŋ fa fanɛ kenya na,

juŋkpar n yɔ Ijipt be efuli so.

18B daŋ wɔtɔ Josɛf be aya

nɛ mbe kubɔ to ŋgbɛlɛbi nna,

nɛ e pɛge so;

19nɛ kusɔ nɛ Ebɔrɛ kaŋɛ na bɔlɔ so.

Enyɛnpe Ebɔrɛ na be kamalga e shin nɛ

kusɔ nɛ Josɛf kaŋɛ na ki kashenteŋ.

20Kumo be kaman nɛ Ijipt be efuli so

be ewura shin nɛ b lara Josɛf

ashi kabuti to.

21Ewura na daŋ shin nna nɛ e

bee keni mbe laŋ nɛ asɔ kikɛ so.

22Josɛf e daa keni ekrachiana na so

nsaa ŋini benimuana na kasheŋwora.

23Kumo be kaman nɛ Jeekɔb

nɛ mbe kanaŋ ya ki befɔ n chena

Ijipt be efuli so.

24B ka la Enyɛnpe Ebɔrɛ be basa so,

e daŋ shin nna nɛ b salga to

nseŋ nya eleŋ a chɔ bumo doŋana.

25E daŋ shin nna nɛ Ijiptebi na

kishi mbe basa nsaa kre

bumo asheŋ lubi be nia.

26Kumo be kaman nɛ e shuŋi

mbe kayɛrbi Mosis nɛ Ɛɛrɔn

nɛ mo gbagba daŋ lara na mbe basa kutɔ.

27B daŋ wora emamachisheŋ

nɛ asheŋ tumase gboŋ

ashi Ijipt be efuli so nna.

28Ebɔrɛ daŋ shin nɛ tentembiri

ba buu efuli na kikɛ so nna,

ama Ijiptebi na daa maŋ

nu n sa Ebɔrɛ.

29E daa naŋ shin nɛ bumo be

elɔrana be nchuana kilgi ŋklaŋ

nɛ ekɔrɔtɔ kikɛ wu nna.

30Epulo daŋ ba sɔ efuli na

kikɛ be kaplɛkama nna;

hale bumo be edesekpaana

nɛ ewurkpa gba daŋ bɔlɔ

epulo na nna.

31Ebɔrɛ daŋ malga nna

nɛ ashushombi firgiso

nɛ asɔ duŋso fanɛ epini

ba mel efuli na kikɛ so.

32Ade be kaman nɛ e shin nɛ

bumo be bɔrɛchu ki abɔrɛjembu

nɛ bɔrɛ bee nyɛkpɛ

kasawule na kikɛ so;

33e daŋ mur bumo be greep

be afeelebi nɛ ndibi nɛ baa

tre figi na nɛ ndibi nɛ a ka

na kikɛ gba nna.

34E daŋ malga gba nna

nɛ elotɔr ŋgboŋto ŋgboŋto

ba sɔ efuli na kikɛ so.

35Elotɔr ere daŋ ji

afitiri bumbuŋ kikɛ

nɛ asɔ nɛ b duu ndɔana

kikɛ to nna m mur.

36Ade kikɛ nyam be kaman

nɛ Ebɔrɛ shin nɛ Ijiptebi be

ewurkoŋnyɛn kikɛ nyam wu.

37Kumo be kaman nɛ e juŋkpar

Israɛlebi na n lar Ijipt be efuli so.

Bumo be eyiriana na to

be esa koŋwule gba

daa maŋ ka kaman.

B daŋ sulɔ shuwa

nɛ gbiti nna n lar.

38Jemanɛ nɛ b lar a yɔ na,

Ijiptebi na be ŋgbene

daŋ fuli bumo nna,

ŋkpal manɛ so,

kufu daŋ pɛ bumo nna.

39Ebɔrɛ daa bɔla kuwɔlpa so

kapaso nɛ edɛ be kabulpi so

kanyɛso nna a ŋini bumo ekpa

ashi bumo be enite na to.

40B ka daŋ kule mo ajibi,

mbuibi nɛ baa tre kweels na

nɛ ebɔrɛso be ajibi nɛ baa

tre manna na nɛ e sa bumo,

nɛ b daa nya a ji a moɛ.

41E daŋ shin nɛ kefalta pante

nɛ nchu lar kumo to eleŋso,

a shile keshishɛrsawule na so

fanɛ lɔr na nna.

42E daa nyiŋi mbe nnɔ

naseso cheembi nɛ e nase

n sa mbe kayɛrbi

Eebraham na nna.

43Enyɛnpe Ebɔrɛ na ka kɔ n suge

mbe basa laraso ashi Ijipt

be efuli so na, b daŋ boŋ nshɛ

n ji eyur kagbenefuliso nna.

44E daŋ suge efuli pɔtɛana ko

be nsawule nɛ asɔ kama nɛ

b gben n nya nna n sa

Israɛlebi na.

45E wora loŋ nna nɛ mbe basa

e baa wora mbe mbraana kasonu.

Men kpaŋ Enyɛnpe Ebɔrɛ na!

106

Kelela nɛ Enyɛnpe Ebɔrɛ na wora mbe basa be asheŋ

1Men kpaŋ Enyɛnpe Ebɔrɛ na!

Men ta kechɔrɔ n sa Enyɛnpe Ebɔrɛ,

ŋkpal manɛ so, e walɛ nna

nɛ mbe kasha malɛ maa chɛrga

hale mbaanaayɔ.

2Esa kikɛ maaŋ tiŋ m malga

mbe asheŋgboŋ be asheŋ

n ya loge kikɛ.

Esa kikɛ malɛ maaŋ tiŋ ŋ kpaŋ

mo gba n ya loge.

3Kagbenefuli la bekama nɛ

baa ji asheŋ nɛ amo be ekpa so

nsaa wora asheŋ niŋiso

jemanɛ kikɛ na peya nna.

4Enyɛnpe Ebɔrɛ, baa nyiŋi ma,

jemanɛ nɛ fee chɛ fo basa to

nsaa mɔlga bumo na.

5Shin nɛ n ti fo basa laraso so n nyalɛ,

saŋɛ na so ma alɛ gba beeŋ ji eyur

fanɛ kananɛ baa ji eyur kagbenefuliso

ŋkpal b ka la fo basa so na.

6Anyi nɛ an nanaana kikɛ

wora asheŋ lubi ga.

7An nanaana ka daa wɔ

Ijipt be efuli so na,

bumo be lakal daa maa wɔ Ebɔrɛ

be mamachi be asheŋ woraso so;

ŋko kasha so.

Jemanɛ nɛ b daa dii teku peper na,

b daŋ pal kaman nna n sa mo.

8Ama e daŋ mɔlga bumo,

fanɛ kananɛ e nase kɔnɔ na;

nseŋ ŋini bumo mbe eleŋgboŋ.

9E daŋ kaŋɛ teku peper na nna

fanɛ k ku to, nɛ k ku to.

Ndoŋ nna nɛ e juŋkpar bumo

kasawule wɔlso so

m bɔla kumo to n choŋ.

10E daŋ mɔlga bumo kikɛ ashi basa

nɛ b kishi bumo be enɔ to nna,

11nseŋ shin nɛ nchu na ji bumo doŋana

nɛ b daa ju a buu bumo so na bre.

Hale ekoŋwule gba daa maŋ ji efute.

12Ndoŋ nna nɛ mbe basa na

nyiŋi mbe nnɔ naseso

nseŋ naŋ yirda mo

a boŋ nshɛ a kpaŋ mo.

13Ama k maŋ chɛr ko nɛ b naŋ teŋ

kusɔ nɛ e wora so

nsaa maŋ naa sɔ mbe kasotoji.

14Ajibi be kayɛlgagboŋ daŋ pɛ bumo

ashi keshishɛrsawule na so nna

nɛ b wora Ebɔrɛ ŋ keni.

15Amoso e daŋ sa bumo kusɔ

nɛ b daa sha na nna,

ama e daŋ ta kulɔ lubi nna

ŋ gberge bumo kusoe.

16Bumo be ekama ashi bumo

be keeyi to daa besa Mosis nɛ Ɛɛrɔn,

nɛ b la Ebɔrɛ be nyɛrbi nɛ e lara

n sa mbe kumu na eyur nna.

17Epul na to nɛ kasawule baŋɛ

n ta Datan nɛ Abiram nɛ

bumo be nnaŋ m min.

Ŋkpal manɛ so, b daŋ kini kenu

n sa Mosis nɛ Ɛɛrɔn nna.

18Kumo be kaman nɛ edɛ

suse n chɔɔ kumukpakpasowuraana

nɛ b daa bɛ bumo so na kikɛ m mur.

19B ka ya fo kebee nɛ baa tre Sainai

na ase, b daŋ ta shuwa nna n lɔŋɛ

gbolu fɔlbi nna a bunyaŋ kumo.

20B daŋ ta Ebɔrɛ be kemaŋkura nna

n sa gbolu fɔlbi nɛ k la kusɔbɔya

nɛ k bee ji afitiri na, be kapɔrduli.

21B daŋ teŋ Ebɔrɛ nɛ e daŋ wora

asheŋgboŋ ashi Ijipt be efuli so

m mɔlga bumo na so nna.

22Bumo alɛ daŋ naŋ teŋ

alemaŋkarsheŋ nɛ e wora

ashi teku peper na ase na

be asheŋ so nna.

23Ebɔrɛ daŋ nya agbo nna

ŋ kaŋɛ fanɛ e beeŋ mur

mbe basa na; ama Mosis

nɛ e lara nɛ e baa la mbe

kayɛrbi na, e mata mo

nɛ e maŋ naŋ mur bumo.

24B daa maŋ yirda kɔnɔ nɛ Ebɔrɛ

nase n sa bumo, fanɛ e beeŋ sa bumo

bumo gbagba be kasawule na;

amoso kasawule lela na be asheŋ

daa maa tir bumo.

25B daŋ kini kewora Ebɔrɛ kasonu nna,

nseŋ daa munto a bile asheŋ

ashi bumo be ewajɛbu to.

26Amoso e daŋ kpele bumo kusoe

kenishipereso nna fanɛ e beeŋ

shin nɛ b wu n tɔr

keshishɛrsawule na so.

27E yɛ e beeŋ pesaŋ bumo kaman to ebi

nɛ baaŋ ka na n yɔ nnyamase to,

saŋɛ na so baaŋ ya wu n tɔr

efuli pɔtɛana so.

28Ebɔrɛ be basa na be beko

daŋ ya kaa bɛ kegbir nɛ baa

tre Baal Piyɔɔ na so nna,

nseŋ daa ji agbir be nlɔŋɛjibi.

29B daŋ wora asheŋ lubi ga nna

nɛ Ebɔrɛ be kagbene kaa,

nɛ e shin nɛ kulɔ lubi ko ba bumo so.

30Ama kanyɛn nɛ baa tre Finihas na

e koso ŋ gberge alubiworapoana na

kusoe, nɛ kulɔ lubi na kuu.

31Ŋkpal loŋ so, baa nyiŋi mo nna

jemanɛ kikɛ nsaa sa mo bunyaŋ ga.

32Basa na daŋ wɔtɔ Enyɛnpe Ebɔrɛ na

agbo to nna ashi kubuye nɛ baa tre

Mɛriba na ase,

nɛ Mosis daŋ ŋkpal bumo so

n wora n da Ebɔrɛ so.

33B daŋ shin nɛ kabɔlar pɛ Mosis nna

nɛ e nya agbo a malga.

34B ka ya fo kɔnɔ naseso

be kasawule na so,

Enyɛnpe Ebɔrɛ daŋ kaŋɛ bumo nna

fanɛ b mur nnyamase na kikɛ

nɛ b kini.

35Ama b daŋ ji bumo keteri nna

hale a wora asheŋ nnyamase na

be edaŋkare be ekpa so.

36Ebɔrɛ be basa na daŋ shuŋ

agbirana nna, nɛ kumo be loŋ

shin nɛ kemur ba bumo so.

37B daŋ ta bumo be mbia n lara

esarga nna n sa ayoyu lubi.

38Bumo be mbia nɛ b maŋ nyi

kulubi nɛ kelela na be ŋklaŋ

nɛ b daŋ ta n lara esarga n sa

Keenan be efuli so be agbirana

n jija kasawule na.

39Kusɔ nɛ b daŋ wora na

shin nɛ b wora eyurpi

daŋkare be ekpa so nna.

B daa maŋ ji

kashenteŋ n sa Ebɔrɛ.

40Amoso Enyɛnpe Ebɔrɛ na

daŋ nya agbo n wora mbe basa nna

nseŋ daŋ kishi bumo be asheŋ.

41E daŋ kplaŋ bumo so nna

nseŋ yige bumo n sa efuli

pɔtɛana so be basa; nɛ bumo

doŋana daa ji kuwura bumo so.

42Bumo doŋana daŋ kɔrfɛ bumo

nseŋ ji eleŋ bumo so ga.

43Ale damta nɛ Enyɛnpe Ebɔrɛ na

daŋ mɔlga mbe basa;

ama b daŋ kute n lar mo kaman

a wora asheŋ gela m bɔla amo so

n tɔr alubi damta to.

44Ama b ka shu n tre Enyɛnpe Ebɔrɛ

kagbenejijaso, e daŋ nu bumo

be kushu na nna.

45E daŋ nyiŋi mbe kɔnɔkoŋwule

be ŋkre na nna, nseŋ kpal kashagboŋ

nɛ e kɔ n sa bumo na so n chɛrga

mbe nfɛra a maŋ gberge bumo kusoe.

46E daŋ shin nɛ bumo doŋana

shu bumo so nna.

47O Enyɛnpe anyi be Ebɔrɛ, mɔlga anyi,

nseŋ lara anyi efuli pɔtɛana so

m bɛta m ba epe.

Saŋɛ na so anyeeŋ di fo epaŋ

nseŋ kpaŋ fo ketre cheembi na.

48Enyɛnpe, Israɛl be Ebɔrɛ,

fo e daga esa ka kpaŋ fo mbaanaayɔ.

Shin nɛ ekama e kaŋɛ, “Amɛn!”

Men kpaŋ Enyɛnpe Ebɔrɛ na!

107

KENUSOPO

(Nshɛ 107—150)

Ebɔrɛ ka la esa n sa mbe basa be asheŋ

1Men di Enyɛnpe Ebɔrɛ na epaŋ,

ŋkpal manɛ so, e walɛ,

nɛ mbe kasha nɛ k maa chɛrga na,

malɛ wɔtɔ mbaanaayɔ.

2Basa kama nɛ Enyɛnpe Ebɔrɛ mɔlga

bumo ashi bumo doŋana

be enɔ to na e kpaŋ mo.

3Bekama nɛ b shi efuli pɔtɛana

nɛ a kulti na so m bɛta m ba na kikɛ,

e kpaŋ mo nseŋ di mo epaŋ.

4Menyi be beko daŋ foe

ashi keshishɛrsawule nɛ

k maŋ kɔ shɛŋ na so nna,

nsaa maŋ naŋ wu ekpa nɛ

men bɛta m ba chena

kadegboŋ na to.

5Akoŋ nɛ achukoŋ e daa mɔ menyi,

nɛ men daa shin nɛ men wu.

6Men ka daa wɔ kenishipere be tɔrɔ to

nseŋ shu n tre Enyɛnpe Ebɔrɛ na,

e daŋ nu nna nseŋ mɔlga menyi.

7Kumo be kaman nɛ e juŋkpar

menyi tinini m ba chena

kadegboŋ na to.

8A daga fanɛ men di Ebɔrɛ epaŋ

ŋkpal mbe kasha nɛ k maa chɛrga,

nɛ emamachisheŋ nɛ e bee wora

a sa edimɛdi kikɛ na so.

9E bee sa ekama nɛ achukoŋ kɔ

kusɔnuuso nna nɛ e bee nuu.

Ekama malɛ nɛ akoŋ kɔ,

e bee sa mo kusɔ jiso lela nna.

10Menyi be beko daa wɔ kabuti to nna,

a ji awurfoŋ tentembiri mina to

nɛ ŋgbɛlɛbi kre menyi,

11ŋkpal men ka daŋ kini

Enyɛnpetale Ebɔrɛ na n lɛ,

nseŋ kplaŋ mbe kasotoji so na so.

12Amoso nɛ men daŋ shuŋ fanɛ anya

ŋ gben a chul to,

nɛ esa kikɛ maŋ chɛ menyi to na.

13Men ka daa wɔ kenishipere be tɔrɔ to

nseŋ shu n tre Enyɛnpe Ebɔrɛ na,

e daŋ nu nna nseŋ mɔlga menyi.

14Tentembiri mina to nɛ e lara menyi

nseŋ tuge menyi be ŋgbɛlɛbi

nɛ men nya menyi be amu a ji.

15A daga fanɛ men di Ebɔrɛ epaŋ

ŋkpal mbe kasha nɛ k maa loge

nɛ emamachisheŋ nɛ e bee wora

a sa edimɛdi kikɛ so.

16Mo e naa bure danyaŋ

be mbunagboŋ to,

nsaa buri abɛlso be abersobi

to cheche na.

17Menyi to be beko wora alubi

kawuliso nna nsaa ji awurfoŋ.

18Men daa maa sha kewu

ajibi kenishiso gba,

a daŋ ka gbrɛ nɛ men wu gba.

19Men ka daa wɔ kenishipere be etɔrɔ to

nseŋ shu n tre Enyɛnpe Ebɔrɛ na,

e daŋ nu nna nseŋ mɔlga menyi.

20Mo gbagba be kamalga be eleŋ to

nɛ e daŋ bɔla so n chɛ menyi to,

m mɔlga menyi ashi kemur to.

21A daga fanɛ men di Ebɔrɛ epaŋ

ŋkpal mbe kasha nɛ k maa loge

nɛ emamachisheŋ nɛ e bee wora

a sa edimɛdi kikɛ na so.

22A daga fanɛ men lara esarga

n di mo epaŋ a boŋ nshɛ

kagbenefuliso a kaŋɛ asheŋ

nɛ e wora be asheŋ.

23Menyi to be beko be kebaawɔtɔ

baa yil kebaa luri nchu so be

ekuloŋgboŋ to a nite teku so

a ji yawu so nna.

24Menyi alɛ wu emamachisheŋ

nɛ Enyɛnpe Ebɔrɛ na wora

ashi teku na so.

25Mo e daŋ malga kenishipereso

n sa afugboŋ nɛ k ku

atili teku so na.

26Atili na daa kpata nchu so be

ekuloŋgboŋ na a yɔ

esoso nɛ kaseto nna,

nɛ kenishipere tu menyi

nɛ men paŋ tama.

27Men daa wɔ ekuloŋgboŋ na to nna,

a lente nchu na so fanɛ basa ka boo nsa

nseŋ paŋ tama kikɛ na.

28Men ka daa wɔ kenishipere be tɔrɔ to,

nseŋ shu n tre Enyɛnpe Ebɔrɛ na,

e daŋ nu nna nseŋ mɔlga menyi.

29Kumo be kaman nɛ e shin nɛ

afugboŋ na yige kebaa ber eleŋso

nɛ atili na lo dindiŋ.

30Menyi be ŋgbene daŋ fuli menyi,

ŋkpal loŋ so, e keta menyi nna n yɔ

kakpa nɛ men daa sha keyɔ na.

31A daga fanɛ men di Ebɔrɛ epaŋ,

ŋkpal mbe kasha nɛ k maa loge

nɛ emamachisheŋ nɛ e bee wora

a sa edimɛdi kikɛ na so.

32Jemanɛ kikɛ nɛ men shɛr abar so,

men baa ji Enyɛnpe Ebɔrɛ na

be keshi be asheŋ.

Menyi nɛ men be bejuŋkparpo

malɛ baŋ shɛr, men ta bunyaŋ

n sa Enyɛnpe Ebɔrɛ na.

33E shin nɛ elɔr wɔlto

ŋ ki keshishɛrsawule,

nɛ achubu malɛ ki

nsawule wɔlso,

34nɛ adɔsawule lela ki

nsawule wuso a dese,

ŋkpal basa nɛ b wɔ ndoŋ

be amu kpakpaso so.

35Ama Enyɛnpe Ebɔrɛ na

kraa beeŋ tiŋ n shin nɛ

keshishɛrsawule e kilgi

kubuye a bul nchu,

nɛ kasawule wɔlso e ki

kabombi a shile.

36Nɛ akoŋ pɛ menyi,

menyeeŋ tiŋ n yuu menyi

be nde n chena mbombi na

ase n dɔ n ji.

37Menyeeŋ tiŋ n dɔ n duu

asɔduuso nɛ ndibi sɔrso,

nɛ a wora nɛnɛ nɛ men teŋi

ŋko n chuge amo ga.

38Enyɛnpe Ebɔrɛ na

beeŋ nɛfa menyi,

nseŋ shin nɛ menyi

be mbia e wora keshi;

mo alɛ maaŋ shin nɛ menyi

be ana e duga so.

39Jemanɛ ko beeŋ ba nɛ tɔrɔ nɛ

awurfoŋ nɛ bedoŋ be kamɛaŋ

e shin nɛ men duga so

ŋ ki basa gbrɛbi.

40Ama Enyɛnpe Ebɔrɛ na

beeŋ sɔ menyi be kɔnɔ so

ŋ kɔ basa nɛ b daŋ pɔɔ

menyi so na n shin nɛ b baa nite

cham cham keshishɛrsawule so.

41Nɛ asheŋ baŋ tir menyi

nɛ menyee ji awurfoŋ,

e beeŋ ba mɔlga menyi

nseŋ shin nɛ menyi

be nnaŋ e salga fanɛ

mboe nɛ mbolpɔ.

42Menyeeŋ wu le be asheŋ ere

nɛ menyi be ŋgbene e fuli,

ŋkpal men ka bee wora

Enyɛnpe Ebɔrɛ na kasonu so.

Ama kumukpakpasowuraana bre

maaŋ nya nnɔ bugi gba.

43Ekama nɛ e kɔ kanyiasheŋ,

e baa nyiŋi asheŋ ere

nsaa fɛ Enyɛnpe Ebɔrɛ na be kasha

nɛ k maa loge na be asheŋ.

108

Ebɔrɛ kaa wɔ anyi be kaman be asheŋ

1O Ebɔrɛ, ma kagbene kikɛ nɛ

ŋ kɔ a ji kashenteŋ a sa fo.

Meeŋ boŋ nshɛ nseŋ ta ma

kagbene kikɛ ŋ kpaŋ fo.

2Meeŋ fara a laŋ ma ejaŋjilaŋ

a sa fo pɔɛŋ nɛ epeŋi e pete.

3O Enyɛnpe Ebɔrɛ, meeŋ di fo epaŋ

nɛ ekama e nu fo asheŋ ashi efuli kikɛ so.

Meeŋ boŋ nshɛ ŋ kpaŋ fo ashi basa to.

4Ŋkpal manɛ so,

k du fanɛ fo kasha,

nɛ k maa loge na,

choŋ ebɔrɛso nna;

fo kashenteŋji malɛ

bee chute awɔlpa nna.

5O Ebɔrɛ, shin nɛ fo asheŋgboŋ

e dii efuli ashi awɔlpa so kikɛ,

nseŋ shin nɛ basa e wu fo kemaŋkura

ashi kasawule ere kikɛ so.

6Nu anyi be kekule nseŋ chɛ anyi to;

ta fo eleŋgboŋ na m mɔlga anyi,

nɛ an tiŋ ŋ kɔ m pɔɔ so.

Saŋɛ na so fo basa shaso

beeŋ nya bumo be amu.

7O Ebɔrɛ, fo nase kɔnɔ ashi

fo kakpa cheembi na

fanɛ feeŋ barga kadegboŋ nɛ

baa tre Shɛkɛm na to nseŋ chige

Sukɔf be Ketaŋɛ na to

n sa fo basa kagbenefuliso.

8Fo yɛ, Giliad nɛ Manase be

nsawule la feya nna;

nɛ Efrayim la fanɛ fo kebɛlso be

kusɔ kuŋkumuso,

nɛ Juda malɛ la fanɛ fo kuwurkpabi.

9Ama Mowab be kasawule bre la

fanɛ fo kawie fɔr enɔ nna;

Edɔm be kasawule malɛ la

fanɛ kusɔ nɛ fee lɛ fo asɛbta

a deŋi so a ŋini fanɛ k la feya nna.

Fo alɛ bee yili Filistiebi to nna

a ponte to a kaŋɛ fo ka kɔ m pɔɔ so.

10O Ebɔrɛ, wanɛ e naŋ keta ma

m ba kadegboŋ lempo na to;

ŋko n juŋkpar ma n yɔ

Edɔm be kasawule so?

11Fo maŋ naa juŋkpar

anyi be benapo;

fo kini anyi nna n lɛ a?

12Chɛ anyi to nɛ an kɔ m pɔɔ

an doŋana so!

Ŋkpal manɛ so, esa kikɛ maaŋ

tiŋ ŋ kɔ m mɔlga anyi,

nɛ mannɛ fo!

13Fo Ebɔrɛ na e naa shin nɛ

anyee kɔ a pɔɔ so,

nsaa chichi an doŋana so

a mata kasawule.

109

Kekule Ebɔrɛ n fin mbe kechɛto be asheŋ

1O Ebɔrɛ, mee kpaŋ fo nna.

Amoso sa maŋ lo to loŋ;

kaŋɛ ma kusɔ ko!

2Kumukpakpasowuraana nɛ befɛpo

bee kɔ ma nna a ku efɛ a deŋi ma,

3nsaa malga asheŋ lubi

a laŋɛ ma kaplɛa so;

nɛ m maŋ wora bumo shɛŋ.

4Ma ere ta bumo fanɛ nteriana nna,

a kule Ebɔrɛ a sa bumo,

ama b kraa malga mmalga lubi nna

a gbiti ma.

5Kulubi nɛ baa ta a ka ma

kelela be kukɔ,

nsaa ta yurkishi a tal ma

kasha to.

6N doŋana yɛ: “Fin esa lubi ko

nɛ e wu mo kulubi ŋ kaŋɛ

fanɛ e wora kulubi ko nna.

7Ji mo demu ŋ kaŋɛ fanɛ

e ji n tɔr nna!

Wu mbe kabɔrɛkule fanɛ

efɛ nɛ e bee ku.

8Ku mbe ŋkpa so nseŋ shin nɛ

esa ko e sɔ mo so ashi

mbe eshuŋkpa.

9Ebɔrɛ e shin nɛ mbe mbia

e ki amunibi,

nɛ mbe eche e ki ekulpoche,

10nseŋ naŋ shin nɛ mbe laŋ

e bure nɛ mbia na e ki mbi jiga

a di kowu nsaa na a kule a ji.

11Ebɔrɛ e shin nɛ basa nɛ e ji bumo

be kukɔ e suge asɔ nɛ e kɔ kikɛ;

n shin nɛ befɔ chil e sɔ asɔ nɛ

e gben n nya na kikɛ mo kutɔ.

12Sa maŋ shin nɛ mbe asheŋ

e baa tir esa kikɛ,

ŋko n shin nɛ esa ko e sɔ mbe

amunibi m bela kikɛ.

13Ebɔrɛ e shin nɛ mbe kanaŋ

nɛ kaman to ebi kikɛ e mur kuraa;

nseŋ shin nɛ b teŋ bumo be atre so

hale mbaanaayɔ.

14Enyɛnpetale Ebɔrɛ e sa maŋ ta

mo tutoana nɛ mo nanaana be alubi

m paŋ bumo kikɛ.

15Enyɛnpetale Ebɔrɛ na e baa nyiŋi

mbe kanaŋ kikɛ be alubi;

nsaa maŋ naŋ shin nɛ esa kikɛ e nyiŋi

bumo be asheŋ kikɛ kuraa!

16Ŋkpal manɛ so, e daa maŋ la esa kikɛ;

e daa kɔrfɛ betirpo nɛ bematako

nɛ betentaŋasepo nna a mɔ bumo.

17E daa sha kebaasho basa kɔnɔ nna;

amoso shin nɛ kɔnɔsho e pɛ mo alɛ gba.

E daŋ kishi basa ga;

amoso mo alɛ gba maaŋ nya nɛfa!

18Kananɛ e bee buu mbe epiŋi

a chɛrga ale damta na,

aloŋ nɛ e bee shoduu basa.

Ebɔrɛ e shin nɛ mbe shoduu na

e laŋɛ mo gbagba so!

19Ebɔrɛ e shin nɛ mbe eshoduu na

e ki fanɛ epiŋi nɛ e bee buu

karechɛ kikɛ m buu mo kikɛ so.”

20Enyɛnpe Ebɔrɛ na e naŋ ka bedoŋ

nɛ baa wu ma kulubi nsaa malga

a gbiti ma na kukɔ.

21Enyɛnpetale Ebɔrɛ, chɛ ma to,

fanɛ kananɛ fo nase kɔnɔ na;

nseŋ mɔlga ma ŋkpal fo kasha

nɛ k maa loge na so.

22N la etirpo nɛ etentaŋasepo nɛ

ebesa damta bɔlɔ ma kagbene to nna.

23Ma kebaawɔtɔ bee choŋ

fanɛ kaaseso be kiyoyul nna;

ŋko fanɛ afu ka bee kpata

kusɔ firgisobi nna.

24Ma amuli bee yɔɔ nna

ŋkpal akoŋ so;

nɛ ma kikɛ nyɔr ŋ ki awibi.

25Bedoŋ baŋ wu ma gba,

baa mushe nna nsaa fifi amu.

26O n Nyɛnpe nɛ ma Ebɔrɛ,

chɛ ma to nseŋ mɔlga ma

ŋkpal fo kasha nɛ k maa

loge na so.

27Shin nɛ bedoŋ e pin fanɛ

fo, Enyɛnpe Ebɔrɛ na,

e la ma emɔlgapo.

28Bumo ere beeŋ tiŋ n shoduu ma,

ama fo ere bee nɛfa ma nna.

Nɛ bedoŋ bee kɔ ma gba,

fo maaŋ shuli nɛ b pɔɔ ma so;

fo alɛ beeŋ shin nɛ ma, nɛ n la

fo kayɛrbi na, be kagbene e fuli ma.

29Fo e naŋ shin nɛ anishinyɔr

e ki fanɛ asɔbuuso m buu

basa nɛ baa wu ma kulubi na.

30O Enyɛnpe Ebɔrɛ,

meeŋ boŋ nshɛ ŋ kpaŋ fo

nseŋ di fo epaŋ ga ashi fo

basa be nshɛrana to.

31Ŋkpal manɛ so,

fo e naa chɛ bekama

nɛ asheŋ tir na to,

nsaa mɔlga bumo ashi

basa nɛ baa wu bumo

kulubi na be enɔ to.

110

Enyɛnpe Ebɔrɛ be ewura laraso na be asheŋ

1Nɛ Enyɛnpe Ebɔrɛ na

kaŋɛ n nyɛnpe, ewura na le:

“Chena ma jisa so

hale nɛ n ya shin nɛ fo ji eleŋ

fo doŋana so.”

2Enyɛnpe Ebɔrɛ na beeŋ n shin nɛ

fo kuwurji be eleŋ e shi

Jerusalɛm n salga to,

hale nɛ fo ji kuwura fo doŋana so.

3Kachɛ nɛ feeŋ kɔ fo doŋana kena na,

fo basa gbagba e naŋ shuli

n tu fo ŋ kɔ bumo.

Fo mbrantiɛfɔlbi beeŋ ba fo kutɔ

fanɛ kachipurdidi be bunyaŋ.

4Enyɛnpe Ebɔrɛ na nase kɔnɔ

nɛ k maaŋ chɛrga kikɛ.

E yɛ: “Feeŋ baa la bɔrɛmatapo

mbaanaayɔ, fanɛ Mɛlkizedɛk nɛ

e daa la bɔrɛmatapo na.”

5Enyɛnpe Ebɔrɛ na wɔ fo jisa so nna;

kachɛ nɛ e beeŋ nya agbo,

e beeŋ pɔɔ bewura pɔtɛana so.

6E beeŋ ji basa nɛ b wɔ

efuli pɔtɛana so demu

nseŋ shin nɛ bumo be basa

e wu n deŋi abar so

kasawule ere so.

7E beeŋ nuu kabombi nɛ k dese

ekpakar na be nchu;

E beeŋ baa nya eleŋ a kɔ

a pɔɔ so jemanɛ kikɛ.

111

Kekpaŋ Enyɛnpe Ebɔrɛ na be asheŋ

1Meeŋ kpaŋ Enyɛnpe Ebɔrɛ na

ashi ma kagbene to.

Ma alɛ beeŋ di mo epaŋ ashi

mbe basa be nshɛr to.

2Enyɛnpe Ebɔrɛ na wora

emamachisheŋ damta nna!

Ekama nɛ amo be asheŋ

bɔlɔ mo kenishi bee fɛ

amo be asheŋ nna.

3Enyɛnpe Ebɔrɛ na be asheŋ

woraso kikɛ kɔ bunyaŋ

nɛ kemaŋkura nna.

Kusɔ kama nɛ e bee wora

malɛ niŋi nna mbaanaayɔ.

4Enyɛnpe Ebɔrɛ na maa shin nɛ

anyee teŋ mbe emamachisheŋ so;

Mo alɛ la esa nsaa wu kuwɔr nna.

5E bee sa bekama nɛ baa

bunyaŋ mo na ajibi nna.

Mo alɛ nsaa nyiŋi mo nɛ bumo

be kɔnɔkoŋwule be ŋkre na

hale mbaanaayɔ.

6Mo e lara mbe eleŋgboŋ na

ŋ ŋini mbe basa,

jemanɛ nɛ e sɔ efuli pɔtɛana

be nsawule n sa bumo na.

7Ebɔrɛ be kasheŋwora kikɛ to,

e bee ji asheŋ nɛ amo be ekpa so nna.

Esa beeŋ tiŋ n yirda mbe mbraana.

8Amo alɛ wɔtɔ nna mbaanaayɔ.

Kashenteŋ nɛ ekpa niŋiso so

nɛ e bɔla so n sa mbraana na.

9Ebɔrɛ e sɔ mbe basa n yige;

mo e wora mo nɛ bumo be

kɔnɔkoŋwule be ŋkre mbaanaayɔ.

E la esa cheembi nɛ esa gboŋgboŋi

nɛ e daga bunyaŋgboŋ nna.

10Men baa bunyaŋ Enyɛnpe Ebɔrɛ na,

ŋkpal manɛ so, ekpa nɛ esa beeŋ bɔla

so n nya kanyiasheŋ nna na.

Bekama nɛ baa bɛ mbe mbraana so na

e naa pin asheŋ to nɛnɛ.

Kapandi e baa la mo peya

mbaanaayɔ.

112

Kagbenefuli nɛ esa lela kɔ be asheŋ

1Men kpaŋ Enyɛnpe Ebɔrɛ na awɔrso!

Kagbenefuli la bekama nɛ baa

bunyaŋ Enyɛnpe Ebɔrɛ na

nsaa wora mbe mbraana kasonu

kagbenefuliso na peya nna.

2Bumo be kaman to ebi beeŋ baa

kɔ eleŋgboŋ ga kasawule so;

ŋkpal manɛ so, Enyɛnpe Ebɔrɛ na

bee nɛfa bekama nɛ baa wora

asheŋ niŋiso na nna.

3Baaŋ nyalɛ nseŋ dii dama;

nɛ ekama malɛ e baa nyiŋi bumo

ŋkpal bumo be aworbi ka niŋi so.

4Basa nɛ baa wu kuwɔr nsaa la basa

a wora asheŋ niŋiso na du fanɛ

kefulto nna ashi tentembiri to.

5Kebaawɔtɔ bee nite nɛnɛ nna

a sa bekama nɛ baa bugi epunto

a ta asɔ a paŋ beko nsaa ji kashenteŋ

ashi bumo be keyawuji to na.

6Shɛŋ maaŋ tiŋ n chɛrga bumo

be kesheŋ wora;

basa malɛ maaŋ teŋ bumo

be alelasheŋ so kikɛ.

7B maaŋ baa ŋana baru lubi

ŋkpal manɛ so, bumo be ŋgbene

baa yil kakpa koŋwule nna

nɛ baa yirda Enyɛnpe Ebɔrɛ na.

8Shɛŋ maa fɔŋ bumo

ŋko a da bumo kufu;

b baa nyi geeŋ fanɛ bumo

doŋana beeŋ ji n tɔr.

9Baa bugi ŋgbene nna

a kɛ betentaŋasepo asɔ

nɛ bumo be kelela be kewora

malɛ maŋ kɔ ekar.

Amoso basa bee nyiŋi

bumo jemanɛ kikɛ nna.

10Basa lubi baŋ wu basa nɛ

b kɔ le be kebaawɔtɔ ere,

baa nya agbo nna a we

anyi to yurkishi so nseŋ foe eyur to.

B maaŋ nya bumo be kepar kikɛ.

113

Enyɛnpe Ebɔrɛ na ka bee chɛ betentaŋasepo to be asheŋ

1Men kpaŋ Enyɛnpe Ebɔrɛ na awɔrso!

Menyi nɛ menyee shuŋ

Enyɛnpe Ebɔrɛ na,

e kpaŋ mbe ketre na.

2Men shin nɛ basa kikɛ e baa

kpaŋ Enyɛnpe Ebɔrɛ na

be ketre naniere hale mbaanaayɔ.

3Baŋ yili karechɛ kikɛ be kachipurso

n ya fo kaaseso, ekama e baa kpaŋ

Enyɛnpe Ebɔrɛ na be ketre!

4Enyɛnpe Ebɔrɛ na e naa ji

kuwura efuliana na kikɛ so;

mbe kemaŋkura shi a chɔ

esoso be asɔ kikɛ peya.

5Esa kikɛ maaŋ tiŋ n ta mbe kumu

m ber Enyɛnpe anyi be Ebɔrɛ na.

Mo e chena mbe kuwurputi so ebɔrɛso

6nsaa kurgi kumu a keni awɔlpa

nɛ kasawule nɛ a wɔ mbe kaseto na.

7Ebɔrɛ e naa lara betirpo

nɛ betentaŋasepo ashi

ketir nɛ ketentaŋase to

8nsaa shin nɛ baa tu mbe basa

nɛ be la bewurbi na a chena

a ji kekurge.

9Eche kilpo baa maa kɔ mbia,

Ebɔrɛ e naa nɛfa mo nɛ e bee

nya mbia nɛ mbe kagbene e fuli.

Men kpaŋ Enyɛnpe Ebɔrɛ na!

114

Enyɛnpe Ebɔrɛ na ka bee wora emamachisheŋ be asheŋ

1Jemanɛ nɛ Israɛl be basa lar

basa nɛ baa gbar ŋgbar pɔtɛ

ashi Ijipt be efuli so to na,

2Juda be kebonfu nɛ Ebɔrɛ daŋ ta

ŋ ki mbe kakpa cheembi,

nsaa wɔ ndoŋ a ji kuwura Israɛl

be kasawule kikɛ so.

3K daŋ wora fanɛ Teku Peper na

ka wu Ebɔrɛ nna nseŋ ku to,

nɛ Jɔɔdan be Lɔr na malɛ wu mo

nseŋ shir n yili.

4Nɛ kewora fanɛ abeegboŋ nɛ abeebi

ka bee tɛto a kulti fanɛ mbolpɔbi na.

5Bishi teku na kusɔ nɛ k ba nɛ k sa ekpa,

ŋko Jɔɔdan be Lɔr na manɛ nna

nɛ k maŋ naŋ tiŋ nɛ k shile?

6Bishi abeegboŋ nɛ abeebi na, fanɛ,

manɛ nna nɛ a bee tɛto a kulti fanɛ

mbolpɔbi?

7Enyɛnpe Ebɔrɛ nɛ men nananyɛn

Jeekɔb shuŋ dra na baŋ firgi n taga to,

kasawule bee gbuŋgbuŋ nna;

8ŋkpal manɛ so, mo e naa shin nɛ

kefalta kpakpaso bee pante a lar nchu

nɛ a bee dese fanɛ kepa

ŋko a shile fanɛ kabombi na.

115

Enyɛnpe Ebɔrɛ na ka daga kekpaŋ be asheŋ

1Anyi ere maŋ daga fanɛ

b kpaŋ anyi kuraa!

Enyɛnpe Ebɔrɛ na nawule

e daga fanɛ ekama nyam

e kpaŋ mo;

ŋkpal mbe kasha nɛ k maa chɛrga

nɛ mbe kashenteŋji so.

2Manɛ e ba nɛ efuliana na be basa

bee kaŋɛ le:

“Men be Ebɔrɛ na wɔ nnɛ?”

3Anyi be Ebɔrɛ na wɔ ebɔrɛso nna

a wora kusɔ nɛ e bee sha.

4Ama shuwa nɛ gbiti nɛ efuli pɔtɛana

be basa bre ta n lɔŋɛ bumo

be agbirana a shuŋ.

5Agbirana na kɔ nnɔ,

ama a maa malga,

a kɔ anishi, ama a maa wu.

6A kɔ asoe, ama a maa nu,

nsaa kɔ mmuna,

ama a maa nu efɛa.

7Agbirana na kɔ enɔana,

ama a maaŋ tiŋ m pɛ shɛŋ to,

a kɔ aya, ama a maaŋ tiŋ n nite;

a maaŋ tiŋ m malga ŋ kaŋɛ shɛŋ.

8Bekama nɛ b lɔŋɛ agbirana na

nɛ bumo nɛ b yirda amo na

du jiga fanɛ agbirana na nna;

b maŋ kɔ tɔnɔ kikɛ.

9Israɛl be basa,

men yirda Enyɛnpe Ebɔrɛ na,

ŋkpal manɛ so, mo e naa chɛ

menyi to nsaa kuŋ menyi.

10Menyi nɛ men la Ɛɛrɔn be kanaŋ to ebi

nsaa la bɔrɛmatapoana na,

a daga fanɛ men yirda Enyɛnpe Ebɔrɛ na

nɛ e baa chɛ menyi to nsaa kuŋ menyi.

11Menyi nɛ menyee bunyaŋ Ebɔrɛ na,

a daga fanɛ menyi alɛ gba e yirda

Enyɛnpe Ebɔrɛ na nɛ e baa chɛ

menyi to nsaa kuŋ menyi.

12Enyɛnpe Ebɔrɛ bee nyiŋi

anyi be asheŋ;

mo alɛ beeŋ nɛfa anyi.

E beeŋ nɛfa Israɛl be basa kikɛ

nɛ Ɛɛrɔn be kanaŋ to ebi kikɛ.

13E beeŋ nɛfa bekama nɛ

baa bunyaŋ mo na;

bewurjipo nɛ bebɔlpo kikɛ.

14Ma kabɔrɛkule e la fanɛ

Enyɛnpe Ebɔrɛ na beeŋ shin nɛ

menyi nɛ men be kaman to ebi kikɛ

e salga n wora keshi.

15Enyɛnpe Ebɔrɛ nɛ e to esoso

nɛ kasawule na e nɛfa menyi!

16Ebɔrɛso la Enyɛnpe Ebɔrɛ na

nawule peya nna,

ama e ta kasawule nna n sa

anyi edimɛdi.

17Basa nɛ b teŋ wu n yɔ bubuni to

maaŋ naŋ tiŋ ŋ kpaŋ Enyɛnpe Ebɔrɛ na.

18Anyi nɛ an wɔ ŋkpa to ere

nawule e naŋ tiŋ a di mo epaŋ

naniere hale mbaanaayɔ.

Men kpaŋ Enyɛnpe Ebɔrɛ na!

116

Enyɛnpe Ebɔrɛ ka mɔlga esa be asheŋ

1Mee sha Enyɛnpe Ebɔrɛ na,

ŋkpal e kaa bee nu ma kekule so.

Ŋ ka kule mo fanɛ e wu ma kuwɔr,

e daŋ nu ma kabɔrɛkule nna.

2Ŋkpal e ka bee kaŋ kusoe

a nu ma kekule so,

meeŋ baa shu a tre mo jemanɛ kikɛ

ashi ma kebaawɔtɔ to.

3Luwu daŋ kulti ma nna

n wɔtɔ a funti ma;

nɛ keyɔ nchaŋ to be kagbenejija

daŋ tɔr ma so.

Kufu nɛ kafɔŋ e daŋ bɔlɔ ma to.

4Ndoŋ nna nɛ n shu n tre

Enyɛnpe Ebɔrɛ na,

fanɛ e jande e mɔlga ma!

5Enyɛnpe Ebɔrɛ na bee wu

kuwɔr nsaa walɛ;

Kashenteŋto Ebɔrɛ

kɔ kushuso pasaa.

6Enyɛnpe Ebɔrɛ na e naa

kuŋ bekama nɛ b maaŋ tiŋ

n chɛ bumo be amu to.

Asheŋ ka tu ma, mo e mɔlga ma.

7Ŋkpal Enyɛnpe Ebɔrɛ na ka

wora ma kelela so,

shɛŋ be asheŋ maŋ naa fɔŋ ma

ashi ma kagbene to.

8Enyɛnpe Ebɔrɛ na daŋ mɔlga ma

ashi luwu to nna;

mo e daŋ kpra ma anishichubi,

nseŋ kuŋ ma nɛ m maŋ fiti n tɔr.

9Naniere ma nɛ mo e naŋ baa

bɔ aya a nite ashi basa

nɛ b wɔ ŋkpa to be kasawule so.

10Ŋ ka daa ji awurfoŋ ga na gba,

m maŋ yige yirda nɛ ŋ kɔ

ashi mo to na.

11Jemanɛ nɛ kufu daa kɔ ma gba,

m maŋ ta ma yirda n deŋi esa kikɛ so.

12Manɛ bre nɛ meeŋ ta ŋ ka

Enyɛnpe Ebɔrɛ na kukɔ,

ŋkpal alelasheŋ nɛ e bee

wora a sa ma so?

13Meeŋ bar yabra belbelso

be sarga m ba di Enyɛnpe Ebɔrɛ na

epaŋ, ŋkpal e ka mɔlga ma so.

14Jemanɛ nɛ mbe basa kikɛ

beeŋ shɛr abar so na nɛ

meeŋ tia nnɔ nɛ n nase

n sa mo na kikɛ.

15Basa nɛ baa shuŋ Ebɔrɛ nɛnɛ na

be luwu be asheŋ tir ga n sa

Enyɛnpe Ebɔrɛ na.

16O Enyɛnpe Ebɔrɛ,

n la fo kayɛrbi kashenteŋto nna;

kananɛ n nio shuŋ fo na nɛ ma alɛ

gba bee shuŋ fo na.

Fo e mɔlga ma ashi luwu to.

17Meeŋ lara sarga n di fo epaŋ

nseŋ shu n tre fo ashi

ma kabɔrɛkule to.

18-19Jemanɛ nɛ fo basa

beeŋ shɛr abar so fo bɔrɛlambu to

ashi Jerusalɛm be kadegboŋ to na,

nɛ meeŋ tia kɔnɔ nɛ n nase n sa fo na.

Men kpaŋ Enyɛnpe Ebɔrɛ na!

117

Kebaadi Enyɛnpe Ebɔrɛ epaŋ be asheŋ

1Menyi, efuli pɔtɛana so ebi,

men baa di Enyɛnpe Ebɔrɛ na epaŋ!

Menyi, edimɛdi be yiri kikɛ,

men di mo epaŋ!

2Ŋkpal manɛ so,

kasha nɛ e kɔ n sa anyi na

shi ga;

nɛ mbe kashenteŋji malɛ maŋ

kɔ ekar.

Men kpaŋ Enyɛnpe Ebɔrɛ na!

118

Ebɔrɛ ka bee wu kuwɔr jemanɛ kikɛ be asheŋ

1Men di Enyɛnpe Ebɔrɛ na epaŋ,

ŋkpal manɛ so, e walɛ nɛ mbe

kasha nɛ k maa chɛrga na

malɛ wɔtɔ mbaanaayɔ.

2Shin nɛ Israɛl be basa e kaŋɛ le:

“Mbe kasha wɔtɔ nna mbaanaayɔ.”

3Shin nɛ Ɛɛrɔn be laŋ to ebi,

nɛ b la bɔrɛmatapoana na e kaŋɛ le:

“Mbe kasha wɔtɔ nna mbaanaayɔ.”

4Shin nɛ bekama nɛ baa

bunyaŋ mo na e kaŋɛ le:

“Mbe kasha wɔtɔ nna mbaanaayɔ.”

5Ma awurfoŋ nɛ ebesa to nɛ n shu

n tre Enyɛnpe Ebɔrɛ na,

nɛ e nu ma kabɔrɛkule nseŋ lara

kafɔŋ na ma so.

6Enyɛnpe Ebɔrɛ na ka wɔ ŋ kutɔ so,

m maaŋ naa ŋana kufu.

Manɛ nɛ dimɛdi beeŋ tiŋ n wora ma?

7Enyɛnpe Ebɔrɛ na ka la ma echɛtopo so,

bedoŋ beeŋ kɔ n tɔr nɛ n wu bumo.

8Keta fo yirda n to Enyɛnpe Ebɔrɛ so

nɛ e baa kuŋ fo bɔ fo ka ta

fo kumu n to nyiŋgbasa so

9ŋko edimɛdi be bejuŋkparpo

lempoana so.

10Efuli damtaana e kulti ma n wɔtɔ,

ama Enyɛnpe Ebɔrɛ na be eleŋgboŋ so,

n tiŋ m mur bumo kikɛ nyam.

11B daa kɔ ma kaba kama so nna,

ama Enyɛnpe Ebɔrɛ na be ketre to,

n tiŋ m mur bumo.

12B daŋ ba mel ma so fanɛ emushoŋ nna,

ama Enyɛnpe Ebɔrɛ na be ketre to,

b daŋ chɔɔ m mur nna fanɛ

edɛ ka tɔr afitiri wɔlso so na.

13B daa kɔ ma kenishipereso nna;

a daŋ ka gbrɛbi nɛ b pɔɔ ma so.

Ama Enyɛnpe Ebɔrɛ na e daŋ chɛ ma to.

14Enyɛnpe Ebɔrɛ na e wɔtɔ ma eleŋ to

nseŋ sa ma kashɛ nɛ m boŋ;

mo e mɔlga ma.

15Ebɔrɛ be basa bee chena

bumo be elaŋana to nna

a boŋ kekɔmpɔɔso be nshɛ

awɔrso a kaŋɛ:

“Enyɛnpe Ebɔrɛ na be eleŋgboŋ na

e wora asheŋgboŋ!

16Enyɛnpe Ebɔrɛ na be eleŋgboŋ na

e shin nɛ an kɔ m pɔɔ so.

Enyɛnpe Ebɔrɛ na kɔ eleŋ pasaa!”

17Amoso m maaŋ wu,

meeŋ baa wɔ ŋkpa to,

a ber kusɔ nɛ Enyɛnpe Ebɔrɛ na

wora be kubomboŋ.

18E daŋ gberge ma kusoe kenishipereso,

ama mo alɛ maŋ shin nɛ n wu.

19Men bugi kebaawɔtɔ niŋiso

be mbunagboŋ n sa ma nɛ n luri to

n di Enyɛnpe Ebɔrɛ na epaŋ.

20Enyɛnpe Ebɔrɛ na

be kabunagboŋ na nɛ n da na;

basa niŋiso nawule e naŋ tiŋ

m bɔla kumo to n luri.

21Meeŋ di fo, Enyɛnpe Ebɔrɛ na epaŋ,

ŋkpal fo ka nu ma kabɔrɛkule

nseŋ shin nɛ ŋ kɔ m pɔɔ so so.

22Kejembu nɛ bepɔrpo kini n lɛ na

e ki ebu na be kebonfu to be

gbaltɔlase be kejembu lela na.

23Enyɛnpe Ebɔrɛ na e wora loŋ;

anyi alɛ wu kumo fanɛ

k la mamachi be kesheŋ nna.

24Kabre la Enyɛnpe Ebɔrɛ na

be kachɛ nna,

men shin nɛ anyi be ŋgbene e fuli,

nɛ an ji eyur!

25O Enyɛnpe Ebɔrɛ, mɔlga anyi,

nseŋ shin nɛ asheŋ a nyalɛ n sa anyi!

26Nɛfa la esa nɛ e bee ba

Enyɛnpe Ebɔrɛ be ketre to na peya nna.

Enyɛnpe Ebɔrɛ, fo bɔrɛlambu na ase

nɛ an yil a nɛfa fo.

27Enyɛnpe Ebɔrɛ na e la Ebɔrɛ,

mo e shin nɛ mbe kefulto

nyaŋɛ n yuu anyi so!

Men shin nɛ an ta abii be ayabi

ŋ keta enɔ to nseŋ bɛ abar so a ji

eyur a kulti bɔrɛsure na.

28Enyɛnpe Ebɔrɛ na e la ma Ebɔrɛ,

ma alɛ beeŋ di mo epaŋ

nseŋ ber mbe keshi be kebomboŋ

n sa basa kikɛ nɛ b nu.

29Men di Enyɛnpe Ebɔrɛ na epaŋ,

ŋkpal manɛ so, e walɛ

nɛ mbe kasha nɛ k maa chɛrga na

malɛ wɔtɔ mbaanaayɔ.

119

Enyɛnpe Ebɔrɛ na be Mbra be asheŋ

1Kagbenefuli la bekama nɛ bumo

be kebaawɔtɔ maŋ kɔ saŋgre kikɛ

nɛ baa wora asheŋ a bɛ Enyɛnpe Ebɔrɛ

be mbra be ekpa so na peya nna.

2Kagbenefuli la bekama nɛ baa bɛ

mbe atande so, nsaa wora mo kasonu

ashi bumo be ŋgbene to na peya nna.

3B maa wora asheŋ lubi,

baa wora asheŋ nɛ a bɛ

Enyɛnpe Ebɔrɛ be ekpa so nna.

4Enyɛnpe Ebɔrɛ, fo e sa anyi

fo mbraana na, nsaa sha fanɛ

an baa wora amo kasonu kashenteŋto.

5Ekpa kikɛ so, n daa sha ketiŋ m bɛ

fo mbraana so kashenteŋto nna!

6M maaŋ ji anishinyɔr jemanɛ nɛ

meeŋ baa bɛ fo mbraana so na.

7Ma kekoya fo mbra niŋiso na

e naŋ shin nɛ ŋ kpaŋ fo kagbenefuliso.

8Meeŋ wora fo mbraana kasonu,

amoso sa maŋ kaŋ pal kaman n sa ma!

Kewora Ebɔrɛ be mbra na kasonu be asheŋ

9Kebaawora fo kamalga kasonu

e naaŋ shin nɛ mbifɔlbi be kebaawɔtɔ

e baa walɛ nseŋ niŋi.

10Meeŋ shuŋ fo nɛ ma kagbene kikɛ;

sa maŋ shin nɛ n lar kebaawora

fo mbraana kasonu to.

11N ta fo mbra nna n wɔtɔ ma kagbene to,

saŋɛ na so m maaŋ wora kulubi ŋ gbiti fo.

12O Enyɛnpe Ebɔrɛ, mee kpaŋ fo nna;

ŋini ma fo mbraana na.

13Meeŋ bugi kɔnɔ ŋ kaŋɛ beko awɔrso

fo mbraana nɛ fo sa na kikɛ be asheŋ.

14Kebaa bɛ fo mbraana so

bee fuli ma kagbene a chɔ

kebaakɔ kedama damta.

15Mee koya fo mbraana nna,

nsaa mige fo keŋini to a keni nɛnɛ.

16Ma kagbene bee fuli fo mbra so nna;

ma alɛ maaŋ teŋ fo mmalga so kikɛ.

Kagbenefuli nɛ k wɔ Ebɔrɛ be mbra to be asheŋ

17Wora fo kayɛrbi kelela;

saŋɛ na so meeŋ baa wɔtɔ

nsaa wora fo kamalga kasonu.

18Bugi ma nfɛra to nɛ n tiŋ m pin

emamachisheŋ nɛ e wɔ fo mbra to.

19Efɔ e la ma ashi kasawule ere so;

amoso sa maŋ ta fo mbraana

ŋ ŋana ma so.

20Kusɔ nɛ ma kagbene bee sha ga

e la fanɛ ŋ ka beeŋ baa nyi

fo mbraana na jemanɛ kikɛ.

21Fo e naa gberge kamoowuwuraana

nɛ b maŋ la shɛŋ nseŋ kini kewora

fo mbraana kasonu na kusoe.

22Lara ma ashi bumo be

katege nɛ kemɔmɔshia to;

ŋkpal ŋ ka bɛ fo mbraana so so.

23Bewurjipo shɛr a kre ma ŋkre lubi,

ama ma ere bee fɛ fo mbraana

be asheŋ nna.

24Fo mbraana e naa shin nɛ

ma kagbene bee fuli ma ga;

amo e naa ji ma asoe to.

25A ka gbrɛ nɛ n wu n yɔ eshishɛr to;

shin nɛ fo kamalga na e naŋ sa

ma ŋkpa popɔr.

26Ŋ ka kaŋɛ fo ma etɔrɔbi kikɛ na,

fo nu ma kabɔrɛkule nna.

Naniere ŋini ma fo atande.

27Chɛ ma to nɛ n tiŋ m pin fo mbraana to,

saŋɛ na so meeŋ baa fɛ

fo emamachisheŋ be asheŋ.

28Ma ebɔl to duŋi ma alegaiso nna;

leŋ ma to fanɛ kananɛ fo nase kɔnɔ na.

29Shin nɛ m baa gelge kafulesheŋ;

wu ma kuwɔr nseŋ ŋini ma fo mbra na.

30Ma ere yili kumo fanɛ meeŋ baa wɔ

kashenteŋji be kebaawɔtɔ to nna;

nsaa sa fo mbraana bunyaŋ.

31O Enyɛnpe Ebɔrɛ,

ma ere bɛ fo mbraana so nna;

amoso sa maŋ shin nɛ n ji anishinyɔr.

32N wora shiriya kenishipereso nna

nɛ ŋ wora fo mbraana kasonu,

ŋkpal manɛ so, feeŋ chɛ ma to

nɛ n nya kepinto n ti so.

Kekule Ebɔrɛ n fin kepinto be asheŋ

33Enyɛnpe Ebɔrɛ,

ŋini ma fo mbraana be kifi to,

saŋɛ na so, meeŋ baa wora amo

kasonu saŋkikɛ.

34Chɛ ma to nɛ m pin fo mbra to

nseŋ wora kumo kasonu;

saŋɛ na so, meeŋ ta ma kagbene kikɛ

m bɛ kumo so.

35Ta fo mbraana na a ŋini ma ekpa,

ŋkpal manɛ so, amo e naa

fuli ma kagbene.

36Shin nɛ ma kagbene e kilgi

a sha kebaawora

fo mbraana kasonu a chɔ

kebaasha kedamaya.

37Lara ma lakal ashi asheŋ fuloŋ so;

nseŋ shin nɛ ma kebaawɔtɔ e baa du

fanɛ kananɛ fo kamalga bee ŋini na.

38N la fo kayɛrbi nna.

Wora kusɔ nɛ fo nase kɔnɔ

n sa bekama nɛ baa ŋana fo na

n sa ma alɛ gba.

39Baa kuŋ ma ashi ŋaba nɛ mee ŋana to;

ŋkpal manɛ so, fo mbraana walɛ nna.

40Mee sha kebaawora

fo mbraana kasonu ga;

Sa ma ŋkpa popɔr,

ŋkpal fo ka la esa niŋiso so.

Kebaa yirda Ebɔrɛ be mbraana be asheŋ

41Enyɛnpe Ebɔrɛ, ŋini ma fo kasha

nseŋ mɔlga ma,

fanɛ kananɛ fo nase kɔnɔ na;

42saŋɛ na so meeŋ tiŋ n tuge bumo

nɛ baa tege ma na be mmalga to;

ŋkpal manɛ so, fo kamalga nɛ n yirda.

43Jemanɛ kikɛ sa maŋ kaŋ lara fo

kashenteŋ be mmalga na ma kɔnɔ to;

ŋkpal manɛ so,

ma tama wɔ fo mbraana to nna.

44Meeŋ baa wora fo mbra na kasonu,

hale mbaanaayɔ.

45Ŋkpal ŋ ka bee wora

fo mbraana kasonu so,

n nya ma kumu nna

a ji ma keparso.

46Ma alɛ beeŋ baa malga

fo mbraana be asheŋ

a sa bewurjipo nsaa maa

ŋana anishinyɔr.

47Ŋkpal ŋ ka bee sha fo mbraana na so,

amo be asheŋ bee par ma,

a fuli ma kagbene.

48Mee sha fo mbraana na

nsaa sa amo bunyaŋ,

amoso meeŋ ta amo n wɔtɔ

kumu to a fɛ amo be asheŋ.

Keta yirda n deŋi Ebɔrɛ be mbra so be asheŋ

49Baa nyiŋi kɔnɔ nɛ fo nase n sa ma,

fo kayɛrbi na;

ŋkpal manɛ so,

ma tama deŋ kumo so nna.

50Ashi ma etɔrɔ to gba,

n daŋ nya kelolo nna

ŋkpal fo kɔnɔ naseso

ka sa ma ŋkpa so.

51Kamoowuwuraana bee

wora ma eyurto nna,

ama ma alɛ maŋ lar fo mbra kaman.

52O Enyɛnpe Ebɔrɛ, n nyiŋi fo mbra

nɛ e wɔtɔ dra dra na kikɛ na;

amo e naa bar ma kagbenewushi.

53M baŋ wu kumukpakpasowura

ka bee wora a da fo mbra so,

k bee kaa ma kagbene nna.

54Kaplɛkama nɛ n wɔ,

fo mbra be nshɛ nɛ mee boŋ.

55Kanyɛso gba mee fɛ fo,

Enyɛnpe Ebɔrɛ na be asheŋ nna,

nsaa wora fo mbra kasonu.

56Kusɔ nɛ mee wora saŋkikɛ e la

kebaawora fo mbra na kasonu.

Keta fo kumu n deŋi Ebɔrɛ be mbra so be asheŋ

57Fo, Enyɛnpe Ebɔrɛ na

e la ma kusɔ kikɛ.

N nase kɔnɔ fanɛ meeŋ wora

fo mmalga kasonu.

58Mee kule fo nna ashi

ma kagbene to kikɛ fanɛ

fo wu ma kuwɔr fanɛ

kananɛ fo nase kɔnɔ na.

59Ŋ keni ŋ gbagba be asheŋ

woraso to nɛnɛ nseŋ nase kɔnɔ

fanɛ meeŋ bɛ fo mbraana so.

60Meeŋ baa nya manaŋ

a wora fo mbraana kasonu.

61Hale nɛ kumukpakpasowuraana

ta efɔl ŋ kre ma gba,

m maaŋ teŋ fo mbra so.

62Mee koso kiidiso nna a kpaŋ fo,

ŋkpal fo mbra niŋiso na so.

63Ekama nɛ e bee shuŋ fo ŋko a wora

fo mbraana kasonu na la n teri nna.

64O Enyɛnpe Ebɔrɛ,

fo kasha nɛ k maa loge na

bɔlɔ kasawule ere kikɛ so nna;

amoso ŋini ma fo mbraana na.

Enyɛnpe Ebɔrɛ be mbra na be tɔnɔ be asheŋ

65Enyɛnpe Ebɔrɛ, wora fo kayɛrbi kelela

fanɛ kananɛ fo nase kɔnɔ

ashi fo kamalga to na.

66Sa ma kanyiasheŋ nɛ nfɛra lela,

ŋkpal manɛ so, fo mbraana nɛ n yirda.

67N daŋ wora n da so nna

nɛ fo gberge ma kusoe,

ama naniere bre n wora

fo kamalga kasonu nna na.

68Fo la esa lela nna

nɛ fo asheŋ woraso

kikɛ la asheŋ lela;

amoso ŋini ma fo mbraana.

69Kamoowuwuraana ku efɛ

n deŋi ma a fin kejija ma ketre;

ama ma kagbene kikɛ nɛ

ŋ kɔ a bɛ fo mbraana na so.

70B maa pin fo asheŋ to,

ama ma ere be kagbene

bee fuli fo mbra so nna.

71Kasogberge nɛ n daŋ nya na

daŋ chɛ ma to;

k daŋ chɛ ma to nɛ ŋ koya

fo mbraana.

72Mbra nɛ fo ta n sa ma na

kɔ kechɛto n sa ma a chɔ

durnya to be amansherbi kikɛ.

Ebɔrɛ be mbra ka bee ji asheŋ nɛnɛ be asheŋ

73Fo e to ma nseŋ bela ma eyur

n chuge abar so;

sa ma kanyiasheŋ nɛ ŋ koya

fo mbraana na.

74Bumo nɛ baa bunyaŋ fo beeŋ wu ma

nɛ bumo be ŋgbene e fuli bumo

ŋkpal ŋ ka ta ma tama n wɔtɔ

fo kamalga to so.

75Enyɛnpe Ebɔrɛ, n nyi fanɛ

fo mbra niŋi nna;

fo ekpa so nɛ fo gberge ma kusoe.

76Shin nɛ fo kasha nɛ k maa loge na

e baa lolo ma,

fanɛ kananɛ fo nase kɔnɔ n sa ma,

fo kayɛrbi na.

77Wu ma kuwɔr n shin nɛ

m baa wɔ ŋkpa to,

ŋkpal fo mbra ka bee fuli

ma kagbene so.

78Shin nɛ kamoowuwuraana

e ji anishinyɔr ŋkpal b kaa bee

ku efɛ a deŋi ma so;

ma ere beeŋ ta fo mbra n wɔtɔ

kumu to a fɛ amo be asheŋ.

79Shin nɛ bekama nɛ baa bunyaŋ fo

nsaa nyi fo mbraana na e ba ma kutɔ.

80Shin nɛ m baa sa fo mbraana

bunyaŋ kashenteŋto,

saŋɛ na so, m maaŋ ji anishinyɔr.

Kesɔnyige be kabɔrɛkule be asheŋ

81N jo fo, Enyɛnpe Ebɔrɛ,

nɛ fo sɔ ma n yige n ya gben;

ama ma tama kraa wɔ fo kamalga to.

82N to kenishi a keni fo

kɔnɔ naseso ekpa n ya gben.

Saŋɛ mo nɛ feeŋ wu ma kuwɔr

nseŋ chɛ ma to?

83M maaŋ naa kɔ tɔnɔ fanɛ

yabra be kapuya bureso;

ama ma alɛ kraa maŋ teŋ fo

mbraana so.

84Saŋɛ mo nɛ a daga fanɛ n jo n ya fo?

Jemanɛ mo nɛ feeŋ gberge basa

nɛ baa kɔrfɛ ma na kusoe?

85Kamoowuwuraana nɛ b maa

wora fo mbra kasonu

kur amaŋ nna n nase a jo ma

nɛ n tɔr to.

86Esa beeŋ tiŋ n yirda fo mbraana kikɛ;

basa bee ku efɛ nna a tɔrɔ ma,

amoso chɛ ma to!

87A ka gbrɛbi nɛ b mɔ ma, ama

ŋ kraŋ maŋ kplaŋ fo mbraana so.

88Ŋini ma fo kasha n shin nɛ

m baa wɔ ŋkpa to;

saŋɛ na so, meeŋ wora fo

mbraana kikɛ kasonu.

Keyirda Enyɛnpe Ebɔrɛ be mbra na be asheŋ

89O Enyɛnpe Ebɔrɛ,

fo kamalga wɔtɔ nna mbaanaayɔ;

ebɔrɛso nɛ k wɔ hale nɛ mbre.

90Fo kashenteŋji malɛ wɔtɔ nna

n sa kekurgeto kama to ebi.

Fo e to kasawule n nase

kumo be kakpa, nɛ k dese

dindiŋ a maa fifir.

91Asɔ kikɛ bee shuŋ fo nna

fanɛ fo nyɛrbi;

fo mbraana kraa shuŋ

hale kabre gba.

92Nɛ n daa maa nya kagbenefuli

ashi fo mbraana to nna,

ndafanɛ n wu ashi ma awurfoŋ to.

93M maaŋ teŋ fo keŋini so kikɛ;

ŋkpal manɛ so, amo nɛ fo bɔla so

n sa ma ŋkpa nɛ n wɔtɔ.

94Mɔlga ma, ŋkpal manɛ so,

n la feya nna!

Ma alɛ wora ania nna fanɛ

meeŋ wora fo mbraana kasonu.

95Kumukpakpasowuraana bee

jo ma nna nɛ b mɔ ma,

ama meeŋ wɔtɔ lakal fo mbraana to

n wora amo kasonu.

96N wu fanɛ kusɔ kama maŋ niŋi

kumo alɛ kɔ ekar;

fo mbraana nawule e niŋi

nsaa maa kɔ ekar.

97Mee sha fo mbraana na ga!

Mee fɛ amo be asheŋ

kachɛ lelemu kikɛ nna.

98Fo mbraana maa lar ma

nfɛra to kikɛ,

amo alɛ bee shin nɛ mee pin

asheŋ to a chɔ ma doŋana nna.

99Ŋ ka bee fɛ fo mbraana

be asheŋ ga so, mee pin asheŋ

a chɔ ma beŋinipoana kikɛ gba.

100Ŋkpal ŋ ka bee wora fo

mbraana kasonu so,

ŋ kɔ kanyiasheŋ ga

a chɔ basakpar gba.

101Ŋ ka bee sha kelara

ma kumu asheŋ lubi to so,

mee wora fo mbraana kasonu nna.

102Ma alɛ maŋ yige fo mbraana n lɛ

ŋkpal fo gbagba ka la ma eŋinipo so.

103Fo mbraana bee wora ma ebel

a chɔ mushoŋchu gba.

104Fo mbraana so nɛ mee bɔla

a pin asheŋ to,

amoso nɛ ŋ kishi efɛsheŋ kikɛ na.

Kefulto nɛ k wɔ Ebɔrɛ be mbra to be asheŋ

105Fo kamalga du fanɛ fitila nna n sa ma,

kumo e naa shin nɛ ma ekpa so

bee fulto nɛ mee wu a wora asheŋ.

106M bɔ ntaŋ n nase kɔnɔ

nsaa yil kumo so fanɛ meeŋ wora

fo mbra niŋisoana na kasonu.

107Awurfoŋ damta nɛ n ji!

Amoso, Enyɛnpe Ebɔrɛ,

shin nɛ m baa kraa wɔ ŋkpa to,

fanɛ kananɛ fo kaŋɛ fanɛ

feeŋ wora na.

108O Enyɛnpe Ebɔrɛ,

sɔ ma kapandi be sarga

nseŋ ŋini ma fo mbraana na.

109Jemanɛ kikɛ mee ta

ma ŋkpa nna a pɛl,

ama m maaŋ teŋ fo

mbraana bre so kikɛ.

110Kumukpakpasowuraana

sho ma ajigbelɛ nna,

ama ma alɛ maŋ lar fo

mbraana kaman kikɛ.

111Fo mbraana na la ma

mpetɛsɔ nna mbaanaayɔ;

amo e naa shin nɛ ma

kagbene bee fuli ma.

112Ma ere yili kumo ma

kagbene to fanɛ meeŋ wora

fo mbraana kasonu hale n ya

fo ma kaluwuachɛ.

113Ŋ kishi nfɛraanyɔnyɔwuraana

be asheŋ ga;

ama mee sha fo mbra bre be asheŋ.

114Fo kutɔ nɛ mee nya ma kumu a ji,

fo alɛ e la ma ekumpo a kuŋ ma;

amoso nɛ n ta ma tama n deŋi

fo nnɔ naseso so na.

115Alubiworapoana,

men shile ma so!

Ma ere beeŋ wora ma

Ebɔrɛ be mbraana kasonu.

116Sa ma eleŋ fanɛ kananɛ

fo nase kɔnɔ na nseŋ shin nɛ

m baa wɔ ŋkpa to.

Sa maŋ shin nɛ ma tama

e to jiga nɛ n ji anishinyɔr.

117Baa keni ma so nɛ n nya

ma kumu a wɔtɔ,

nɛ jemanɛ kikɛ ma lakal e baa

wɔ fo mbraana so.

118Fee lar bekama nɛ baa kini

kebaawora fo mbraana

kasonu na kaman nna;

bumo alɛ be kafulesheŋ

la asheŋ fuloŋ nna.

119Fee wu kumukpakpasowuraana

fanɛ epi nna,

amoso nɛ meeŋ bɛ fo keŋini so.

120Ŋkpal kananɛ fo demuji

be mbraana du so,

kufu bee pɛ ma nna nɛ mee chicha.

121N wora kusɔ nɛ k daga nsaa walɛ;

sa maŋ yige ma n sa bedoŋ.

122Jande keni fo kayɛrbi so nɛnɛ;

sa maŋ shin nɛ kamoowuwuraana

e nya ma ŋ kɔrfɛ.

123Ŋ keni fo kumɔlga nɛ fo

nase kumo be kɔnɔ na ekpa

hale nɛ ma anishi gben a besa.

124Ŋini fo kayɛrbi fo kasha

nɛ k maa loge na,

nseŋ ŋini ma fo mbraana na.

125N la fo kayɛrbi nna a shuŋ fo,

sa ma asheŋ be kepinto nɛ m baa

pin fo mbraana to.

126O, Enyɛnpe Ebɔrɛ, jemanɛ fo

nɛ fo wora kusɔ ko!

Ŋkpal manɛ so, basa bee wora

a da fo mbraana so nna.

127Mee sha fo mbraana a chɔ shuwa,

mee sha amo a chɔ shuwa gbagba gba.

128Mee bɛ fo mbraana kikɛ so nna,

ŋ kishi ekpa lubi be yiri kikɛ

be kebɔla so n wora asheŋ.

129Fo mbraana la mamachi nna pasaa,

amoso nɛ mee wora amo kasonu na.

130Kebaapin fo mmalga to

bee bugi nfɛra to nna

nsaa sa basa nɛ b maŋ

nyi asheŋ kanyiasheŋ.

131Mee sha kepere kenishi nna m pin

kusɔ kama nɛ fee ŋini to.

132Naŋ laŋɛ fo nfɛra m ba ma so

nseŋ wu ma kuwɔr,

fanɛ kananɛ fee kaa wora

bekama nɛ fee sha na.

133Sa maŋ shin nɛ n tɔr fanɛ

kananɛ fo nase kɔnɔ na,

fo alɛ e sa maŋ shin nɛ

kulubi e pɔɔ ma so.

134Baa kuŋ ma nɛ basa e sa

maŋ nya ma ŋ kɔrfɛ;

saŋɛ na so meeŋ wora

fo mbraana kasonu.

135Mushe n wora ma, fo kayɛrbi,

nseŋ ŋini ma fo mbraana na.

136Mee kaa shu anishichubi nna,

ŋkpal basa ka maa wora

fo mbraana kasonu so.

137O Enyɛnpe Ebɔrɛ, fo niŋi nna

nɛ fo mbraana malɛ bɔla ekpa.

138Fo keŋini kikɛ la kashenteŋ nna

nseŋ daga esa ka yirda amo.

139Jemanɛ kikɛ nɛ bedoŋ baŋ

kplaŋ fo mbraana so,

k bee chɔɔ ma to nna fanɛ edɛ.

140Fo kamalga du fanɛ shuwa nna

n sa fo kayɛrbi;

mee sha kumo nsaa keni kumo

a bɔlɔ kenishi alegaiso.

141Ekama maa ta ma a tre shɛŋ,

ama ma alɛ maa teŋ fo mbraana so.

142Fo kebaawɔtɔ niŋiso wɔtɔ nna

mbaanaayɔ;

nɛ fo mbra malɛ la kashenteŋ

jemanɛ kikɛ.

143Etɔrɔ nɛ kagbenejija damta

wɔ ma to;

ama fo mbraana bee sa ma

kagbenefuli nna.

144Fo mbraana niŋi nna jemanɛ kikɛ,

amoso chɛ ma to nɛ m pin amo to

nsaa wɔ ŋkpa to.

145O Enyɛnpe Ebɔrɛ,

ma kagbene kikɛ nɛ ŋ kɔ a tre fo,

nu ma ketre ere n shin nɛ n wora fo

mbraana kasonu.

146Fo nɛ mee shu a tre;

mɔlga ma nseŋ shin nɛ

n wora fo mbraana kasonu.

147Pɔɛŋ nɛ epeŋi e pete gba,

fo nɛ mee kule a fin kechɛto.

N ta ma tama nna n deŋi fo

kamalga naseso so.

148N dese nna a keni kanyɛ lelemu kikɛ,

a fɛ fo mmalga naseso be asheŋ.

149Ŋini ma fo kasha nɛ k maa loge na

nseŋ nu ma kekule;

wu ma kuwɔr nseŋ mɔlga ma ŋkpa

fanɛ kananɛ fo mbraana bee ŋini na.

150Basa nɛ b maa wora fo mbra kasonu

kre bumo be ŋkre lubiana nna

a fin ketɔrɔ ma.

151Ama fo Enyɛnpe Ebɔrɛ na

bre taga ma to nna,

nɛ fo mbraana kikɛ la kashenteŋ.

152Ŋ koya fo mbraana na m pin to

fanɛ dra kikɛ nɛ fo yili kumo fanɛ

a baa wɔtɔ mbaanaayɔ.

153Keni awurfoŋ nɛ mee ji so

nseŋ mɔlga ma,

ŋkpal manɛ so, m maŋ teŋ fo

mbraana so.

154Kɔ n sa ma nseŋ sɔ ma n yige,

mɔlga ma fanɛ kananɛ fo nase kɔnɔ na.

155Kumukpakpasowuraana

maaŋ nya kumɔlga,

ŋkpal b ka maa wora fo

mbraana kasonu so.

156O Enyɛnpe Ebɔrɛ,

fo kuwɔrwu be kasha shi ga;

jande wu ma kuwɔr nseŋ mɔlga ma.

157Ŋ kɔ bedoŋ damta nɛ baa

fin ma nɛ kulubi,

ama m maa kini kebaawora

fo mbraana kasonu.

158Ŋ kishi basa kama nɛ b maŋ

kɔ yirda n sa fo,

ŋkpal manɛ so, b maa wora

fo mbraana kasonu.

159Keni kananɛ mee sha fo keŋini loŋ,

O Enyɛnpe Ebɔrɛ,

ŋini ma fo kasha nɛ k maa loge na

nseŋ mɔlga ma.

160Fo mmalga kikɛ la kashenteŋ nna,

nɛ fo mbraana nɛ a niŋi na

wɔtɔ mbaanaayɔ.

Keta kumu n to Ebɔrɛ be mbra so be asheŋ

161Kenyanyaŋɛso nɛ bewurjipo

bee kɔ ma;

ama ma ere bee sa fo kamalga

bunyaŋ ashi ma kagbene to nna.

162Fo nnɔ naseso bee fuli

ma kagbene nna fanɛ esa

nɛ e nya yawu kpakpaso

be asɔ lela kena to nna.

163Ŋ kishi efɛsheŋ ga;

maa sha amo be asheŋ,

ama mee sha fo mbra bre.

164Ale shunu nɛ mee

kpaŋ fo karechɛ kikɛ,

ŋkpal fo mbraana ka niŋi

nsaa maŋ kɔ ŋkpɛato so.

165Bekama nɛ baa sha fo

mbraana na bee nya

kayurwushi gboŋgboŋi nna;

shɛŋ shɛŋ maaŋ tiŋ n shin nɛ

b fiti n tɔr kikɛ.

166O Enyɛnpe Ebɔrɛ, mee jo fo nna,

nɛ fo mɔlga ma nɛ m bɛ fo kanase so.

167Mee wora fo keŋini kasonu nna,

ŋkpal ŋ ka bee sha amo ga so.

168Mee wora fo kanase nɛ keŋini

kasonu nna;

fo alɛ bee wu kusɔ nɛ mee wora kikɛ.

Kekule Ebɔrɛ n fin kechɛto be asheŋ

169Jande Enyɛnpe Ebɔrɛ,

nu ma kabɔrɛkule;

sa ma kepinto nɛ k shi fo

kamalga to.

170Nu ma kabɔrɛkule

nseŋ mɔlga ma

fanɛ kananɛ fo nase kɔnɔ na.

171Meeŋ bugi kɔnɔ ŋ kpaŋ fo,

ŋkpal fo kaa bee ŋini ma fo

mbraana so.

172Meeŋ boŋ nshɛ a laŋɛ fo

mbra be kaplɛa so;

ŋkpal fo atande ka niŋi so.

173Wora shiriya n chɛ ma to,

ŋkpal ŋ ka bee bɛ fo kusɔ

nɛ fo yili so so.

174Enyɛnpe Ebɔrɛ, fo nɛ mee jo

nɛ fo mɔlga ma,

ŋkpal manɛ so, fo mbra e naa

fuli ma kagbene.

175Shin nɛ m baa wɔ ŋkpa to,

saŋɛ na so meeŋ baa kpaŋ fo.

Jande shin nɛ n nya

kechɛto ashi fo keŋini to.

176N la fo kayɛrbi nna

nseŋ foe n luri to fanɛ kubolpɔ.

Amoso jande fin ma, ŋkpal manɛ so,

m maaŋ teŋ fo mbraana so kikɛ.

120

Kekule Ebɔrɛ n fin kechɛto be kabɔrɛkule be asheŋ

1M baa wɔ tɔrɔ to, Enyɛnpe Ebɔrɛ na

nɛ mee kule nɛ e bee nu ma kekule.

2O Enyɛnpe Ebɔrɛ, mɔlga ma ashi

befɛpo nɛ kafulewuraana be enɔ to.

3Menyi befɛpo ere, manɛ nɛ Ebɔrɛ

beeŋ wora menyi?

Nuso be kasogberge nɛ e beeŋ

sa menyi?

4Benapo be atanyembi nɛ e du

pɛlpɛlbi nɛ kedɛmurmur

nɛ e beeŋ ta ŋ gberge menyi kusoe!

5Ma kechena menyi to gba lubi nna,

fanɛ ŋ ka chena Mɛshɛk be efuli so,

kakpa wɔfɔ ŋko Kɛda be basa be

ewajɛbu nɛ a maŋ taga to nfe na to.

6N chena basa nɛ b kishi kayurwushi

be asheŋ na to n chɛr ga!

7N la esa nɛ mee sha kayurwushi nna,

ama m baa malga kayurwushi be asheŋ,

kusɔ nɛ baa sha kikɛ e la kena.

121

Ebɔrɛ ka beeŋ baa kuŋ mbe basa be asheŋ

1N to kenishi ŋ keni abee so;

Nnɛ nɛ ma kechɛto bee shi a ba?

2Ma kechɛto bee shi Enyɛnpe Ebɔrɛ

nɛ e to esoso nɛ kasawule na kutɔ nna.

3E maaŋ shin nɛ fo fɛrge n tɔr;

Edi maa la fo ekumpo na.

4Kashenteŋto edi maa la

Israɛl be ekumpo na.

5Enyɛnpe Ebɔrɛ na e naa keni fo so;

mo alɛ wɔ fo kutɔ nna

a kuŋ fo saŋkama.

6Kapiidi be epeŋi maaŋ tiŋ n doro fo,

kanyɛso be kufɔl gba

maaŋ tiŋ n wora fo shɛŋ.

7Enyɛnpe Ebɔrɛ na e naŋ kuŋ fo ashi

kusɔ kama nɛ k beeŋ tiŋ n doro fo,

ŋko m mɔ fo.

Saŋɛ na so, shɛŋ shɛŋ maaŋ wora fo.

8Fo keyɔ nɛ keba kikɛ to,

mo e naaŋ baa kuŋ fo mbaanaayɔ.

122

Ewura Deevid be kapandi be kashɛ be asheŋ

1Ma kagbene daŋ fuli nna ga

ŋkpal b ka kaŋɛ ma le so:

“An yɔ Enyɛnpe Ebɔrɛ na pe!”

2Naniere an yil Jerusalɛm

be kadegboŋ na to be

mbunagboŋ na ase nna.

3B pɔr Jerusalɛm fanɛ kadegboŋ

nɛ k tir abar to a walɛ kebita nna.

4K la kakpa nɛ Israɛl be eyiriana na

bee wora Enyɛnpe Ebɔrɛ kasonu nna,

nsaa ba ndoŋ m baa kaa di mo epaŋ.

5Ndoŋ nɛ Israɛl be bewura bee chena

a ji bumo be basa demu.

6Men kule kayurwushi n sa Jerusalɛm;

saŋɛ na so, asheŋ beeŋ nite nɛnɛ n sa

bekama nɛ b kɔ kasha n sa kumo na.

7Ebɔrɛ e shin nɛ kayurwushi

e baa wɔ kadegboŋ na to;

e shin nɛ kayurwushi e baa wɔ

ndoŋ be ewurkpaana.

8Mee kule kayurwushi nna

a sa Jerusalɛm

ŋkpal ŋ kurgepoana nɛ nteriana so.

9Ŋkpal Enyɛnpe anyi be Ebɔrɛ

be lambu na so,

nɛ mee kule Ebɔrɛ a fin

kadegboŋ na be nɛnɛ na.

123

Kekule n fin Ebɔrɛ be kuwɔrwu be asheŋ

1O an Nyɛnpe Ebɔrɛ, ma anishi yuu fo,

nɛ fo kuwurputi wɔ ebɔrɛso na so nna.

2Mbita bee keni bumo b bechepeana

be anishito nna.

Ama anyi ere bee keni fo,

Enyɛnpe, anyi be Ebɔrɛ na,

nɛ fo wu anyi kuwɔr nna.

3Enyɛnpe Ebɔrɛ, wu anyi kuwɔr!

An ji katege nɛ baa tege anyi na

be kanyiti n chɛr ga.

4Kamoowuwuraana wora anyi eyurto,

nseŋ fɛl anyi n chɛr nɛ an wora ania

n ji kumo be kanyiti.

124

Ebɔrɛ ka la mbe basa be ekumpo be asheŋ

1Men shin nɛ Israɛl be basa e kaŋɛ le:

Enyɛnpe Ebɔrɛ na daa maa wɔ

anyi be kaman nna;

manɛ nɛ anyi daa beeŋ wora?

2Jemanɛ nɛ an doŋana daa kɔ anyi na,

e daa wɔ anyi kutɔ nna.

3B daa sha kemɔ anyi kikɛ nna m mur,

ŋkpal b ka daŋ nya agbo ga so.

4N dafanɛ bumo be agbo nɛ k daŋ koso

fanɛ lɔr ka bɔlɔ n dii kepla so na

daa beeŋ dii m muni anyi so.

5Nchu nɛ e daa baga to a shile ga ere

daa beeŋ sulɔ anyi n yɔ.

6Men shin nɛ an di Enyɛnpe Ebɔrɛ

nɛ e maŋ sa an doŋana ekpa,

nɛ b we anyi m mur fanɛ

kupuŋ to be asɔbɔya na epaŋ.

7An nya anyi be amu n shile

fanɛ kusɔbɔya ka gbaŋ

ekpampo be kejigbelɛ n lɛ

nseŋ nya n shile na nna.

8Anyi be kechɛto bee shi

Enyɛnpe Ebɔrɛ nɛ e to esoso

nɛ kasawule na kutɔ nna.

125

Ebɔrɛ be basa ka nya bumo be amu be asheŋ

1Bekama nɛ b yirda Enyɛnpe Ebɔrɛ na,

du fanɛ Zayɔn be kebee na nna

ashi Jerusalɛm to,

nɛ k maa gbuŋgbuŋ na nna.

K yil nna mbaanaayɔ.

2Enyɛnpe Ebɔrɛ na e kulti

mbe basa n wɔtɔ a kuŋ bumo,

fanɛ kananɛ abee ana na kulti

Jerusalɛm n wɔtɔ na.

3E maaŋ shuli n shin nɛ

kumukpakpasowuraana

e ji kuwura mbe basa so,

ŋko n fule bumo nɛ b wora alubi.

4Men shin nɛ an kule

Enyɛnpe Ebɔrɛ fanɛ e baa wora

bekama nɛ baa wora alelasheŋ

nsaa wora mbe mbraana

kasonu nɛnɛ na kelela.

5Enyɛnpe Ebɔrɛ na baa gberge

kumukpakpasowuraana kusoe,

e beeŋ gberge bekama nɛ b yige

mbe ekpaana n lɛ gba kusoe.

Kayurwushi e baa wɔ

Israɛl be basa so!

126

Kasɔteŋi be jemanɛ be kayurji be asheŋ

1Enyɛnpe Ebɔrɛ ka daŋ bɛta anyi

n shi kenyaya to m ba Jerusalɛm to,

k daŋ wora anyi nna

fanɛ edare nɛ anyee ku.

2Emushe nɛ kagbenefuli be nshɛ

nɛ an daŋ ta n ji eyur.

Ndoŋ nna nɛ efuli pɔtɛana be basa

ji anyi be asheŋ ŋ kaŋɛ le:

“Enyɛnpe Ebɔrɛ e wora

asheŋgboŋ n sa mbe basa na.”

3Kashenteŋto nɛ e wora

asheŋgboŋ n sa anyi;

nɛ anyi alɛ be ŋgbene fuli

anyi alegaiso!

4O Enyɛnpe Ebɔrɛ, anyee kule fo nna

nɛ fo naŋ bɛta n nɛfa anyi be basa

nseŋ shin nɛ an baa du fanɛ

keshishɛrsawule so be mbombi

nɛ e bee bɔlɔ nchu a shile kafɛ kikɛ.

5Shin nɛ bekama nɛ baa

gben a du asɔduu so na,

e teŋi amo nɛ kagbenefuli

nseŋ ji eyur.

6Shin nɛ bekama nɛ baa

gben a sulɔ bumo be

asɔduu so a yɔ nɛ keduu to na,

e ta kagbenefuli be nshɛ

n ya teŋi amo n sulɔ m ba epe.

127

Kekpaŋ Ebɔrɛ ŋkpal mbe alelasheŋ so be asheŋ

1Enyɛnpe Ebɔrɛ na baa

maŋ chɛ to m pɔr kowu na,

bepɔrpo bee gben jiga nna.

Nɛ e baa maŋ kuŋ kadegboŋ na,

bekumpo na bee kuŋ kumo jiga nna.

2Kewule ŋ koso a shuŋ a fin kusɔ jiso

hale nɛ saŋko e ya fo na gba la jiga nna;

Ŋkpal manɛ so, Enyɛnpe Ebɔrɛ na

e naa sa basa nɛ e bee sha asɔ

jemanɛ nɛ b dese a di gba.

3Enyɛnpe Ebɔrɛ na e naa sa basa mbia,

nɛ mbia na e baa la nɛfa n sa bumo.

4Mbia nɛ esa beeŋ nya

jemanɛ nɛ e kraa kɔ eleŋ na,

du fanɛ enapo be akɔsɔ nna.

5Kagbenefuli la ekama nɛ e kɔ

mbia damta na peya nna,

ŋkpal manɛ so, baaŋ kuŋ mo,

jemanɛ nɛ mo doŋana beeŋ tu mo

a ji asheŋ ashi demujikpa na.

128

Tɔnɔ nɛ k wɔ kewora Ebɔrɛ kasonu to asheŋ

1Enyɛnpe Ebɔrɛ na beeŋ nɛfa

ekama nɛ e bee nu a sa mo

nsaa wora asheŋ a bɛ mbe

mbra be ekpa so na.

2E beeŋ ji mbe kegben be tɔnɔ;

asheŋ beeŋ baa nite nɛnɛ a sa mo

nɛ mbe kagbene e fuli mo.

3Mbe eche beeŋ baa du fanɛ

kedibisɔrso nɛ k bee sɔr ga

ashi mbe laŋ to.

Mbe mbia malɛ beeŋ baa

du fanɛ ɔlif be ndibi popɔrbi

m bɔlɔ laŋ.

4Kananɛ Enyɛnpe Ebɔrɛ na

bee nɛfa esa kama nɛ e bee

nu a sa mo nna na.

5Ma kabɔrɛkule e la fanɛ,

Enyɛnpe Ebɔrɛ na e shi Zayɔn

be kebee na so n nɛfa fo ashi

fo kebaawɔtɔ kikɛ to;

nseŋ shin nɛ Jerusalɛm be

kadegboŋ na e nyalɛ.

6Ebɔrɛ e sa fo ŋkpa tenteŋ

nɛ fo chɛr nseŋ wu fo

nanabiana kenishiso.

Kayurwushi e baa wɔ

Israɛl be basa so!

129

Kekule Ebɔrɛ n fin kekuŋ be asheŋ

1Ma kebia to kikɛ,

bedoŋ baa kɔ ma nna!

Amoso ekama nɛ e wɔ

Israɛl e kaŋɛ le:

2“Ma kebia to kikɛ,

bedoŋ baa kɔrfɛ ma nna!

Ama bumo alɛ maŋ

tiŋ m pɔ ma so.

3Baa chaŋɛ a chaŋɛ ma kaman nna,

fanɛ kananɛ baa baŋɛ mburbi

kudɔsawule so na.

4Ama Enyɛnpe Ebɔrɛ nɛ e niŋi

kusɔ kama to na tuge ma ashi

kumukpakpasowuraana be afɔl so.

5Ebɔrɛ e shin nɛ bekama

nɛ b kishi Jerusalɛm nɛ k yil

Zayɔn be kebee so na

e ji anishinyɔr nseŋ bɛta

bumo be ayamu so n shile.

6Ebɔrɛ e shin nɛ b wu

nsaa maaŋ nya n daŋ

fanɛ afitiri nɛ a kɔr ebuuso na.

7Ekama maa ku amo ere a gama

abar so a sulɔ fanɛ atembɔ.

8Esa kama malɛ nɛ e bɔla bumo

ase a choŋ e sa maŋ kaŋɛ le:

‘Enyɛnpe Ebɔrɛ e nɛfa menyi!

Ŋko mee nɛfa menyi ashi

Enyɛnpe Ebɔrɛ be ketre to nna!’ ”

130

Keyirda Ebɔrɛ tɔrɔ be jemanɛ be asheŋ

1O Enyɛnpe Ebɔrɛ, tɔrɔ damta to

nɛ n wɔ shu a tre fo.

2Nu ma kekule,

nseŋ wu ma kuwɔr n chɛ ma to!

3Nɛ fo Enyɛnpe Ebɔrɛ na

daa sibɛ alubi a nase nna,

esa kikɛ daa maaŋ ji n lar

fo demuji to.

4Ama fee ta anyi be alubi

a paŋ anyi nna;

saŋɛ na so kɔnɔ beeŋ mɔ anyi

ashi fo anishito.

5Ma kagbene kikɛ nɛ ŋ kɔ

a jo Enyɛnpe Ebɔrɛ na!

Ma tama kikɛ malɛ wɔ

mbe kamalga na to nna.

6Mee keni Enyɛnpe Ebɔrɛ na

ekpa kenishipereso nna,

fanɛ kananɛ esa nɛ e chena a da

asɔ so bee keni karechɛ ekpa na.

Kashenteŋto, mee keni mo ekpa

a chɔ kananɛ esa nɛ e da asɔ so

bee keni karechɛ ekpa na.

7Israɛlebi, men yirda Enyɛnpe Ebɔrɛ na!

Ŋkpal manɛ so, mbe kasha nɛ k maa

chɛrga na maa loge kikɛ;

mo alɛ kɔ eleŋ nɛ e tiŋ m mɔlga menyi.

8Israɛlebi, Enyɛnpe Ebɔrɛ na beeŋ mɔlga

menyi ashi menyi be alubi kikɛ to.

131

Keyirda Ebɔrɛ be asheŋ

1O Enyɛnpe Ebɔrɛ, n yige ma

kamoowu kikɛ nseŋ lar ma

keŋkenshi kikɛ nyam to.

M maŋ naa ta ma kumu

a wɔtɔ asheŋgboŋ to,

ŋko emamachisheŋ nɛ

m maaŋ tiŋ m pin to to.

2Ama ŋ koya keshin nɛ kayurwushi

be kebaawɔtɔ e kukwe ma.

Kananɛ kebia popɔrbi bee dese

mo nio be enɔ to boeŋ na,

nɛ ma kagbene gba dese ma to.

3O Israɛlebi, men ta menyi

be tama n deŋi Enyɛnpe Ebɔrɛ so

naniere hale mbaanaayɔ!

132

Ebɔrɛ ka wɔ mbe basa to saŋkama be asheŋ

1O Enyɛnpe Ebɔrɛ, baa nyiŋi

Ewura Deevid nɛ awurfoŋ nɛ e ji

na kikɛ be asheŋ.

2Nyiŋi kɔnɔ nɛ e daŋ nase n sa fo,

Enyɛnpetale Ebɔrɛ nɛ an nananyɛn

Jeekɔb daŋ shuŋ dra dra na:

3E yɛ: “M maaŋ yɔ epe,

ŋko n ya dese ma gedo so;

4edi malɛ maaŋ la ma

hale nɛ mee di,

5n ya fo saŋɛ nɛ meeŋ nya

ekpa m pɔr bɔrɛlambu n sa

Enyɛnpetale Ebɔrɛ nɛ e la

Jeekɔb be Ebɔrɛ na.”

6Jemanɛ nɛ an daa wɔ Bɛtlɛhɛm na,

nɛ an nu fanɛ Enyɛnpe Ebɔrɛ na

be ŋkre be deka na daa wɔ

kakpa ko nɛ k mata kakpa

nɛ baa tre Jearim na.

7Ndoŋ nna nɛ an kaŋɛ le:

Men shin nɛ an yɔ

Enyɛnpe Ebɔrɛ na pe

n ya gbir mbe aya ase

m bunyaŋ mo.

8O Enyɛnpe Ebɔrɛ,

shin nɛ fo ŋkre be deka

nɛ k yili n sa fo eleŋgboŋ na,

e ba kaa wɔ fo bɔrɛlambu to

mbaanaayɔ.

9Shin nɛ fo bɔrɛmatapoana

e baa wora asheŋ niŋiso,

nseŋ shin nɛ fo basa nɛ baa

ji kashenteŋ a sa fo na e baa

boŋ nshɛ nsaa ji eyur kagbenefuliso.

10Enyɛnpe Ebɔrɛ, Ewura Deevid

la esa nɛ fo lara n sa fo kumu nna,

amoso sa maŋ kini mo n lɛ.

11Fo e daŋ bɔ ntaŋ n nase

kɔnɔ n sa mo; kumo alɛ la

kɔnɔ naseso nɛ feeŋ wora

m bɔlɔ so nna.

Fo yɛ: “Jemanɛ kikɛ meeŋ

shin nɛ fo kaman to ebi

e baa ji kuwura.

12Nɛ fo kaman to ebi beeŋ baa

bɛ ma nɛ fo be kɔnɔkoŋwule

be ŋkre na so nsaa wora ma

keŋini kasonu, kumo ere meeŋ

shin nɛ fo kaman to ebi e baa ji

Israɛl be kuwura mbaanaayɔ.”

13Enyɛnpe Ebɔrɛ na

e lara Zayɔn be kebee

ashi Jerusalɛm to,

nɛ k baa la mbe echenakpa.

14E yɛ: “Kakpa nɛ meeŋ baa

wɔ mbaanaayɔ nde;

kakpa nɛ meeŋ chena a ji

kuwura nna na.

15Meeŋ nɛfa Jerusalɛm alegaiso,

Kumo to be betirpo gba beeŋ

baa nya a ji a moɛ.

16Meeŋ nɛfa kusɔ kama nɛ

bɔrɛmatapoana na beeŋ baa wora

nɛ basa na malɛ e baa

boŋ nshɛ kagbenefuliso.

17Meeŋ shin nɛ Deevid

be kuwurji e nya eleŋgboŋ.

Esa kama nɛ meeŋ lara m buu

mo kuwura beeŋ baa nyɛkpɛ

a fuli to fanɛ fitila na.

18E beeŋ baa buu kuwurwuro

nɛ k bee nyɛkpɛ.

Ama meeŋ shin nɛ mo doŋana

bre a ji anishinyɔr.”

133

Kechena abar so kayurwushi so be asheŋ

1Kekurge koŋwule to be basa

be kechena abar so kashaso

nɛ kɔnɔkoŋwuleso walɛ ga.

2K du fanɛ b ka daŋ duga

ɔlif be ŋku n wurge bɔrɛmatapo

Ɛɛrɔn be kumu so nɛ a gbelge to

m bɔla mbe katɔl so m ba

mbe piŋi be kubɔ to nna.

3Kumo alɛ naa du fanɛ bunyaŋ

ka shi Hɛɛmɔn be kebeegboŋ na so

a wurge Jerusalɛm be abee so nna.

Ndoŋ nɛ Enyɛnpe Ebɔrɛ daŋ nase kɔnɔ

fanɛ e beeŋ ta ŋkpa nɛ k maŋ kɔ ekar

n nɛfa mbe basa na.

134

Kebaadi Ebɔrɛ epaŋ kanyɛso kikɛ be asheŋ

1Menyi nɛ men la Enyɛnpe Ebɔrɛ na

be nyɛrbi a shuŋ mo ashi mbe

bɔrɛlambu to kanyɛso na

e baa di mo epaŋ.

2Men maŋ menyi be enɔana so

kabɔrɛkule to ashi Enyɛnpe Ebɔrɛ

be bɔrɛlambu to ŋ kpaŋ mo.

3Mee kule Enyɛnpe Ebɔrɛ

nɛ e to esoso nɛ kasawule nna

fanɛ e yili Zayɔn n nɛfa menyi!

135

Kekpaŋ Ebɔrɛ ŋkpal mbe alelasheŋ so be asheŋ

1Men kpaŋ Enyɛnpe Ebɔrɛ na!

Menyi nɛ men la mbe nyɛrbi na

e kpaŋ mbe ketre.

2Menyi nɛ menyee shuŋ Enyɛnpe

anyi be Ebɔrɛ na ashi mbe

bɔrɛlambu to na e kpaŋ mbe ketre.

3Men kpaŋ Enyɛnpe Ebɔrɛ na,

ŋkpal e ka la esa lela so.

Men boŋ nshɛ ŋ kpaŋ mbe ketre,

ŋkpal k ka bee par mo so.

4Ŋkpal manɛ so, mo e lara an

nananyɛn Jeekɔb be kaman to ebi,

nɛ b la Israɛl be basa na,

fanɛ b baa la mo gbagba be basa.

5N nyi fanɛ Enyɛnpe Ebɔrɛ na

shi ga a chɔ agbirana kikɛ.

6Kusɔ nɛ k par mo nɛ e bee wora

ashi ebɔrɛso nɛ kasawule so nɛ teku

be kechimbi to kikɛ nyam.

7Mo e naa shin nɛ bɔrɛwɔlpa

bee yili durnya be ekar a ka

a dii a buu so; nsaa shin nɛ

bɔrɛ bee ba nsaa nyɛkpɛ nɛ afu

bee shi kakpa nɛ k wɔ a chela.

8Enyɛnpe Ebɔrɛ na e daŋ mɔ

Ijipt be efuli so be ewurkoŋ

nɛ asɔbɔya be bibi juŋkparso kikɛ na.

9Mo e daŋ bɔla emamachisheŋ

nɛ alemaŋkarsheŋ so ŋ gberge

Ijipt be ewura, Fɛɛro,

nɛ mbe basa kikɛ kusoe na.

10E daŋ shin nɛ efuli damtaana

mur nɛ bewura lempo wu nna.

11Loŋ be bewura na be beko e daa la:

Amɔri be ewura nɛ baa tre Sihɔn na;

nɛ Bashan be ewura nɛ baa tre Ɔg na

nɛ Keenan be efuli so be bewuraana.

12E daŋ ta bewura na be nsawule nna

n sa mbe basa, Israɛlebi,

fanɛ bumo be kapetɛsawule.

13O Enyɛnpe Ebɔrɛ,

fo ketre wɔtɔ nna mbaanaayɔ,

kekurgeto kikɛ to be basa

beeŋ baa nyiŋi kumo.

14Ŋkpal manɛ so, Enyɛnpe Ebɔrɛ

maaŋ ji m bri mbe basa;

e beeŋ wu bekama nɛ baa

shuŋ mo na kuwɔr.

15Shuwa nɛ gbiti e la

efuli pɔtɛana be agbirana;

edimɛdi e ta enɔ n lɔŋɛ amo.

16Agbirana na kɔ nnɔ nɛ anishi,

amo alɛ maaŋ tiŋ m malga

ŋko n wu shɛŋ.

17A kɔ asoe, amo alɛ maaŋ

tiŋ n nu asheŋ;

a maaŋ tiŋ n fute gba kuraa.

18Bekama nɛ b lɔŋɛ agbirana ere

ŋko n yirda amo beeŋ ki

basa fuloŋ fanɛ amo.

19Israɛl be basa nɛ bɔrɛmatapo

Ɛɛrɔn be kanaŋ to be basa kikɛ,

men kpaŋ Enyɛnpe Ebɔrɛ na.

20Livai be kanaŋ to be basa

nɛ bekama nɛ baa bunyaŋ Ebɔrɛ na,

men kpaŋ Enyɛnpe Ebɔrɛ na.

21Men kpaŋ Enyɛnpe Ebɔrɛ

nɛ e chena Jerusalɛm to

ashi Zayɔn be kebee na so na.

Men kpaŋ Enyɛnpe Ebɔrɛ na!

136

Ebɔrɛ be kasha ka maa wora asheŋ a gben be asheŋ

1Men baa di Enyɛnpe Ebɔrɛ epaŋ

ŋkpal e ka la esa lela so;

mbe kasha nɛ k maa chɛrga na

malɛ maa wora shɛŋ a gben.

2Men baa di ebɔrɛana kikɛ to

be Ebɔrɛ na epaŋ;

ŋkpal mbe kasha ka maa

loge kikɛ so.

3Men baa di benyɛnpe to

be Enyɛnpe na epaŋ;

ŋkpal manɛ so, mbe kasha

nɛ k maa chɛrga na

wɔtɔ nna mbaanaayɔ.

4Mo nawule e naa wora

emamachisheŋ gboŋgboŋi na;

mbe kasha nɛ k maa chɛrga na

malɛ wɔtɔ nna mbaanaayɔ.

5Mo gbagba be kanyiasheŋ so

nɛ e to esoso;

mbe kasha nɛ k maa chɛrga na

malɛ wɔtɔ nna mbaanaayɔ.

6Enyɛnpe Ebɔrɛ na e to kasawule

n deŋi nchuana so;

mbe kasha nɛ k maa chɛrga na

malɛ wɔtɔ nna mbaanaayɔ.

7Mo e to epeŋi nɛ kufɔl;

mbe kasha nɛ k maa chɛrga na

malɛ wɔtɔ nna mbaanaayɔ.

8Mo e shin nɛ epeŋi bee lar karechɛso;

mbe kasha nɛ k maa chɛrga na

malɛ wɔtɔ nna mbaanaayɔ,

9Mo e naa shin nɛ kufɔl

malɛ bee lar kanyɛso;

mbe kasha nɛ k maa chɛrga na

malɛ wɔtɔ nna mbaanaayɔ.

10Mo e daŋ shin nɛ Ijipt be efuli so

be kanaŋ kikɛ to be wurkoŋ wu na;

mbe kasha nɛ k maa chɛrga na

malɛ wɔtɔ nna mbaanaayɔ.

11Mo e daŋ juŋkpar Israɛlebi

n lar Ijipt be efuli so na;

mbe kasha nɛ k maa chɛrga na

malɛ wɔtɔ nna mbaanaayɔ.

12Mbe eleŋgboŋ nɛ enɔ lempo so

nɛ e bɔla so n lara bumo

ashi Ijipt be efuli so;

mbe kasha nɛ k maa chɛrga na

malɛ wɔtɔ nna mbaanaayɔ.

13Mo e daŋ shin nɛ

Teku Peper na ku to;

mbe kasha nɛ k maa chɛrga na

malɛ wɔtɔ nna mbaanaayɔ.

14Enyɛnpe Ebɔrɛ na e juŋkpar

mbe basa Israɛlebi m bɔla teku to

nɛ shɛŋ maŋ wora bumo na;

mbe kasha nɛ k maa chɛrga na

malɛ wɔtɔ nna mbaanaayɔ.

15Mo e daŋ shin nɛ Ijipt be ewura

nɛ mbe benapo ji nchu m mur

ashi Teku Peper na to na;

mbe kasha nɛ k maa chɛrga na

malɛ wɔtɔ nna mbaanaayɔ.

16Enyɛnpe Ebɔrɛ na e daŋ juŋkpar

mbe basa keshishɛrsawule so na;

mbe kasha nɛ k maa chɛrga na

malɛ wɔtɔ nna mbaanaayɔ.

17Mo e daŋ kɔ m pɔɔ

bewurgboŋana so na;

mbe kasha nɛ k maa chɛrga na

malɛ wɔtɔ nna mbaanaayɔ.

18Mo e daŋ shin nɛ

bewura lempoana wu na;

mbe kasha nɛ k maa chɛrga na

malɛ wɔtɔ nna mbaanaayɔ.

19Bewuraana na be eko e daa la

Amɔ be ewura, Sihɔn;

Ebɔrɛ be kasha nɛ k maa chɛrga na

malɛ wɔtɔ nna mbaanaayɔ;

20eko malɛ e daa la

Bashan be ewura, Ɔg;

Ebɔrɛ be kasha nɛ k maa chɛrga na

malɛ wɔtɔ nna mbaanaayɔ.

21Ebɔrɛ e daŋ sɔ bewuraana ere

be nsawule n sa mbe basa na;

mbe kasha nɛ k maa chɛrga na

malɛ wɔtɔ nna mbaanaayɔ.

22E daŋ sɔ nsawule na nna

n sa Israɛl be basa nɛ b la

mbe nyɛrbi na fanɛ kapetɛsawule;

mbe kasha nɛ k maa chɛrga na

malɛ wɔtɔ nna mbaanaayɔ.

23Jemanɛ nɛ bedoŋ daŋ kɔ

m pɔɔ anyi so na

nɛ an daa wɔ etɔrɔ to na,

e daa maŋ teŋ anyi so;

mbe kasha nɛ k maa chɛrga na

malɛ wɔtɔ nna mbaanaayɔ.

24E daŋ sɔ anyi nna n yige ashi

an doŋana be enɔ to;

mbe kasha nɛ k maa chɛrga na

malɛ wɔtɔ nna mbaanaayɔ.

25Mo e naa sa kusɔ keniso kikɛ ajibi jiso;

mbe kasha nɛ k maa chɛrga na

malɛ wɔtɔ nna mbaanaayɔ.

26Men baa di Ebɔrɛ

nɛ e wɔ ebɔrɛso na epaŋ;

mbe kasha nɛ k maa chɛrga na

malɛ wɔtɔ nna mbaanaayɔ.

137

Kekule Ebɔrɛ a fin kewora n tal to be asheŋ

1An daŋ chena Babilɔn

be elɔr na ase nna

n nyiŋi Jerusalɛm be asheŋ

nseŋ chena n shu ga.

2An daŋ ta anyi be ejaŋjilaŋ n shiga

ndibi nɛ a mata ndoŋ na so nna.

3Ŋkpal manɛ so, basa nɛ b pɛ

anyi anya m ba ndoŋ na

daŋ kaŋɛ anyi nna fanɛ

an boŋ nshɛ n deŋi bumo anishito.

B yɛ: “Men boŋ Jerusalɛm to

be nshɛ na be kuko!”

4Ndoŋ nna nɛ an kaŋɛ bumo:

“Nuso nɛ anyeeŋ tiŋ

m boŋ Enyɛnpe Ebɔrɛ na

be kashɛ efuli pɔtɛ so?

5O Jerusalɛm, nɛ ŋ kaŋ teŋ fo so,

Ebɔrɛ e shin nɛ n sa maŋ naŋ tiŋ

n laŋ alaŋsɔ kikɛ.

6Nɛ ŋ ka maŋ naŋ nyiŋi fo,

ŋko n ta Jerusalɛm fanɛ kakpa

nɛ ma kagbene bee fuli so ga,

Ebɔrɛ e shin nɛ ma kudonduloŋ

e cha m mata ma kɔnɔ to

nɛ nsaa maŋ naŋ tiŋ m malga

ŋko m boŋ nshɛ.

7O Enyɛnpe Ebɔrɛ, nyiŋi kusɔ

nɛ Edɔmebi na wora

kachɛ nɛ Jerusalɛmebi kɔ n tɔr na.

B yɛ: ‘Men bure kadegboŋ na!

Men mur kumo kikɛ kuraa!’

8Babilɔnebi, menyeeŋ mur cheche!

Ebɔrɛ e nɛfa basa nɛ baaŋ ka menyi

kusɔ nɛ men wora anyi ere be kukɔ.

9Mo e naŋ nɛfa bekama nɛ baaŋ pɛ menyi

be mbiwurbi ŋ ŋmɛa afalta so m mɔ!.”

138

Kapandi be kabɔrɛkule be asheŋ

1Meeŋ ta ma kagbene kikɛ ŋ kpaŋ fo;

O Enyɛnpe Ebɔrɛ;

meeŋ boŋ nshɛ ŋ kpaŋ fo

ashi emalaika be anishito.

2Meeŋ bunyaŋ fo ashi

fo bɔrɛlambu cheembi to,

nseŋ kpaŋ fo ketre ŋkpal fo

kasha nɛ k maa chɛrga na

nɛ fo kashenteŋji so,

ŋkpal manɛ so, fo maŋ fo

ketre nɛ fo atande so

a chɔ asɔ kikɛ.

3Ŋ ka shu n tre fo,

fo nu ma kekule nna

nseŋ sa ma kenyɛn nɛ kagbene.

4Enyɛnpe Ebɔrɛ, nɛ durnya to

be bewuraana kikɛ nu

fo nnɔ naseso, baaŋ kpaŋ fo.

5Baaŋ baa boŋ nshɛ a laŋɛ asɔ

nɛ fo wora nɛ fo

kemaŋkuragboŋ na be kaplɛa so.

6Fo, Enyɛnpe Ebɔrɛ na wɔ esoso ga,

ama kumubarasewuraana

be asheŋ tir fo;

kamoowuwuraana malɛ maaŋ

tiŋ ŋ ŋana fo so.

7Nɛ etɔrɔ baŋ kulti ma n wɔtɔ gba,

fo e naa kuŋ ma ashi bedoŋ

nɛ b nya agbo n wɔtɔ ma be enɔ to.

Fo gbagba be enɔ lempo na

e naa shin nɛ mee nya ma kumu a ji.

8Fo, Enyɛnpe Ebɔrɛ na beeŋ wora

m bɔlɔ kusɔ kama nɛ fo nase

kumo be kɔnɔ so.

Fo kasha nɛ k maa chɛrga na

wɔtɔ nna mbaanaayɔ;

amoso, jande sa maŋ kini anyi,

fo basa n lɛ.

139

Ebɔrɛ ka taga to jemanɛ kikɛ be asheŋ

1O Enyɛnpe Ebɔrɛ,

fo e keni ma kagbene to,

nseŋ pin ma nɛnɛ.

2Fo nyi jemanɛ nɛ mee

wushi ŋko a shuŋ;

n wɔ kufɔ a maŋ taga

fo to gba fo nyi,

fo nyi kusɔ nɛ k wɔ ma

nfɛra to kikɛ.

3Fee wu kusɔ kama nɛ mee wora,

ŋko kaplɛkama nɛ mee yɔ nna.

4O Enyɛnpe Ebɔrɛ, pɔɛŋ nɛ kesheŋ

e lar ma kɔnɔ to, nɛ fo tia nyi kumo.

5Fo kulti ma kaba kama so nna n wɔtɔ,

nseŋ ta fo enɔgboŋ na a kuŋ ma.

6Kananɛ fo nyi ma na la mamachi nna;

m maaŋ tiŋ m pin kumo to.

7Nnɛ nɛ meeŋ tiŋ n shile

fo Kiyoyu n yɔ;

ŋko nnɛ nɛ meeŋ yɔ nɛ

fo maaŋ wu ma?

8M baŋ dii n yɔ ebɔrɛso chilili,

fo wɔ ndoŋ;

ma alɛ naŋ yɔ bubuni to

ashi kasawule to gba,

fo kraa wɔ ndoŋ gba.

9Nɛ m baŋ shile n yɔ

epeŋilarkpa be kakpa wɔfɔ;

ŋko n dii teku be kaba ndoŋ

n yɔ epeŋitɔrkpa be kakpa wɔfɔ

n ya kaa wɔ ndoŋ gba,

10fo kraa beeŋ baa kɔ ma to,

nsaa juŋkpar ma ashi ma

kesheŋ wora kikɛ to.

11Nɛ m baŋ kaŋɛ fanɛ meeŋ

ŋana tentembiri to,

ŋko n shin nɛ kapa e ki kanyɛ

m buu ma so gba,

12tentembiri kraa maŋ biri to

n sa fo ere;

kanyɛso malɛ du fanɛ kapaso nna

n sa fo.

Tentembiri nɛ kefulto kikɛ la

kukoŋwule nna n sa fo ere.

13Fo e to ma eyur ere kikɛ,

nseŋ bela ma n chuge abar so

ashi n nio be kakurgesha to.

14Mee kpaŋ fo nna,

ŋkpal manɛ so, kananɛ

fo to ma na la mamachi nna

nsaa keta kufu.

Fo asheŋ woraso kɔ

mamachi pasaa.

M baa nyi kumo ma

kagbene to nna geeŋ.

15Shɛŋ shɛŋ maŋ ŋana fo so

a laŋɛ ma kaplɛa so!

Jemanɛ nɛ ma awibi

daa chuge abar so ashi n nio

be kakurgesha to ashiri to na,

16fo wu ma ndoŋ nna

pɔɛŋ nɛ b kurge ma.

Nchɛ nɛ meeŋ ji durnya to gba

kikɛ dese fo kawɔl na to nna

pɔɛŋ nɛ ma kebaawɔtɔ fara.

17O Ebɔrɛ, m maaŋ tiŋ m pin

kusɔ nɛ k wɔ fo nfɛra to kikɛ!

A shi m baŋ ma ketiŋ pin

amo be kananɛ a sa so.

18Nɛ fanɛ ŋ karga fo nfɛra gba,

e beeŋ baa chɔ teku ase be eshishɛr.

M baŋ di n tiŋi kelaŋ so gba,

ma nɛ fo e kraa la.

19O Ebɔrɛ, fo daa beeŋ shuli m mɔ

kumukpakpasowuraana nna

nseŋ kuŋ ma ashi bumo be kamɛaŋ to,

k daa beeŋ par ma ga.

20Baa kaa malga mmalga lubi

a gbiti fo nna nsaa jija fo ketre.

21O Enyɛnpe Ebɔrɛ, ma alɛ gba kishi

bekama nɛ b kishi fo nseŋ kini fo,

n lar fo kaman na nna.

22Yurkishi nawule nɛ ŋ kɔ a sa bumo;

n ta bumo nna fanɛ ma doŋana.

23O Ebɔrɛ, mige ma to ŋ keni,

m pin ma kagbene to;

wora ma ŋ keni

m pin ma nfɛra fɛso.

24Sa maŋ shin nɛ m baa bɔla

ekpa lubiana so a wora asheŋ,

ama baa juŋkpar ma ashi fo

ekpa nɛ k dese mbaanaayɔ na so.

140

Kekule Enyɛnpe Ebɔrɛ kechɛto be asheŋ

1O Enyɛnpe Ebɔrɛ, mɔlga ma ashi

kumukpakpasowuraana be enɔ to!

Nseŋ kuŋ ma ashi bedoŋ

nyaŋnyaŋso kutɔ.

2Ŋkre lubi e wɔ bumo be ŋgbene to,

nɛ baa bar kebagato karechɛ kikɛ.

3Bumo be nnɔ to be mmalga

du fanɛ awɔ lubi be kubɔr

ashi esa be eyur to nna.

4O Enyɛnpe Ebɔrɛ, baa kuŋ ma ashi

kumukpakpasowuraana nɛ bedoŋ

nyaŋnyaŋso nɛ baa fin ma

kemur na be enɔ to.

5Kamoowuwuraana ŋana nna

n sho ajigbelɛ nɛ ashewu ma

ekpa to a fin ma nɛ b pɛ.

6O Enyɛnpe Ebɔrɛ, fo e la ma Ebɔrɛ.

Jande nu ma kekule nseŋ chɛ ma to!

7O Enyɛnpetale Ebɔrɛ,

fo la ma emɔlgapo lempo,

fo e naa kuŋ ma ashi kekɔ

nɛ bedoŋ bee kɔ ma kikɛ to.

8O Enyɛnpe Ebɔrɛ, sa maŋ kaŋ shin nɛ

kumukpakpasowuraana e nya

kusɔ nɛ baa sha.

Nɛ mannɛ aloŋ b maaŋ yige

kebaakre asheŋ lubi.

9Shin nɛ basa nɛ b kulti ma n wɔtɔ

be mmalga lubi e laŋɛ n ji bumo.

10Shin nɛ kedɛmurmur e tɔr

bumo be amu so.

Ta bumo n lɛ edepɔmaŋ to

nɛ b lar ŋ gben.

11Sa maŋ shin nɛ basa nɛ baa

ku asheŋ a deŋi beko e nya kusɔ

nɛ baa sha kasawule ere so kikɛ.

Shin nɛ asheŋ lubi e ba basa

nyaŋnyaŋso so m mur bumo cheche.

12Enyɛnpe Ebɔrɛ, n nyi fanɛ fo

e naa kɔ a sa betirpo,

nsaa shin nɛ betentaŋasepo

bee nya asɔ nɛ a daga bumo.

13Kashenteŋto, basa nɛ bumo

be asheŋ woraso niŋi beeŋ baa

wɔ fo kutɔ a kpaŋ fo ketre na.

141

Kaaseso be kabɔrɛkule be asheŋ

1O Enyɛnpe Ebɔrɛ,

fo nɛ mee shu a tre;

nya manaŋ m ba chɛ ma to!

Jande nu ma kekule ere.

2Nu ma kekule fanɛ

duwu be efɛa belbelso,

nseŋ wu ma enɔana

nɛ m maŋ so ere fanɛ kaaseso

be sarga nɛ mee lara a sa fo.

3O Enyɛnpe Ebɔrɛ, chɛ ma to,

nɛ jemanɛ kikɛ nɛ meeŋ bugi

ma kɔnɔ, meeŋ baa de mmalga

nɛ a beeŋ lar kumo to so.

4Baa lara ma kagbene ashi

asheŋ lubi be kebaawora to

nɛ ma kebaatu basa lubi

a wora asheŋ gela gela to.

Sa maŋ shin nɛ m baa tu bumo

a ji bumo be kejigboŋana gba.

5Shin nɛ fo basa niŋiso

e baa ŋini ma ekpa;

ŋ kaŋ wora n foe

nɛ b gberge ma kusoe.

M maaŋ shin nɛ basa lubi

e maŋkura ma kikɛ,

ŋkpal manɛ so, mee kule

Ebɔrɛ nna a gbiti bumo.

6Jemanɛ nɛ bumo be bewuraana

beeŋ shi abee be awɔlto n tɔr to na,

nɛ basa beeŋ pin fanɛ asheŋ

nɛ m malga na la kashenteŋ nna.

7Kananɛ baa baŋɛ ndibi to

wurwurbi na nɛ bumo be awibi

beeŋ buri to n dese

nchaŋ be nnɔ ase.

8Ama ma ere be anishi yuu fo

Enyɛnpetale Ebɔrɛ na so nna,

a fin fanɛ fo baa kuŋ ma

nsaa maŋ shin nɛ n wu!

9O Ebɔrɛ, baa kuŋ ma ashi ajigbelɛ

nɛ basa lubi bee sho ma to.

10Shin nɛ bumo gbagba e tɔr

bumo be ajigbelɛ to, nseŋ shin nɛ

ma ere e bɔla amo ase n choŋ

nɛ shɛŋ maŋ wora ma.

142

Kekule Ebɔrɛ be kechɛto be asheŋ

1Mee shu a tre Enyɛnpe Ebɔrɛ nna;

a kule mo fanɛ e wu ma kuwɔr.

2Mee ta ma nfubel kikɛ nna a bar mo;

nsaa kaŋɛ mo ma etɔrɔ kikɛ be asheŋ.

3M baa pɔ aba kiyoyu to,

mo e naa ŋini ma kusɔ nɛ

k daga fanɛ n wora.

Bedoŋ ŋana n sho ma kejigbelɛ

ashi ekpa nɛ mee nite so nna.

4M baŋ keni ŋ kulti, mee wu fanɛ

esa kikɛ maŋ wɔtɔ nɛ e chɛ ma to,

esa kikɛ maŋ wɔtɔ nɛ e kuŋ ma.

Ma asheŋ malɛ maŋ tir esa kikɛ.

5Fo Enyɛnpe Ebɔrɛ na,

nɛ mee kule nɛ fo chɛ ma to!

Fo Enyɛnpe Ebɔrɛ na e la ma ekumpo.

Fo nawule nɛ mee fute a yigeso

ashi ma kebaawɔtɔ to.

6Enyɛnpe Ebɔrɛ, nu ma kushu

nɛ mee shu a fin fo kechɛto ere.

Ŋkpal manɛ so, asheŋ gben ma nna na.

Mɔlga ma ashi ma doŋana be enɔ to;

b chɔ ma eleŋ ga nɛ m maaŋ tiŋ bumo.

7Lara ma ashi ebesa nɛ kafɔŋ to;

saŋɛ na so, meeŋ kpaŋ fo

ashi fo basa be nshɛr to,

ŋkpal kelela nɛ fo wora ma so.

143

Kekule Ebɔrɛ be kechɛto be asheŋ

1Jande Enyɛnpe Ebɔrɛ,

nu ma kekule!

Nu ma kushu nseŋ wu ma kuwɔr.

Bɔla fo kashenteŋji nɛ kebaawɔtɔ

niŋiso so n sɔ ma n yige.

2Sa maŋ ji ma, fo kayɛrbi demu;

ŋkpal manɛ so, esa kikɛ be kebaawɔtɔ

maŋ niŋi ashi fo anishito.

3Bedoŋ bee ju ma nna a kulti

nɛ mee tɔr a koso.

Tentembiri mina to nɛ n wɔ,

fanɛ esa nɛ e wu a dese nchaŋ to

dra dra kikɛ na.

4Ŋkpal loŋ so ma tama kikɛ loge nna,

nɛ ma kagbene jija ma m baŋ so.

5Mee nyiŋi asheŋ nɛ fo wora

nfɛ damta nɛ a choŋ na kikɛ nna

nsaa fɛ amo be asheŋ.

6M maŋ ma enɔana so

ashi kabɔrɛkule to a shoŋi fo nna,

Kananɛ kasawule wɔlso bee sha

nchu na nɛ ma kiyoyu gba

bee shu a fin fo.

7Jande Enyɛnpe Ebɔrɛ,

nu ma kabɔrɛkule manaŋ!

Ma tama kikɛ loge.

Sa maŋ pal kaman n sa ma.

Nɛ mannɛ aloŋ meeŋ ya ti

bumo nɛ b teŋ wu n yɔ

bubuni to na so.

8Ŋkpal ŋ ka ta ma yirda

n deŋi fo so so,

shin nɛ m baa nyiŋi fo kasha

nɛ k maa loge na be asheŋ

kachipurso kikɛ.

Mee kule fo nna nɛ fo ŋini ma

ekpa nɛ meeŋ baa bɔla so

a wora asheŋ.

9O Enyɛnpe Ebɔrɛ, mɔlga ma

ashi bedoŋ be enɔ to,

ŋkpal manɛ so, fo kutɔ

nɛ mee ba nsaa nya kekuŋ.

10Fo e la ma Ebɔrɛ.

Ŋini ma kusɔ nɛ fee sha

fanɛ n wora, nseŋ shin nɛ fo

Kiyoyu nɛ e du boeŋ na e baa

juŋkpar ma ekpa kikɛ so.

11Enyɛnpe Ebɔrɛ, baa kɔ a kuŋ ma

fanɛ kananɛ fo nase kɔnɔ na.

Bɔla fo kumɔlga be eleŋ na so

m mɔlga ma ashi etɔrɔ to.

12Ŋkpal fo kasha nɛ k maa loge

nɛ fo kɔ n sa ma so,

mɔ ma doŋana kikɛ nseŋ mur

bekama nɛ baa kɔrfɛ ma na;

ŋkpal manɛ so, n la fo kayɛrbi nna.

144

Kekule Ebɔrɛ n sa efuli be asheŋ

1Meeŋ kpaŋ fo, Enyɛnpe Ebɔrɛ!

Fo e la ma kefalta gboŋ.

Fo alɛ e naa ŋini ma kananɛ

meeŋ baa kɔ kena.

2Fo e la n teri shaso

nɛ ma ekumpo lempo,

Fo nɛ mee shile a mata

nsaa nya ma kumu.

Fo e la ma kebɛlso be kusɔ kuŋso,

fo alɛ e shin nɛ mee ji kuwura

anyi be basa so.

3O Enyɛnpe Ebɔrɛ, wanɛ e la dimɛdi,

nɛ fee keni a wu mo;

nɛ mbe asheŋ tir fo le ere bre?

4Dimɛdi baa du fanɛ afu futeso nna;

mbe nchɛ bee choŋ nna fanɛ kiyoyul.

5O Enyɛnpe Ebɔrɛ, bugi esoso

be kuwɔlpa fanɛ patisa

ŋ gbelge m ba;

Beta abeeana na,

nɛ edishi e kaa amoso.

6Shin nɛ bɔrɛ e nyɛkpɛ

m pesaŋ fo doŋana to;

To fo atanyembi

m bar kebagato bumo to,

nɛ b lara aya n shile.

7Shi esoso ndoŋ n teŋi fo enɔ to

m pɛ ma n chule ashi nchu

be kechimbi to n sɔ ma n yige;

mɔlga ma ashi efuli pɔtɛ

be basa be enɔana to.

8Bumo e la befɔ nɛ b maa ji

kashenteŋ nsaa ku efɛ

a bɔ ntaŋ na.

9O Ebɔrɛ, meeŋ boŋ

kashɛ popɔr ŋ kpaŋ fo;

meeŋ laŋ jaŋjilaŋ

m boŋ kashɛ n sa fo.

10Fo e naa shin nɛ bewura

bee kɔ a pɔɔ so,

fo e naa kɔ a mɔlga fo kayɛrbi,

Ewura Deevid ashi kena to.

11Jande kɔ m mɔlga ma alɛ gba

ashi befɔ fɛpoana nɛ b maa

ji kashenteŋ na be enɔ to.

12An kule Ebɔrɛ fanɛ e shin nɛ anyi

be mbrantiɛbia e baa du fanɛ ndibi

nɛ a daŋ yili a kɔ eleŋ;

nɛ anyi be bibiche malɛ e baa

du fanɛ eshabɔrɛ nɛ b pɔr n ji

kuwurlambu kebita na.

13Shin nɛ anyi be mpuro

e bɔlɔ adɔjibi be yiri kikɛ

nɛ anyi be mbolpɔ e kurge ga

n salga n sɔ kaplɛkama,

14n shin nɛ anyi be ana gba

e kurge ga.

Sa maŋ shin nɛ amo be kekama

e gboŋi kedampo n lɛ kikɛ.

Sa maŋ shin nɛ bedoŋ e kɔ m pɔɔ

anyi be kadegboŋ na so,

ŋko m pɛ anyi be beko n yɔ

kenyaya to efuli wɔfɔ so.

Fo alɛ e sa maŋ shin nɛ an nu

kagbenejija be kushu ashi anyi

be abɔrbi so kikɛ.

15Kagbenefuli la bekama nɛ le be asheŋ

bee wora bumo to na peya nna.

Kagbenefuli la bekama nɛ bumo

be Ebɔrɛ la Enyɛnpe Ebɔrɛ na peya nna.

145

Enyɛnpe Ebɔrɛ ka la esa nsaa wu kuwɔr be asheŋ

1Meeŋ maŋ fo so nseŋ kpaŋ fo,

ma Ebɔrɛ nɛ ma Ewura;

Ma alɛ beeŋ maŋkura

fo ketre saŋkama.

2Meeŋ baa kpaŋ fo karechɛ kikɛ

nsaa maŋkura fo ketre

hale mbaanaayɔ.

3Enyɛnpe Ebɔrɛ na shi ga,

nseŋ daga fanɛ b baa

kpaŋ mo saŋkama.

Ekama maaŋ tiŋ m pin

mbe kishi na to.

4Kekurgeto kama to ebi beeŋ ji

fo emamachisheŋ nɛ a bee

mɔ kɔnɔ na be asheŋ n sa

bumo be kaman to ebi.

5Baaŋ baa malga fo kemaŋkura

be kela be asheŋ.

Bumo alɛ beeŋ baa fɛ fo asheŋ

woraso nɛ a bee mɔ kɔnɔ na

be asheŋ jemanɛ kikɛ.

6Basa beeŋ baa malga fo

asheŋgboŋ be asheŋ

nsaa ber fo keshi be kubomboŋ

a sa beko.

7Baaŋ baa ji fo alelasheŋ

damta be asheŋ a sa beko

nsaa boŋ nshɛ kagbenefuliso

a laŋɛ fo asheŋ niŋiso

be kaplɛa so.

8Enyɛnpe Ebɔrɛ na la eshapo

nɛ e bee wu kuwɔr nna,

mo alɛ maa nya agbo manaŋ manaŋ;

mbe kasha maa chɛrga kikɛ.

9Enyɛnpe Ebɔrɛ na bee wora

ekama kelela nsaa kɔ kashagboŋ

a sa mbe asɔ to so kikɛ nna.

10O Enyɛnpe Ebɔrɛ,

fo asɔ to so kikɛ beeŋ kpaŋ fo,

nɛ fo basa kikɛ e di fo epaŋ.

11Baaŋ baa ji fo kuwurji

be kemaŋkura be asheŋ;

bumo alɛ beeŋ baa malga

fo eleŋgboŋ be asheŋ.

12Saŋɛ na so edimɛdi kikɛ

beeŋ pin fo ashuŋgboŋ

nɛ fo kuwurji be kemaŋkura

nɛ kela be asheŋ.

13Fo kuwurji wɔtɔ nna mbaanaayɔ;

k maŋ kɔ ekar,

fo alɛ bee ji kuwura nna,

yili kenana ko n ya fo

kenana ko to ebi so nna.

An Nyɛnpe Ebɔrɛ, fo e naa wora

a bɔlɔ fo nnɔ naseso so nsaa wora

kusɔ kama nɛ fo kaŋɛ feeŋ wora.

14Fo Enyɛnpe Ebɔrɛ na e naa chɛ

bumo nɛ b wɔ tɔrɔ to to,

nsaa niŋi bumo nɛ b tɔr to.

15Asɔ futeso kikɛ bee keni

fo anishito nna nɛ fo sa

amo ajibi jemanɛ nɛ k daga.

16Fo e naa bugi enɔ to a sa

kusɔ futeso kikɛ kumo be

asheŋ tirso yila yila so.

17Enyɛnpe Ebɔrɛ na be

kesheŋ wora kikɛ niŋi nna,

mo alɛ kɔ kasha nna

n sa mbe asɔ to so kikɛ.

18E wɔ bekama nɛ baa tre mo

kagbene koŋwule so na kutɔ nna.

19Mo alɛ bee sa bekama nɛ baa

bunyaŋ mo na asɔ nɛ a tir bumo nna

nsaa nu bumo be kekule a mɔlga

bumo ashi etɔrɔ to.

20Enyɛnpe Ebɔrɛ na bee kuŋ bekama

nɛ baa sha mo na nna,

ama kumukpakpasowuraana bre,

e bee mur bumo nna.

21Jemanɛ kikɛ ma ere beeŋ

kpaŋ Enyɛnpe Ebɔrɛ na;

ekama e sa mbe ketre cheembi na

bunyaŋ mbaanaayɔ.

146

Kekpaŋ Enyɛnpe Ebɔrɛ na awɔrso be asheŋ

1Men baa kpaŋ Enyɛnpe Ebɔrɛ na!

Meeŋ ta ma kagbene kikɛ

ŋ kpaŋ Enyɛnpe Ebɔrɛ na!

2Meeŋ boŋ nshɛ ŋ kpaŋ

Enyɛnpe Ebɔrɛ na saŋɛ nɛ

n wɔ ŋkpa to ere.

3Men sa maŋ ta menyi be yirda

n wɔtɔ edimɛdi be bejuŋkparpo to.

Dimɛdi bomin kikɛ maaŋ tiŋ

m mɔlga esa.

4B baŋ wu baa bɛta a

yɔ shishɛr to nna;

Loŋ be kachɛ na bumo be

ŋkre kikɛ bee ba ekar nna.

5Enyɛnpe Ebɔrɛ nɛ e la an nananyɛn

Jeekɔb be Ebɔrɛ na bee nɛfa ekama

nɛ e yirda mo nseŋ ta mbe kumu

n to mo so na nna.

6Ebɔrɛ e to esoso nɛ kasawule;

mo e to teku nɛ kumo to

be asɔ kikɛ nyam.

Jemanɛ kikɛ e bee wora a bɔlɔ

mbe nnɔ naseso so nna.

7Mo e naa ji asheŋ nɛ amo be ekpa so

a sa betirpo nsaa sa bumo nɛ

akoŋ kɔ kusɔ jiso.

Enyɛnpe Ebɔrɛ na e naa lara basa

nɛ b ti ebu ashi kabuti to.

8Mo koŋwule na e naa bugi

etanpo be anishi.

Mo e naa pɛ bumo nɛ b tɔr to

a niŋi to a yili nsaa sha basa

nɛ bumo be kebaawɔtɔ niŋi.

9Enyɛnpe Ebɔrɛ na e naa keni befɔ so,

nsaa ji a chɛ amunibi nɛ bekulpoche to;

ama kumukpakpasowuraana bre,

e bee mur bumo nna.

10Enyɛnpe Ebɔrɛ, nɛ e la Jerusalɛm

be Ebɔrɛ na, bee ji kuwura nna

mbaanaayɔ!

Men baa kpaŋ Enyɛnpe Ebɔrɛ na!

147

Keboŋ kashɛ ŋ kpaŋ Enyɛnpe Ebɔrɛ na be asheŋ

1Men baa kpaŋ Enyɛnpe Ebɔrɛ na!

Keboŋ nshɛ ŋ kpaŋ an

Nyɛnpe Ebɔrɛ na walɛ ga.

Kekpaŋ mo wɔ ebel ga

nseŋ daga loŋ.

2Enyɛnpe Ebɔrɛ na bee lɔŋɛ

Jerusalɛm nna a pɔr;

nsaa bɛta mbe basa nɛ b daŋ pɛ

n yɔ kenyaya to ashi efuli pɔtɛ

wɔfɔ so na a ba epe.

3Mo e naa ti kagbenejijawuraana

kagbene nsaa chɛ bumo be alɔana.

4Mo e yili kananɛ achɛkpabi

beeŋ ba sa awɔlpa so

nseŋ nase amo be kekama

ketre a tre kumo.

5An Nyɛnpe Ebɔrɛ na shi alegaiso

nsaa kɔ eleŋ ga.

Mo alɛ bee pin kusɔ kama to nna.

6Enyɛnpe Ebɔrɛ na e naa chɛ bebɔlpo to,

nsaa bar kumukpakpasowuraana kaseto.

7Men boŋ nshɛ ŋ kpaŋ

Enyɛnpe Ebɔrɛ na;

men laŋ ejaŋjilaŋ m boŋ

nshɛ n sa anyi be Ebɔrɛ na.

8Mo e naa shin nɛ abɔrɛwɔlpa

bee salga to a buu kaplɛkama so;

nɛ bɔrɛ bee ba kasawule so

a shin nɛ afitiri bee kɔr abee so.

9Mo e naa sa asɔbɔya kusɔ jiso

nsaa bela ejɔnɔkoso fɔlbi

jemanɛ kikɛ nɛ a shu n tre mo.

10Mannɛ egbaŋɛ be eleŋ nɛ

benapo lempoana be asheŋ e naa

par Ebɔrɛ nsaa fuli mbe kagbene.

11Basa nɛ baa bunyaŋ mo

nɛ bumo nɛ bumo be yirda

wɔ mbe kasha nɛ k maa

chɛrga na so be asheŋ e naa

par mo nsaa fuli mbe kagbene.

12O Jerusalɛmebi, men kikɛ e maŋ

Enyɛnpe menyi be Ebɔrɛ na so

nseŋ kpaŋ mo!

13Mo e shin nɛ menyi be kadegboŋ

be mbunagboŋ na kɔ eleŋ;

mo alɛ e naa nɛfa menyi be basa.

14Ebɔrɛ e shin nɛ men wɔ

kayurwushi to ashi

menyi be efuli so na.

Mo e naa sa menyi ajibi lela.

15Ebɔrɛ malɛ baŋ malga kenishipereso,

k bee sɔ durnya kikɛ to manaŋ nna.

16Mo e naa shin nɛ kunyɔlɔ

bee sɔ kaplɛkama,

nɛ bɔrɛfurbi malɛ bee ba

fanɛ kalabɛr na.

17Mo e naa shin nɛ abɔrɛjembubi

bee wurge to fanɛ awarabi na.

Esa kikɛ maaŋ tiŋ n chena awo

nɛ e bee shin nɛ k bee ba na to.

18Mo koŋwule na e naa malga

nɛ afu bee ber,

nɛ abɔrɛjembubi na bee ŋalga

a ki nchu a shile mbombi to na.

19Ebɔrɛ e ta mbe mbraana

nɛ keŋiniana n sa mbe basa

nɛ b la an nananyɛn Jeekɔb

nɛ e daa wɔtɔ dra dra na

be kaman to ebi;

bumo e ki Israɛl be efuli so

be basa na.

20E maŋ wora le n sa efuli pɔtɛ

kama so be basa;

b maŋ nyi mbe mbraana gba.

Men baa kpaŋ Enyɛnpe Ebɔrɛ na!

148

Durnya kikɛ ka daga kekpaŋ Enyɛnpe Ebɔrɛ na be shɛŋ

1Men baa kpaŋ Enyɛnpe Ebɔrɛ na!

Menyi nɛ men wɔ ebɔrɛso na,

men baa kpaŋ Enyɛnpe Ebɔrɛ na.

2Menyi Ebɔrɛ be emalaika kikɛ,

nɛ ebɔrɛso be beshumpo kikɛ,

men baa kpaŋ Enyɛnpe Ebɔrɛ na.

3Kufɔl nɛ epeŋi, e baa kpaŋ mo.

Achɛkpabi nɛ e bee nyɛkpɛ

gba e baa kpaŋ Enyɛnpe Ebɔrɛ na.

4Ebɔrɛso nɛ k wɔ awɔlto chilili,

nɛ awɔlto be nchuana kikɛ,

e baa kpaŋ Enyɛnpe Ebɔrɛ na.

5Men shin nɛ le be asɔ ere kikɛ

e baa kpaŋ Enyɛnpe Ebɔrɛ na be ketre.

Ŋkpal manɛ so, mo e malga eleŋso

n to amo kikɛ kuraa.

6Mo koŋwule na e malga eleŋso

nɛ amo be kekama ere nya kumo

be eyilikpa a yil mbaanaayɔ na.

Mbe atande maa chɛrga kikɛ.

7Kasawule so be asɔ keniso kikɛ,

e baa kpaŋ Enyɛnpe Ebɔrɛ na.

Teku to be asɔbɔya gboŋgboŋi kikɛ,

nɛ kumo to be asɔ keniso kikɛ

e baa kpaŋ mo.

8Bɔrɛ be kenyɛkpɛ nɛ abɔrɛjembubi

nɛ kunyɔlɔ nɛ awɔlpaana

nɛ bɔrɛfugboŋana nɛ amo kikɛ bee

nu a sa mo na e baa kpaŋ mo.

9Abeegboŋana nɛ abeebiana kikɛ,

nɛ ndibi sɔrsoana nɛ kupo to

be ndibi kikɛ e baa kpaŋ mo.

10Kowu nɛ kupuŋ to be asɔbɔya

be yiri kikɛ;

asɔbɔya wurbi be yiri kikɛ

nɛ mbuibi kikɛ e baa kpaŋ

Enyɛnpe Ebɔrɛ na!

11Durnya to be efuliana

kikɛ so be bewuraana,

bewurbi nɛ durnya to be

kenimujipoana kikɛ,

12mbrantiɛbia nɛ besuŋgurbi kikɛ,

basakpar nɛ mbiwurbi kikɛ

e baa kpaŋ Enyɛnpe Ebɔrɛ na.

13Asɔ to so kikɛ e baa kpaŋ

Enyɛnpe Ebɔrɛ na be ketre.

Men baa kpaŋ mbe ketre na nawule.

Ebɔrɛ be kemaŋkura shi ga a chɔ

esoso nɛ kasawule so kikɛ peya.

14Mo e shin nɛ mbe efuli nya eleŋ,

saŋɛ na so, mbe basa, Israɛlebi kikɛ,

nɛ bumo be asheŋ wɔ mbe kagbene to na,

beeŋ baa kpaŋ mo.

Men baa kpaŋ Enyɛnpe Ebɔrɛ na!

149

Kapandi be kasha be asheŋ

1Men baa kpaŋ Enyɛnpe Ebɔrɛ na!

Men boŋ kashɛ popɔr n sa

Enyɛnpe Ebɔrɛ na;

men baa kpaŋ mo ashi kakpa

nɛ mbe basa nɛ baa ji kashenteŋ

a sa mo shɛr abar so na.

2Israɛl be basa, men shin nɛ menyi

be ŋgbene e fuli menyi ŋkpal menyi

be etopo na so;

menyi Jerusalɛm to be basa malɛ e ji

eyur ŋkpal menyi be ewura so!

3Men ta echakachaka nɛ ejaŋjilaŋ

a boŋ nshɛ nsaa cha a dele

Enyɛnpe Ebɔrɛ na be ketre.

4Ŋkpal manɛ so, mbe basa be asheŋ

bee par mo nna.

Mo alɛ bee ta kemaŋkura nna

a buu bekama nɛ baa bar bumo

be amu kaseto so nsaa mɔlga bumo.

5Ebɔrɛ be basa kama nɛ b nya

le be kemaŋkura ere e shin nɛ

bumo be ŋgbene e baa fuli bumo

nɛ b baa boŋ nshɛ a ji eyur

kapa nɛ kanyɛ kikɛ.

6B baa kpaŋ Ebɔrɛ awɔrso

jemanɛ nɛ b ta bumo be etokobi

jiso m bɔɔ enɔ a yɔ

7nɛ b ya kɔ m pɔɔ efuli pɔtɛana

be basa so ŋ gberge bumo kusoe;

8nseŋ naa kpaŋ mo jemanɛ nɛ baŋ pɛ

efuli pɔtɛana na be bewuraana

nɛ bumo be benimuana nseŋ wɔtɔ

bumo ŋgbɛlɛbiana na.

9Saŋɛ na so baaŋ gberge efuli

pɔtɛana na be basa kusoe

fanɛ kananɛ Ebɔrɛ yili kumo na.

Ebɔrɛ be basa laraso cheembi kikɛ

be kemaŋkura nna na.

Men baa kpaŋ Enyɛnpe Ebɔrɛ na!

150

Ebɔrɛ ka walɛ n sa mbe basa be asheŋ

1Men baa kpaŋ Enyɛnpe Ebɔrɛ na!

Men baa kpaŋ Ebɔrɛ ashi

mbe bɔrɛlambu to!

Men baa kpaŋ mo ebɔrɛso ashi

mbe kakpa lempo na!

2Men baa kpaŋ mo ŋkpal asheŋ

gboŋgboŋi nɛ e wora so.

Men naa kpaŋ mo ŋkpal e ka

shi m baŋ so so.

3Men baa ta mbel nɛ alaŋsɔ

be yiri kikɛ

a kpaŋ Enyɛnpe Ebɔrɛ na.

4Men baa laŋ ŋkure a cha

a kpaŋ mo,

nsaa ta ejaŋjilaŋ nɛ nlopi gba

a kpaŋ mo.

5Men baa ta echakachaka nɛ

abɛlso be alaŋsɔ be yiri kikɛ

a laŋ a kpaŋ Ebɔrɛ.

6Asɔ keniso kikɛ e baa kpaŋ

Enyɛnpe Ebɔrɛ na!

Men baa kpaŋ Enyɛnpe Ebɔrɛ na!